
Cath-Ghuairt   Eideird  Bhruis  an  Eirinn 

Eilean  iomallaich  na  h-Eòrpa, 
Thìr  is  hòidhch  fo  cheann-bhrat  speur, 
Bu  tric  a  chunnaic  mi  do  chòrsa 
Nunn  thar  Linne  Mhòir  nam  beuc. 


T*  fhuarain  ghlana  builsgeadh  fìor-uisg  ; 
Do  threudan  lìonmhor  feadh  do  ghleann  ; 
Do  choilltean,  do  thulaichean  's  do  chluaintean  ; 
'S  tu  uaine  bho  cheann  gu  ceann. 

Mac  Dhunleibhe. 


HA    fear-eachdraidh    àraidh    ag    ràdh 
gu'n  d'  èirich  iomad  Uallas  an  Eirinn 
a    chathaich    gu    treun    as    leth    a 
dhùthcha,    ach   nach   d'    èirich   am 
ca>^  Brusach   'na  dhèidh  gu  oidhirpean 

a  chrùnadh  le  làn  shaorsa,  mar  a  choisneadh  air 
achadh  Uillt  a'  Bhàn-chnoic.  Is  duiUch  gu'n  robh 
an  fhìrinn  aige.  Mo  thruaighe  !  Mo  thruaighe  !  gu 
ruige  so  cha  d'  èirich,  agus  is  ann  an  luirg  na  ctiise 
sin  a  tha  Eirinn  an  diugh,  an  dè,  is  bho  chionn  iomad 
bliadhna,  a'  gul,  a'  gul  is  a'  sìor  ghul. 

Shil  Eirinn  na  deòir.  Shil  i  na  deòir  'na  fuil. 
Tha  a  sùil  ris  an  fhear-chuideachaidh ;  tha  a  cluas 
ris  an  osaig  ghaoith  ;  tha  a  cridhe  an  geall  air  :  ach 
dh'  fhàilnich  a  radharc.     Thàinig  truime  air  a  cluais ; 

2  An  Ròsarnach 

thug  an  ionndrainn  luige  air  a  cridhe,  ach  fathast 
cha  d'  thàinig  am  fìor  ghaisgeach  a  choisinn  saorsa. 

Is  iomad  ionnsaigh  ghaisgeil  a  thugadh  an  Eirinn 
air  faotainn  cuidhte  is  spògan  ìngneach  a'  GhaiU,  is 
cha  robh  aon  diubh  a  thug  barrachd  gealltanais  air 
an  oidhirp  iomraidich  a  thug  Eideard  Brus,  bràthair 
Rìgh-ghaisgeach  na  h-Albann  an  toiseach  na  ceith- 
reamhUnn-deug,  ged  a  bha  e  an  dàn  di,  mar  gach 
oidhirp  eile  roimhpe  is  'na  dèidh  tighinn  gu  neoni  a 
thaobh  na  prìomh-chùis  air  a'  cheann  mu  dheireadh. 

Is  e  mo  bheachd  anns  a'  phaipear  so  iomradh 
a  thoirt  air  a'  chath-chuairt  sin  air  an  do  labhair 
mi,  is  sin  air  bharrachd  is  aon  aobhar.  Anns  a' 
cheud  àite,  tha  mi  an  dùil  nach  eil  uiread  eòlais  aig 
Gàidheil  Albann  air  suidheachadh  an  càirdean  an 
Eirinn  is  a  bu  chòir  dhoibh  ;  agus  mar  sin  cha'n 
eil  iad  a'  tuigsinn  no  a'  faicinn  gu  ro  shoiUeir  ciod 
idir  a  tha  cèarr  nuair  nach  eil  Eirinn  aig  fois.  Cha'n 
e  gu'm  bheil  mise  anns  a'  bheachdachadh  so  a' 
gabhail  orm  fèin  làn-fhoillseachadh  a  dheanamh  air 
uile-dhuileadasan  a'  chuspair  sin,  ach  tha  mi  an  dùil, 
co  dhiùbh,  gu'n  dean  e  àite  aon  toU-tora,  a  leigeas 
a'  stigh  aon  ghath-grèine  gu  comas  meamhrach- 
aidh  na's  fhaide  air  aghairt  a  thoirt  dhuinn.  A' 
rithist,  b'e  àm  cudthromach  a  bha  an  so  do  Cheiltich 
nan  Eilean  Breatannach.  Bha  iad  fèin  is  na  Teu- 
tonaich  air  tighinn  gu  faobhar  a'  bhruthaich,  is  ged 
a  bha  gu  ruige  so  an  Teutonach  a'  sìor-fhàs  an  treise 
is  an  Ceilteach  a'  leigeil  sin  leis  le  cion  toirt  fa  'n  ear, 
dheanadh  fathast  tubaist  glè  fhaoin  do  aon  seach 
aon  aca,  a  chur  car  air  char  sìos  le  aghaidh  na  leirge, 
is  gun  e  dh'  èirigh  gu  àrd-inmhe  na's  mò.     Fathast 

aobhar  eile.  Chathaich  Alba  is  Gàidheil  na  h-Albann 
gu  cruaidh  is  gu  diorrasach  as  leth  an  saorsa 
fèin,  is  c'ar  son  a  dh'àicheadh  iad  làn  a'  mheurain 
de  thlus,  is  c'ar  son  nach  biodh  sùil  bhlàth  is  smuain- 
tean  càirdeal  aca,  do*n  Eireannach  'na  ghleachd  fèin 
air  an  aon  t-sHghe.  Gu  sònraichte  'san  oidhirp 
mhòir  so  de  gach  oidhirp  far  an  robh  Albannaich 
air  an  àireamh  'nam  mìltean  is  eadhon  'nan  ceann 
air  a'  chùis  dhùthchail,  cha'n  ann  fo  neul  na  dearmad 
is  còir  dhuinn  a  tilgeadh. 

An  uair  a  thuit  Righ  Brian  Boròimhe  air 
buadhachadh  Chluain-tairbh  'sa  bhliadhna  1014 
thuit  mar  an  ceudna  maille  ris  dùil  'sam  bith 
a  bha  aig  Dùthchasaich  na  h-Eireann  ri  e  a 
dhaingneachadh  na  h-Ard-rìoghachd  'na  theagh- 
lach  fèin.  Thuit  Eirinn  a'  rithist  bho'n  àrd- 
inmhe  gus  an  do  thog  Briaii  i,  gu  bhi  fo  an- 
riaghladh  nan  còig  rìgh,  mar  a  bha  i  rè  nan  linn  gu 
goirid  roimh  àm  fèin.  Mar  sin  rèiticheadh  an  rathad 
do'n  t-Sasunnach  gu  teachd  a'  steach  mar  a  thàinig 
an  Lochlunnach  roimh  àm  Bhriain  ;  ach  cha  d' 
èirich  Brian  gu  casg  a  chur  air  an  teachd-san.  Bha 
Eirinn  roinnte  'na  h-aghaidh  fèin :  cha  d'  fhadadh 
an  t-sradag  dhùthchasach  gu  bhi  'na  caoir  dheirg 
fathast,  is  mar  sin  fhuair  an  t-allamhurach  am 
forcadh  coise  a  bha  dhìth  air  an  cois  a  cladaichean. 

Theagamh  gu'm  biodh  e  freagarrach  an  so 
iomradh  goirid  a  thoirt  air  an  dòigh  anns  an  d' 
fhuair  an  Sasunnach  cothrom  air  e  fèin  a  shuidheach- 
adh  am  fìon-lios  Nebaiot  so  an  toiseach,  oir  mar 
Ahab  fèin  b'ann  gun  chòir  gun  cheart  ach  còir  is 
ceart  fir  na  laimhe-làidire  a  thàinig  e. 

Mu  mheadhon  na  dara-linn-deug  b'e  Toirdh- 
ealbhach  O'  Conchobair,  Rìgh  no  Prionnsa  Chonnach- 
taibh  a  bha  a'  tagradh  inmhe  Ard-rìgh  an  Eirinn,  ged  a 
b'e  an  t-àrd-riaghladh  sin  còir  is  dhghe  O'  Maelsheach- 
lainn  rìgh  na  Midhe.  B'e  Diarmad  Mac  Murchadha 
a  bu  rìgh  an  Laighin,  O'Neill  an  Ulaidh,  is  gineal 
Bhriain  Boròimhe  am  Mumha.  Anns  a'  bhUadhna 
1152  ri  linn  ar-am-mach  is  cogaidh  anns  an  do  ghabh 
O'Ruairc,  Flaith  Bhreifni  làmh,  thugadh  bhuaith, 
air  ùghdaras  an  Ard-rìgh,  riaghladh  na  mòr-roinne 
sin,  is  chuireadh  suas  'na  àite  aon  eile  de'n  teaghlach 
cheudna.  B'  i  nighean  do  Rìgh  na  Midhe  ris  an 
abairteadhDiora-bhorgaiU  a  bha  pòsda  aige,  is  nuair  a 
dh'  fhàgadh  gun  dachaidh  i  chaidh  i  gu  ruig  Laighin 
is  fhuair  i  fasgadh  is  tigheadas  aig  Diarmad.  Ach 
fhuair  i  tuille  is  fasgadh  is  tigheadas  fògarraich  : 
is  e  a  rinn  Diarìnad,  ghabh  e  chuige  fein  i  mar 
mhnaoi,  agus  gus  an  d'thug  an  t-Ard-rìgh  air  le 
smachd  a  cur  dhachaidh  gu  a  fear  dligheach  fèin, 
cha  do  dhealaich  e  rithe.  B'e  deireadh  na  cùise, 
ri  linn  na  h-iorgaill  a  dh'èirich  a  thaobh  na  mnatha 
so  gu'n  deach  Diarmad  a  chur  bhàrr  Righ-chathrach 
Laighin  is  gu'n  deach  mac  a  bhràthar  a  chur  suas 
'na  rìgh  'na  àite.  Thachair  na  nithean  so,  faoin 
annta  fèin  faodar  a  ràdh,  ach  le  toradh  eagalach 
do  Eirinn  'nan  cois,  anns  a'  bhUadhna  1166,  is  bha 
nis  Toirdhealbhach  O'Conchobair  marbh,  is  a  mhac 
Ruaraidh  'na  Ard-rìgh  'na  àite.  Theich  Diarmad 
gu  ruig  Sasunn  is  as  a  sin  thug  e  aghaidh  air  an 
Fhraing  far  an  robh  Eanraig  an  dara,  Rìgh  Shasuinn, 
aig  an  àm,  is  nuair  a  shir  e  mach  an  sin  e  chaidh 
e  air  a  ghlùin  do  Eanraig,  is  dh'  aslaich  e  cuideachadh 

a  chuid  arm  gu  a  rìoghachd  an  Eirinn  a  thoirt  am 
mach  a'  rithist.  Gheall  Eanraig  sin  dha,  air  chùmh- 
nant  gu'm  biodh  e  leagte  ri  sealltainn  ris-san  fèin 
mar  an  t-ard-chumhachd,  Laighin  a  ghabhail  bho  a 
làimh  mar  sin,  is  an  ùmhlachd  dhleasdanach  mar 
ìochdaran  a  dheanamh  dha.  Gun  dàil  fhuair  e  sin 
làn-chuideachadh,  fada  barrachd  is  na  bha  dhìth 
air  no  a  bha  gu  maith  a  theaghlaich.  Dhearbh  ùine 
gu'm  b'e  cuideachadh  an  fhaol-choin  a  fhuair  e  bho 
Eanraig,  ach  b'iad  na  Hnntean  a  bha  ri  teachd  'na 
dhèidh  a  làn-fhoiUsich  e. 

Bha  nis  am  Pàp  Adrian — Sasunnach  is  còir  an 
aire  a  thoirt — an  dèidh  cead  is  comas  a  thoirt  do 
Eanraig  Shasuinn  gu  dol  a  null  do  Eirinn  is  "  riagh- 
ladh  ceart  "  a  chur  air  bonn,  eadhon  còir  a  ghabhail 
anns  an  dùthaich  sin  le  neart  a  chuid  arm.  Nuair 
a  chaidh  Diarmad  air  a  ghlùin  dha,  chunnaic  Ean- 
raig,  is  e  fada  'sa  cheann  co  dhiùbh,  gu'n  robh  a  nis 
am  ball  fo  chois  is  ghabh  e  an  làn-chothrom. 

B'  ann  *san  earrach  'sa  bhUadhna  1169  a  fhuair 
Diarmad  an  cuideachadh  a  shir  e,  is  ràinig  àireamh 
cheann-feachd  Normanach  le  an  luchd-leanmhainn 
an  t-Eilean  Uaine.  Chaidh  iad  air  tìr  an  Cuan  a' 
Bhanaibh,  is  air  a'  cheud  ionnsaigh  thug  iad  am  mach 
Port  Lairge.  Shuidhich  is  dhaingnich  na  Sasunnaich 
iad  fèin  'sa  chathair  sin  gun  dàil,  is  cha  mhò  bha  e 
'san  dàn  dhoibh  an  grèim  oirre  a  chall  gu  h-aith- 
ghearr. 

B'e  Ruiseart  De  Clare,  no  Strongbow  mar  a 
theirteadh  ris,  am  prìomh  fhear  am  measg  nan  Nor- 
manach  a  thairg  an  cuideachadh  do  Dhiarmad ; 
is  mar  a  bha  riamh  'na  chleachdadh  aig  an  t-sluagh 

sin — ^is  ann  mar  sin  a  cheangail  siad  iad  fèin  ri  iomad 
oighreachd — phòs  e  Aoibhe,  nighean  Dhiarmaid,  is 
le  a  nighinn  fhuair  e  a  ghealladh,  an  dèidh  bàis 
Dhiarmaid  fèin  gu'm  biodh  Còigeamh  Laighin  aige 
is  aig  a  shHochd  bho  Aoibhe.  Cha  mhò  a  b'ann  gu 
h-athaiseach  a  ghabh  e  sin  chuige  nuair  a  chaochail 
Diarmad  'sa  bhhadhna  1171. 

B'ann  'sa  bhUadhna  sin  fèin,  air  an  ochdamh-la- 
deug  de  mhìos  deireannach  an  fhoghair  a  ràinig 
Eanraig  an  dùthaich  air  an  robh  e  cho  fada  an  geall. 
Chaidh  e  air  tìr  an  Loch  Garmain,  is  tha  iomradh 
air  a  thoirt  seachad  gu  ro-mhean  air  a'  mhòr-fhleadh 
a  rinn  e  is  a  thug  e  seachad  d'a  chinn-feachd 
fèin  is  do  chinn-feadhna  nàistinneach  na  dùthcha 
mu'n  cuairt.  Fhuair  e  a'  chlèir  a  chur  ris  fèin  'sa 
cheud  thoiseach  le  barrantas  a'  Phàp,  a*  toirt  dha 
còir  air  Eirinn,  a-  thoirt  am  foUais.  Tha  teagamh 
air  a  chur  'sa  bharrantas  so  le  luchd-eachdraidh  an 
diugh,  is  tha  e  air  a  chumail  am  mach  nach  robh 
ann  ach  obair  Eanraig  fèin  gu  clèir  Eirinn  a  mheall- 
adh  d'a  ionnsaigh,  ach  cha'n  eil  ar  gnothuch-ne 
ris  a'  sin  an  dràsda.  Co  dhiùbh,  cha  do  thuig 
Gàidheil  na  h-Eireann  gu'n  robh  am  fear-milHdh 
air  tighinn  do'n  chrò,  ged  nach  robh  e  'san  dàn 
dhoibh  a  bhi  fada  gus  an  d'thug  iad  priobadh  ealamh 
air  an  sùilean. 

Is  ann  uidh-air-an-uidh  a  shèidear  na  builg,  is 
b'ann  uidh-air-an-uidh  a  thòisich  an  obair  air  an 
d'fhàs  an  t-Eireannach  bochd  glè  eòlach  mu  dheir- 
eadh.  Bha  baiJe  an  dràsd  is  baile  'a  rithist,  stiall 
fearainn  an  dràsd  is  stiall  eile  a'  rithist,  oighreachd 
an  dràsd  is  tè  eile  a'  rithist  air  an  toirt  am  mach,  is 

fear-togail  nan  caisteal  is  nan  tùr  air  sàil  gach 
feachd. 

Na'n  robh  ceann-feadhna,  nach  robh  ro  fhurasda 
cur  ris  air  an  achadh  lom,  anns  an  rathad  cha  robh 
ach  iorgaill  a  thogail  air  dhòigh-eigin  eadar  e  fèin 
is  an  ceann-feadhna  eile  bu  mhaoidhtiche  'sa  choimh- 
earsnachd,  is  nuair  a  shladadh  iad  a  chèile,  cha  robh 
ach  sl'  bhacag  a  chur  orra  aon  an  dèidh  aoin  is  leum 
a'  steach  'nan  àite.  No  theagamh,  cha  robh  ach 
cuireadh  càirdeil  a  thoirt  dha  gu  fleadh  an  caisteal 
an  Normanaich  is  a  choinneachadh  anns  an  dorus 
le  gàire  na  faoilte  is  crathadh  làimhe  a'  chàirdeis  ^ 
thigeadh  an  t-Eireannach  am  fagus  gu  socharach,  is 
nuair  a  gheibhteadh  balla  daingeann  mu  shròin  cha 
chuireadh  e  an  còrr  dragha.  Gheibhteadh  daonnan 
dòigh  air  a  chur  as  an  rathad  is  cha  b'aithne  do 
Eirinn  e  na's  mò.  Cha  b'ann  aon  uair  no  dà  uair  a 
chuireadh  ris  na  cinn-fheadhna  is  ris  na  flaithean 
mar  so  ;  is  cha  deanteadh  dearmad  air  na  rìghrean 
leis  a'  cheart  chleas  nuair  a  gheibhteadh  an  cothrom. 

Cha  do  ghabh  luchd-àiteachaidh  Ulaidh,  Chon- 
nachtaibh  is  Mhumha  mòran  suim  de'n  chleasachd 
a  bha  a'  dol  air  a  h-aghaidh  an  Laighin  'sa  cheud 
dol  am  mach,  is  nuair  a  thug  siad  iad  fèin  fa  'n  ear — 
an  tomhas  glè  èigeannach  feumar  aideachadh — 
bha  an  coigreach  le  chlaidheamh  geuraichte  air 
an  stairsnichean  fèin  is  là  an  cothrom-san  ionnas  air 
dol  seachad.  Agus  ri  ìiine  mar  a  dh'  fhaodadh  iad 
a  thuigsinn,  chuireadh  iad  fèin  air  an  aon  ghad  ri 
Laighin,  fo  chrios  an  t-Sasunnaich. 

Mar  sin  an  toiseach  na  ceithreamh-Hnn-deug  bha 
na  Sasunnaich  is  na  Normanaich  air  iad  fèin  a  làn- 

dhaingneachadh  anns  na  h-earrannaibh  a  b'  fheàrr 
de  Eirinn  ach  beag  bho  cheann  gu  ceann.  Bha 
Còigeamh  Laighin,  faodar  a  ràdh,  uile  gu  lèir  fo  an 
cuimrig.  Bha  luchd-leanmhuinn  De  Courcy,  De 
Lacy  is  De  Burgh,  MandeviUe,  Savage,  Bisset  is  mar 
sin  air  aghaidh,  air  iad  fèin  a  shuidheachadh  air 
feadh  a'  chòmhnaird  an  taobh  sear  Còigeamh  Ulaidh, 
gu  ruig  an  Abhainn  Bhàn.  Bha  tùr  làidir  air  a  thogail 
am  baile  Charraig  Fhearghais,  is  mu'n  bhUadhna 
1305  ràinig  Ruiseart  De  Burgh  cho  fad  ri  Magh- 
bhile  is  thog  e  caisteal  an  sin.  Bha  e  an  dèidh  an 
tiodal  "  larla  Ulaidh ''  fhaotainn  aig  an  àm,  oir 
thagair  e  sin  a  thaobh  a  mhàthar,  nighean  do  Lacy, 
is  bha  mar  sin  riaghladh  na  Còigeamh  uile  gu  leir 
aige  'ga  thagradh.  Bha  mar  an  ceudna  oighreachdan 
farsuing  aige  air  an  glacadh  roimhe  sin,  is  air  an 
ainmeachadh  air-fèin  is  air  a  theaghlach  air  feadh 
Chonnachtaibh.  Bha  caisteal  làidir  aige  an  GaiUimh, 
is  mar  sin  eadar  na  bha  aige  de  luchd-leanmhainn 
'san  dà  aird  am  mach  bho  an  Riochd-righ  Sir  Eudh- 
man  Buidealair  cha  robh  fear  eile  an  Eirinn  a  bu 
treise  na  an  ''  t-Iarla  Ruadh,''  mar  a  theirteadh  ris. 
An  ceud-theachd  nan  Sasunnach  fhuair  Fitz 
Stephen  còir  air  Port  Lairge  leis  an  dùthaich  mu'n 
cuairt.  Na  dhèidh  sin  fhuair  e  fèin  is  Cogan  còir 
bho  làimh  Eanraig  fèin  air  stiallan  farsuing  'san 
dùthaich  sin  a  tha  air  a  gabhail  a  stigh  an  Siorram- 
achd  Chorcaigh  an  diugh.  Fhuair  Lacy  e  fèin  is 
a  theaghlach  a  shuidheachadh  an  Còigeamh  na 
Midhe,  is  air  a  luirg  air  tòir  creiche  dhoibh  fèin 
thàinig  Marshall,  larla  Phembroke,  is  Mortimer : 
thagair  esan  eadhon  oighreachdan  Lacy  fèin  a  thaobh 

a  mhnatha  a  bha  de'n  teaghlach  sin.  Cha  robh 
ioghnadh  ged  a  bha  na  Naistinnich  air  an  spùinn- 
eadh,  nuair  a  bha  an  luchd-creachaidh  deas  gu 
cach  a  chèile  a  shladadh,  is  am  fear  a  bu  treise  a* 
leudachadh  a  chrìochan,  biodh  a  choimhearsnach 
'na  Eireannach  no  'na  Shasunnach. 

Fhuair  Fitz  Gearailt  e  fèin  a  stèidheachadh  gle 
thràth  am  Mumha,  is  mar  a  bha  meuran  ùra  a' 
togail  cinn  'san  teaghlach  bha  oighreachdan  'gam 
faotainn  dhoibh.  Bha  iad  cho  fada  siar  ri  Sligigh 
is  thog  iad  caisteal  an  sin,  is  mu  mheadhon  na 
treasa-Hnn-deug  thog  iad  ceann  cho  fada  bho  bhaile 
eadhon  ri  Tràigh-Lì.  Ghlac  na  Buidealairean  a' 
chuid  a  bu  mhò  de  shiorramachd  Cille  Choinnich 
dhoibh  fèin,  is  an  àm  Bhruis,  mar  a  chi  sinn,  b'e 
Sir  Eudhman  a  bu  Riochd-rìgh  aig  Eideard  Shasuinn 
an  Eirinn.  An  dèidh  an  àma  sin  chinn  an  teaghlach 
so  an  cumhachd  gu  h-anabarrach.  Dh'  fhaodteadh 
an  ni  ceudna  a  ràdh  mu  theaghlach  Bhermingham, 
agus  roimh  àm  Bhruis  is  mu'n  d'  fhuair  iad  an  ainm 
a  thogail  an  àirde  bha  cheana  cumhachd  nach  bu 
bheag  aca.  Bha  fearann  farsuing  aca  an  Sior- 
ramachd  GhaiUimh,  le  caisteal  làidir  'na  mheadhon 
gu  dìon  a  chur  air  aig  Ath-nan-Rìgh. 

Faodaidh  e  iongantas  a  chur  oirnn  'nar  ceud 
sealladh  ealamh  air  na  tachartasan  so  a  ghabh  àite 
an  Eirinn  bho'n  là  a  chaidh  na  Normanaich  air  tìr 
an  Cuan  a'  Bhanaibh  ciamar  idir  a  dh'  fhuiUng 
muinntir  no  dùthcha  dhoibh  lamh-an-uachdar  fhao- 
tainn  orra  cho  socharach,  eadhon  bho'n  cheud  latha. 
Bha  Eirinn  fad  as,  is  fairge  nach  robh  aon  chuid 
cumhang,  no  soirbh  a  siubhal  do  luingeis  an  là  sin, 

'ga  sgaradh  bho  Shasuinn  ;  ach  eadhon  mu'n  d'thug 
na  Sasunnach  buaidh  'sa  Chuimridh  bhig  a  bha 
cho  faisg  orra,  bha  iad  'nan  ceudan  is  'nam  miltean 
air  an  dachaidhean  is  an  caistealan  a  shuidheachadh 
gu  seasgair  air  feadh  na  h-Eireann. 

Bha  rathad  dìreach  aig  an  t-Sasunnach  do  Al- 
bainn  mar  an  ceudna,  gun  fairge  no  caol,  ri  aiseag 
thairis  orra.  Ach  mu'n  d'thug  na  Deasaich  idir 
dian-oidhirp  air  inntreachadh  mu  thuath,  is  mu'n 
robh  iomradh  air  àrd-thighearnas  air  Albainn  a 
thagradh  leis  an  laimh  làidir,  bha  balla-muigh  na 
h-Eireann  air  taobh  eile  a'  Chaoil,  air  a  bhristeadh 
sìos  romhpa.  Bha  na  Nàistinnich  'gan  cumhan- 
glachadh  ris  na  garbh-chrìochan,  is  an  coigreach  'ga 
shìor  sgaoileadh  fèin  air  machair  is  air  fonn. 

Cha'n  eil  ni  gun  aobhar,  is  tha  aobhar  air  so, 
Cha  d'  fhuair  Eirinn  riamh  (gu  sin)  mor  shàrachadh 
le  nàmhaid  thrèin  bho'n  taobh  am  muigh,  ach  a 
mhàin  an  tiota  beag  a  bha  na  Lochlunnaich  loch- 
drach  a*  strì  rithe.  Is  e  cunnart  bho'n  taobh  am 
mach,  is  an  cunnart  sin  a  bhi  a'  sìor  èirigh  is  a'  sior 
fhàs  rè  ùine  fhada,  a  cheud  ni  a  dhaingnicheas  luchd- 
àiteachadh  dùthcha  'nan  aon  sluagh  is  fo  aon  cheann 
gu  còmhdhail  a  thoirt  do'n  choigreach  a  tha  a' 
maoidheadh  oirre.  Bhris  Eirinn  cumhachd  an  Loch- 
lunnaich  ro  luath,  mu'n  do  stèidhicheadh  i  fèin  is 
mu'n  d'  thug  i  fa  'n  ear  a  feum.  Anns  an  dòigh  so 
dh'fhaodamaid  a  ràdh  gu'n  do  rugadh  Brian  Boròimhe 
fada  roimh  'àm — roimh  an  àm  am  b'  fheàrr  a  bhiodh 
feum  air.  Leis  a'  bhuaidh-làraich  a  thug  e,  ged  a 
bha  a  bhàs  fèin  rithe,  chaidh  an  cunnart  bho'n  taobh 
am  muigh  seachad  :    cha  robh  Eirinn  fathast  aon- 

aichte,  is  thuit  i  a'  rithist  do'n  chàthar,  ged  a  bha 
i  cho  dlùth  air  faobhar  a'  bhruthaich. 

Cha  b'ann  mar  sin  a  bha  Albainn.  Thug  an 
Ròmanach  le  chuid  legion  ionnsaigh  oirre.  Chuir- 
eadh  rithe  bho  thuath  leis  an  Lochlannach  Uach- 
darach.  Chathaich  Sacsonnaich  Bhreinnich  is  Dheira 
rithe  bho'n  deas  fad  Unntean.  Chaidh  a  criathradh, 
chaidh  a  taosnadh,  chaidh  a  fuineadh  air  a  chèile  fo 
làimh  an  ainneartaich.  Ruaig  i  an  Sacsonnach  deas 
air  Tuaid.  Dh'  fhuadaich  i  an  Lochlannach  am  mach 
air  cladaichibh  nan  Leargadh  Gallda.  Bha  Sasunn 
an  Normanaich,  is  i  a  nis  fo  aon  riaghladh,  a'  sìor- 
èirigh  'na  làn  neart  is  na  bagraidhean  a'  tighinn  air 
an  osaig  ghaoith  bho  àm  gu  àm.  Bha  Albainn  air 
a  deadh  oileanachadh  fad  hnntean,  is  nuair  a  mhosg- 
ail  a'  ghaiUeann  fhuaras  i  is  uchd  aon  duine  oirre, 
aon  chlaidheamh  'na  dòrn,  is  a  saorsa  mar  dhùthaich 
air  a  h-aire.  Dh'  fhaodamaid  an  ni  ceudna  a  ràdh 
mu'n  Chuimrigh.  Cha  robh  i  daonnan,  feumar 
aideachadh,  cho  dìleas  is  a  bu  chòir  dhi,  ach  b*  aon 
i  an  seadh  rìoghachdail,  is  ged  a  bha  i  cho  dlùth  air 
Sasuinn  's  a  bha  i,  eadhon  mar  aisne  'na  cUathaich, 
b*  fheudar  do  Eideard  Fad-chasach  a  làn-neart  a 
chur  ri  oidhirpean  mu'n  d'thug  e  mu  dheireadh  fo 
cheannsal  i.  Chaidh  leis  :  leis  an  làimh-làidir  is  le 
an-chumhachd  na  mòr-àireimh  chaidh  leis,  ach  le 
a'  cheithir  uiread  sluaigh  no  còrr  mar  a  tha  cinnteach 
a  bha  an  Eirinn  san  àm  tha  mi  an  dùil  nach  faiceadh 
eadhon  Eideard  fèin,  ainmeil  'gan  robh  e,  is  an- 
iochdmhor  *gan  leanadh  e  buaidh,  a'  Chuimrigh 
sleuchdte  fo  a  chasan. 

Ach  Eirinn  ;    fhuair  an  Normanach  i,  is  e  nis  air 

tighinn  'na  làn-neart  gun  rabhadh  gun  sanas  a  chur 
chuice  roimhe,  'sa  chlàbar  do'n  do  thuit  i  an  dèidh 
Chluain-tairbh.  Cha  robh  am  fear-stiùraidh  ann  ; 
cha  robh  an  spiorad  dùthchail  ri  fhaotainn  'san  neart 
'sam  feumteadh  e  gus  na  ceistean  beaga  a  mhùch- 
adh  is  na  cùisean  mòra  a  thogail  air  bharraibh  nan 
crann-brataich.  Thachair  an  ni,  an  t-aon  ni  a 
dh'  fhaodteadh  sìiil  a  bhi  ris  :  fhuair  an  coigreach 
làmh-an-uachdar,  is  thòisich  an  nis  bròn-chluich 
na  h-Eireann  an  làn  dha-rìreadh. 

Riamh  bho  thoiseach  eachdraidh,  faodar  a  ràdh 
bha  càirdeas  bunailteach  eadar  Eirinn  is  Albainn. 
Bha  dlùth-dhaimh  a'  daingneachadh  a'  chàirdeis  so, 
is  gu  sònraichte  an  dèidh  do  na  Gàidheil  Scotach 
an  imrich  a  ghabhail  thar  a'  Chaoil  b'  iad  mar  gu'n 
abairteadh,  an  t-slabhruidh  a  bha  a'  ceangal  na  dà 
dhùthcha  ri  chèile.  Bha  an  aon  teanga  coitcheann 
do'n  dà  dhùthaich ;  bha  teaghlach  rìoghail  na 
h-Albann  am  mach  à  fuil  rìoghail  na  h-Eireann,  is 
nuair  a  thàinig  Coinneach  Mac  Ailpein  gu  bhi  'na 
rìgh  air  dùthaich  aonaichte  nan  Cruithneach  is  nan 
Scotach,  bha  choltas  air  an  nighinn  gu'n  tigeadh  i 
an  ùine  ghèarr  gu  bhi  cho  àrd-inmhe  ri  a  màthair 
taobh  siar  a'  Chaoil. 

Nuair  a  chuir  Gàidheil  Eireann  an  cath  buadh- 
mhor  ud — tuiUe  is  buadhmhor  mar  a  thugas  f a  'n  ear — 
air  Cluan-tairbh  'sa  bhhadhna  1014,  bha  cuideachadh 
nach  robh  beag  no  suarach  aig  Brian  fo  a  làimh,  a 
ràinig  e  thar  sàile  à  Albainn  fo  stiùradh  Morair 
Mhàirr.  Bha  an  stèidh  air  a  leagail,  is  gealltanas 
a  nis  'ga  thoirt  gu'n  robh  mu  dheireadh  Ceiltich 
nan  Eileanan  Breatannach  a'  teannadh  ri  seasamh 

guala  ri  gualainn  an  aghaidh  an  Teutonaich.  Ach 
thilg  bàs  Bhriain  air  Blàr  na  Buadha  na  gealltanais 
sin  a'  rithisd  an  leth-taobh. 

Rè  nam  bhadhnachan  cràiteach  anns  an  robh 
Alba  fo  stiùradh  Uallais  uasail,  is  'na  dhèidh-san 
fo  Raibeart  Brus,  a'  cathachadh  as  leth  a  saorsa, 
bha  na  Dùthchasaich  a  bu  dealasaiche  an  Eirinn  ag 
amharc  le  fadal  is  le  bàigh  ri  an  oidhirpean  is  ri  an 
strì.  Mu  dheireadh  thàinig  bUadhnachan  na  dòp4nn 
gu  crìch  is  chrùnadh  cruaidh-spàirn  Albann  le  coron 
a  glòire  air  achadh  iomraiteach  UiUt  a  Bhàn-chnoic. 
Bha  Alba  a  nis  saor.  Chuir  i  Sasunn  gu  a  dùbhlan. 
Chiùrradh  i.  Chreachadh  i.  Shàraicheadh  i. 
Bhrùthadh  i.  Mhortadh  a  mic.  Mhaslaicheadh  a 
nigheanan.  Seadh,  sin  uile  dh'  fhuiUng  i,  ach  ghleidh 
i  a  bith  is  bha  i  nis  saor. 

Cha  robh  fòirneart  diubh  sin  nach  d'  fhuiling 
Eirinn  bho'n  chuspair  cheudna.  C'uime  nach  sìn- 
eadh  ise  a  ceumannan,  is  nach  astaraicheadh  i  air 
an  t-sUghe  cheudna  a  bha  cho  soirbheachail  do  a 
àìlsean  air  taobh  eile  an  t-sàile.  'S  e  so  gun  dàil  a 
rinn  i,  co  dhiùbh  a'  chuideachd  bheag  aig  an  robh 
saorsa  an  dùthcha  fa  chomhair  clàr  an  aodainn. 

Chuireadh  a  nis  fiosan  is  teachdaireachd  an  nall 
à  Eirinn  gu  Eideard  Brus  a  chur  impidh  air  gu  dol 
thar  sàile  air  los  cobhair  a  thoirt  do  na  cinn-fheadhna 
'nan  oidhirpean  air  uachdranachd  Shasuinn  a  chrath- 
adh  dhiùbh.  B'e  DòmhnuU  O'  Nèill,  Thìr  Eòghain 
a  bu  cheann  air  a'  chuideachd  sin  a  chuir  na  fiosan 
so  gu  Brus.  Bha  e  fèin  de  theaghlach  rìoghail 
Ulaidh  ;  b'ann  aige  eadhon  a  bha  an  t-ainm,  ged  a 
b'e  an  t-ainm  gun  an  tairbhe  e,  a  bhi  'na  rìgh  air 
Còigeamh  a  tuath  an  Eilein,  ach  bha  e  a'  faicinn 

gu  soiUeir,  nach  robh  ach  coimhlionadh  aimsire, 
is,  mar  a  thachair  cheana  do  theaghlach  Laighin, 
gu'm  biodh  a  theaghlach-san  mar  an  ceudna  gun 
an  t-ainm  fèin.  Fathast  cha  robh  aon-fhilteachd 
inntinn  an  Eirinn  a  thaobh  dùthchasachd,  is  ged  a 
bha  an  seadh  triùir  rìghrean  a'  riaghladh,  an  Ulaidh, 
air  Connachtaibh  is  am  Mumha,  cha  robh  ach  soith- 
ichean  falamh  nan  làmhan.  Bha  iad  eadhon  fathast 
a'  sìor  chomh-shreap  ri  chèile,  ach  bha  an  Gall  a' 
sìor-inntreachadh  a'  steach  d'am  fearann  bho  là  gu  là. 

Leig  a  nis  O'  NèiU  ris  gu'n  robh  co  dhiùbh  ann- 
san  spiorad  an  Dùthchasaich.  Bha  e  a'  toirt  fa 
'n  ear  gu'n  robh  e  eu-comasach  dha-fèin  oidhirp 
èifeachdach  a  thoirt,  a  chionn  nach  èireadh  leis  ach 
Ulaidh  a'  mhàin  cho  maith  is  'gan  deanadh  e. 
Chunnaic  e  gur  e  an  ath  ni  a  b'  fheàrr,  sealltainn  ri 
ceannard  bho'n  laobh  am  muigh,  is  theagamh  gu'm 
faodadh  esan  comh-shreap  nan  rìgh  a  thilgeadh  a 
thaobh,  is  na  cinn-fheadhna  a  chomh-chruinneachadh 
is  a  thàthadh  ri  chèile  fo  a  bhrataich. 

Ach  cha  b'e  uile  gu  leir  fear-bho-muigh  a  bha 
aig  O'NèiU  'san  amharc  nuair  a  chuir  e  an  teachdair- 
eachd  so  gu  Eideard  Brus.  Bha  na  Brusaich,  ged 
bu  Normanaich  iad  a  thaobh  an  seann-seanair  a 
thug  an  ainm  dhoibh,  am  mach  à  fìor  smior  theagh- 
laich  rìoghail  na  h-Albann.  Bha  fuil  Mhic  Ailpein 
is  Fhearghais,  is  mar  sin  fuil  nan  seann  rìgh  Eir- 
eannach,  a'  breabadh  'nan  cuislean.  A  bhàrr  air 
sin  bha  iad  de  shìol  Dhiarmaid  Mhic  Mhurachadha,  a 
thaobh  Aoibhe  a'  bhan-phrionnsa  a  phòsadh  ri  Strong- 
bow.  Cha  bu  mhòr  an  ulaidh  e  gun  teagamh  fuil 
a'  cheart  Dhiarmaid,  ach  fathast  bu  Rìgh  Laighin 


Cath-Chuairt  Eideird  Bhruis  an  Eirinn 


15 


e,  traoitear  mar  a  bha  e.  A  bhàrr  air  sin  uile  bha  an 
Rìgh  Raibeart  a'  nis  posda  air  iar-ogha  O'Conchobair 
(nighean  an  larla  Ruaidh)  mar  dhara  bean,  is  ged 
nach  robh  sin  a'  toirt  Eideird  ceum  na  bu  dlùithe, 
cha  chaillteadh  sealladh  air  an  àm  a  bhi  a'  cur 
ìmpidh  air  cinn-fheachd  Chonnachtaibh  èirigh  leo. 

Cha'n  urrainn  duinn  an  diugh  ruigsinn  air  a' 
chùis  co  dhiùbh  a  ghabh  na  nithean  so  àite  am  beachd 
O'Nèill  ann  a  bhi  cur  fios  gu  Brus,  agus  a'  tairgse 
dha  àrd-chrùn  na  h-Eireann,  no  nach  do  ghabh. 
Na  's  mò  cha'n  eil  iomradh  air  gu'n  robh  tagradh  a' 
chrùin  a  thaobh  fola  'na  aon  de  aobharan  Bhruis 
air  gabhail  ris  an  tairgse  a  thugadh  dha.  Is  docha, 
ma  bhà,  nach  robh  ach  an  tomhas  beag  làimh  ri 
aobharaibh  eile. 

Le  a  chuideachadh-san  choisinn  Raibeart  crùn 
dha  fèin  an  Albainn,  is  gun  teagamh  b'e  miann 
Eideird  mar  an  ceudna  crùn  is  rìoghachd  a  chosnadh 
dha  fèin.  B'e  sin  miann  nan  Normanach  uile. 
B'e  sin  miann  Strongbow  fèin,  is  na  thàinig  'na 
dhèidh,  mur  bitheadh  gu'n  robh  cuip  Eanraig,  is 
gach  Eanraig  eile,  a'  sìor  chrathadh  mu'n  cluasan. 

Ach  tha  mi  am  beachd  gu'm  b'e  prìomh-aobhar 
nam  Brusach,  oir  bha  iad  comh-aontaichte  anns  an 
oidhirp  a  thug  iad  air  Eirinn,  na  buiUean  a  shìor 
bhualadh  air  Sasunn  air  gach  taobh,  air  chor  is  gu'n 
deanteadh  cinnteach  nach  èireadh  i  a'  rithist  gu 
h-aithghearr,  gu  bagradh  is  ceannsal  a  chur  air  a'  chòrr 
de  rioghachdan  nan  Eilean  Breatannach.  An  aon 
fhocal  b'e  meidh-neirt  nan  rìoghachd  a  ghleidheadh 
air  bonn  còmhnard  a  bha  'nam  beachd,  is  bha  sin 
cho  feumail  anns  na  h-Eileanan  Breatannach  'san  àm 

sin  is  a  bha  Cothrom  na  Cumhachd  'san  Eòrpa  rè 
nan  linn  a  ruith  bhuaithe  sin,  nì  mu'n  robh  na  slògh- 
iùilnich  cho  faiciUeach,  anns  gach  rìoghachd,  beag 
no  mòr.  Cha  robh  ach  gle  bheag  ùine  bho  thugadh 
a'  Chuimrigh  fo  cheannsal  le  Sasunn.  Cha  do 
bhristeadh  an  spiorad  fathast,  is  cha  robh  ach 
cothrom  gealltanach  a  thighinn  fa  chomhair  nan 
Cuimreach,  is  dh*  èireadh  iad  nan  làn  neart.  Bha 
eadar-theachdaireachd  eadar  am  Brusach  is  Griffith 
Lloyd,  ard-inmheach  'san  dùthaich  sin  'san  àm  so, 
mar  an  ceudna,  is  tha  sin  a'  leigeil  ris  cho  teann  is 
a  bha  am  beachd  nam  Brusach  cur  ri  Sasunn  gu  a 
cumail  air  a  crìochan  fèin. 

'San  àm  anns  an  robh  na  ceud  fhiosan  eadar 
O'NèiU  is  Brus,  sgrìobh  O'NèiU  a  dh'  ionnsaigh  a' 
Phàp  a  chum  is  gu'm  biodh  a'  chùis  air  an  d'ìnntrich 
iad  air  a  soiUearachadh  dha  an  tìis  a'  ghnothuich, 
is  nach  biodh  atharrachadh  sgeòil  aige  oirre  bho 
thaobh  eile.  Tha  so  mar  an  ceudna  a'  leigeil  ris 
nach  b'ann  clì  a  bha  O'NèiU,  is  gu'n  robh  e  a'  faicinn 
roimhe  air  barrachd  is  aon  dòigh.  Thuig  e  bho'n 
thagair  Eanraig  Eirinn  an  toiseach  le  barrant  bho'n 
Phàp,  gu'm  biodh  e  iomchaidh  an  cuspair  ceudna 
aslachadh  a  nis  gus  an  rìoghachd  ath-shuidheachadh 
saor  is  uachdranachd  Shasuinn. 

Leig  O'NèiU  ris  dha  gu  mean  is  gu  rèidh  gach 
trioblaid  is  sàrachadh  a  thàinig  air  Eirinn  f  o  chruaidh- 
riaghladh  an  t-Sasunnaich.  Cha  robh  umhail  ciod 
e  am  mi-mhodh  a  gheibheadh  Eireannach,  no  ciod 
an  sgrios  a  dheanteadh  air  a  chuid.  Cha  robh 
aicheamhail  ri  thoirt  am  nach  mur  toireadh 
e  fèin  am  mach  e  le  a  ghàirdean  no  le  a  chuid 

arm;  agus  na'n  deanadh  e  sin  cha  robh  e 
ach  a'  fosgladh  an  ràthaid  gu  tuiUeadh  dochunn  is 
sgrios  a  thoirt  air  fèin.  Cha  robh  e  eadhon  air  a 
chunntadh  'na  chionta  Eireannach  a  mharbhadh 
na's  mò  na  ged  a  spadteadh  cù.^  Cha  robh  ìnnleachd  a 
ghabhadh  deanamh  no  a  dheilbh  gus  na  h-Eireannaich 
a  chur  an  amhaichean  a  chèile  nach  robhas  a'  cleachd- 
adh.  A  thaobh  so  tha  e  air  ìnnseadh  mu'n  bhorb- 
anach  Eideard  I.  gu'n  d'  thug  e  achmhasan  do'n 
Riochd-rìgh  aig  aon  àm  a  chionn  e  bhi  a'  fulang  a 
leithid  de  dhòrtadh  fola  am  measg  nàistinneach 
Eireann.  B'e  am  freagradh  a  thug  a  dheadh  fhear- 
ionaid  dha,  "  gu'n  robh  e  a'  meas  gur  e  sin  an  dòigh 
a  b'  fhasa  gu  cur  as  dhoibh  ;  gu'm  b'e  a  bu  lugha 
dragh  air  gach  uile  dhòigh,  is  gu'm  b'e  gu  mòr  a 
bu  lugha  cosd  do  ionmhasair  an  Rìgh  !  Rinn 
Eideard  gàire.  Cha  robh  an  còrr  cunntais  air 
iarraidh,  is  chuireadh  an  Riochd-rìgh  air  ais  a' 
rithisd  le  deadh-ghean  is  urram,  gu  a  shaor-thoil 
'san  dòigh  cheudna  a  chur  an  cleachdadh. 

Ach  cha  d'  fhuair  O'Nèill  mòran  buidheachais 
no  beannachaidh  bho'n  Phàp.  An  àite  taobh  a 
ghabhail  ri  Eirinn  is  i  'ga  sàrachadh,  is  ann  a  chuir 
e  ascaoin  eaglais  air  aon  air  bith  a  dh'èireadh  no  a 
bheireadh  cuideachadh  do  Bhrus  is  do  na  Dùth- 
chasaich  !  Tha  e  air  a  ràdh  gu'n  do  chuir  e  an  as- 
caoin  cheudna  air  na  Brusaich  fèin,  ach  a  thaobh  cuid 
nam  Brusach  dheth,  co  dhiùbh  Raibeart  an  Rìgh, 

^  Tha  dearbhadh  an  leabhraichean-cuimhne  air  gu'n  do 
ghabhadh  mar  chùis-thagraidh  le  Sasunnach  is  e  air  a  thoirt 
gu  binn  air  chionta  muirt,  nach  robh  anns  an  fhear  a  mhortadh 
ach  Eireannach,  is  le  sin  a  làn  shoiUearachadh  leigeadh  ma  sgaoil 
am  mortair, 

bha  i  air  bho  chionn  iomad  bUadhna,  oir  cha  d' 
fhuasgladh  dheth  i  bho'n  a  chuir  e  as  do  lain  Cuimean 
an  Eaglais  Dhuin-fhris.  Gun  teagamh  'sam  bith 
cha  bu  chaomh  leis  a'  Phàp  na  Brusaich  co-dhiùbh, 
agus  a  rèir  coltais  anns  an  t-seadh  so  is  gann  gu'n 
gabhadh  aon  eile,  no  àm  a  bu  mhì-shealbhaiche 
a  thaghadh  gu  gean  maith  a'  Phàp  a  chosnadh. 

Ach  a  dh'  aindeoin  so  uile  bha  an  t-ullachadh  a' 
sìor  dhol  air  aghaidh,  is  bha  a'  chuideachd  a'  dol 
'nan  èideadh  air  dà  thaobh  a'  Chaoil  Eireannaich. 
Air  a'  chòigeamh-là-fichead  de'n  Mhàigh  thog  Eideard 
Brus  aghaidh  ri  sàile  le  chuid  feachd.  Bha  àireamh 
thaghte  de  dheadh  cheannardan  leis  'na  oidhirp 
àghmhoir.  Bha  iad  uile  làn-chleachte  ri  cogadh  is 
air  an  deadh  fhòghlum  an  sgoil  a'  chruadail  is  an 
iomadh  cath  cruaidh  ri  feachdan  Shasuinn,  rè  nam 
fìchead  bhadhna  chaidh  thar  an  cinn.  Bha  co 
dhiùbh  mac  a  pheathar  fèin  Tomas  Randolph  leis, 
lain  Caimbeul  mac  peathar  eile,  Sir  lain  Teadhach 
Mac  Thòmais  lonbhair-Air,  Ramsay,  Bisset,  Baltar 
Mac  Mhuirich,  an  Sasunnach  Phihp  Moubray,  agus 
theagamh  aon  no  dha  de  na  Stiùbhartaich  is  de 
Chloinn  Dòmhnuill  nan  Eilean.  Bha  iad  so  leis 
mar  chinn-feachd,  is  uile  gu  lèir  tuaiream  air  6000 
fear-catha.  Tha  e  air  ìnnseadh  gu'n  do  ghabh  iad 
an  t-aiseag  thar  a*  Chaoil  bho  chladach  lonbhair- 
Air  air  càbhlach  thrì  ceud  eathar  freagarrach  do'n 
ghnothach,  is  an  là  sin  fèin,  oir  cha  robh  an 
t-astar  fada  gu  an  ceann-uighe,  chaidh  iad  air  tìr 
an  Lathurna,  dlùth  air  Carraig  Fhearghais.  Tha  e 
air  a  ràdh  nuair  a  fhuair  a'  chuideachd  'nan  èideadh 
air  fearann  na  h-Eireann  gu'n  do  rinn  am  Brusach 

an  gnìomh  ceudna  is  a  thug  a  leithid  de  ainm  do'n 
Spàinnteach,  Cortes,  am  Mecsico  da  cheud  bUadhna 
an  dèidh  an  àma  sin :  chuir  e  a'  chàbhlach  a  thug  thar 
a'  chaoil  a  chuid  feachd  'na  smàl  air  a'  chladach, 
oir  cha  robh  an  tilleadh  ri  bhi  ann.* 

Bha  O'Nèill  an  treun-fhear  dìleas  a'  feitheamh 
air  a  cheann  is  chuir  an  dà  cheannard  fàilte  is  furan 
air  a  chèile.  Feumar  a  thoirt  fa  'n  ear  nach  b'e  so 
idir  ceud  thurus  Bhruis  do  dii'  fhearann  na  h-Eireann. 
Chuir  e  fèin  is  Raibeart  seachad  an  geamhradh  naoi 
bhadhna  roimh  sin  an  Eilean  Rachrainn,  is  faodar 
a  thuigsinn  nach  robh  O'NèiU  gun  am  faicinn  an  sin 
no  air  tir-mòr  fad  is  a  bha  iad  air  allaban.  Am 
bheil  e  do-chreidsinn  nach  do  chuir  iad  an  guthan 
ri  chèile  cho  fad  sin  fèin  air  ais  mu'n  chùis  a  bha  iad 
aig  an  àm  so  a'  gabhail  làimhe  ann  ?  Chuir  a  nis 
O'Nèill  a  chòir  fèin  air  Ard-chrùn  Eireann  an  leth- 
taobh,  thug  e  urram  is  dhghe  Ard-rìgh  do  Bhrus, 
agus  chuir  se  e  fèin  is  a  chuid  dhaoine  'na  thairgse 
le  làn  dhealas  anns  an  oidhirp  ainmeil  a  bhathas  a 
nis  a'  tabhairt. 

Dh'  fhaodamaid  stad  beag  a  dheanamh  an  so  is 
beachdachadh  gu  h-aithghearr  air  Eideard  Brus  mar 
ard-cheannard  armailt  is  mar  cheann-feachd.  Nuair 
a  ni  sinn  sin  gheibh  sinn  ni-eigin  'gar  dìth  :  cha 
robh  an  cuibhrionn  a  bu  mhaith  leinn  de  àrd-bhuadh- 
an  a  bhràthar  ann.  O  1  nach  bu  tusa  fèin  a  Raib- 
eairt  Bhruis,  a  ghaisgich  thrèin  a  ghlac  claidheamh 
na  saorsa  an  Eirinn  mar  a  rinn  thu  an  Albainn,  is 

^  Ach  tha  Bearrbair  ag  ràdh  gur  i  so  a'  chàbhlach  leis  an 
do  thog  an  Rìgh  Raibeart  fèin  siar  air  a'  bhliadhna  sin  gu  cur  ri 
lain  Mac  DhùghaiU  Lathurna  is  a  luchd-leanmhainn, 

nach  bu  tu  a  loisg  do  chuid  eathraichean  'nad  dhèidh 
air  cladach  Lathurna  an  àm  dhuit  a  dhol  'nad 
èideadh.  Nam  bu  tu,  theagamh  gu'm  biodh 
atharrachadh  sgeòil  air  a  h-aithris  'nad  dhèidh  an 
Eirinn :  theagamh  gu'm  biodh  eachdraidh  eile 
air  a  cur  an  cèiU  mu  Cheiltich  nan  Eilean  Breat- 
annach  an  diugh  ! 

Cha  robh  cion  spioraid  na  gaisge  air  Eideard 
Brus.  Cha  lèir  dhuinn  ann  ar  n-eachdraidh  na  thug 
bàrr  air.  Is  ann  a  bha  e  ro  dhàna,  is  eadhon  fo 
stiìiradh  faiciUeach  a  bhràthar  theab  e  a'  chùis  ris 
an  robh  iad  le  chèile  cho  fada  a'  strì  a  chur  an 
droch  leus  uair  no  dhà.  Ciod  a  nis  a  thachradh 
nuair  a  bha  a'  chùis  so  ris  an  robh  na  h-uiread 
an  crochadh  fo  a  làn  stiùradh  fèin  ?  Feumar 
aideachadh  gu'n  robh  a  bhuadhan  mar  cheann- 
feachd  de'n  t-seòrsa  a  tharruingeadh  da  ionnsaigh 
sluagh  meanmnach  is  faireachail  mar  a  bha  Gàidheil 
na  h-Eireann.  Agus  biodh  a'  bhuaidh  leis  anns  a' 
cheud  dol  am  mach  ;  biodh  na  fàthan  a'  leantainn 
'na  luirg  gu  soirbheachail,  is  cha  do  sheas  an  deise 
chruadhach  na  bheireadh  an  ceum-toisich  dheth. 
Ach  ann  a  bhi  a'  tarraing  gu  clàr-còmhraig  air  beul- 
aibh  làn-chumhachd  Shasuinn,  cha  ruigteadh  a  leas 
sùil  a  bhi  ri  ruith-chath  aon  ràidhe  is  làn-bhuaidh 
aig  a  dheireadh. 

Bha  Sasunn  dìorrasach,  is  bha  i  leanailteach. 
Cha  chuireadh  aon  chall-catha  maoim  oirre.  Ghabh- 
adh  i  an  ruaig  a  rithist  agus  a  rithist,  ach  fad 
is  a  bhiodh  forcadh  nan  cas  aice  an  Eirinn,  is  baile- 
puirt  gu  a  feachd  a  thaomadh  am  mach  as  a  cuid 
luingeis,  ghabhadh  i  a  h-àite  a  rithist  agus  a  rithist 

air  raon  a'  chatha.  Cha'n  e  am  beagan  ach  am 
mòran  a  bheireadh  oirre  a  grèim  a  leigeil  as  de  na 
thug  i  am  mach  leis  an  làimh  làidir. 

Mar  sin  cha  b'e  gaisge  is  euchdan  an  latha  a* 
bhlàir  a  mhàin  a  bheireadh  buaidh  'san  strì.  Thig- 
eadh  na  caol-chunnartan  is  na  suidheachaidhean 
iomgaineach  uair  no  uair-eigin,  is  b'ann  an  uair  sin  a 
thigeadh  am  fear  crionnda  is  am  fear  sicir  am  foUais. 
B'ann  an  uair  sin  a  bhiodh  àrdan  is  braise,  gun  an 
cuibhreann  iomchaidh  de  na  h-àrd-bhuadhan  so  'nan 
cois,  'nan  garbh-chunnart  do  chùis  air  bith  a  bhiodh 
an  crochadh  riu.  B'ann  an  uair  sin  a  b'fheàrr  aon 
Raibeart  na  fichead  Eideard. 

Cha*n  eil  cinnt  air  ciod  e  àireamh  na  cuideachd  a 
bha  fo  O'NèiU,  is  na  cinn-fheadhna  bha  leis  an  àm 
doibh  comh-choinneamh  a  dheanamh  ris  na  h-Albann- 
aich,  is  mar  sin  cha'n  eil  cinnt  air  ciod  a  b'  àireamh 
do  armailt  Bhruis  'na  cheud  ghluasad.  Co  dhiùbh, 
a  rèir  coltais,  le  O'NèiU  is  a  luchd-leanmhainn  air 
a  thaobh  is  fo  a  bhrataich,  cha  robh  'san  àm  tuath 
air  Dun-Dealgan  na  chuireadh  mor-imcheist  air. 
Anns  a'  cheud  dol  am  mach  thug  e  aghaidh  le  chuid 
feachd  air  còmhnardan  na  h-Aibhne  Bàine.  Bha 
mar  a  thugas  fa  'n  ear  na  Sasunnaich  an  dèidh  làn 
chòir  a  ghabhail  air  an  fhearann  mhaith  thorrach 
so,  is  iad  air  an  cuid  aitreabh,  caistealan,  is  eaglaisean 
a  thogail  thall  is  a'  bhos  air  aghaidh  na  tìre.  Chruinn- 
ich  iadsan  a  nis  an  cuid  feachd  fèin  fo  stiùradh 
MandeviUe,  aon  de  mhaithean  na  dùthcha,  gu 
còmhdhail  a  thoirt  do  Bhrus.  Thàinig  an  dà 
fheachd  am  fagus  da  chèile  dlùth  air  Rath-mòr,  is 
gun  dàil  leum  na  Sasunnaich  am  bad  nan  Tuathach. 

Ach  bha  cho  maith  dhoibh  feuchainn  ris  a'  Chuan 
an  lar  fo  sgiùrsadh  na  gaiUinn  a  thiUeadh  air  ais,  is 
sguab  Brus  na  sheas  fa  chomhair  a  ghnùise  bhàrr 
aghaidh  na  tìre.  Cha  robh  tiUeadh  air  a  chuid  arm. 
Cha  d'  fhàg  e  caisteal  nach  do  leag  e  gu  làr,  eadhon 
na  h-eaglaisean  cha  do  chaomhain  e.  Ach  ni  a  bu 
mhò  'na  aghaidh  fèin  nuair  a  thàinig  là  an  fheuma : 
chuir  e  gach  bàrr  is  gach  stòras  a  bha  an  iodhlannaibh 
is  an  saibhUbh  nan  Sasunnach  'nan  lasair  dheirg. 
B'  èiginn  do  na  Sasunnaich  a  thuinich  anns  gach 
cèarn  ris  an  do  thog  e  aghaidh  teicheadh  roimhe,  is 
a'  chuid  dhiubh  deth  an  do  ghearr  e  an  rathad  a  deas 
'san  ruaig  cha  robh  fodhpa  ach  Carraig-Fhearghais. 
Ach  bha  Brus  gu  dian  air  an  sàiltibh,  is  ghlac  e  am 
baile  is  a'  chuid  mhòr  de  na  ghabh  fasgadh  ann. 
Thug  fuigheal  beag  am  mach  Caisteal  na  Carraige, 
is  fhuair  am  feachd-dìon  na  còmhlachan  a  dhùnadh 
mu'n  do  ràinig  na  Dùthchasaich  na  ballachan. 
Sheas  iad  sèisd  fhada,  gus  an  d'thug  a'  ghorta  orra 
gèiUeadh  air  a'  cheann  mu  dheireadh,  ach  bheirear 
iomradh  air  an  iomairt  sin  na's  fhaide  air  aghaidh. 

Mar  sin  leis  a'  cheud  ghrad  ionnsaigh  a  thug  na 
Dùthchasaich  fo  Bhrus :  bha  na  bha  tuath  air  Loch 
n-Eathach  is  air  Loch  Fèirsde  fo'n  casan,  am 
mach  bho  na  bha  taobh  a  stigh  daing-bhallachan 
Caisteal  na  Carraige.  Ni  mò  a  leig  e  maille  'na  cheum, 
is  mu'n  robh  an  t-Og-mhìos  'na  thigh  thug  e  am  mach 
Dun-Dealgan  is  Ath-fhirdia  maiUe  ris  an  dùthaich 
uile  mu'n  cuairt.  Tha  e  air  fhàgail  air  Brus  gu'n  do 
chuir  e  eaglais  Ath-fhirdia  'na  smàl,  is  i  làn  dhaoine 
a  ghabh  fasgadh  taobh  a  stigh  a  ballachan  coisrigte. 
Theagamh  gu'n  do  chuir,  is,  ma  chuir,  cha'n  eil  a 

leisgeul  ri  ghabhail ;  ach  ce  air  bith  cò  a  labhras  na 
labhradh  ceann-carrach,  is  fathast  Saibhlean  lon- 
bhair-Air  ach  gann  a  bhi  fuar  bho'n  a  chuir  e  fèin 
'na  lasair  iad,  is  iad  làn  Albannach  ris  an  robh 
e  dol  a  dheanamh  comh-chomhairle  !  Agus  cha'n 
eil  teagamh  nach  biodh  e  mòran  na  bu  bhuann- 
achdaile  do  Bhrus  is  do'n  chùis  Dhùthchail,  am 
barrachd  is  aon  dòigh,  na'n  do  chaomhain  e  gach 
creach  is  nì  a  thuit  'na  làmhan,  biodh  iad  'nan  daoine, 
'nan  stòras,  no  'nam  bàrr.  Cha  bhiodh  a'  ghort 
nuair  a  thog  i  ceann  cho  teann  air  sàiltean  a  chuid 
feachd  is  a  luchd-leannhainn  's  a  bha  i ;  agus  cha 
bhiodh  ainm  fèin  'na  aobhar  air  a  leithid  de  ghràin  is 
de  fhuath  do  gach  eachdraiche  a  thogradh  iomradh 
a  thoirt  air  gu  ruig  an  là  diugh.  Cha'n  e  gu'n  robh 
ann  am  miUeadh  de'n  t-seòrsa  so  ach  ni  a  bha  a' 
leantainn  air  luirg  gach  armailt  a  rachadh  air  ghluasad 
'san  àm  fhuilteach  sin,  oir  nuair  a  ghluais  na  Sasun- 
naich  iad  fèin  an  aghaidh  Bhruis  bha  an  sgeul  ceudna 
ri  h-aithris  mu'n  deidhinn,  anns  gach  ceàrn  a  fhuair 
eòlas  orra. 

An  uair  a  thug  am  Brusach  am  mach  Dun- 
Dealgain  dh'  fhaodteadh  a  ràdh  gu'n  robh  Còigeamh 
Ulaidh  uile  gu  lèir  fo  a  chuimrig.  Thug  a  nis  na 
Sasunnaich  fa  'n  ear  an  garbh  chunnart  a  bha  a' 
tarraing  cho  dlùth  orra,  is  ghairmeadh  an  cuid 
mhaithean  uile  an  ceann  a  chèile  air  chabhaig. 
Mar  aon  teaghlach  chruinnich  iad  gu  coinnimh  is 
comh-labhairt  mu'n  chuis  am  baile  CiUe-Choinnich. 
Bha  iad  an  amhaichean  a  chèile  nuair  nach  robh 
cunnart  ann  dhoibh  bho'n  taobh  am  muigh,  ach 
thilgeadh   a   nis    gach    easaontachd    a    leth-taobh 

is  ghabhadh  comhairle  gu  casg  a  chur  air  gnìomh- 
achas  an  nàmhaid  choitchinn — Eideard  Brus. 

Bu  bhochd  nach  robh  flaithean  nàistinneach  na 
h-Eireann  de'n  aon  bheachd,  is  nach  d'èirich  iadsan, 
is  nach  do  chomh-aontaich  iad  le  an  ceann-f  eadhna  ann 
a  bhi  gabhail  an  àite  am  measg  nan  Dùthchasach, 
is  a  nis  am  fear-cuideachaidh  'nam  measg.  Ach 
bha  iadsan  fathast  a*  stri  ri  cach  a  chèile.  Bha  an 
cùisean  beaga  fèin  gun  an  leasachadh.  Bha  iad  ri 
gleachd  air  sgeir  na  mara,  is  gun  iad  a'  toirt  fa  'n  ear 
gu'n  robh  tuinn  mhora  a'  chuain  a'  sìor  èirigh  mu'n 
cuairt  orra  :  nach  robh  ach  an  aon  chrìoch  a'  feith- 
eamh  orra — an  sguabadh  air  falbh  nuair  a  dh' 
èireadh  is  a  bhristeadh  aon  stuadh  a  bu  chumhachd- 
aiche  na  an  còrr. 

Nuair  a  chruinnich  na  Sasunnaich  an  ceann  a 
chèile  gu  comh-chomhairle  rinneadh  Eudhman  Buid- 
ealair,  a  bu  Riochd-Rìgh  'san  àm,  'na  cheannard- 
catha  gu  aghaidh  a  thoirt  do'n  Bhrusach.  Bha  na 
bha  cruinn  uile  gu  lèir,  Fitz  Gearailt,  Bermingham, 
De  La  Poer,  is  mar  sin  air  aghaidh,  comh-aontaichte 
dha  so.  Ach  bha  fear  cho  treun  is  a  bha  an  Eirinn 
uile  am  measg  Ghàidheal  is  Ghall  gun  tighinn 
fathast :  fear  a  bha  fhacal  air  thoiseach  air  facal 
an  Riochd-Rìgh  fèin  anns  na  crìochan  sin  'san  robh  e 
a'  riaghladh.  B'e  so  an  "  t-Iarla  Ruadh  ''  Ruiseart 
Burg,  larla  Ulaidh.  Bha  a'  chuid  mhòr  de'n  àirde 
tuath  is  de'n  àirde  'n  iar  fo  a  stiùradh,  is  mòran  de 
na  cinn-fheadhna  nàistinneach  cho  maith  ris  na 
GaiU  a'  sealltainn  ris  mar  an  àrd-cheannard. 

B'ann  'na  chaisteal  fèin  an  GaiUimh  a  thachair 
do'n  larla  a  bhi  nuair  a  chual  e  a'  cheud  iomradh  air 

Brus  a  bhi  'san  dùthaich.  Chaidh  e  'na  èideadh  gun 
dàil,  is  ghairm  e  air  a  luchd-leanmhainn  gu  coinn- 
eamh  a  dheanamh  ris  aig  àthan  na  Seannain.  Tha 
e  a'  leigeil  ris  nach  robh  fhiosan  gun  chinnt  air  cumh- 
achd  a  bhi  air  an  cùl  nuair  a  thàr  FeidhHm  O*  Con- 
chobair  fèin,  ged  a  bha  e  air  a  chunntadh  mar  cheann 
dhgheach  a  theaghlaich,  gu  ruig  Ath-Luain  gu  toil 
an  larla  a  dhaingneachadh  le  neart  a  chuid  arm. 

Sheas  Burg  'na  aonar  am  mach  bho'n  chòrr  de 
na  Sasunnaich.  Cha  d'aom  a  shùil  no  a  chluas 
rathad  a'  chomuinn  a  bha  aig  comh-chomhairle  an-CiU 
Choinnich,  ach  thug  e  aghaidh  sear  gu  cuideachd 
Bhruis  a  sguabadh  bhàrr  na  h-àraich  le  chuid  ìoch- 
daran  fèin  a  mhàin.  Shiubhail  e  troimh  fhearann 
na  Midhe,  is  tha  e  air  ìnnseadh,  mar  Bhrus  fèin  an 
còmhnardan  na  h-Aibhne  Bàine,  gu'n  d'  fhàg  e  an 
dùthaich  thorrach  sin  troimh  an  do  thriall  e  'na  lasair 
dheirg  is  'na  sgùmban  dubh  'na  dhèidh.  A  rèir 
coltais  bha  co  dhiùbh  deich  no  dà  mhìle  dheug  fear 
leis  an  larla  nuair  a  dhlnntrich  e  a  steach  eadar 
Ath-fhirdia  is  Drochaid-Atha.  Aig  a'  cheart  àm 
bha  an  Riochd-Rìgh  air  ceann  an  fheachd  a  chaidh 
an  òrdugh  an  dèidh  comh-chomhairle  CiUe-Choinnich 
a'  gluasad  mu  thuath  air  an  aon  ghnothuch,  is  anns  a' 
bhad  so  thachair  na  diùlnaich  air  an  aon  cheum 
rathaid.  Bha  còrr  maith  is  uiread  eile  sluaigh  le 
Buidealair,  is  a  nis  chunnaic  am  Brusach  nach  robh 
feum  coinneamh  a  thoirt  do'n  armailt  chumhachd- 
aich  so  a  ghèarr  an  t-slighe  roimhe.  Mar  sin  thiU 
e  mu  thuath  a  rithist  air  s!  cheum  cheudna  bho'n 
d'  thàinig  e. 

B'e  beachd  Bhruis,  is  sin  a  rèir  coltais  air  chomh- 

airle  O'  NèiU,  na'm  b'  fheudar  e,  dol  tarsuinn  an 
Abhainn  Bhàin  gus  an  tigeadh  cùisean  gu  bhi  na 
bu  fhreagarraiche  is  na  bu  ghealltanaiche  an  gabhail 
an  àite  ri  uchd  a'  chatha.  Agus  dh'  èirich  cùisean 
am  mach  nach  robh  idir  an  aghaidh  na  comhairle 
glic  a  thug  O'NèiU  seachad.  Is  e  a  rinn  an  t-Iarla 
nuair  a  thàinig  e  gu  astar  còmhraidh  do'n  Riochd- 
Rìgh,  òrdugh  a  thoirt  dha  tiUeadh  gu  h-ealamh  air 
a  cheum  agus  dìon  a  chur  air  Laighin  is  air  an 
dùthaich  mu  dheas,  oir  gu'n  robh  esan  e  fèin  làn- 
chomasach  air  cur  ris  na  h-Albannaich,  is  ''  nach 
b'  fhada  gus  am  biodh  ceann  Bhruis  ri  làr.'*  Leis 
a'  so  thiU  Buidealair,  oir  fathast,  gun  teagamh  'sam 
bith,  cha  do  rinneadh  dolaidh,  co  dhiùbh  le  làimh 
Bhruis,  ach  air  Ulaidh  a  mhàin  ;  is  bha  nis  uachdaran 
na  dìithcha  air  ceann  a  chuid  dhaoine  fèin  gu  aich- 
eamhal  a  thoirt  am  mach,  agus  sin  gun  chuideachadh 
bho  thaobh  eile  'ga  dhìth. 

Ach  eadhon  ged  a  thiU  Buidealair  bha  fathast 
àireamh  feachd  an  larla  fada  os  ceann  feachd  nan 
Dùthchasach,  is  lean  Brus  is  O'NèiU  romhpa  gus 
an  do  chuir  iad  an  Abhainn  Bhàn  'nan  dèidh  sear 
orra.  Chaidh  iad  thar  na  h-aibhne  dlùth  air  Cul- 
Rathain,  is  leag  iad  do  ghrunnd  na  h-aibhne  an 
drochaid  a  bha  'san  àm  togte  oirre  'san  ionad  sin. 
Mar  so  cha  robh  e  an  comas  an  larla  le  tearainn- 
teachd  dol  na  b'  fhaide  is  chuireadh  seachad  beagan 
là  mar  sin  mu  choinneamh  a  chèile.  Is  e  bha  nis 
am  beachd  nan  Dùthchasach  O'Connchobair  a 
thàladh  chuca  fèin  no  co  dhiùbh  a  sgaradh  bho 
fheachd  an  larla.  Ri  ùine  chaidh  an  oidhirpean  air 
an  làimh  sin  leo,  is  ged  nach  deach  FeidhHm  an  tràth 

sin  a  nuU  chucasan,  chomh-èignich  iad  e  gu  feachdan 
Shasuinn  a  thrèigsinn  is  sin  air  deagh  leithsgeul, 
do  nach  b'  urrainn  an  t-Iarla  coire  fhaotainn. 

Anns  dJ  cheud  àite  chuir  iad  air  a  shùilean  dha 
ma  bha  leas  is  saorsa  a  dhùthcha  air  aire  gur  ann  ri 
broilleach  an  t-Sasunnaich  a  thigeadh  dha  a  chlaidh- 
eamh  a  bhi ;  gur  ann  as  leth  saorsa  Eireann  mar 
dhìithaich  a  bha  iadsan  a'  cothachadh,  is  na'n 
gabhadh  esan  a  nis  àite  fo  an  sròl  gu'm  biodh  riagh- 
ladh  Chonnachtaibh  mar  a  bhuineadh  d'a  theaghlach, 
cinnteach  dha.  Leig  iad  mar  an  ceudna  ris  dha,  ni 
a  bha  ro-fhìor,  faodar  a  radh,  gu'n  robh  a  nis  Ruaraidh 
O'Connchobair,  mac  Chathail  Ruaidh,  bho  fhuair  e 
Feidhhm  air  astar,  an  dèidh  riaghladh  Chonnach- 
taibh  a  ghlacadh  dha  fèin.  B'e  so  a  dheadh  leithsg- 
eul-san  do'n  larla  an  àm  dealachaidh  ris,  is  aghaidh  a 
thoirt  siar,  oir  b'e  dealachadh  ris  an  larla  a  rinn  e. 
Cha'n  eil  cinnt  air  co-dhiùbh  a  bhiodh  buaidh 
'san  àm  sin  aig  comh-èigneachadh  Bhruis  is  O'Nèill 
air  FeidhUm  ann  a  bhi  a'  dùsgadh  spiorad  Dùth- 
chasachd  'na  chom,  ach  nuair  a  chual  e  an  car  a 
ghabh  cùisean  'na  Chòigeamh  fèin  cha  robh  an  còrr 
fuirich  ri  bhi  ann  air  aon  taobh  no  taobh  eile  ;  agus 
b'e  meud  a  chuideachaidh  do  Bhrus  aig  an  àm  sin 
gealladh  a  thoirt  da  gu'n  tiUeadh  e  gun  dàil  cho  luath 
is  a  chuireadh  e  chas  air  an  ar-am-mach  a  thogadh 
'na  aghaidh  aig  a  theintean  fèin. 

Ach  ann  a  bhi  'ga  sgaradh  fèin  bho  fheachd  an 
larla  thug  e  cuideachadh  a  b'  fheàrr  na  geaUaidhean, 
maith  'gan  robh  iad,  do  na  Dùthchasaich,  is  chunn- 
acas  sin  a  nis  an  ùine  gun  a  bhi  fada.  Nuair  a 
chaiU  an  t-Iarla  FeidhUm  is  a  dhaoine  cha  robh 

fheachd  na  bu  mhò  cho  an-mhòr  an  àireamh  seach 
feachd  Bhruis,  is  a  nis  nuair  a  ghluais  na  Dùthchas- 
aich  ri  àthan  na  h-aibhne  gu  bhi  'na  bhad  ghabh  e 
an  ceum  cùil  le  dhaoine  is  sear  thug  e  aghaidh  an 
taobh  ceudna  rathad  a'  Bhaile-mheadhonaich.  Ach 
bha  Brus  gu  dian  air  a  shàil,  is  mu  chòig  mìle  deas 
air  a'  bhaile  sin  thàinig  gnothaichean  cho  teann  air 
Burg  is  nach  robh  ach  seasamh  rithe,  is  dol  an  òrdugh 
catha. 

B'ann  air  an  deicheamh  là  de  mhìos  meadhonach 
an  fhoghair,  ri  taobh  baile  beag  ris  an  abrar  Connor, 
a  chuir  na  laoich  a'  cheud  fhailte  air  a  chèile  le  barr- 
aibh  an  cuid  arm.  Bha  an  cath  cruaidh  is  bha  e 
fuilteach,  agus  cha  b'e  an  t-Iarla  Ruadh  am  fear  a 
thionndadh  a  chùl  ris  an  àraich  air  bheagan  aobhair  ; 
ach  bha  ceatharnach  cho  deas  ris  fèin  air  an  ath 
iomaire  ris  an  là  ud,  is  a  dheadh  ghaisgich  air  a  shàil. 
Cha  robh  tiUeadh  air  Gàidheil  Albann  is  na  h-Eireann 
leis  an  aon  chùis  fo  an  amharc,  is  mu  dheireadh  ghabh 
an  t-Iarla  le  àrdan  is  le  earra-ghlòir  an  ruaig  bhàrr 
an  achaidh.  Dh'  fhàg  e  mòran  d'a  ìslean  is  d'a 
uaislean  'nan  sìneadh  marbh  air  an  raon,  agus  bha  a 
bhràthair  UiUeam,  Sir  lain  MandeviUe,  is  inmhich 
eile  'nam  prìosanaich  an  làmhan  Bhruis.  Theich 
cuid  d'a  dhaoine  sear  gu  ruig  Caisteal  Charraig 
Fhearghais,  ach  thug  e  fèin  mu  dheas  air,  air  cheann 
a'  chòrra  a  dh'  fhàgadh  air  chomas  an  astair,  is  Brus 
gu  dian  air  a  shàil ;  agus  nuair  a  ràinig  e  fasgadh  a 
dhaingneachdan  fèin  b'ann  gun  bhuaidh,  gun 
fheachd,  gun  chUù,  agus  a  rèir  eachdraiche  Loch  Cè, 
b'ann  "  'na  fhògarach  a  bha  e  an  Tìr  na  h-Eireann  " 
air  a'  bhhadhna  sin. 


Cath-Chuairt  Eideird  Bhruis  an  Eirinn        29 

Bha  nis  Coigeamh  Ulaidh  fo  chasan  nan  Dùth- 
chasach  aon  uair  eile,  is  'nan  siubhal  mu  dheas  cha 
robh  Sasunnach  no  Gall  a  sheas  air  an  achadh  lom 
a  chur  coicheid  orra  gus  an  do  ràinig  iad  Ceanannus 
air  an  Abhainn  Duibh.  Thug  Brus  am  mach  gach 
baile  is  gach  daingneach  'san  dùthaich  mu'n  cuairt, 
Granaird,  Fiodhnach,  Ceanannus  is  Caisteal  Liathain. 
Bha  e  an  dèidh  Caisteal  Liathain  a  thoirt  am  mach 
nuair  a  chualas  gu'n  robh  Sir  Roger  Mortimer  a' 
tarruing  dlùth  le  feachd  treun  làn-armaichte.  Tha  e 
air  a  ràdh  gu'n  robh  co-dhiùbh  còig  mile  deug  fear 
feachd  foidhe,  is  feumaidh  gu'n  robh  sin  fada  os 
ceann  na  bha  aig  Brus  'san  àm  sin,  eadhon  ged  a  bha 
a'  nis  còrr  aon  de  na  cinn-fheadhna  nàistinneach  ag 
èirigh  leis,  is  a.'  siubhal  fo  a  bhrataich.  Ach  cha  robh 
àicheadh  ri  dheanamh  air  na  laoich  bho'n  Tuath, 
is  ainmeil  'gan  robh  Mortimer  air  cheann  sluaigh 
fhroiseadh  gu  làr  a  chuid  feachd,  agus  cha  robh  ach 
cùl  a  thoirt  ris  an  àraich.  Theich  e  fèin  is  na  dh' 
fhàgadhbeò  d'a  dhaoine,  is  rinn  iad  air  Bail-ath-cliath. 
Fhuair  iad  fasgadh  taobh  a  stigh  de  bhallachan  a' 
bhaile  sin,  is  gun  dàil  ghabh  e  fèin  an  t-aiseag  do 
Shasuinn  a  shireadh  a'  chuideachaidh  a  bha  nis  cho 
feumail  dhi-se  a  thabhairt  gu  a  grèim  a  ghleidheadh 
air  Eirinn. 

Thog  na  Dùthchasaich  an  sin  an  aghaidhean  siar 
troimh  fhearann  na  Midhe,  is  a  rèir  gach  cunntais 
ràinig  iad  co  dhiùbh  cho  fad  ri  Long-phort,  dlùth  air 
an  t-Seannain.  Tha  Bearrbair  a'  toirt  mòran  iomraidh 
air  gach  gàbhadh  is  caol  chunnart  troimh  an  d' 
thàinig  na  h-Albannaich  'nan  cuairt  troimh  an 
dùthaich  sin,  ach  cha'n  eil  a  chuid  eachdraidh  air 

cùisean  an  Eirinn  idir  cho  cinnteach  no  cho  stèidheil 
ris  an  eachdraidh  luachmhoir  a  dh'  fhàg  e  againn  air 
deanadasan  nam  Brusach  an  Albainn.  Mar  sin 
theagamh  gur  feàrr  fhàgail  an  leth-taobh  an  ceart- 
air.  Co  dhiùbh  ged  nach  robh  iad  aig  àm  air  bith 
rè  na  h-ùine  a  bha  iad  air  chuairt  an  teis-meadhon 
Eireann  saor  is  iomadh  grad-ionnsaigh  bho  bhuidh- 
nean  beaga  thall  's  a'  bhos,  cha  robh  aon  an  Eirinn 
aig  an  robh  de  dhànadas  fheachd  a  thoirt  gu  blàr 
'nan  aghaidh  gus  an  do  chruinnich  Eudhman  Buid- 
ealair  an  Riochd-Rìgh  làn-armailt  gu  gluasad  'na 
aghaidh  toiseach  na  h-ath  bhUadhna. 

Shuidhich  Brus  a  champ  dlùth  air  Loch  Seann- 
daidh,  is  leig  e  seachad  an  geamhradh,  is  ghleidh  e 
an  NoUaig  an  sin.  Thàinig  da  ionnsaigh  'san  ionad  so 
tuiUeadh  de  chinn-fheadhna  nàistinneach  na  dùthcha, 
agus  eadhon  cuid  de  na  Normanaich  fèin  do'n  do 
thachair  gu'n  do  chaiU  iad  deagh-ghean  an  Righ 
is  nan  àrd-inmheach  an  Eirinn.  Dhiùbh  so  bha  dà 
bhràthair  de  theaghlach  De  Lacy,  teaghlach  a  bha 
aon  uair  ainmeil  an  Eirinn.  Bha  a'  chuid  mhòr 
de  fhearann  na  Midhe  is  stiallan  de  Bhreifni  aca  'ga 
thagradh  mar  theaghlach  bho'n  a  mhort  Aodh  De 
Lacy  O'Ruairc  'sa  bhUadhna  1173  ;  ach  bha  iad  aig 
an  àm  so  an  dèidh  an  grèim  a  chall,  is  coigreach  eile 
air  leum  a  steach  'nan  àite.  Cha  b'aon  so  ach  Roger 
Mortimer,  oir  phòs  e  ban-oighre  na  meòire  a  bu  shine 
de  theaghlach  Lacy,  is  mar  a  bha  riamh  'na  ghnàth- 
achadh  aig  fògaraich  nan  Normanach,  thagair  e  gach 
fearann  a  bhuineadh  dhoibh  dha  fèin  as  leth  a 
mhnatha.  Chuireadh  gach  Lacy  eile,  biodh  e 
àrd  no  ìosal,  air  chùl  na  lùdaig  buileach ;  mar  sin  nuair 


Cath-Chuairt  Eideird  Bhruis  an  Eirinn        31 

a  thog  Eideard  Brus  a  nis  a  bhratach  is  a  lean 
làn-bhuaidh  e  an  Eirinn,  ghreas  an  dà  bhràthair 
Aodh  agus  Baltar  gu  ruig  a  champ  aig  Loch  Seann- 
daidh. 

Thairg  iad  an  gàirdeanan  is  an  lannan  da  anns  a' 
chùis  a  ghabh  e  làmh  innte,  aig  a'  cheart  àm  a' 
leigeil  ris  an  còir  fèin  air  gach  fearann  a  ghlacadh 
bhuapa,  is  leis  a'  ghealladh  gu'm  faigheadh  iad  sin 
air  ais  bho  Bhrus,  ghabhadh  riu  is  ris  gach  cuid- 
eachadh  a  bha  aig  an  làimh. 

Nuair  a  theann  an  là  ri  fàs  fada  thog  Brus  gu 
gluasad  a  rithist.  Ghluais  e  troimh  Shiorramachd 
Cille-Dàire  is  thug  e  mach  is  champaich  e  mar  a  bha  e 
a'  dol  air  aghaidh,  anns  na  bailtean  Nàs,  CiUe-Daire 
is  Rath-Iomghain.  Thog  e  an  sin  mu  dheas  is  chuala 
e  nach  robh  feachdan  nan  Gall  fada  air  falbh.  A  rèir 
coltais  cha  robh  na  Sasunnaich  na  bu  mhò  na  Brus 
'nan  tàmh  rè  a'  gheamhraidh,  is  bha  a  nis  an  Riochd 
Rìgh  a'  tarruing  am  fagus  le  làn  armachd  'na  dhèidh. 
Bha  feachd  aige  aig  an  àm  so  fo  a  làimh  na  bu 
lìonmhoire  na  thachair  air  na  Dùthchasaich  fathast. 
Tha  iomradh  air  a  thoirt  le  luchd-eachdraidh  gu'n 
robh  co  dhiùbh  deich  mìle  fichead  fear  foidhe  eadar 
Shasunnach  is  nàistinneach  na  tìre  nuair  a  tharraing 
e  gu  blàr.  B'  ann  air  an  fhicheadamh  latha  de'n 
bhUadhna  ùir  1316  a  thàinig  an  dà  fheachd  gu  chèile 
an  ionad  ris  an  abrar  ArscoU,  dlùth  air  Ath-Aedh  an 
Siorramachd  CiUe-Dàire.  Bha  an  cath  fuileachdach 
fad  is  a  sheas  e,  ach  gun  dàil  bha  an  sgeul  ceudna  air 
a  h-ìnnseadh  mu  ArscoU  is  a  bha  air  a  h-aithris  mu 
Chonnor  is  mu  Cheanannus,  cho  maith  ris  gach  blàr 
eile  air  an  do  sheas  na  Dùthchasaich  bho  chaidh 

Brus  air  tìr  an  Eirinn.  Sguabadh  na  Sasunnaich 
bhàrr  na  h-àraich,  is  bha  buaidh  an  là  leis  na  fearaibh 
bho  Thuath.  B'e  glè  bheag  call  a  rinneadh  air  Brus, 
ach  chaiU  e  deadh  dhà  cheatharnach,  nach  robh  an 
leithidean  ach  tearc  ri'm  faotainn — Fearghas  Aird- 
Rosain  agus  Baltar  Mac  Mhuirich. 

Bha  a  nis  triùir  threun-fhear  nan  Sasunnach  an 
Eirinn,  De  Burg,  Mortimer,  is  a  nis  an  Riochd-Rìgh 
fèin  air  an  tilgeadh  bun  os  ceann  le  Eideard  Brus 
air  cheann  nan  Dtithchasach.  Bha  ainm  a'  Bhrus- 
aich  air  dol  am  fad  is  am  farsuingeachd,  'na  aobhar 
uaiU  d'a  chàirdean  is  'na  chùis-gheilt  d'a  naimhdean. 
Tha  mi  a'  creidsinn  gu'n  robh  a'  nis  cùis  nan  Dùth- 
chasach  aig  àirde  a  neirt ;  agus  is  e  mo  bheachd  na'm 
b'e  is  gu'n  eireadh  Mumha  as  a  leth  le  gineil  Bhriain 
air  cheann  na  cuideachd,  gu'm  biodh  na  GaiU  air  an 
ruagadh  am  mach  à  Eirinn  uile  gu  lèir.  Bha  FeidhUm 
O'  Connchobair  air  bheul  naimhdean  a  theaghlaich 
fèin  a  cheannsachadh,  is  e  deas  mar  a  dhearbh  e  'na 
dhèidh  sin  gu  uile  neart  a  thoirt  thairis  do'n  chùis 
Dhùthchail.  Ach  fathast  chado  ghluaisSìol  Bhriain. 
Dhi-chuimhnich  iad  an  curaidh  athuganainm  dhoibh, 
is  chaiU  iad  an  aithne  air  an  spiorad  a  chuir  treise 
'na  ghàirdean  air  Cluan-tairbh.  Cha  do  thuig  iad, 
is  ni  mò  a  thug  iad  fa  'n  ear,  gu'n  robh  a  nis  là  air 
èirigh  air  Eirinn  anns  am  biodh  neach  aon  chuid 
leatha  no  'na  h-aghaidh ;  agus  bha  iadsan  na 
h-aghaidh  le  an  làmhan  'nan  amhaichean  fèin  is  an 
amhaichean  an  gineil,  nuair  a  shuidh  iad  fo  chuing 
a'  GhaiU  aig  an  tighean.  Gun  teagamh  'sam  bith  bha 
corra  leum  'ga  toirt  an  sud  is  an  so  le  fineachan  fa 
leth  feadh  gharbh-chriochan  na   dùthcha,  ach  chi 

sinn  gun  dàil  mar  a  dh'èirich  dhoibh  :  cha  robh  rian 
orra  is  cha  b'  urrainn  àgh  mòr  a  bhi  'nan  luirg. 

An  dèidh  dhoibh  feachd  Bhuidealair  a  sguabadh 
romhpa  aig  Arscoll  chuir  na  Dùthchasaich  sèisd  ri 
Caisteal  Dhiarmaid  an  ceann  deas  Siorramachd 
Cille-Dàire,  is  thug  iad  am  mach  e.  Cha  robh  eadhon 
baile  no  caisteal  'san  dùthaich  uile  nach  do  ghèill 
dhoibh  ;  ach  ged  a  bha  an  tìr  gu  h-iomlan  fo  an 
sròl  bha  nis  stòras  is  beathachadh  a'  fas  gann.  An 
aon  fhocal  bha  a'  ghort,  an  duairc-bhaobh  sin  nach 
robh  riamh  air  chall  an  luirg  na  connspaid,  air  a  ceann 
a  thogail  an  Eirinn,  is  cha  robh  ach  togail  mu  thuath 
a  rithist.  Mu  dheireadh  an  earraich  ràineas  Dun- 
Dealgan  ceudna,  is  anns  a'  bhaile  sin  shuidhich  Brus 
a  chathair  is  a  chùirt  mar  riaghlair  na  dùthcha.  Air 
a'  cheud  là  de'n  mhìos  Màigh,  air  do  chomh-chruinn- 
eachadh  na  tìre  a  thaghadh  le  aon  ghuth  mar  an 
rìgh,  chrùnadh  e  le  mòr-ghreadhnachas  air  muUach 
Cnoc  nam  Meallan  taobh  am  muigh  a'  bhaile  mar 
Àrd-Rìgh  na  h-Eireann.  Aig  a'  cheart  àm  Uubhair 
DòmhnuU  O'  Nèill  suas  dà  gach  còir  a  bha  fuaighte 
ri  theaghlach  fèin  air  an  Ard-Chrùn.  Thug  e  do 
Bhrus  an  t-urram  is  an  dleasdanas  sin  a  bha  dualach 
do  na  h-Ard-Rìghrean  fhaotainn,  is  sin  mar  a  chuir 
e  fèin  sìos  'na  Htir  a  sgrìobh  e  a  dh'  ionnsaigh  a'  Phàp 
'*  mar  Fhlaith  de'n  aon  tighinn  is  ghineal  ris  fèin." 

Chaidh  crùnadh  Eideird  Bhruis  a  sheulachadh  is 
a  bheannachadh  an  aon  de  eaglaisean  Dhuin-Dealgan. 
Shuidhich  e  a  Luchairt  Rìoghail  anns  an  Dùn-a- 
Tuath,  aon  de  chaistealan  nan  Normanach,  is  an 
sin  thug  e  breith  air  gach  cùis  a  thugadh  air  a  bheul- 
aibh  mar  Ard-Rìgh  na  h-Eireann,  Eideard  I.      Chuir 

e  a  nis  teachdaireachd,  le  làimh  mhic  a  pheathar, 
Tòmas  Randolph,  gu  ruig  a  bhrathair  Raibeart, 
Righ  Albann,  a  thoirt  sgeul  air  mar  a  thachair  dà 
cho  fad  so,  is  a'  cur  ìmpidh  air  e  fèin  a  thighinn  a 
nall  a  nis  le  chuideachadh  gu  làmh  a  bhi  aige  anns 
an  obair  àghmhoir. 

Bha  fathast  Caisteal  Charraig  Fhearghais  a' 
seasamh  am  mach  an  aghaidh  nan  Dùthchasach, 
mar  an  t-aon  dhaingneach  tuath  air  Dun  Dealgan 
a  bha  gu  ruige  sin  fo  bhrataich  Shasuinn,  ach  cha 
robh  aonta  fhada  ri  bhi  aice  air  a  nis.  Dh'  fhàg 
Brus  buidheann  'na  dhèidh  fa  chomhair  a'  chaisteil 
nuair  a  thog  e  fèin  is  am  prìomh-fheachd  mu  dheas 
an  dèidh  Cath  Chonnoir,  is  bha  iad  a'  sìor  thoirt 
an  aire  air.  Mu  àm  Fèill-na-Càisge,  is  Brus  a  nis 
air  teannadh  ri  sèisd  a  chur  an  da-rireadh  ris  a' 
Chaisteal  gu  thoirt  gu  gèiUeadh,  rinneadh  gèarr-shìth 
eadar  an  dà  thaobh  rè  làithean  na  Fèille.  Ach  mu'n 
d'thàinig  a'  ghèarr-shith  gu  ceann  is  e  a  thachair 
gu'n  do  ràinig  cuideachadh  nach  robh  sùil  ris  am 
f reiceadan .  Ràinig  Tòmas  Mande viUe  à  Bail-ath-cUath 
le  luingeis  làn  bìdh  is  stòrais.  Fhuair  na  Sasunnaich, 
agus  iad  an  impis  toirt  suas  leis  a'  chion,  an  sàsach- 
adh  is  neartaicheadh  an  làmhan.  'S  e  nis  a  thàinig 
fa  'n  ear  dhoibh  feaU-ionnsaigh  a  thoirt  air  feachd 
Bhruis.  Bha  na  Dùthchasaich  as  an  umhail  a 
thaobh  na  h-ùine  a  bha  air  a  comharrachadh  am  mach 
anns  a'  ghèarr-shith  a  bhi  fathast  gun  ruith,  is  b'e 
tuiteamas  a  bh'ann  nach  deach  sgrios  obann  a  thoirt 
orra.  Tha  Bearrbair  a'  toirt  làn-chunntais  air  mar 
a  thachair,  ach  cha  ruigear  a  leas  dol  a'  steach  gu  mean 
anns  an  eachdraidh  an  so  :   co  dhiùbh  cha  robh  foiU- 

chluich    nan    Sasunnach   an    asgaidh    dhoibh    fèin. 

'Nan  ceud  ionnsaigh  thachair  gu'm  facas  ciod  a 
bha  'nam  beachd.  Bha  aon  no  dhà  nach  robh  idir 
cinnteach  as  an  t-Sasunnach,  ach  e  dh'  fhaotainn 
cothroim,  is  bha  iad  air  am  faiciU.  Air  aon  diubh 
so  bha  Niall  Fleming  treun-laoch  de  chuideachd 
Bhruis.  Chunnaic  esan  dè  bha  'san  amharc,  is  fhuair 
e  rabhadh  a  thoirt  fo  thrì  fichead  fear  eile  de  a  chom- 
unn  fèin  a  bha  dlùth  do  làimh.  Sheas  iad-san  roimh 
na  Sasunnaich  'nan  dòrtadh  am  mach  as  a'  Chaisteal, 
is  aig  a'  cheart  àm  chuireadh  grad-fhios  gu  bùth 
an  Rìgh,  is  air  feadh  a'  champa  mu'n  iomairt  a  bha 
air  a  bonn.  Sheas  Fleming  is  a  thri  fichead  gaisg- 
each  gu  duineil,  is  ged  a  ghearradh  sìos  gach  fear 
dhiubh  air  a'  cheann  mu  dheireadh  cha  b'ann  gun 
an  cuid  fèin  fhaotainn  à  ceud  bhrùchd  nan  Sasunnach; 
is  chuir  iad  an  stad  orra  'nan  ceud  thighinn  a  bha 
cho  feumail  do'n  chòrr  de'n  champ,  gu  ùine  thoirt 
doibh  faotainn  'nan  èideadh. 

Thàinig  a  nis  Brus  air  cheann  a  chuid  dhaoine, 
is  cha  robh  caomhnadh  air  luchd  na  foille.  Fhuair 
GiUe-Brìghde  Clàrsair,  diùlnach  foghainnteach  a  bha 
daonnan  an  cois  Bhruis,  a  shùil  air  MandeviUe  e  fèin, 
is  e  am  meadhon  na  còmhraig,  agus  le  aon  bhuiUe 
bho  thuaigh  an  Albannaich  bha  dhruim  ri  talamh. 
Cha  d'  thug  an  ''  Clàrsair  ''  an  còrr  sùla  air,  is  thionn- 
daidh  e  faobhar  a  thuaighe  taobh  eile.  B'e  Brus 
fèin  a  chuir  as  do  MhandeviUe  mu'n  d'  fhuair  e  an 
còrr  dochunn  a  dheanamh  am  measg  nan  Dùthchasach. 
Thugadh  droch  laimhseachadh  do'n  chòrr,  is  b'èiginn 
dhoibh  còmhlachan  a'  chaisteil  a  chur  eadar  iad 
fèin  is  Brus  aon  uair  eile.    Ach  ged  nach  do  rinn  an 

gnothuch  maslach  sin  mòran  soirbheachaidh  leo, 
cha  b'ann  deas  de'n  fhoill  a  bha  iad,  is  dh'  fheuch 
iad  car  eile  dhi  fathast  mu'n  d'thug  iad  suas. 

Beagan  ùine  'na  dhèidh  sin  chuir  am  freiceadan 
fiosan  gu  Brus  gu'n  robhas  deas  gus  an  caisteal  a 
thoirt  suas  mur  am  faigheadh  iad  cuideachadh 
roimh  an  là  mu  dheireadh  de'n  mhìos  Màigh.  Thàinig 
an  làtha  gun  an  cuideachadh  'gan  ruigsinn,  is  dh'iarr 
am  freiceadan  a  nis  deich  fir  fhichead  à  Albainn  a 
chur  a'  steach  chuca  gu  cùmhnantan  strìochdach  a 
shuidheachadh  a  chum  is  gu'n  Uubhairteadh  an  caisteal 
thairis  dhoibh.  Rinn  Brus  sin,  ach  an  àite  strìochd- 
aidh  no  cùmhnantan  a  dheanamh  is  ann  a  thilg  iad 
na  h-Albannaich  do  shloc  a'  phrìosain,  is  dhùineadh 
na  geatachan  an  taobh  ceudna. 

Ach  b'e  an  strìochdadh  a  bha  ann  mu  dheireadh. 
Bha  a'  ghainne  a  nis  a  rithist  air  teannadh  ri  cur 
riutha,  gus  mu  dheireadh  an  robh  am  beagan  a  dh' 
fhàgadh  dhiubh  ag  itheadh  leathair  is  sheicheannan 
no  nì  sam  bith  a  ghabhadh  cagnadh.  Bha  e  eadhon 
air  a  chur  orra  gu'n  do  mhort  is  gu'n  d'ith  iad  na 
h-Albannaich  a  ghlac  iad  leis  an  fhoiU,  is  a  thilg  iad 
do  shloc  a'  phrìosain.  A  nuU  dlùth  air  deireadh  na 
bUadhna  dh'  fhosgladh  na  geatachan,  is  thugadh 
suas  an  caisteal  is  na  bha  ann  do  làmhan  Bhruis. 
Agus  a  leigeil  ris  an  eadar-dhealachaidh  a  bha  eadar 
dòighean-cogaidh  an  dà  thaoibh,  is  a  dh'  aindeoin 
cho  foiUeil  's  a  ghiùlain  am  freiceadan  iad  fèin,  ghabh 
am  Brusach  ris  an  strìochdadh  a  rinn  iad  le  meas, 
agus  fiù  a  h-aon  cha  do  chaiU  a  bheatha. 

Bha  a  nis  an  Rìgh  Raibeart  Brus  air  tighinn  a 
naU  à  Albainn  le  deadh  f heachd  gu  còmhnadh  a  thoirt 

d'a  bhràthair.  Ràinig  e  an  àm  gu  Caisteal  Charraig 
Fhearghais  fhaicinn  a'  fosgladh  a  chuid  chòmh- 
lachan  do  Eideard.  Chuir  na  bràithrean  fàilte 
chridheil  air  a  chèile  is  a  rèir  iomraidh  Bhearrbair 
shuidh  iad  fèin  is  na  cinn-fheadhna  sìos  gu  fleadh  air 
nach  deach  crìoch  gu  ceann  thri  làithean. 

Ach  ged  a  bha  nithean  cho  fàbharach  anns  a' 
Cheann-a-Tuath,  thainig  fiosan  gun  dàil  bho'n  lar 
a  mhùch  an  tomhas  mòr  subhachas  nan  Dùthchasach 
an  àm  doibh  Caisteal  na  Carraige  ghlacadh,  is  mar 
an  ceudna  failte  a  chur  air  Righ-ghaisgeach  na 
h-Albann  an  àm  dha  teachd  'nam  measg.  Chunna 
sinn  cheana  gu'n  do  thog  FeidhHm  O'Connchobair 
air  siar  gu  dhtithaich  fèin  nuair  a  chual  e  mu'n  chluich 
a  bha  aig  Mac  Chathail  Ruaidh  bho'n  a  fhuair  e  esan 
bho  bhaile.  B'ann  air  a'  cheannairceach  so  a  thug 
e  an  ceud  aghaidh  air  dha  faotainn  an  òrdugh. 

Cha  deanadh  e  feum  anns  a'  bheachdachadh  so 
dol  a'  steach  gu  mean  anns  gach  iomradh  a  tha  air 
a  toirt  seachad  air  an  iomairt  a  bha  a'  sracadh 
Chonnachtaibh  as  a  chèile  gus  an  do  rèiticheadh  a' 
chùis  so.  Tha  Aba  Loch  Cè  a'  toirt  iomraidh 
mhuladaich  air  gach  dòrtadh  fola  a  bha  an  còrsachan 
siar  na  h-Eireann  ri  Hnn  na  strì  sin  a  dh'èirich  an 
àm  cho  ceachara.  Bha  caistealan,  bha  cathraichean, 
bha  bailtean  'gan  cur  'nan  cual  is  'nan  smàl.  Bha 
eadhon  na  Sasunnaich  is  na  Normanaich  taobh  a' 
stigh  na  Coigeamh  a'  gabhail  an  dara  taoibh  np  an 
taoibh  eile,  Cha'n  e  mhàin  gu'n  robh  na  cinn-f  headhna 
air  an  roinn,  cuid  air  taobh  FheidhUm  is  cuid  air 
taobh  Ruaraidh,  ach  bha  cuid  dhiubh,  mar  a  bha  Siol 
Diarmaid  gu  sònraichte,  le  dà  mheur  de'n  teaghlach 

a'  strì  gu  ard-riaghladh  an  fhine  a  ghlacadh  ;  bha 
an  ceanairceach  ri  cur  ris  an  toiseach  mu'm  b'urrainn 
do'n  Fhlaith  dhligheach  làn  chuideachadh  a  thoirt 
seachad  do  FheidhUm,  oir  b'ann  as  a  leth-san  a  bha 
e  a'  dol  do'n  chaonnaig. 

Ach  air  a'  cheann  mu  dheireadh  thall  chruinnich 
gach  taobh  gus  a'  cheist  a  chur  a  null  no  a  nall  air 
achadh  lom  a'  chatha.  Chuireadh  blàr  fuilteach 
dlùth  air  a'  Bhaile-mhòr,  is  ruaigeadh  cuideachd 
Ruaraidh  bhàrr  na  h-àraich.  Chaidh  Ruaraidh 
fèin  a  mharbhadh,  is  strìochd  na  fineachan  uile  do 
Fheidhlim  mar  oighre  dUgheach  O'Chonnchobair. 

Cha'n  eil  an  teagamh  is  lugha  nach  bu  ghaisgeach 
da  rìreadh  FeidhUm,  is  na'n  do  lean  na  Connachtaich 
e  gu  h-aon-ghuthach  an  toiseach  gun  iad  f èin  a  lagach- 
adh  an  dòrtadh  fola  gun  stà,  nach  biodh  atharrachadh 
sgeòil  ri  innseadh.  Eadhon  claoidhte  mar  a  bha 
iad,  an  dèidh  a  bhi  làn  na  bUadhna  a'  Uodairt  a 
chèile,  nuair  a  thug  iad  mu  dheireadh  an  aghaidhean 
air  fior  naimhdean  an  dùthcha  le  FeidhUm  air  an 
ceann  cha  b'ann  cU  no  fann  idir  a  bha  iad. 

'Na  cheud  togail  am  mach  an  dèidh  a  thighe 
fèin  a  chur  an  òrdugh,  thachair  FeidhUm  air  feachdan 
Exeter,  Cogan,  Stanton,  Lawless,  is  feadhainn  eile, 
agus  iad  air  siubhal  fo  an  aon  bhrataich,  dlùth  air 
Baile  Làthain  an  Siorramachd  Muigh-Eo.  lad  so 
thilg  e  bun  os  ceann  :  mharbhadh  na  cinn-fheachd 
Exeter  is  Cogan,  is  gun  dàil  rinn  e  air  baile  Ros- 
comain,  is  ghlac  se  e.  As  a'  bhaile  sin  chuir  e 
teachdaireachd  gu  O'Maelsheachlainn  na  Midhe, 
O'Ruairc  Bhreifni,  is  gu  O'Briain  Thuath  Mumha, 
los  gu'n  cruinnicheadh  siad  iad  fèin  gu  dol  an  sàs 

anns  na  GaiU  is  an  sguabadh  am  mach  à  Connach- 
taibh.  Dhiubh  so  ghluais  co  dhiùbh  O'Maelsheach- 
lainn  is  O'  Ruairc  le  an  cuid  fhlaith  is  cheann-feadhna 
gu  ruig  camp  FheidhUm.  Tha  Eachdraiche  Loch 
Cè  ag  ràdh  gu'n  robh  mar  an  ceudna  Donnachadh 
O'Briain  Thuath  Mumha  leis.  Co  dhiùbh  nuair  a 
chuireadh  am  feachd  an  òrdugh  thog  iad  an  aghaidh 
ri  Ath-nan-Rìgh,  cathair  a  bu  làidire  a  bha  fo  bhrat- 
aich  Shasuinn  siar  air  an  t-Seannain.  Bha  dJ  chùis 
Dhùthchail  air  tighinn  gu  bhi  leth-char  gealltanach 
mu  dheireadh.  Bha  an  iarmailt  air  glanadh  is  an 
t-adhar  a'  teannadh  ri  gormadh  os  ceann  na  h- 
Eireann;  ach  cha  robh  ann  ach  grad-phlathadh  na 
maidne  geamhraidh,  leis  a'  ghailUnn  ghairbh  aig  a 
sàil. 

Bha  Ath-nan-Rìgh  mar  chathair  is  mar  dhaing- 
neach  làidir  aig  an  dà  theaghlach  Normanach  a  bha 
air  iad  fèin  a  shuidheachadh  *san  dùthaich  mu'n 
cuairt :  b'e  sin  De  Burg  is  De  Bermingham.  Na'n 
glacadh  a  nis  FeidhUm  am  baile  dh'  fhaodteadh  a 
ràdh  gu'n  robh  Còigeamh  Chonnachtaibh  'na  dhòrn. 
Ach  cha  robh  na  Sasunnaich  a'  dol  a  chaU  an  greime 
gun  dubh-spàirn  a  dheanamh,  is  chruinnich  iad-san 
mar  an  ceudna  an  cuid  feachd. 

Bha  nis  UiUeam  De  Burg,  bràthair  an  larla 
Ruaidh,  air  a  cheann  a  thogail  an  Connachtaibh. 
Rinneadh  prìosanach  dheth  aig  Blàr  Chonnoir  a' 
bhUadhna  roimhe  sin,  ach  cha'n  eil  dearbhadh  air  co 
dhiùbh  a  fhuair  e  teicheadh  no  a  leigeadh  ma 
sgaoil  e.  Co  dhiùbh  thog  e  nis  a  cheann  nuair  nach 
robhas  'ga  shireadh,  co  dhiùbh  leis  na  Dùthchasaich, 
is  ghabh  e  àite  còmhla  ri  Bermingham  air  ceann  nan 

Gall.  B'  ann  air  an  deicheamh  làtha  de'n  Lùghnasd 
a  thachair  an  dà  fheachd  air  machair  Ath-nan-Rìgh, 
is  chuireadh  blàr  cho  f uilteach  is  air  am  bheil  iomradh 
an  eachdraidh  na  h-Eireann  an  sin. 

A  thaobh  dhaoine  bha  an  tuiUeadh  aig  Feidhhm 
gun  teagamh,  ach  a  thaobh  an  cuid  armachd,  is 
suidheachadh  an  achaidh  luim  air  an  do  chuireadh 
am  blàr  a  thoirt  fa  'n  ear,  bha  gach  ni  am  fàbhar 
truim-èididh  is  làn-chur-umpa  nan  Gall,  le  marc- 
aichean  fo  lùraichean,  is  luchd  nam  bogha,  a  bha 
cho  ainmeil  'san  hnn  sin,  'nan  taic.  Fathast,  a  dh' 
aindeoin  gach  cath  anns  an  do  chrean  iad  air  cha  do 
dhealaich  Nàistinnich  Eireann  gu  ruig  an  hnn  so  ri 
am  modh-cogaidh  fèin.  B'e  sin  air  an  cois  le  tuagh 
is  claidheamh,  ach  gun  dìon  air  am  bodhaigean  bho 
lainn  no  bho  shaighid  ach  an  lèintean  tana  hn.  Bha 
e  an  dàn  do  gacK  nì  dhiubh  sin  buaidh  a  bhi  aca  air 
cùisean  aig  deireadh  an  latha.  Ach  cha  robh  fear 
a  chriothnaich  roimh  an  deuchainn  no  a  ghabh  an 
ceum-cùil.  Cha  d*  iarradh  maitheanas,  is  cha  d' 
thugas  tròcair.  Bha  cùisean  cudthromach  an  earbsa 
ris  gach  taobh,  is  cha  robh  tiUeadh  no  gèiUeadh  ri  bhi 
ann.  Leagadh  sìos  fear-brataich  nan  Connachtach. 
Leagadh  gu  làr  ceann-feadhna  an  dèidh  ceann- 
feadhna,  O'Ceallaigh  is  ochd  fir  fhichead  de  uaislean 
a  theaghlaich,  O'Hara,  O'Dumhda,  O'Madaghain, 
mòran  de  phrìomh-fhear  Siol  Diarmaid,  is  nuair  a 
leagadh  gu  làr  an  gaisgeach  òg  Feidhhm  fèin  bha  a' 
chuis  cheana  an  leth-taobh.  Cha  robh  aig  Gàidheil 
Chonnachtaibh  ach  an  cùl  a  thoirt  ris  an  àraich,  is  a' 
bhuaidh  fhàgail  an  làmhan  nan  Gall.  Tha  e  air  a 
ràdh  gu'n  d'  fhàgadh  ochd  mile  Gàidheal  Eireannach 

air  raointean  Ath-nan-Righ  gun  deò,  is  mòran  diubh 
sin  de  smior  nan  teaghlach  a  b'  inmhiche  an  Con- 
nachtaibh.  Bha  cuid  de  theaghlaichean  eadhon,  mar 
a  thachair  do  Albainn  aig  Flodden  anns  nach  robh 
fireannach  beò  air  fhàgail. 

B'e  an  ruaig  so  call  cho  trom  is  a  thàinig  air  na 
Dùthchasaich  is  air  cùis  a*  Bhrusaich  bho'n  cheud  là 
gus  an  là  mu  dheireadh.  Bha  a'  bhuaidh  fathast 
a'  leantainn  cheuman  Bhruis  fèin  is  nan  Dùthchasach 
a  bha  leis,  ach  b'ann  latha  a  b'  fhaide  mach  a  bha  e 
an  dàn  dha  ionndrainn  a  dheanamh  air  gach  gàirdean 
treun  a  dh'  fhàgadh  sìnte  an  glaic  a'  bhàis  air 
achadh  iomraideach  ach  mi-shealbhach  Ath-nan- 
Rìgh. 

Cha  robh  a  rèir  coltais  mor  bhuaidh  ri  bhi  air  aon 
oidhirp  a  rinneadh  am  Mumha  no  an  Laighin,  oir 
cha  robh  rian  no  ard-cheannard  orra  a  sheòladh  iad 
le  beachd  Dùthchail.  Dh'  eirich  OTuathail,  O'Briain 
is  fineachan  beaga  eile  feadh  àrd-chrìochan  ChiU- 
Manntain,  is  bhuail  iad  air  na  Sasunnaich  a  bha  air 
iad  fèin  a  shuidheachadh  anns  a'  choimhearsnachd, 
ach  ni  b'fhaide  na  sin  cha  robh  ach  an  cùisean  beaga 
fèin  a'  tighinn  fa  'n  ear  dhoibh.  Chruinnich  O'Mòrdha 
mar  an  ceudna  a  chuid  dhaoine,  ach  mu  mhiosa 
deireannach  a'  gheamhraidh  thàinig  Buidealair  suas 
riu,  is  fhuair  iad  an  droch  ghioUachd.  Aig  deireadh 
na  còmhraig  air  dhoibh  an  cùl  a  thoirt  ris  an  àraich 
dh'  fhàg  iad  ochd  ceud  fear  'nan  sìneadh  gun  deò. 
Rinneadh  an  cleas  ceudna  air  OTuathail ;  dh'  fhàg 
iad-san  tri  cheud  fear  marbh  far  an  do  chuir  iad  cath 
dlùth  air  Bealach-Conghlais.  Dh'èirich  cuid 
de'n  iarmaid  a  dh'fhàgadh  de  Chloinn  Mhurachadha 

an  Laighin,  is  mu  bhruachan  nan  aibhnichean 
Boirgheas  is  Slànaidh,  ach  cha  d'  thàinig  aon  de'n  cuid 
oidhirpean-san  gu  ìre  a  b'fheàrr.  Cha  b'ion  fiughair 
a  bhi  ris  :  bha  gach  aon  air  a  làimh  fèin  :  bha  na 
Sasunnaich  'nan  làn  uigheam,  le  gnothuch  sònraichte 
aca  anns  an  amharc,  'gan  gabhail  aon  ma  seach,  is 
b'e  mar  sin  staid  dheireannach  nan  nàistinneach 
an  Laighin,  a  bhi  na  bu  doimhne  an  clàbar  na  daorsa 
na  bha  iad  riamh. 

Cha  robh  mar  sin  a  nis  aig  Brus  is  O'NèiU  ach  an 
dòigh  a  chur  'nan  deas  làimh,  is  'nam  feachd  treun 
fèin.  Gun  teagamh  bha  an  Rìgh  Raibeart  a  nis 
ri  an  gualainn  le  mhisneach  is  a  ghUocas  fèin,  is 
deadh  chuideachadh  a  luchd-leanmhainn  gu  an 
còmhnadh. 

Cha  robh  gnothuichean  cho  f ada  ch  f athast  is  nach 
faodadh  iad  fèinjs  iad  fèin  a'  mhàin  leis  an  fheachd 
a  bha  a  nis  f  o  an  làimh  cur  gu  teann  ris  an  t-Sasunnach, 
làidir  'g  an  robh  a  ghrèim  fathast  an  Eirinn. 
B'ìosal  iad  an  là  a  chaidh  iad  air  tìr  an  Rachrainn 
is  Albainn  fo  chuimrig  na  ceart  eascairde  bho 
cheann  gu  ceann.  Bu  dìbhdh  an  cor  an  oidhche  a 
bha  iad  air  gob  an  rudha  'san  Eilean  Arannach,  is  an 
sùil  ri  cladaichean  lonbhair-Air  feuch  am  boiUsgeadh 
an  leus-soluis  ris  an  robh  an  earbsa  is  an  dùil.  Seadh, 
bu  dìbhdh,  ach  fathast  bha  iad  air  cheann  an  rathaid 
a  threòraich  gu  AUt-a-Bhàn-chnoic  is  saorsa  na 
h-Albann.  An  robh  an  ceann-rathaid  air  an  robh 
iad  an  diugh  na  bu  mhì-ghealltanaiche  air  AUt  eile 
cheart  cho  buadhmor  a  bhi  aig  a'  cheann  thall  ? 
Bha  agus  cha  robh. 

Co  dhiùbh  leis  an  deadh  fheachd  a  bha  nis  fo  an 

stiùradh  rinn  na  Brusaich  is  na  cinn-fheadhna  a  bha 
fodhpa  ullachadh  gu  an  aghaidhean  a  thogail  gu 
deas  aon  uair  eile. 

Bha  deadh  armailt  fodhpa,  suas  ri  deich  mìle 
fichead  a  rèir  gach  cunntais,  làn-uigheamaichte,  is 
gu  ruig  so  buadhmhor  anns  gach  faiche  air  an  do 
thog  iad  bratach  ri  crann.  B'  ann  mar  sin  le  làn- 
mhìsneach  is  cridheachan  subhach  a  chaidh  iad  'nan 
èideadh  an  ceud  mhios  an  earraich  1317  is  a  dh' 
fhàg  iad  Dun-Dealgan  nan  dèidh  aon  uair  eile. 

Tha  Bearrbair  z!  toirt  mean-chunntais  'na  obair 
fhiùghail  air  a'  chuairt  so  air  an  do  thog  na  Brusaich 
am  mach  a  nis.  Bha  daonnan  a  shùil  air  an  Rìgh 
Ghaisgeach  Raibeart  fèin  do'n  d'thug  e  a'  leithid 
de  spèis  gu  iomradh  a  thoirt  air  gach  treun-ghnìomh 
'san  do  chuir  e  làmh.  Ach  cha  robh  e  fòghlumte  an 
cè-eòlas  na  h-Eireann,  is  mar  sin  cha'n  eil  e  soirbh 
a  leantainn  thar  gach  abhainn,  loch,  is  beinn,  air 
am  bheil  e  a*  toirt  iomraidh.  Ach,  an  aon  chàs  anns 
an  robh  e  is  air  am  bheil  am  Bàrd  a'  toirt  cunntais 
mionaidich,  chi  sinn  glè  chothromach  mar  a 
dh'fhaodadh  gnothuichean  a  bhi  na'm  b'esan 
daonnan  a  bha  air  cheann  na  cuideachd,  is  'gan 
stiìiradh  gu  buaidh. 

Nuair  a  thog  iad  am  mach  à  Dun-Dealgan  air 
an  rathad  mu  dheas  roinn  iad  am  feachd  'na  dhà 
bhuidhinn,  aon  air  thoiseach  is  aon  air  deireadh,  a 
chum  is  nach  biodh  an  rathad,  gu  sònraichte  far  am 
bu  chuinge  e,  air  a  thacadh  ro  mhòr,  is  mar  sin  a' 
cur  maiUe  'nan  siubhal.  Chaidh  Eideard,  Rìgh 
Eireann  air  cheann  na  ceud  buidhne,  is  ghabh  Raib- 
eart,  Rìgh  Albann,  e  fèin  is  Tòmas  Randolph, 
stiùradh  an  dara  feachd  os  làimh. 

Nuair  a  bha  a'  bhuidheann  a  bha  fo  Raibeart 
a'  gabhail  an  rathaid  troimh  choiUe  dhùmhail  dlùth 
air  Fearta-fear-feig — tha  eadhon  an  latha  de'n 
mhìos,  an  t-sè-là-deug  de  cheud  mhìos  an  earraich,  air 
a  thoirt  dhuinn — is  Eideard  cheana  air  dol  troimpe, 
thugadh  grad  ionnsaigh  oirre  le  còmhlan  fhear- 
bogha  Sasunnach.  Thuig  an  Rìgh  gur  e  bha  annta 
ceud-chuid  de  mhòr  fheachd  nan  Sasunnach  a  bha 
a  nis  a  rèir  coltais  a*  feitheamh  orra  'sa  choiUe. 
Mar  sin  thug  e  cruaidh-òrdugh  seachad  gu  h-ealamh, 
gun  dol  ceum  thar  an  rathaid,  gun  an  sreathan  a 
bhristeadh,  ach  cabhag  a  dheanamh  gus  am  faigheadh 
iad  air  làr  lom  taobh  eile  na  coiUe. 

Mar  so  ged  a  bha  na  fir-bogha  a'  tighinn  pailt 
dàna  aig  caochladh  amannan  cha  d'thugadh  tiUeadh 
air  an  ceum,  am  mach  bho  aon  ionnsaigh  a  thug 
Cailean  Caimbeul  mac  peathar  an  Rìgh  air  aon  fhear 
a  bu  dàine  na  an  còrr.  Cha  do  bhrist  iad  an  cuid 
shreathan,  is  fhuair  iad  troimh  an  choille  gun  mòran 
dochunn.  Nuair  a  fhuair  iad  air  còmhnard  a  rithist 
is  e  bha  romhpa  làn-fheachd  Sasunnach  fo  Ruiseart 
Clare  (dà  fhichead  mìle,  tha  Bearrbair  ag  ràdh, 
ged  nach  eil  maith  gèill  a  thoirt  da  sin),  is  leis  gur  e  a 
leithid  so  ris  an  robh  fiughair,  gun  an  tiotadh  dàile 
leum  Brus  'nam  bad. 

Ruaigeadh  roimhe  iad  mar  am  moU  roimh  an 
ghaoith,  is  bha  làn  bhuaidh-làrach  aig  Raibeart  le 
leth  an  fheachd  is  gun  fios  aig  Eideard  uiread  is  gu'n 
robh  an  nàmhaid  'san  aon  cheann-dùthcha  ris.  Tha 
Bearrbair  an  sin  ag  ìnnseadh  mu'n  fhreagairt  sgaitich, 
is  mu'n  chomhairle  a  thug  Raibeart  do  Eideard  nuair 
a  thachair  iad,  a  chionn  e  bhi  cho  beag  'na  earalas 

is  dol  troimh  choiUe  dhùmhail  air  ceann  toisich 
feachd  gun  fios  aige  air  a'  chunnart  anns  an  robh  e, 
agus  gun  farbhais  a  thogail  da  thaobh. 

An  dèidh  nan  nithean  sin  ghabh  iad  an  rathad 
deas  troimh  Oir-ghialla,  is  troimh  fhearann  na  Midhe, 
is  gun  mòran  ùine  a  leigeil  thar  an  cinn  (oir  cha  robh 
bacadh  air  a  chur  orra),  thog  iad  ceann  fa  chomhair 
ceann-bhaile  na  dùthcha  Bail-ath-CUath.  Bha  Bail- 
ath-CUath  air  a  làn  dhaingneachadh  bho'n  là  a  fhuair 
na  Sasunnaich  'nan  làmhan  fèin  e.  Bha  e  eadhon 
'na  chathair  làidir  mu'm  faca  iad  riamh  e,  eadhon 
bho'n  cheud  là  a  shuidhich  na  Lochlunnaich  an  ceann- 
uachdranachd  ann.  Ach  a  nis  bho'n  a  bha  e  an 
garbh  chunnart  bho  làmhan  nam  Brusach  chaidh  a 
neartachadh  trì  fillte.  Chaidh  na  ballachan  a 
chàradh  far  an  robh  ni  de  mheang  annta,  is  eadhon 
na  clachan  a  thoirt  as  na  tighean  is  as  na  h-eaglaisean 
gu  obair  gun  taing  a  dheanamh.  Bha  'san  àm  sin 
bothagan  fiodha  taobh  am  mach  de  bhallachan  a' 
bhaile,  is  air  eagal  gu'm  biodh  iad  air  an  cur  gu  feum 
air  bith  leis  na  Brusaich  an  àm  cur  sèisd  ris  a'  bhaile 
thug  an  t-àrd-mhaor  òrdugh  seachad  gach  aon  dhiubh 
bhi  air  a  losgadh  gu  làr,  nì  a  rinneadh  gun  dàil, 
faodar  a  ràdh. 

'Nan  ceud  ionnsaigh  thug  na  Dùthchasaich  am 
mach  Cnoc-a'Chaisteil  is  rinn  iad  prìosanach  de 
cheannard  an  fhreiceadain,  Tyrell ;  ach  a  rèir  coltais 
bha  iad  am  beachd  nach  robh  feum  a  bhi  strì  ris  a' 
Chathair  fein,  co  dhiùbh,  aig  an  àm  sin,  no  gu'm 
biodh  a  ghlacadh  ro  chosdail  dhoibh  an  sluagh. 
Mar  sin  leig  iad  dhiubh  sèisd  a  chur  ris,  is  le  sin  a 
dheanamh  tha  mi  am  beachd  gur  e  mearachd  cho 

mòr  is  a  rinneadh  le  cuideachd  Bhruis  bho'n  cheud 
là  gus  an  là  mu  dheireadh.  B'  fheàrr  aon  Bhail-ath- 
Qiath  'nan  làimh  na  fichead  sgìre  fo  an  sròl  cùl  nam 
monaidhean.  Mar  an  ceudna  le  Bail-ath-CHath  'nan 
dòrn  bha  an  nead  air  a  creachadh,  is  an  sgaoth- 
sheillean  air  an  sgapadh ;  ach  le  Sasunn  'na  làn 
neart  am  Bail-ath-CHath  bha  i  'na  làn  neart  an 
Eirinn,  is  iuchair  na  tìre  fo  crios. 

Tha  an  t-Eachdraiche  GiUe-Brighde,  ged  tha  ag  ràdh 
gur  e  a  b'aobhar  do  na  Brusaich  gun  chur  ri  Bail-ath- 
CUath  gu'n  robh  a  nis  an  t-Iarla  Ruadh  'na  phrìosan- 
ach  'sa  bhaile  is  e  an  cunnart  na  croiche  mar  thraoit- 
ear.  B'e  beachd  nan  Sasunnach  a  thaobh  is  gu'm 
b'è  athair-cèile  Raibeairt  Bhruis  nach  robh  e  cho 
dleasdanach  's  a  bu  chòir  dha  ann  a  bhi  a  cur  ri 
Eideard  is  ris  na  Dùthchasaich,  is  eadhon  gur  ann 
a  bha  taobh  blàth  aige  riu.  Mar  sin  chuireadh  an 
grèim  e,  is  bha  e  nis  mar  a  thugas  fa  'n  ear  an  cunnart 
a  bheatha  na'n  lasadh  corruich  nan  Sasunnach  a 
bheag  na  bu  theotha  'na  aghaidh.  Agus  is  e  na 
Brusaich  a  chur  gu  cruaidh  ris  a'  bhaile  an  ceud 
rud  a  dheanadh  sin. 

Co  dhiùbh  biodh  na  nithean  sin  'nan  aobhar 
no  na  bitheadh,  cha  d'  thug  na  Dìithchasaich  a 
bheag  de  oidhirp  air  a'  Chathair,  is  gun  dàil  thog 
iad  an  camp  a  bha  aca  air  a  shuidheachadh  air  an 
Dubh-Unne  dlùth  air  Leum  a'  Bhradain,  is  tharr- 
uing  iad  siar  do  chridhe  na  tìre.  Shiubhail  iad 
troimh  Shiorramachdan  CiUe-Daire,  Ceithear-loch, 
CiUe-Choinnich,  is  Tiobraid-Arann  gus  an  do  ràinig  iad 
Luimneach.  Cha  do  thairg  nàmhaid  còmhrag  dhoibh 
a  b'  fhiach  a  h-ainmeachadh,  ach  cha  bu  mhò  a  leig- 

eadh  ris  mòran  de'n  chàirdeas  dhoibh.  Bha  na 
nàistinnich  a'  fuireach  cho  fada  bhuapa  ris  na 
Sasunnaich  fèin.  Cha  robh  Brus  leo  a  rèir  coltais 
ach  mar  Ghall  eile  an  geall  air  uachdranachd  na  tìre. 
Cha  do  thuig  iad,  is  feumar  aideachadh  nach  do 
chuidich  gach  milleadh  a  rinn  Eideard  Brus  feadh 
fearainn  na  h-Eireainn,  gu  toirt  orra  a  thuigsinn, 
gur  e  an  tìr  a  shaoradh  bho'n  choigreach  air  an 
robh  na  Dùthchasaich  an  geall.  Bha  mar  an  ceudna 
gainne  is  gort  'san  tìr.  Bha  muinntir  na  dùthcha 
a'  bàsachadh  le  plàigh  is  cion,  is  cha'n  ann  'na  leithid 
sin  de  àm  a  bu  dùth  do  spiorad  na  saorsa  dùsgadh, 
mur  an  robh  e  air  mosgladh  mar  thà. 

Ràinig  na  Dùthchasaich  Luimneach,  ach  cha 
robh  e  na  b'  fhusa  dhoibh  am  baile  sin  a  ghlacadh  na 
Bail-ath-CUath  fèin,  is  cha  robh  e  gu  uiread  feuma 
dhoibh.  Cha  mhò  a  dh'  fheuch  iad  ris.  Cha  b'e 
am  feachd  a  bha  aca  an  àm  gluasad  à  Dun-Dealgan 
no  eadhon  fo  bhallachan  Bail-ath-Chath  a  bha  aca  a 
nis.  Bha  ghort  's  a'  phlàigh  an  dèidh  cur  riu-san 
mar  an  ceudna  gu  teann  is  gu  cruaidh.  Bha  gach 
là  mar  a  bha  tighinn  'gan  cur  an  tanadas,  is  gun  na 
fir-chuideachaidh  a'  tighinn.  B'  ann  fo  an  fhòid  aig 
Ath-nan-Rìgh,  is  feur  gorm  an  earraich  a'  snothach- 
adh  os  an  ceann,  a  bha  na  laoich  a'  ruitheadh,  is  a' 
ruith  gu  faiche  as  an  leth-san  is  as  leth  an  dùthcha. 

Chuir  Donnachadh  0'  Briain,  Thuath-Mumha 
fios  chuca  gun  teagamh  tighinn  g'a  choimhead, 
ach  b'e  cur  ri  fear-cinnidh  dhà  fèin  (Muireadach  0' 
Briain),  a  bha  a'  tagradh  a'  chrùin  a  bha  'na  bheachd- 
san,  is  cha  b'e  saorsa  fearainn  na  h-Eireann.  Agus 
nuair  a  chunnaic  na  Brusaich  gu'n  robh  Muireadach 

a  nis  le  fheachd  fèin  an  òrdugh  catha  air  taobh  eile 
na  Seannain,  is  Sasunnaich  na  dùthcha  'nan  uigheam 
is  'nan  èideadh  as  a  leth  thug  iad  an  aghaidh  mu 
thuath,  is  dh'  fhàg  iad  a'  chùis  gu  a  rèiteach  mar 
a  b'  fheàrr  a  chitheadh  iad  fèin  iomchaidh. 

Bha  farbhais  nach  robh  taitneach  'gan  ruigheachd 
bho'n  ear  co  dhiùbh,  is  eadhon  a  nis  fèin  gun  an 
còrr  dàlach  bha  na  Dùthchasaich  an  garbh  chunnart. 
Bha  Buidealair  is  De  la  Poer  aig  CiU-Choinnich  le 
còrr  is  deich  mìle  fichead  fear  fo  an  cuid  arm  ;  agus 
air  Diar-daoin  Càisge  ràinig  Roger  Mortimer  EochaiU 
thar  fairge,  is  e  a  nis  le  barrant  an  Rìgh  'na  làimh 
'ga  dheanamh  'na  Riochd-Rìgh  an  àite  Bhuidealair. 
Chaidh  e  gu  tìr  le  còig-mile-deug  fear-feachd  taghte, 
deas  gu  còmhrag  a  nall  à  Sasunn,  is  ghabh  e  àite 
air  an  ceann  gu  coinneamh  a  thoirt  do  Bhrus  aon 
uair  eile.  Mar  sin  cha  robh  ann  ach  amaideas 
dhoibhsean,  is  an  luchd-leanmhainn,  a  bha  comasach 
air  an  àite  a  ghabhail  air  achadh  còmhraig  a'  dol  an 
tainead  gach  là  fo  bhuaidh  gorta  is  le  plàigh,  dad 
de  mhaiUe  a  dheanamh.  Cha  b'e  so  an  t-àm  gu 
teannadh  ri  rèiteachadh  co  dhiùbh  a  b'ann  aig 
Donnachadh  no  aig  Muireadach  O'  Briain  a  bha  an 
t-ainm  *'  Rìgh  "  gu  bhi,  oir  is  cìnnteach  nach  biodh 
ann  ach  an  t-ainm  a  dh'aindeoin  co  aca  aig  am 
bitheadh  e  is  an  Sasunnach  fathast  'na  làn  neart 
'san  tìr. 

ThiU  na  Dùthchasaich  mu  thuath  cha  mhòr  air 
a'  cheart  cheum  air  an  do  shiubhail  iad  mu  dheas. 
Ghabh  iad  an  rathad  troimh  Chaiseal,  CiU  Dàire  is 
Ath-Truim.  Nuair  a  ràinig  iad  Ath-Truim  bha  iad 
cho  nior  air  an  claoidh  le  bochduinne  is  cion  teachd- 

H      an-tìr  is  gu*m  b'  fheudar  dhoibh  fois  cheithìr-là- 

H      deug  a  dheanamh  anns  a'  bhaile.     Dh'fhuiUng  am 

B^      feachd  cruadal  a  bha  garbh  'nan  tilleadh.     Ged  a 

^K      bhiodh  na  bHadhnachan  na  bu  phailte  na  bha  iad, 

H[      cha  robh  a  nis  eadar  iad  fèin  is  na  Sasunnaich  mòran 

^K      ri  sheachnadh.     Bha  iomad  treun-fhear  a  thuit  ri 

^'      taobh  na  sHghe,  is  nach  faca  na  bu  mhò  le  sùil 

shaoghalta  tìr  a  ghràidh,  Tìr  nam  Beann ;      ach 

fathast  'nan  cruaidh  chàs  cha  do  thrèig  O^  NèiU, 

is  a  chinn-fheadhna  iad,  is  dhlùth-lean  iad  ris  a' 

chùis  'san  do  chuir  iad  làmh. 

Ach  a  dh'  aindeoin  geur-chàs  nam  Brusach  cha 
d'thainig  na  Sasunnaich  le  an  trom-fheachd  faisg 
orra,  ged  a  bha  iad  cho  bagarach  a'  cruinneachadh 
air  gach  taobh.  Gun  teagamh  bha  còrr  ionnsaigh 
'ga  thoirt  air  a'  chuid  a  bu  deireannaiche  dhiubh  le 
buidhnean-siubhail,  ach  b'e  sin  uile  e.  Anns  gach 
ionnsaigh  dhiubh  so,  a  rèir  Bhearrbair,  bha  an  Rìgh 
Raibeart  fèin  is  Randolph  gu  sònraichte  a'  leigeil 
ris  an  treubhachd  is  a'  gearradh  sìos  leis  na  tuagh- 
annan  aon  air  bith  a  leigeadh  a  dhànachd  leis  tighinn 
pailt  dlùth.  Bha  na  Dùthchasaich  fo  stiùradh  nam 
Brusach  ionnas  ag  gearradh  an  rathaid  romhpa 
le  an  cuid  arm,  ach  fathast  cha  d'  thàinig  na  Sas- 
unnaich  a  thairgse  còmhraig  dhoibh  air  an  fhaiche 
rèidh.  Theagamh  gu'n  robh  goirteas  an  corragan 
air  AUt-a-Bhàn-Chnoic  fathast  'nan  cuimhne  is  nach 
robh  iad  deònach  an  sgeul  sin  a  bhi  air  a  h-aithris 
an  dara  uair,  ach  co  dhiùbh  leig  iad  leo  triaU  mu 
thuath,  gun  sròl  no  bratach  a  thogail  an  àirde  fa 
chomhair  an  gnùise. 

Mu  cheud  mhìos  an  t-samhraidh  1317,  ràinig  an 

còmhlan  beag  a  thàinig  troimh  a  leithid  de  ghàbhadh 
Dun-Dealgan  ceudna.  Is  e  còmhlan  beag  a  bha 
ann  da  rìreadh  seach  am  feachd  acfhuinn- 
each  a  thog  an  aghaidhean  mu  dheas  trì  mìosa 
roimhe  sin.  Gun  teagamh  'sam  bith  shiubhail  iad 
Eirinn  bho  cheann  gu  ceann  gun  feachd  Sasunnach 
fhaicinn  a  sheasadh  fa'n  comhair,  agus  ma  bha 
aobhar  uaill  an  sin  cha  robh  mòran  tairbhe  'na  cheann. 
Shiubhail  iad  Eirinn,  ach  b'ann  le  call  nach  tigeadh 
cùis  nan  Dùthchasach,  no  Alba  na  bu  mhò,  ach  glè 
dhona  as  eugmhais.  De  gach  culaidh  iongantais  a 
bha  anns  a'  Chuairt  Chatha  uile  gu  lèir,  b'i  aon 
dhiubh,  agus  aon  tha  mi  an  dùil  a  thug  bàrr  orra 
uile  gu  lèir,  gu'n  d'aontaich  Raibeart  Brus 
idir  falbh  air  a  leithid  de  ghnothach  cuthaig  nuair 
a  thog  iad  an  camp  aig  Leum-a'  Bhradain.  Cha'n 
fhaca  iad  nàmhaid  a  chuir  coicheid  orra.  Cha'n 
fhaca,  ach  cha  bu  mhò  a  chunnaic  iad  a  bheag  de 
an  càirdean.  Cha  do  dhùisg  Eirinn  bhochd  fathast, 
co  dhiùbh  cha  deach  iad  an  còmhdhail  Eideird 
Bhruis  le  làmhan  sgaoilte  a  thoirt  di-beatha  dha. 
De  an  dà-fhlaith-dheug  air  am  bheil  iomradh  a 
dh'  èirich  leis  an  Tìr  na  h-Eireann  uile  cha  robh  fiù 
a  h-aon  à  Còigeamh  Mhumha.  Thàinig  latha  eile 
air  Tigh  Bhriain  bho'n  a  sheas  Brian  Mòr  fèin  le 
luchd-cuideachaidh  à  Albainn  ri  thaobh  fa  chomhair 
nan  Gall  air  Cluan  na  Buadha,  Cluan-tairbh. 

Glè  ghoirid  an  dèidh  do  na  Dùthchasaich  fasgadh 
Dhun-Dealgain  a  thoirt  am  mach  thill  an  Righ 
Raibeart  dhachaidh  do  Albainn.  A  rèir  coltais  b'e 
a  bheachd  tiUeadh  gun  dàil  le  tuiUeadh  cuideachaidh 
gu  bhràthair ;     ach  foghainnteach   'gan  robh  Alba 

cha  bu  dùth  gu'm  b'  urrainn  dhi  làn-fheachd  a 
chumail  'san  achadh  air  dà  thaobh  a'  Chaoil.  Bha 
Sasunn  fathast  a'  toirt  còrr  ionnsaigh  air  an  tìr,  is 
ged  a  bha  na  deadh  laoich  an  taice  rithe  mar  a  bha 
Seumas  Dùghlas,  is  an  Stiubhartach,  cha  b'ann  gun 
fheum  orra  bha  gàirdean  is  comhairle  an  Rìgh  fèin. 
Bha  mar  an  ceudna  comh-theachdaireachd  eadar  e 
fèin  is  am  Pàp  'san  àm  mu  nithean  reutanach  comh- 
cheangailte  ri  crùn  is  rìoghachd  Albann,  is  mar  sin 
ruith  a'  bhhadhna  1317  gun  an  cuideachadh  a  bha 
nis  na  b'  fheumaile  na  bha  e  riamh  a  ruigheachd 
Eideird  Bhruis  air  fearann  na  h-Eireann. 

Fathast  rè  na  bliadhna  so  (1317)  bha  a'  ghorta 
a'  sior  fhàsachadh  na  tìre.  Cha  do  rinn  na  Dùth- 
chasaich  a  bheag  de  ghluasad  am  mach  à  Dun- 
Dealgan  da  thaobh  sin,  ach  ni  mò  a  thog  na  Sasun- 
naich  f ada  bho  bhaile  air  a'  cheart  aobhar.  A  thaobh 
nàistinneach  na  h-Eireann,  mur  an  robh  an  staid 
deich  uairean  na  bu  mhiosa  cha  robh  i  co  dhiùbh  na 
b'  fheàrr.  Tha  an  luchd-eachdraidh  fèin  a'  toirt 
iomraidh  mhuladaich  air  mar  bha  cùisean,  iomradh 
a  bheir  crith  air  ar  feoil  air  an  là  air  am  bheil  an 
diugh.  Cha  robh  a  leithid  de  ghorta  an  Eirinn  ri 
cuimhne  dhaoine,  is  thachair  e  tric  gu  leòir  gu'n 
do  mharbh  màthraichean  is  athraichean  an  cuid 
cloinne,  is  gu'n  d'ith  siad  iad.  Bha  eadhon  iomradh 
air  na  mairbh  a  bha  air  an  adhlac  a  bhi  air  an  tarraing 
am  mach  as  na  h-uaghannan,  is  air  an  itheadh  suas 
leis  na  ceudan  a  bha  siubhal  na  dìithcha  air  tòir 
na  chumadh  am  beò  annta.  Mar  a  dh'  fhaodteadh 
fiughair  a  bhi  rithe,  bha  a'  phlàigh  'gan  leantainn- 
san  air  an  luirg,  is  bàs  agus  bròn  air  a  sàil-se  'gan 

sgaoileadh  fèin  air  aghaidh  na  tìre.  Mar  sin  bha 
cuimhne  iomad  bliadhna  an  Eirinn  air  bUadhnachaibh 
cruadha  Cuairt  a'  Bhrusaich,  is  mar  is  trice  a 
gheibhear  na  an  t-atharrachadh,  bho  nach  robh  e 
anns  an  dàn  do'n  chuairt  sin  a  bhi  soirbheachail, 
c'àite  eile  ach  mu  mhuUach  cinn  Bhruis  an  cuirear 
a'  choire  ? 

An  ath  bhhadhna  (1318)  bha  biadh  na  bu  phailte, 
is  chaidh  gach  taobh  'na  arm  's  'na  èideadh  a  rithist. 
Cha  mhò  bha  gnothuichean  a'  dol  gu  h-olc  leis  na 
Dùthchasaich  'sa  cheud  togail  am  mach.  Thug 
O'Cearbhall  an  ceann  deas  Laighin  droch  càradh  do 
bhuidhinn  Shasunnaich  a  fhuair  iad  suas  rithe,  is 
mu  cheud  mhìosa  an  t-samhraidh  chuir  O'Briain 
Thuath  Mumha  mu  dheireadh  roimhe  buille  a  bhual- 
adh. 

Cha'n  eil  cinnt  air  co  dhiùbh  a  b'e  am  Brusach 
a  chuideachadh  a  bha  'na  bheachd  no  nach  b'e; 
is  e  an  t-amharus  nach  b'e,  ach  gu'n  d'  fhuair  e 
an  cothrom  air  na  Sasunnaich,  is  gu'n  d'èirich  e  'nan 
aghaidh  mar  a  bha  gach  ceann-feadhna  a'  deanamh 
bho  àm  gu  àm  co  dhiùbh.  Biodh  sin  mar  a  thogras 
e  ach  cha  rachadh  a  chuideachadh  air  iomrall  air 
Brus  no  air  na  Dìithchasaich  dòigh  'sam  bith  air  an 
tigeadh  e,  oir  beag  'gan  robh  e  bha  e  a'  cumail  nan 
Sasunnach  bho  an  làn-fheachd  a  chur  a  dh'  aon- 
taobh. 

Ach  cha'n  eil  e  coltach  gur  ann  idir  clì  a  bha  an 
iorgaiU  a  thog  e  an  dràsd.  Choinnich  na  Tuath- 
Mhumhannaich,  is  na  Sasunnaich  aig  ionad  ris 
an  abrar  Diseirt  O'Dea.  B'e  Ruiseart  Clare  a 
bha  mar  cheann-feachd  aig  na  Gaill,   is  O'Briain 

fèin  air  ceann  nan  Mumhannach.  Chuireadh 
cath  cruaidh.  Sguabadh  na  Sasunnaich  bhàrr 
na  faiche,  is  am  measg  na  dh'  fhag  iad  marbh 
air  an  raon  bha  Clare  fèin.  Na'n  robh  a  nis 
O'Briain  air  leantainn  roimhe,  is  cur  ri  a  nàimh- 
dean  le  dealas  is  aon-fhìlteachd  faodar  a  thuigsinn 
ciod  na  nithean  mòra  a  bha  e  'na  chomas  a  dheanamh. 
Ach  a  rèir  coltais  fhuair  e  na  bha  'na  amharc  'san 
àm,  is  cha  robh  cùisean  a  b'  fharsuinge  na  taobh  a 
stigh  a  chrìochan  fèin  a'  tighinn  fa  'n  ear  dha. 

Tillidh  sinn  a  nis  a  rithist  gu  Eideard  Brus  fèin 
gu  iomradh  ghoirid  a  thoirt  air  na  nithean  a  ghabh 
àite  mu'n  do  mhùchadh  buileach  an  solus  dealrach  a 
las  e  fèin  is  O'NèiU  'san  Airde  Tuath,  is  a  bha  aon 
uair  cho  gealltanach. 

Bha  am  foghar  a  nis  air  tighinn.  Bha  pailteas 
bìdh  ri  fhaotainn  'san  dùthaich  is  rinn  an  dà  thaobh 
deas  gu  cath.  Bha  sùil  nan  Dùthchasach  gach  latha 
ri  Albainn,  is  iad  cinnteach  à  feachd-cuideachaidh  a 
bhi  air  an  rathad  chuca  a  nis,  is  là  na  deuchainn  a' 
teannadh  cho  dlùth.  Bha  iad  fathast  an  Dun- 
Dealgan,  is  an  camp  suidhichte  air  cnoc  na  Faich-àird 
mar  dhà  mhile  do'n  bhaile,  ach  is  e  feachd  glè  bheag 
a  bha  'sa  champ  sin  gu  coinneamh  a  thoirt  a  nis  do'n 
làn-fheachd  a  bha  mu  dheireadh  thall  a'  gluasad  'na 
aghaidh. 

Rinneadh  Sir  lain  De  Bermingham  'na  cheannard 
air  f  eachd  Shasuinn  nuair  a  chruinnicheadh  comhairle 
le  Mortimer.  Ghluais  e  a  nis  am  mach  à  Baii-ath- 
Cliath  air  ceann  a  chuid  dhaoine,  is  gun  dàil  chaidh 
e  tarsainn  air  Abhainn  Buinda,  is  aghaidh  gu  tuath. 
Cha  b'e  feachd  air  a  chur  an  tainead  le  gort  a  bha 

fo  Bhermingham  na  bu  mhò.  Faodar  a  chreidsinn 
nach  do  ràinig  e  an  àireamh  a  tha  Bearrbair  ag  ràdh, 
no  gu'n  robh  ni  coltach  ri  fichead  mìle  marcaiche 
gun  ghuth  air  coisichean  leis  ;  ach  air  an  làimh  eile 
dh'  fheumadh  gu'n  robh  barrachd  air  cunntas  nan 
Sasunnach  fèin  leis — ^b'e  sin  dà  mhile  fear-feachd 
taghte.  Is  e  beachd  an  Eachdraiche  Darci  MacAoidh 
a  thaobh  gu'n  robh  Normanaich  Mhidhe,  is  na 
dùthcha  mu'n  cuairt,  uile  gu  lèir  gu  beaganaidh  le 
Bermingham  nach  b'urrainn  gu'n  robh  e  a  bheag  fo 
ochd  no  deich  mìle  fear  air  chùl  a  làimhe  an  àm  a' 
Bhuinda  a  chur  as  a  dhèidh. 

Mar  a  chunna  sinn,  bha  na  Dùthchasaich  a' 
feitheamh  ri  cuideachadh  a  thighinn  chuca  à  Albainn. 
Bha  farbhais  aca  air  Sir  lain  Stiùbhard  a  bhi  an  sin 
fèin  dlùth  do  làimh  le  còig  ceud  fear  ;  bha  e  eadhon 
air  a  ràdh  gu'n  robh  an  Rìgh  Raibeart  fèin  air  cheann 
na  buidhne  sin,  no  co  dhiùbh  cheana  air  dol  air  tìr 
an  Eirinn. 

Bha  an  t-arm  Sasunnach  a  nis  a'  tarruing  dlùth 
air  Dun  Dealgan,  is  e  a  rèir  coltais  'nam  beachd  cur 
ris  na  Dùthchasaich  gun  dad  de  mhaille  a  dheanamh. 
Nuair  a  thugas  fa  *n  ear  sin,  is  a  chunnacas  am  feachd 
comasach  a  bha  a'  tighinn  am  fagus,  chuir  O'NèiU  is 
an  còrr  de  na  cinn-fheadhna  bha  leis  air  a  shùilean 
do  Eideard  gu'm  b'fheàrr  feitheamh  gun  chath  a  chur 
ach  tuiteam  air  an  ais  mu  thuath  gus  am  faigheadh 
iad  cothrom  a  b'fheàrr,  no  gus  an  ruigeadh  cuid- 
eachadh  iad.  Cho  maith  ri  O'NèiU  bha  a'  chuid  a  bu 
chiallaiche  de  na  cinn-fheachd  Albannach,  gu  sòn- 
raichte  Souhs,  Ailein  Stiùbhard,  is  Moubray,  de'n 
aon  bheachd. 


Cath'Chuairt  Eideird  Bhruis  an  Eirinn       55 

Thairg  O'NèiU  dha  eadhon  ceann-deiridh  an  airm 
a  ghleidheadh  'na  thuiteam  air  ais  is  cagnadh  a 
chumail  ris  na  Sasunnaich  fad  an  latha  no  fad  dà 
latha  na'm  b'fheudar  e,  seach  dol  an  grèim  an  sud, 
is  gach  nì  cho  mì-ghealltanach.  Tha  e  air  a  chur  air 
Eideard,  is  echo  rag,  dannarra,  ceann-làidir  co  dhiùbh, 
gur  e  an  fhreagairt  a  thug  e  do  a  luchd-comhairle, 
"  ged  a  bhiodh  a  nàimhdean  a  cheithir  uiread  is  a 
bha  iad  gu'n  robh  esan  a'  dol  a  chur  catha  riu  ;  agus 
ma  bha  an  t-eagal  orra-san  gu'm  faodadh  iad  tionn- 
dadh  an  leth-taobh  is  sealladh  a  ghabhail  air  a' 
bhlàr."  Cha'n  urrainn  mi  a  ràdh  gu'n  robh  fear 
bho  an  tigeadh  na  briathran  sin  airidh  air  àrd-chrùn 
na  h-Eireann,  no  a  bheag  de  àgh  eile  ;  ach  is  e  mo 
bheachd  ma's  e  sin  an  fhreagairt  amaideach  a  thug 
Eideard  gur  ann  a  chionn  is  gu'n  robh  a  spiorad 
àrdanach  air  a  sgìtheachadh  ag  aire  a  chaimp  le 
làn-bhuaidh  a'  teicheadh  na  b'fhaide  bhuaith  gach 
là,  agus  gu'n  robh  e  nis  làn  shuidhichte  a'  chùis  a 
chur  aon  taobh  no  taobh  eile.  Is  e  beachd  cuid  gur 
e  a  b'aobhar  do'n  Bhrusach  a  bhi  cho  suidhichte  air  a' 
bhlàr  a  chur  an  làrach  nam  bonn  far  an  robh  e,  gu'n 
robh  amharus  aige  gu'n  robh  a  bhràthair  Raibeart 
dlùth  do  làimh  le  cuideachadh,  is  nach  bu  nì  leis 
tuiteam  air  ais  gu  feitheamh  ris,  ach  buaidh  an  latha 
is  a  làn-fhiughair  rithe,  a  bhi  aige-fèin  a  mhàin. 
Ach,  air  an  làimh  eile,  cha  b'e  sin  a  bheachd  daonnan. 
Cha  robh  ag  aige  ann  a  bhi  a'  cur  fios  gu  Raibeart 
aig  àm  eile,  is  nuair  nach  robh  a  chuideachadh  cho 
feumail  gu  e  a  thighinn  an  nall  ''  is  làmh  a  bhi  aige 
'san  obair  àghmhoir." 

Ach  am  faod  e  bhi  nach  robh  e  faicinn  gu'n  robh 

a  Chuairt  a  nis  a'  ruith  gu  ceann,  is  nach  do  bhuail 
e  a  stigh  air  inntinn  nach  robh  seachnadh  ri  bhi  air 
a'  cheann  sin  a  tha  fios  againne  an  diugh  a  bha  'san 
dàn? 

Tha  e  air  a  ràdh,  agus  ged  a  bhiodh  e  fìor  cha  b' 
ìoghnadh  uile  gu  lèir  e,  nuair  a  chunnaic  O'NèiU 
mar  a  thilgeadh  a  chomhairle  an  leth-taobh  le  leithid 
de  dhìmeas,  gur  e  sin  a  rinn  e :  a  luchd-leanmhainn 
fèin  a  tharraing  am  mach  bho  na  h-Albannaich. 
Ach  cha'n  eil  sin  a'  dearbhadh  nach  do  ghabh  e 
cuid  anns  a*  chath  nuair  a  thòisich  e.  Tha  eadhon 
cinnt  air  gu'n  do  ghabh  ged  a  dh'  fhaodas  e  bhi  gur 
ann  air  atharrachadh  siùil  seach  mar  a  bu  mhiann 
leis  a*  Bhrusach  a  chur. 

Bha  Brus  a  nis  'na  droch  shuidheachadh.  Bha 
an  là  air  tighinn  a  bha  gu  dhearbhadh  nach  robh  e, 
comharraichte  ,'g  an  robh  e  nuair  a  bha  na  feartan 
leis,  freagarrach  gu  bhi  air  ceann  cùise  cudthromaich 
an  àm  na  deuchainn.  A  rèir  coltais  cha  robh  anns 
a*  cheart  uair  ud  a  bheag  is  dà  mhìle  Albannach  fo 
an  cuid  arm  aige,  is  e  a  nis  an  geall  air  cath  a  chur 
ri  feachd  a  bha  co  dhiùbh  a  cheithir  uiread.  Bha 
a  bhràthair  Raibeart  buiUe  air  a'  bhuiUe  cho  gaisgeil 
ris,  ach  cha  mheasadh  e  'na  thamailt  tuiteam  air 
ais  'na  leithid  sin  de  shuidheachadh.  Rinn  e  iomad 
uair  e,  is  dheanadh  e  a  rithist  e  na'm  biodh  e  air 
cheann  nan  Dùthchasach  an  là  ud.  Ach  cha  robh 
feum  comhairle  a  thoirt  air  Eideard  nuair  a  chuireadh 
e  an  t-atharrachadh  roimhe,  agus  air  achadh  dòrain- 
neach  Faich-aird  bha  an  dubh-bhuil,  dha  fèin  is 
do'n  chùis  a  bha  an  crochadh  ris. 

Tha  mòran  fhaoin  sgeul  air  an  ìnnseadh,  is  fhuair 

iad  creideas,  mu'n  bhlàr  so — am  blàr  mu  dheireadh 
a  chuireadh  an  cuairt  ainmeil  Eideird  Bhruis  am 
fearann  na  h-Eireann.  Tha  e  air  a  ràdh  gu'n  d' 
fhuair  Bermingham  is  e  air  èideadh  mar  dhiol-dèirce 
a  steach  do  champ  Bhruis  an  oidhche  roimh  an  bhlàr, 
is  gu'n  d'fhuair  e  làn-shealladh  de'n  Bhrusach  fèin, 
is  e  ag  gabhail  na  h-Aifrinne  mar  ullachadh  spioradail 
air  cheann  chùisean  cudthromach  an  la-mhàireach. 
Mar  an  ceudna  gu'n  d'thainig  lain  Maupas,  curaidh 
Normanach  a  steach  am  measg  luchd-siubhail  fuadain 
eile,  is  e  an  èideadh  amadain,  gu  làn  shealladh 
fhaotainn  de  cheannard  ainmeil  Dhùthchasach  na 
h-Eireann.  Tha  e  eadhon  air  a  ràdh  gur  ann  anns 
an  dòigh  so  is  mu'n  do  thòisich  an  cath  idir  a  chuireadh 
as  do'n  Bhrusach.  A  rithist  tha  e  air  a  ràdh  gu'n 
do  rinn  Brus  is  GiUe-Brìghde  Clàrsair  iomlaid  'nan 
èideadh  air  madainn  a'  bhlàir,  is  gu'n  do  chog  an 
Rìgh  gus  an  do  leagadh  sìos  e,  le  thuaigh  's  'na 
lùirich  am  measg  nan  coisichean.  B*e  a  b'aobhar 
da  so,  mar  a  tha  e  air  ìnnseadh,  gu'm  bu  churaidh 
treun  an  Clàrsair,  is  gu'n  robh  cinnt  aig  Eideard 
gu'm  biodh  gach  treun-fhear  am  measg  nan  Sasun- 
nach  'ga  shireadh  fèin  am  mach  gu  còmhraig.  Bha 
cUù  nach  bu  bheag  ri  chosnadh  na'm  b'e  is  gu'n 
cuirteadh  gu  làr  am  Brusach,  oir  mar  fhear  cogaidh 
is  mar  churaidh  bha  ainm  air  dol  am  fad  is 
am  farsuingeachd,  an  dà  chuid  'na  ghnìomhan  an 
cath  na  saorsa  an  Albainn,  is  a  nis  air  fearann  na 
h-Eireann. 

B'  ann  air  Là-na-Sàbaid,  an  ceithremh  la  deug  de 
mhios  deireannach  an  fhoghair,  1318,  a  chuireadh 
Blàr  Fhaich-aird.     Air  madainn  an  là  sin,  mu'n  do 

bhuaileadh  buille,  is  an  dà  fheachd  fa  chomhair  a 
chèile,  thug  Roland  Josse,  Ard-Easbuig  Ard-Macha — 
Sasunnach  is  giUe-fidir  air  chorragan  Eideird  Shas- 
uinn  is  gann  gu'n  ruigear  a  leas  ìnnseadh — a  bhean- 
nachd  do  bhrataichean  nan  Gall,  is  fuasgladh- 
easantais  do  gach  fear  a  ghabh  àite  no  a  thuiteadh 
fodhpa.  Faodar  a  thuigsinn  ciod  a'  bhuaidh  a 
bhiodh  aig  na  nithean  sin,  anns  an  là  ud,  air  smuain- 
tean  dhaoine  is  air  an  da  fheachd  fa-leth.  Fuasgladh- 
easantais  'ga  thoirt  do'n  allamhurach  ud  le  a  làmhan 
taosgte  am  fuil  an  fhir-shàraichte,  is  ascaoin  Eaglais 
mar  fhaileas  doiUeir  fathast  'na  luidhe  air  anam 
an  Dùthchasaich,  ged  a  bha  an  dleasdanas  a  b'  àirde 
a  ghabh  sliochd  duine  riamh  làmh  ann — saorsa  a 
dhùthcha  fèin — air  a  dhearnadh  còmhla  ris  air  anam. 
Mo  chreach  is  mo  nàire  gu*m  biodh  a  leithid  sin  ri 
aithris  ! 

Ach  cha  do  chuir  nì  seach  nì  dhiubh  stad  no  maiUe 
an  gluasad  nam  fear  bho  Thuath,  is  leum  iad  am 
badaibh  an  nàimhdean  ;  agus  eadhon  mu'n  robh 
am  feachd  uile  air  an  àite  a  ghabhail  air  an  raon  bha 
Brus  fèin  am  buillsgean  na  còmhraig,  is  an  teas  nan 
ceud  bhras-bhuillean  a  bhualadh.  A  rèir  gach 
iomraidh  bha  an  cath  cruaidh  is  fuilteach  fad  is  a 
sheas  e,  ach  an  teas  na  còmhraig  leagadh  gu  làr 
an  aon  fhear  ris  an  robh  gach  cùis  an  crochadh.  B'e 
80  Eideard  Brus  fèin,  miUdh  nan  iomad  lùth-chleas,  is 
curaidh  nam  fichead  blàr.  Shir  lain  Maupas  am 
mach  e  am  fìor  thoiseach  a'  chatha,  is  chuir  an  dà 
fhuirbirneach  so  còmhrag  ri  cheile  air  leth  bho  chàch. 
Cha'n  eil  dearbhadh  air  co  dhiùbh  a  b'ann  air  an  cois 
no  air  mhairc  a  bha  iad,  ach  co  dhiùbh  choinnich 

a  mhac-samhuil  ris  gach  fear  dhiubh  an  là  ud,  is  ma 
b'i  còmhrag  dheireannaich  gach  fir  fa-leth  cha  d' 
thug  i  dìmeas  air  aon  seach  aon,  is  dh'  ìoc  iad  suas 
am  beatha  mar  theisteas  air  an  curantachd.  Ach 
mar  chall  do  gach  feachd  do'm  buineadh  iad  cha  robh 
samhla  eatorra.  Bha  fichead  fear,  bha  ceud  fear, 
'san  arm  Shasunnach  a  sheasadh  àite  Mhaupas, 
ach  cha  robh  ach  aon  Bhrus  am  feachd  nan  Dùth- 
chasach,  is  cha  robh  àite  ri  lìonadh  'nuair  leagadh 
gu  làr  e. 

Cha  robh  ''  Cothrom-na-Fèinne "  fèin  aca  an 
àm  dol  sìos  gu  blàr,  ach  le  Brus  air  chall  cha  robh 
ann  ach  ruaig.  Agus  b'e  an  ruaig  a  b'  fheudar  a 
bhi  ann.  Dh'  fhàgadh  iomad  ceatharnach  'na  shìn- 
eadh  air  an  raon,  còrr  is  dà  mhìle  tha  e  air  a  ràdh. 
Dhiubh  so  faodar  aon  no  dhà  ainmeachadh,  Soulis, 
Ailean  Stiùbhard,  an  Sasunnach  Moubray,  agus  a 
rèir  nam  fear  eachdraidh  Eireannach  aon  co  dhiùbh 
de  chinn-fine  nan  Dòmhnullach.  Ach  cha  b'iad 
so  call  bu  mhò  bha  ris  an  là  ud,  cha  b'e  call  a'  chatha, 
cha  b'e  call  Bhruis  fèin  eadhon,  ach  b'e  'na  bhàs-san, 
call  is  mùchadh  is  bàthadh  an  dòchais  ud,  a  fhuair 
a  nis  rè  thrì  bUadhna  àite  am  broiUeachan  Ghàidheal 
na  h-Eireann,  ris  na  ceanglaichean  a  bhi  mu  dheir- 
eadh  air  am  bristeadh  agus  an  dùthaich  a  bhi  saor. 

Làimh  ri  Blàr  Ath-nan-Righ  is  a  thaobh  call 
dhaoine,  cha  bu  chasgairt  an-throm  Cath  Fhaich-aird. 
An  aon  rathad  cha  robh  dà  mhìle  'na  chall  nach 
gabhadh  leasachadh,  ach  à  feachd  beag  mar  a  bha 
aig  Brus,  agus  e  fèin  air  àireamh  leo  maiUe  ris  na 
cinn-fheachd  a  bu  trèine  bha  leis,  cha  robh  ceist  ri 
bhi  mu'n  chùis,  is  cha  robh  ach  an  Gail  fhàgail  air 
an  achadh  is  a*  bhuaidh  'na  làimh. 

Fhuair  O'NèiU  le  chuid  dhaoine  fèin  gu  ruig 
Tìr-Eòghain,  ach  chuireadh  ris  gu  cruaidh  'na  dhèidh 
sin  nuair  a  fhuair  na  Sasunnaich  inntreachadh  mu 
thuath.  Fhuair  am  beagan  a  dh'  fhàgadh  de  na 
h-Albannaich  an  rathad  a  dheanamh  gu  ruig  Carraig 
Fhearghais  fo  stiùradh  Mhic  Thòmais  lonbhair-Air, 
is  ràinig  iad  Albainn  gun  an  còrr  driodairt.  Tha  e 
air  a  ràdh  gu'n  do  ràinig  an  Righ  Raibeart  fèin 
Eirinn  mu  dheireadh,  is  gu'n  robh  e  air  an  rathad 
gu  Dun-Dealgan  le  feachd-neartachaidh  nuair  a 
fhuair  e  farbhais  air  mar  chaidh  an  là  cho  dubh  an 
aghaidh  Eideird,  is  gu*n  do  thill  e  air  ais  à  làrach 
nam  bonn  le  cuideachd  Mhic  Thòmais. 

Fhuaras  corp  Eideird  Bhruis  air  an  achadh,  an 
taice  ri  corp  eascaraid,  Maupas,  agus  is  e  a  rinn 
Bermingham,  nòs  an  allamhuraich  is  an  t-sluaigh 
d'am  buineadh  e  dìoladh  gach  dìmeas  a  thugadh  do 
Shasunn  a  thoiìrt  am  mach  air  a'  chorp  mharbh. 
Ghèarr  e  an  ceann  deth,  is  shaiU  e  le  salann  e.  Chuir 
e  an  sin  mar  ''  thìodhlaic  "  gu  ruig  Eideard  Shasuinn 
an  ceann.  Chaidh  an  còrr  de'n  choluinn  bhochd, 
cuis-gheilt  nan  Sasunnach  nuair  a  bha  a  smior  blàth 
is  beatha  'na  chnaimh,  a  ghearradh  'na  ceithir 
spadagan,  is  aon  diubh  a  chrochadh  ris  gach  crois  an 
ceithir  phrìomh-bhailtean  na  h-Eireann. 

Is  ann  mar  sin  a  chrìochnaich  Cath-chuairt 
Eideird  Bhruis  an  Eirinn.  Thòisich  i  leis  gach  uile 
ghealltanas  a  bhi  buadhmhor.  Bha  a  shiubhal  mar 
an  dealanach  troimh  an  choiUe  :  bha  na  croinn  a 
b'  àirde  'gan  sracadh  is  'gan  leagail  gu  làr  roimh 
fhroiseadh  a  chuid  arm.  Ach  bha  a  chrìoch  dheir- 
eannach    cho    ealamh    ris    an    dealanach    cheudna. 

An  uair  a  fhreagair  Mac  Talla  air  taobh  eile  a'  ghlinne, 
is  a  dh'  ath-fhreagair  na  beanntan  a  b'  fhaide  as, 
chaochail  an  iarmailt,  shìolaidh  na  siantan  sìos, 
thùirUnn  balbh-sgàil  na  h-oidhche  air  an  tìr  is  cha 
robh  e  ri  chluinntinn  na's  mò. 

Beachdaichidh  sinn  a  nis  anns  a'  chomh-dhùnadh, 
agus  sin  cho  aithghearr  is  a  dh'  fhaodas  sinn,  air 
ciod  a'  bhuaidh  a  bha  aig  Cath-Chuairt  Bhruis  air 
cùis  nan  Dùthchasach  is  cor  nan  Nàistinneach  an 
Eirinn  ;  agus  gu  sònraichte  ciod  a  dh'  fhaodadh  ar 
dùil  a  bhi  ris  na'm  b'e  is  gu'n  rachadh  leis  anns  an 
oidhirp  thrèin  a  thug  e.  Anns  a'  cheud  àite  ged  a 
mhùch  Blàr  Fhaich-aird  ionnas  buileach  gach  àrd- 
dhòchas  a  bha  faotainn  fasgaidh  am  broilleachan 
Dhùthchasach  na  h-Eireann  air  gu'n  ruaigeadh  iad 
an  Gall  am  mach  as  an  crìochan,  fathast  dh'  ath- 
bheothaicheadh  an  spiorad.  Dh'  fhosgladh  an  sùilean 
is  thogadh  am  misneach  air  do  cheud  chràdh  an 
gonaidh  is  na  lèir-chreach  siubhal  air  falbh.  ChaiU 
iad  an  latha,  ach  cha  do  dhi-chuimhnich  iad  'nan 
deùchainn  gach  buaidh  a  thug  Brus  is  0*NèiU  air 
achadh  lom  is  air  beulaibh  chaisteal.  Cha  robh  na 
Normanaich  no  na  Sasunnaich  ri  bhi  daonnan  buadh- 
mhor.  Cha  robh  èifeachd  no  subhailc  'nan  cuid  arm 
nach  robh  an  airm  shlòighean  eile,  le  rian  a  ghleidh- 
eadh  is  uUachadh  freagarrach  a  dheanamh.  Ma 
bha  e  eu-comasach  an  ruagadh  am  mach  à  Eirinn 
buileach  dh'  f  haodteadh  co  dhiùbh  oidhirp  a  dheanamh 
air  an  cumail  ri  còrsachan  sear  an  Eilein  is  leth  ri 
cladach  far  nach  robh  e  furasda  cur  riu.  ChaiU  na 
Nàistinnich  gun  teagamh  riaghladh  na  dùthcha,  ach 
co  dhiùbh  dh'  fhaodteadh  oidhirp  a  dheanamh  air  na 

bha  aca  fathast  a  ghleidheadh  is  a  bhi  cur  ris  uidh 
air  an  uidh.  Ach  gun  dàil  ghabh  nithean  an  crìochan 
iomallach  na  h-Eireann  car  ris  nach  robh  sùil  aon 
chuid  aig  na  Nàistinnich  no  fathast  aig  na  fir  mhòra 
thall  an  Sasunn. 

An  uair  a  chunnaic  na  coigrich  a  shuidhich  iad 
f èin  fad  as  bho  Bhail-ath-CUath  is  bho  chòrsachan  sear 
na  dùthcha  nach  robh  a  bheag  de  chuideachadh  ri 
tighinn  chuca  à  Sasunn  na'n  èireadh  iorgaiU,  smaoin- 
tich  iad  gu'm  b'fheàrr  càirdean  a  dheanamh  dhoibh 
fèin  far  an  robh  iad  ;  agus  an  dòigh  a  b'ealamha  gu 
sin  a  thoirt  mu'n  cuairt  b'e  cleachdadh  an  Eirean- 
naich  a  ghabhail  dhoibh  fèin  is  companas  a  dheanamh 
ris  na  Naistinnich.  Is  e  sin  a  rinn  iad,  aon  ni 
cho  anabarrach  's  a  thachair  an  eachdraidh  Eireann 
riamh.  Thilg  iad  diubh  èideadh  an  t-Sasunnaich,  is 
chuir  iad  umpa  f èileadh  is  lèine-chroich  an  Eir- 
eannaich.  Chuir  iad  cùl  ri  deise  chruadhach,  lùireach 
is  airm  nan  Normanach,  is  ghabh  iad  an  àite  an  uchd 
a  chatha  le  lann,  claidheamh  is  tuagh.  Phòs  iad 
is  thug  iad  an  nigheanan  am  pòsadh  am  measg 
theaghlaichean  nàistinneach  na  h-Eireann.  Dh' 
fhàg  iad  teanga,  is  cuid  dhiubh  eadhon  ainmean 
nan  Sasunnach  is  nan  Normanach  air  di-chuimhne, 
is  labhair  iad  an  cainnt  mhiHs  fhìor-ghlan  Innis- 
Fàil.  An  aon  fhocal  cha  robh  ach  coimh-lìonadh 
ìiine,  is  shlugadh  suas  iad  am  measg  Cheilteach 
Eireann,  agus  thàinig  an  gineal  gu  bhi,  am  briathran 
nam  fear-eachdraidh,  "  more  Irish  than  the  Irish 
themselves.*' 

Ach  ma  thug  Cuairt  Bhruis  na  h-atharraichean 
sin  mu'n  cuairt,  ciod  ris  am  b'ion  duinn  fiughair  a 
bhi  againn  na'n  robh  e  buadhmhor  ? 

Tha  Mac  Thòmais,  'na ' '  Eachdraidh  na  h- Albann ' ' 
aig  deireadh  na  h-iomraidh  ghoirid  a  tha  e  a'  toirt 
air  Cath  Chuairt  Bhruis,  ag  ràdh— ''  Thus  was  our 
country  saved  from  the  misfortune  and  guilt  of  a 
Scottish  ascendency  in  Ireland/'  Tha  na  briathran 
sin  a'  leigeil  ris  nach  do  thuig  e  aon  chuid  brìgh  no 
aobhar  na  h-oidhirp  a  rinneadh,  is  nach  do  bheachd- 
aich  e  idir  air  mar  a  thilgteadh  eachdraidh  an  claisean 
ùra  na'n  robh  na  Sasunnaich  air  am  fògradh  à  Eirinn. 

Tha  mise  am  beachd,  is  tha  mi  a'  gabhail  de 
dhànadas  orm  fèin  a  ràdh,  gur  e  Cath  Fhaich-aird, 
no  theagamh  le  dol  a'  stigh  na  bu  mheana  'sa  chùis, 
tionndadh  air  falbh  nam  Brusach  bho  Bhair-ath- 
Cliath,  tachartas  ris  an  robh  cho  mòr  an  crochadh 
i  a  ghabh  àite  riamh  an  eachdraidh  nan  Eilean 
Breatannach. 

Cha  d'  fhuair  fathast,  eadhon  an  Sasunn  fèin, 
an  Teutonach  làn  làmh-an-uachdar.  Thugadh 
droch  shad  'san  t-sròin  dha  aig  AUt  a'  Bhàn-Chnoic, 
is  b'e  brìgh  na  buadha  a  thugadh  gu'n  do  ghlaiseadh 
tuath  air  Tuaid  air  gu  bràth.  Mu'n  cheart  àm  spìon 
Raibeart  Brus  as  a  làimh  an  t-Eilean  Manannach. 
Cha  robh  a'  Chuimrigh  a  Tuath  (Cumberland), 
dùthaich  a  tha  fathast  làn  Cheilteach  fada  fo  Chrùn 
Shasuinn,  is  gun  teagamh  'sam  bith  Cuimrig  air  a 
labhairt  leis  an  luchd-àiteachaidh.  Cha  robh  ach 
beagan  ùine  bho'n  a  bha  iad  coma  ged  a  b'ann  fo 
riaghladh  nan  righ  Albannach  a  bhiodh  iad,  is  bha 
iad  an  sin  àireamh  bhUadhnachan  roimh  àm  teachd 
nan  Normanach.  Bha  an  Còrn  meadh-bhlàth  mu 
riaghladh  Shasuinn,  ged  a  bha  tearcas  a  sluaigh  a' 
cur  bacaidh  oirre  bho  nì  do  ghluasad  Dùthchail  a 

dheanamh.  Cha  robh  teanga  ach  an  Teanga  Cheil- 
teach  air  a  labhairt  'san  dùthaich,  is  fad  's  a  bha 
teanga,  bha  spiorad  na  dùthcha  beò,  gu  lasadh  'na 
chaoir  dheirg  ri  là  an  dùsgaidh. 

Ach  b'i  a'  Chuimrigh  seach  àite  eile  am  mach  bho 
Eirinn  fèin  air  am  bu  truime  cuing  an  t-Sasunnaich 
a'  luidhe.  Bha  iad  fathast  an  treun  an  neirt  a 
chog  as  leth  an  saorsa  fo  Llewellyn,  is  cha  robh  ach 
an  cothrom  fhaotainn,  is  dùil  ri  soirbheachadh  anns  a' 
chùis  nuair  a  dh'  èireadh  na  Cuimrich  'nan  làn  neart. 
Bha  eadhon  'san  àm  'san  robh  Eideard  Brus  an  Eirinn 
comh-fhiosan  eadar  e  f èin  is  co  dhiùbh  aon  de  na  cinn- 
fheadhna.  Bha  Griffith  Lloyd  à  Mona  a'  cur 
teachdaireachd  chuige  a  thaobh  chùisean  dùthchail, 
is  dh'èirich  e  'sa  cheart  àm  air  cheann  buidhne  de 
na  Cuimrich.  Bha  an  ceann-feadhna  so  de  shliochd 
Llewellyn  Mhòir,  is  mar  sin  còir  aige  air  àrd-riaghladh 
na  Cuimrigh.  Mu'n  àm  cheudna  ghluais  Llewellyn 
Bren  air  cheann  buidhne  eile  an  Glamorgan. 

Chaidh  na  dùsgaidhean  sin  gun  teagamh  a  chur 
sìos  le  Sasunn,  ach  tha  sinn  a'  faicinn  ged  a  chaidh 
sin  a  dheanamh,  cho  ealamh  's  a  bha  a'  Chuimrigh 
gu  èirigh  an  da-rìreadh  na'm  biodh  na  Sasunnaich 
air  an  lagachadh  le  Eirinn  a  thoirt  dhiubh.  Agus 
cha  diùltadh  Alba  is  Eirinn,  Raibeart  is  Eideard 
Brus,  an  cuideachadh  a  bhiodh  feumail  gu  an  saorsa 
a  bha  cho  dUgheach  dhoibh  aiseag  a  rithist  do 
Cheiltich  na  Cuimrigh. 

Na'm  b'e  is  gu'n  do  chuir  na  Dùthchasaich  sèisd 
ri  Bail-ath-CUath  le  faidhidinn  is  rùn  suidhichte,  nuair 
a  thug  iad  am  mach  Cnoc-a'-Chaisteil,  is  gun  an  neart 
a  bhristeadh  le  Eirinn  a  shiubhal  gun  fhios  ciod  air 

son,  cha'n  eil  an  teagamh  is  lugha  nach  d'  thug  iad 
am  mach  e.  Cha  robh  na  laoich  a  thug  am  mach 
Dun-Eideann,  Struibhle,  is  Abar-uig  ri  bhi  air  an 
diùltainn.  Agus  am  fear  aig  am  biodh  Bail-ath-Cliath, 
is  a  ghleidheadh  e,  bhiodh  Eirinn  'na  ghlaic.  Nach 
mòr  na  bha  an  crochadh  ris  an  tionndadh  thubais- 
teach  sin !  Faodaidh  gu'n  robh  ceann  an  larla 
Ruaidh  ann,  ach  bha  iomad  ceann  is  beatha  a  bha 
fathast  gun  bhreith  an  crochadh  ris.  Bha  each- 
draidh  Eirinn  an  crochadh  ris.  Bha  eachdraidh  nan 
Ceilteach  uile  gu  lèir  an  crochadh  ris.  Bha  each- 
draidh  an  t-saoghail  an  crochadh  ris. 

Na'n  d'thug  Eideard  Brus  a'  bhuaidh  a  bu  mhaith 
leinne  mar  Ghàidheil  e  a  thoirt,  cha'n  e  an  Teutonach 
ach  an  Ceilteach  a  bhiodh  'san  t-sreath  thoisich  anns 
na  h-Eileanan  Breatannach.  Am  bheil  e  do-chreid- 
sinn  nach  i  a'  GhàidhUg,  air  a  lìomhadh  is  air  a 
loinnearadh  leis  a'  chomh-mheasgadh  a  thigeadh  an 
lorg  àrd-chàirdeas  nan  slògh  Ceilteach,  a  bheireadh 
am  mach  dhi  fèin  an  inmhe  àrd  a  tha  an  diugh  aig 
a'  Bheurla  Shasunnaich  ?  Cha  robh  Beurla  ach  air 
bheag  meas  eadhon  an  Sasuinn  fèin  an  toiseach  na 
ceithreamh-Unn-deug,  oir  b'i  teanga  nan  Normanach 
Frangach  a  bha  air  a  cleachdadh  am  measg  nam 
flath  is  aig  cùirt. 

Na'n  d'  thug  Eideard  Brus  buaidh  bhiodh  an- 
riaghladh  an  Teutonaich  an  Eirinn  air  a  mhùchadh 
*na  àm.  Cha  bhiodh  aUa-ghnìomhachas  ChromweU 
no  gach  aimhreit  a  ghin  a  riaghladh  a'  toirt  mi- 
chUù  air  ar  n-eachdraidh.  Cha  bhiodh  Eirinn  air 
a  roinn  'na  dà  leith  is  'na  culaidh-thruais  mar  a  tha 
i  an  diugh,  agus  an  GaU  le  chorraig  'na  bheul  ag  ràdh 
jiach  robh  i  riamh  air  atharrachadh. 

f 

Tha  sè  ceud  bliadhna  air  bheul  a  bhi  seachad 
bho'n  là  ud  a  chuir  Eideard  Brus  a  chòmhrag  dheir- 
eannach  air  aonach  Faich-aird.  Dh'  èirich  Uallas 
no  dhà  an  Eirinn  bho'n  àm  sin,  ach  tha  am  fior 
Bhrusach  gun  tighinn  fathast.  Thuit  a'  mheidh 
'na  h-aghaidh  fo  bhallachan  Bhail-ath-CUath,  is  tha 
an  t-sUge  air  a  h-uchd  gus  an  là  an  diugh. 

Ach  tha  gluasadan  mòra  am  measg  nan  slògh 
san  là  sam  bheil  sinne  beò.  Tha  saorsa  gach  cinnich, 
mòr  is  beag  mar  shròl,  mar  bhrataich  is  mar  ghairm- 
catha  do  gach  feachd  'san  strì ;  agus  theagamh  nuair 
a  dh'  èireas  grian  na  sìthe  air  an  t-saoghal  aon  uair 
eile  gu'm  faigh  Gàidheil  na  h-Eireann  mar  an  ceudna 
còir  air  an  Uos  fèin.  Nuair  a  thig  an  là  àghmhor  sin, 
tha  sinn  an  dìiil  nach  bi  an  oidhirp  a  thug  an  treun- 
fhear  Brus,  is  an  gaisgeach  dìleas  O'NèiU,  air  an  di- 
chuimhneachadh  ann  a  bhi  a'  luaidh  air  a  sgeul. 

Eachann  Mac  Dhughaill. 


Faoileag  Tir-an-Aidh. 

O,  fhaoileig  bhàin  's  ann  riut  tha  m'  èud, 
Do  sgiath  's  leat  fèin  mar  dheoin  do  chridh', 
O,  fhaoileig  bhig  à  Tir-an-Aidh, 
Nach  sona  tà  thu  seach  mi  fhìn  ! 

Nach  buidhe  nochd  do'n  chridh'  ad'  chom, 
0,  eòin  nan  tonn — le  beannachd  Dhia 
'S  leat  fein  an  domhain  mhòr  's  na  th'  ann, 
Is  leat  neo-ghann  gach  nì  is  fhiach. 

Is  leat  a  nochd  do  leaba  shaor 

An  creig  nan  gaoth  fo  dhruim  nan  spèur ; 

Is  leat-sa  cogar  sior  nan  stuagh 

A  chaoidh  a'  luaidh  air  Flathas  Dhè. 

Is  leat  an  Sòlas  is  an  t-SoiUs' 

A  dh'  fhògras  oidhch'  am  bèul  an  là, 

Is  aiseirigh  Mhic  Spèur  à  cuan 

An  coimeas  buan  do'n  ChaiUs  Aidh. 

Is  leat-sa  iarmailt  chiuin  na  Sìth 
Is  cadal  mìn  nan  siontan  aosd', 
Suain  an  domhain,  's  fois  nam  beò, 
Rèite  ghlormhor,  Maise  's  Gaol. 

Is  leat-sa  fein  an  saoghal  fior 

O ,  eoin  gun  iargain  is  gun  leòn, 

'S  leat  an  Fhìrinn  Mhòr  's  an  nèamh 

A  chaill  mo  ghnè-sa  ;  sUochd  a'  bhròin. 

O,  fhaoileig  ghil,  mo  chridhe  truagh 
Tha  air  a  dhuanadh  le  dubh-nàir', 
'S  à  trom-mhasladh  so  nan  clann 
Cha  tog  mi  fèin  mo  cheann  gu  bràth. 

Air  Innis  so  na  Brèige  dorch' 
Gach  aon  rèul  shorcha  cheil  an  lèus, 
'S  Grian  no  Gealach  cha'n  fhaic  sùil, 
Ach  ceò  dùmhail — linnseach  Eig. 

Am  pian  purgadair  mo  Dheòin 
Bidh  mo  bheò  oir  mhealladh  mì, 
Gus  an  toir  mi  suas  mo  bhonn. 
Is  do'n  phoU  air  m'  ais  an  tìU. 

Ach  beannachd  leat-sa  fhaoileig  bhàin, 
'S  gu  Tir-an-Aidh  bheir  soiridh  uam, 

O,  cha'n  fhaod  mi  'ghaoil  leat  triall : 

Ach,  do'n  lar  bheir  leat  mo  dhuan. 

D.M.  N.  C. 


<€§S®®=> 


Raibeart  Burns. 
[O'n  dealbh  aig  Ruaraidh  nrascain  is  Mhairr.] 


Raibeart  Burns,   Bard  Ceilteach. 

^HA    Clann    nan    Gàidheal   mùirneach, 
gràdhach    mu    bhàrdachd    Bhums. 
Chan  eil  dream  air  an  talamh  a  tha 
cur    barrachd    de    mheas    agus    de 
ftiKfa^  urram  air  an  obair    cheutaich  sin. 

Is  toigh  leo  a  bhi  'ga  leughadh,  'ga 
h-aithris,  'ga  seinn,  agus  'ga  cnuasachd.  Tha  i 
taitneach  agus  luachmhor  leo,  agus  òlaidh  iad  i  le 
uiread  de  shòlas  is  a  dh'òlas  an  t-eun  an  t-uisge. 
Bheir  i  dhaibh  a'  cheart  tomhas  de  thaitneas  agus  de 
àbhachd  is  a  bheir  dàin  agus  òrain  am  bàrdaibh  fèin. 
Ruigidh  i  an  cridhe,  agus  gluaisidh  i  an  spiorad  air 
dhòigh  a  tha  comharraichte  agus  iongantach. 

Dè  is  ciall  do'n  bhuaidh  làidir  a  th'aice  thairis 
air  an  càil  agus  air  an  inntinn  ?  Chan  eil  nì  gun 
bhunachar,  agus  chan  ann  le  tuiteamas  a  thachair 
dhaibh  a  bhi  cho  miadhail  air  obair  Bhurns.  Cha 
ruigear  leas  dol  fad  a  shireadh  an  aobhair.  A 
thaobh  ginntinn  agus  àraich  bu  Ghàidheal  e  gu 
cnàimh  an  droma,  agus  cha  robh  boinne  'na  chuislean 
ach  fuil  Cheilteach.  A  thaobh  sìnnsear  agus  sloinnidh 
bha  e  de*n  chinneach  aosda,  fhoinnidh  o'n  d'èirich 
Oisean  agus  Mac  Mhuirich.  Cha  robh  cuid  no 
gnothach  aige  ris  a'  chinneach  Theutonach.  Is  e 
so  iuchair  na  cùise,  oir  thèid  dùthchas  an  aghaidh 
nan  creagan.  Is  blàth  an  fhuil !  Dè  a'  chinnt  a 
th'againn  gu'n   robh   craobh-sheanchais  a'   Bhàird 

air  a  frèumhachadh  gu  buileach  sa  chinneach  Ghàidh- 
ealach  ?  Tha  na  dearbhaidhean  lìonmhor  agus 
soiUear,  agus  is  e  mo  mhiann  cuid  dhiubh  a  thoirt 
air  an  aghaidh  agus  a  rannsachadh.  Bu  Ghàidheal  e, 
anns  a'  cheud  àite,  a  thaobh  a  shìnnsre,  agus  san 
dara  àite  a  thaobh  a  ghnè,  a  chàil  agus  a  aomaidhean- 
inntinn. 

Gabhamaid  beachd,  an  toiseach,  air  a  shìnnsre. 
Air  iarrtus  an  OUaimh  Burnes,  Mon-tròs,  chaidh 
fiosrachadh  a  dheanamh  a  staigh  do'n  chùis  so  an 
1837  le  Leoghann-righ  Gearraidh-Airm  na  h-Albann, 
agus  chaidh  sìlidh  a'  Bhàird  a  lorgachadh  gu  neo- 
mhearachdach  fad  iomadh  glùn.  Chaidh  ruigheachd 
air  ais  gu  Bhaltar  Caimbeul  aig  an  robh  gabhaltas 
fearainn  aig  Taigh-an-uiUt,  Earra-ghàidheal,  mu 
mheadhoin  an  t-seachdamh-Unn-deug.  Tha  cuid  de'n 
bharail  gu'n  robh  e  càirdeach  do  theaghlach  flathail 
Earra-ghàidheal.  Bha'n  t-àm  buaireasach  neo- 
shuidhichte,  agus  bha  cogaidhean  sìobhalta  a'  sìor 
dhol  air  an  aghaidh.  Is  coltach  nach  robh  Bhaltar 
de'n  aon  bharail  ris  na  tigheaman  fearainn  aig  an 
robh  àrd  chumhachd  an  Lathurna,  agus  cha  b'fhada 
gus  an  d'fhiosraich  e  an  diomb  agus  an  naimhdeas. 
Mar  a  thachair  do  iomadh  aon  eile,  b'èiginn  dha 
imrich  a  thogail,  agus  cùlaibh  a  thoirt  air  dachaidh 
'òige.  Sholair  e  còmhnuidh  ùr  dha  fèin  agus  da 
theaghlach  an  Gleann  Bearbhaidh,  an  siorramachd 
Chinn  Chàirdinn.  Leig  e  seachad  a  shloinneadh 
dligheach,  ach  cha  do  chaiU  e  a  bhàigh  agus  a  spèis 
do  thìr  a  dhùthchais.  B'e  an  t-ainm  ùr  a  ghabh  e 
Burnhoose,  is  e  sin  r'a  ràdh,  Taigh-an-uiUt,  air  a 
thionndadh  gu  Beurla  nan  GaU.     Gheibhear  anns 

na  seann  leabhraichean-seisein  iomraidhean  goirid 
air  a  shliochd.  Bha  a  mhac,  Bhaltar  Bumess,  an 
seilbh  air  an  tuathanachas  ris  an  abrar  Bog-dhorain 
an  Gleann  Bhearbhaidh,  agus  aige-san  bha  mac 
d*am  b'ainm  Seumas  Burness,  a  rugadh  sa  bhUadhna 
1656,  agus  aig  an  robh  air  mhàl  Bràigh-na-linne-mòire. 
Aig  Seumas  bha  mac,  Raibeart  Burness  (seanair  a* 
Bhàird),  aig  an  robh  tuathanachas  dlùth  do  Dhun- 
otair,  air  fearann  an  larla  Marischal.  An  1716 
chaiU  an  t-Iarla  a  chuid  fearainn  air  tàilleamh  a 
dhìlseachd  do  aobhar  nan  Stiubhartach,  agus,  anns 
an  iorghuill  a  bh'ann,  chaidh  Burness,  mar  an  ceudna, 
a  thoirt  gu  bochdainn  agus  ainnis.  Chaidh  an 
fhàrdach  a  chur  ma  sgaoil,  agus  b'èiginn  do'n  teagh- 
lach  teannadh  air  falbh  a  shireadh  cosnaidh. 

Thug  UiUeam,  an  dara  mac  bu  shine,  aghaidh 
air  Dun-èideann,  agus,  dlùth  do'n  bhaile  sin,  fhuair 
e  obair  mar  ghàradair.  An  ceann  beagan  bhhadh- 
nachan  chaidh  e  do  shiorramachd  Inbhir-àir,  far  an 
robh  e  an  toiseach  'na  ghàradair,  agus  a  rithisd  'na 
chroitear.  An  uair  a  ghabh  e  an  crioman  fearainn 
phòs  e,  agus  thog  e  an  taigh  beag  tobhta  a  tha  ri 
fhaicinn  gus  an  latha  diugh.  Bha  aige  seathnar 
chloinne,  agus,  dhiubh  so,  b'e  am  Bàrd  an  t-aon  bu 
shine.  Tha  craobh-sheanchais  Bhurns  a  làn  dhearbh- 
adh  gu'n  robh  a  shìnnsreachd  cho  Gàidhealach  ri 
dream  a  thuinich  riamh  ri  taobh  Loch  Eite.  Anns 
a'  char  so,  tha  e  neonach  ri  aithris  gu'n  do  chleachd 
lain,  diuc  ainmeil  Earra-ghàidheal,  an  sloinneadh 
"Burnus'*  ann  a  bhi  sgrìobhadh  gu  dìomhair,  an 
dèidh  Blàr  Shlèibh-an-t-siorraim,  dh'ionnsaigh  a' 
Phrionnsa  bh'air  fògradh.     Chithear  so  an  Utir  a 

chuireadh  le  Horace  Walpole  gu  Horace  Mann  air 
an  30mh  de'n  Og-mhìos,  1742. 

Ach  bidh  cuid  de'n  bharail,  ged  bu  Chaimbeulach 
am  Bàrd,  gu'm  faodadh  na  h-uiread  de  fhuil  Anglaich 
no  Theutonaich  a  bhi  ann  an  lorg  eadar-phòsaidhean 
an  Cinn  Chàirdinn  agus  an  Gallabhaidh.  Is  i  mo 
bharail  gu'n  do  thagh  na  Burnessaich  am  mnathan 
à  teaghlaichean  a  bha  glan  Ceilteach,  ach  chan  eil 
e  cho  furasda  dearbhaidhean  diongmhalta  a  thoirt 
seachad  thaobh  na  ceiste  so.  Gidheadh,  leis  an 
fhiosrachadh  a  th'againn,  faodar  a'  chùis  a  reusan- 
achadh  am  mach  air  chor  is  gur  glè  bheag  a  dh' 
fhàgar  an  teagamh.  Anns  an  t-seachdamh-Hnn- 
deug  agus  an  ochdamh-hnn-deug,  ceart  mar  anns 
an  fhicheadamh  hnn,  bha  a'  mhòr-roinn  ris  an  canta 
a'  Mhaoirne,  agus  a  bha  ghabhail  staigh  Chinn 
Chairdinn,  air  a  h-àiteachadh  ach  beag  gu  buileach  le 
sluagh  Ceilteach.  Bu  duihch  teaghlach  fhaighinn 
aig  an  robh  an  daimh  bu  lugha  ris  a'  chinneach 
Theutonach,  agus  cha  robh  gin  idir  dhiubh  anns  na 
cearnachan  dùthchail,  no  an  seilbh  air  tuathanachais. 
Bha  a'  Ghàidhhg,  gun  teagamh,  a'  teannadh  ri  ruith 
am  mach,  ach  bha  so  air  aobharachadh,  chan  ann 
le  eilthirich  dheasach  a  bhi  tighinn  a  staigh,  ach  le 
modhannan  agus  cainnt  nan  Sasunnach  a  bhi  a' 
fàs  fasanta  an  lorg  na  h-eisimplear  a  bh'air  a  cur  leis 
na  morairean  agus  na  flaithean.  Nithear  a'  chùis  so 
na's  soiUearra  ma  thèid  sinn  air  ar  n-ais  beagan  eile 
an  eachdraidh  na  h-Albann. 

Fhuair  na  Sasunnaich,  no  an  Teutonaich,  seilbh 
air  an  Lodainn  sa  bhhadhna  547,  agus  ghleidh  iad 
seilbh  oirre  rè  cheithir  cheud  gu  leth  bhadhna.    Anns 

an  ùine  sin,  shocraich  iad  iad  fèin  gu  bunailteach, 
agus  bha  an  dream  Ceilteach  air  am  fògradh  thar 
nan  crìochan.  Eadhoin  an  dèidh  do'n  Lodainn  a 
bhi  air  a  cosnadh  air  a  h-ais  do  riaghladh  Albainn 
le  Righ  Calum  11. ,  dh'  fhan  i  Teutonach  am  pobuli 
agus  an  cànain.  Ach  mar  chinneach,  cha  do  sgaoil 
na  Lodainnich  riamh  air  feadh  na,  cuid  eile  de 
Albainn.  An  àireamh  bheag  dhiubh  a  chaidh  do 
chearnachan  eile,  thuinich  iad  gu  buileach  anns  na 
bailtean-puirt  agus  na  bailtean-margaidh,  far  an 
robh  iad  a'  cur  air  an  aghaidh  gniomhachais  agus 
malairt.  Cha  do  ghabh  iad  gnothach  ri  obair 
tuathanachais,  agus,  uime  sin,  sheachainn  iad  na 
cearnachan  dùthchail.  Bha  Calum  a'  Chinn  Mhòir 
'na  rìgh  Ceilteach  a'  riaghladh  thairis  air  rioghachd 
Cheiltich,  ach,  o'n  latha  phòs  e  Mairiread  (piuthar 
Righ  Shasuinn),  thòisich  cleachdaidhean  Teutonach 
ri  tighinn  a  staigh  air  a'  Ghalldachd.  Theann  an 
Eaglais  ri  deagh-ghean  a  nochdadh  do  Bheurla  nan 
Sasunnach ;  bha  laghannan  an  fhearainn  air  an 
deilbh  a  rèir  rian  Shasuinn,  agus  thòisich  Sasunnaich 
ri  marsantachd  agus  malairt  a  chumail  air  an 
aghaidh  ris  na  h-Albannaich.  An  ceann  a  chèile, 
bha  na  nithean  so  'nam  meadhoinean  foghainteach 
chum  atharrachaidhean  sònruichte  thoirt  mu'n  cuairt 
an  cainnt  agus  an  àbhuistean  an  t-sluaigh  eadar 
Bagh  Fhorchu  agus  Bagh  Mhoraidh.  0  hnn  Mairireid 
lean  na  rìghrean  air  a  bhi  Frangach  no  Sasunnach 
'nan  cànain  agus  'nan  aignidhean  ;  bha  na  h-àrd 
phearsachan-eaglais,  mar  bu  trice,  de'n  chinneach 
Normanach  no  Shasunnach  ;  chaidh  anabarr  fearainn 
a  Uubhairt  thairis  do  fhlaithean  Normanach  ;  thàinig 

marsantan  Sasunnach  a  dh'  fhuireach  do  bhailtean 
Albannach,  agus  chaidh  riaghailtean  nam  bailtean 
sin  a  thionndadh  gu  cruth  Sasunnach. 

Is  iad  so  na  h-aobharan  air  aon  atharrachadh  a 
thaobh  cainnt  no  cleachdaidh  a  thàinig  air  a' 
Mhaoirne.  Cha  d*thainig  cinneach  coimheach  a 
staigh  innte,  agus  dh'fhan  i  cho  Ceilteach  a  thaobh 
gnè  agus  fala  is  a  bha  i  ri  Hnn  Chaluim  ChiUe.  Bha 
Mgr.  Green  fada  cèarr  an  uair  a  sgrìobh  e  gu'n  robh 
tuathanaich  na  Maoirne,  aig  toiseach  Chogaidhean 
na  Saorsa,  'nan  *'  stout-hearted  Northumbrian  En- 
glishmen,'*  agus  gu'm  bu  Shasunnaich  an  dream  a 
bha  'g  àiteachadh  còrsa  na  mara  eadar  Dun-dè  agus 
Abar-eadhainn.  Tha  an  t-eachdraiche  snasail  cho 
fad  am  mearachd  sa  char  so  is  a  tha  e  am  mòran 
eile  de  a  chuid  bheachdan.  Tha  sgrìobhaichean  a 
bha  beo  anns  na  Linntean  Meadhonach  ag  ìnnseadh 
dhuinn  gu  soiUear  nach  robh  am  mùthadh  bu  lugha 
thaobh  sìnnsear  eadar  na  cuid  sin  de  Albannaich  a 
bha  labhairt  Beurla  agus  a'  chuid  a  bha  a'  leantainn 
ris  a'  GhàidhUg.  Anns  a'  bhUadhna  1618,  thàinig 
lain  Mac-an-TàiUear,  am  Bàrd  Uisge,  air  chuairt  do 
Albainn,  agus  chuir  e  oidhche  seachad  an  Eigeal, 
anns  a'  Mhaoirn,  far  ''  nach  b'urrainn  an  sluagh  a 
bheag  sam  bith  de  Bheurla  a  labhairt.'*  O  chionn 
còrr  is  leth-cheud  bUadhna  sgrìobh  ministear 
sgìreachd  Dhunait,  an  siorramachd  Abar-eadhainn, 
mar  a  leanas  : — 

The  Gordons  were  not  of  Celtic  origin,  though  they  had 
many  Highland  possessions,  yet  such  was  their  influence  with 
their  Gaelic-speaking  tenants  that,  in  the  whole  district  on  the 
right  of  the  Dee,  from  Balmoral  to  Glenmuick,  the  old  language 

had  disappeared  long  before  the  beginning  of  the  nineteenth 
century  ;  while,  on  the  opposite  bank  of  the  river,  where  the 
proprietors  were  either  Celtic  or  non-resident,  the  Gaelic  con- 
tinued  to  be  the  household  language  of  almost  every  family  down 
to  1830  at  least. 

Cha  bhiodh  e  duilich  fichead  dearbhadh  de'n 
t-seorsa  so  a  thoirt  seachad  chum  a  leigeadh  ris  gu'n 
do  mhair  sluagh  na  Maoirne  buileach  Ceilteach  ged  a 
leig  iad  seachad  cainnt  an  athraichean.  Air  an 
aobhar  sin,  faodaidh  sinn  a  chreidsinn  gur  ann  ri 
teaghlaichean  a  bha  cheart  cho  Gàidhealach  riu  fèin 
a  rinn  na  Burnessaich  eadar-phòsaidhean.  Bha 
muinntir  Ghlinn  Bhearbhaidh  de'n  aon  fhuil  agus 
de'n  aon  chinneach  ri  muinntir  GhUnn  Eite  no  GhUnn 
Comhann.  An  uair  a  dh'  fhàg  athair  a'  Bhàird  an 
àird  an  ear  agus  a  rinn  e  a  dhachaidh  dlùth  do  Inbhir- 
àir,  bha  e  a  rithisd  am  measg  muinntir  a  bha  buileach 
Ceilteach,  agus  a  bha  a'  labhairt  Gàidhlig  gu  toiseach  an 
t-seachdamh-Hnn-deug.  B'iad  ainmean  a  bhuineadh 
do'n  t-seann  chànain  a  bh'air  an  giulan  leis  gach  àite 
mu'n  cuairt  da — leis  gach  loch  is  abhuinn,  gleann  is 
coire,  cnoc  is  doire,  raon  is  monadh,  beinn  is  bealach. 
Aig  a'  bhoireannach  a  phòs  e,  Agaidh  Nic-GiUe- 
dhuinn,  cha  robh  an  daimh  bu  lugha  ris  a'  chinneach 
Shasunnach  no  Theutonach.  Bha  i  cho  Ceilteach 
is  ged  a  bhiodh  i  air  a  breth  agus  air  a  h-àrach  an 
teis-meadhoin  Earra-ghàidheal.  Mar  so  chì  sinn  gu'm 
b'  fhìor  Ghàidheal  Raibeart  Burns  a  thaobh  gintinn 
agus  nàisein. 

Le  a  ghiulan  agus  a  chaitheamh-beatha,  le  a 
rùintean  agus  aignidhean,  nochd  am  Bàrd  gu  riochd- 
ail   gu'm   buineadh  e  do'n    chinneach    Cheilteach. 

Bha  na  Gàidheil  riamh  comharraichte  air  son  an 
dìlseachd  do'n  càirdean,  agus  an  deisealachd  gu  dol 
an  lethsgeul  càch  a  chèile.  Bha  iad  fialuidh,  toirteil 
ris  an  dream  bu  toigh  leo,  ach  gamhlasach,  droch- 
mheinneach  ris  a'  mhuinntir  bu  bheag  orra.  Bha 
iad  àrdanach,  mòr-chùiseach,  agus  ealamh  gu  oil- 
bheum  agus  sròineas  a  ghabhail.  Bha  iad  eudmhor, 
dealasach  a  thaobh  cheistean  foUaiseach  anns  an 
cuireadh  iad  seadh  agus  ùigh,  agus  chathaicheadh 
iad  gu  sùrdail,  spioradail  as  leth  fìrinnean-suidhichte 
san  robh  iad  a'  creidsinn.  Bha  iad  dèidheil  air  eachd- 
raidh  agus  cleachdaidhean  an  sìnnsre,  agus  bha  iad 
dìon,  ainteasach,  ar-aon  'nam  mulad  agus  'nan 
aighear.  Bha  iad,  gu  nàdurra,  uasal,  suairce,  modhail, 
cùirteil,  agus  bu  dual  dhaibh  othaiU  is  ùdag  a  dhean- 
amh  mu  choigrich.  Bha  gach  buaidh  dhiubh  so, 
math  is  dona,  ri  am  faicinn  cho  foUaiseach  an  giulan 
a'  Bhàird  is  nach  eil  stàth  dhomh  feitheamh  ri  an 
comharrachadh  am  mach.  Bu  Ghàidheal  e  gun 
cheist  a  thaobh  àbhuistean  agus  bheusan. 

Bha  Raibeart  Burns  a'  toirt  mòran  smaoin  agus 
aire  do  cheistean  foUaiseach  a  latha,  agus  agus  bha 
e  daonnan  a'  ga^bhail  beachdan  nan  tuathach  air 
gach  gluasad  agus  togradh  a  bha'm  measg  a'phobuiU. 
Bha  buaidh  làidir  aig  a  chuid  bharailean  air  sluagh 
na  h-Albann,  agus  cha  d'fhalbh  a  bhuaidh  so  fhathasd. 
A  thaobh  nan  cùisean  so  bha  eadar-dhealachadh 
iongantach  eadar  esan  agus  bàird  ainmeil  Shasuinn. 
Bha  a  bheachdan  fèin  aig  Milton  air  nithean  a  bha 
a'  tachairt  ri  a  Unn,  ach  chan  eil  iad  ach  gann  idir 
air  am  foiUseachadh  'na  obair  Utreachais.  An  uair 
a  tha  iad  ri'm  faicinn,  b'fheàrr  às  no  ann  iad.     Bha 

tuillidh  cumhachd  aig  barailean  Wordsworth  thairis 
air  a  chuid  fiUdheachd,  ach  cha  robh  iad  air  an  cur 
an  cèill  ro  sgoinneil,  agus  cha  robh  iad  furasd  a 
thuigsinn.  An  leughadh  obair  Thennyson,  co  nach 
eil  coma  gu'n  do  lean  e  Mgr.  Gladstone  gu  àm  BiU 
an  Fhèin  Riaghlaidh,  agus  an  sin  gu'n  d'thug  e 
cùlaibh  ris  ?  Cha  dean  e  am  mùthadh  is  lugha 
leinn  dè  na  beachdan  e  bh'aig  Tennyson  a  thaobh 
cheistean  shluagh-iuileach. 

Tha  chùis  air  atharrachadh  a  thaobh  Raibeirt 
Bhurns.  Bha,  agus  tha,  esan  air  amharc  air  mar 
neach  a  tha,  an  tomhas  àraidh,  a'  riochdachadh  a 
chomh-luchd-dùthcha — mar  neach  a  tha  labhairt 
as  leth  a  chinnich  d'am  buin  e,  gu  sònruichte 
as  leth  na  muinntir  a  tha  san  aon  inbhe  san  robh  e 
fèin.  Tha  e  labhairt  as  leth  spiorad  beoth- 
achaidh  agus  saorsa,  agus  shèid  e  trompaid 
àrd-fhuaimneach  an  aghaidh  luchd-sàruchaidh  an 
t-sluaigh  ainnsich.  Anns  gach  cùis  dhiubh  so,  leig 
€  ris  a  nàdur  Ceilteach  mar  a  bha  an  nàdur  sin  air  a 
chur  am  fiachaibh  am  measg  muinntir  na  Gàidheal- 
tachd  agus  na  Frainge.  Bha  taobh  blàth  aige  ris 
na  rìghrean  Stiubhartach,  agus  sin  a  thaobh  nàisein 
agus  dùthchais.  Air  a  ghluasad  le  a  ghràdh  do  na 
Seumais  agus  a  ghràin  air  na  Seorais,  chuir  e  ri 
chèile  iomadh  luinneag  shnas-chainnteach  a  th'air 
am  meas  mar  àrd  bhàrdachd,  agus  a  bhios  air  an 
seinn  is  air  an  aithris  le  mòr  spèis  agus  chaithream 
gus  an  crìon  agus  an  teirig  an  cinneach  Ceilteach. 
Bheir  iad  gu  grad  'nar  cuimhne  obair  Mhic  Mhaighstir 
Alasdair  agus  iomadh  bàrd  Gàidhealach  eile.  Tha'n 
spioraddealaidh,  eudmhor,  bras  a  th'air  fhoiUseachadh 

an  òrain  Bhurns  agus  Alasdair  DhòmhnuUaich  air  a 
nochdadh,  mar  an  ceudna,  an  sgrìobhaidhean 
Mhgr.  Rudyard  KipUng,  aig  an  robh  màthair  a 
bha  làn  Ghàidhealach — ban  DòmhnuUach  mheasail. 
Coltach  ris  gach  fìor  Ghàidheal,  bha  fuath  agus 
diomb  aig  Burns  do'n  Rian  Fhiudalach,  agus  do 
gach  ciorram  agus  olc  a  bha  leantainn  'na  lorg. 
Chaidh  an  t-iarunn  glè  òg  a  staigh  'na  anam,  am 
feadh  a  bha  'athair  'na  thuathanach  beag  air 
fearann  Mhic-Fhearghais,  Dhùin-tom.  Rè  bhadhna 
no  dhà  shoirbhich  gnothaichean  gu  math  le  UiUeam 
Burness,  agus  cha  robh  cùram  no  iomaguin  air  a 
thaobh  a  theachd-an-tìr.  Ach,  thàinig  cùisean  'na 
aghaidh,  agus  chaidh  e  fèin  agus  'na  bhuineadh  dha 
a  thoirt  gu  ainnis  agus  uireasbhuidh.  Moch  agus 
anamoch,  shaothraich  an  t-athair,  a*  mhàthair  agus 
an  dà  mhac  (Raibeart  agus  Gilbeart).  Bha  an  obair 
goirt,  agus,  a  thaobh  bìdh  agus  ghoireasan  eile,  bha 
iad  air  dhroch  àirde.  Cho  fad  is  bu  bheo  Mac- 
Fhearghais,  cha  rachadh  mòran  iorghaill  a  dheanamh 
ged  a  bhiodh  am  màl  seachdainean  air  dheireadh,  ach, 
an  uair  a  shiubhail  esan,  thàinig  atharrachadh  air 
cùisean.  "  To  clench  our  misfortunes,*'  tha  am  Bàrd 
ag  ìnnseadh  dhuinn,  *'  we  fell  into  the  hands  of  a 
factor  who  sat  for  the  picture  I  have  drawn  of  one 
in  my  tale  of  The  Twa  Dogs.  There  was  a  freedom 
from  his  lease  in  two  years,  and  we  retrenched  our 
expenses  and  lived  very  poorly.  A  novel  writer 
might  view  the  scenes  with  satisfaction,  but  so  did 
not  I.  My  indignation  yet  boils  at  the  recollection 
of  the  scoundrel  factor's  insolent  letters,  which  used 
to  set  us   all   in   tears."     Nach   Gàidhealach    na 

h-aignidhean  a  th'againn  an  so  air  an  cur  an  cainnt ! 
B'e  Burns  aon  de'n  cheud  fheadhainn  a  thòisich 
air  tagradh  a  dheanamh  as  leth  ath-leasachaidh  an 
laghannan  an  fhearainn,  agus,  eadhoin  gus  an  latha 
diugh,  tha  a  bheachdan  air  am  meas  adhartach  leis 
na  h-uile  agus  cunnartach  le  mòran.  Gheibhear 
iad  air  an  cur  sìos  gu  h-aithghearr  anns  an  dàn 
sgaiteach  ud,  The  Twa  Dogs,  agus  anns  an  h-uiread 
eile  de  a  chuid  bàrdachd.  Bha  bàigh  agus  co- 
fhaireachdainn  aige  ri  a  dhaimhich  anns  a'  Ghàidh- 
ealtachd,  a  bh'air  am  fògradh,  aig  an  àm  ud,  am  mach 
as  am  fearainn  agus  as  am  fàrdaichean.  Bha  e  a' 
faighinn  iomraidh  mionaideach  air  an  ainneirt  eagal- 
aich  a  bha  na  h-uachdarain  a'  deanamh  air  na 
tuathanaich  bheaga,  agus  bha  a  chridhe  air  a 
lìonadh  le  bruaidlein  agus  corruich.  Tha  e  a'  toirt 
air  *'  Luath  "  labhairt  mar  so  : — 

There's  mony  a  creditable  stock 

0*  decent,  honest,  fawsont  folk, 

Are  riven  oot,  baith  root  and  branch, 

Some  rascal's  pridefu'  greed  to  quench. 


B'e  fuadach  nan  Gàidheal  a  cho-èignich  e  gus 
am  "  Fios  gu  Beelsebub  "  a  chur  ri  chèile.  Rinn  e 
so  an  1786 — a'  bhliadhna  san  do  chuir  Tighearna 
Ghlinn  Garaidh  ceithir  cheud  de  a  luchd-cinnidh  air 
an  uideal.  Air  an  tilgeadh  air  faontraigh,  bu  mhiann 
leis  na  daoine  truagha  dol  thar  a  chuain  do  Chanada, 
ach,  eadhoin  an  uiread  so  de  chothrom,  cha  chead- 
aicheadh  na  h-uachdarain  dhaibh  fhaighinn.  Chuir 
iad  asluchadh  làidir  gu  Ministearan  a'  Chrùin  a  chum 
is  gu'n  rachadh  a'  mhuinntir  ud  a  bhacadh  o  dhol 

am  mach  à  Albainn.  B'e  so  an  sgeula  mì-chneasda 
a  ràinig  Burns,  agus  e  an  gobhal  a'  chroinn  air 
dailthean  Mhoisgil.  Tha  e  air  aithris  gu'n  do  chuir 
am  *'  Fios  gu  Beelsebub  "  agus  an  Htir  gu  larla 
Bhraid-Albann  mòr  dhoran  air  cinn-chinnidh  agus 
tighearnan  fearainn  na  Gàidhealtachd.  Ach  is  ann 
am  Brigs  of  Ayr  a  gheibh  sinn  na  beachdan  cùramach, 
abuich  aig  Burns  mu'n  fhearann  air  an  cur  gu 
h-athaiseach  fa'r  comhair.  Coltach  ri  "  Luath/' 
chan  eil  an  t-Seann  Drochaid  a'  toirt  mòran  de 
mheas  no  de  mhodh  do  uachdarain  na  h-Albann. 
Is  e  an  cUu  a  tha  i  a'  toirt  orra — 

Staumrel,  corky-headed,  graceless  gentry, 
The  herryment  and  ruin  o'  the  country. 

B'anns  an  spiorad  cheudna  a  sgrìobh  Bàrd 
Thighearna  Chola  agus  mòran  de  bhàird  eile  mu'n 
gartlann  amaideach  agus  neo-thairisneach  a  rinn- 
eadh  air  a'  Ghàidhealtachd.  Mur  biodh  càil  agus 
gnè  a*  Cheiltich  am  Burns  cha  chuireadh  dìol  na 
muinntir  ud  uiread  de  mhìothlachd  agus  de  oiUt  air. 

Rathad  eile  san  robh  beachdan  Bhurns  co- 
shìnte  ri  beachdan  nan  Gàidheal  bu  tuigsiche  agus 
a  b'  fhiosraiche,  b'e  sin  gu'n  robh  e  am  mach  sam 
muigh  an  aghaidh  an  Aonaidh  a  rinneadh  eadar 
Albainn  agus  Sasunn.  Cha  b'urrainn  dha  sgèimh 
no  grinneas,  tùr  no  toinisg,  math  no  rath,  fhaicinn 
anns  a'  cheum  mhì-shona  sin,  agus  cha  do  leig  e 
riamh  cothrom  freagarrach  seachad  chum  a  chàin- 
eadh  agus  a  dhìteadh.  Cha  robh  mòran  meas  aige 
air  na  cladhairean  leibideach  a  reic  an  dùthaich  d'am 

buineadh  iad  air  baslach  de  òr.  Bha  e  gu  tric  ag 
ìnnseadh,  ma  bha  Albainn  a'  dìreadh  an  sonas  agus 
an  soirbheachadh,  nach  b'ann  an  lorg  an  Aonaidh. 
An  sgrìobhadh  gu  banacharaid  ionmhuinn  thuirt 
e  gu'n  robh  cuid  a'  deanamh  uaill  agus  moit  às  an 
adhart  a  bha'n  dùthaich  a'  deanamh  o'n  chaidh  i  fo 
sgiath  nan  Sasunnach.  *'  Ach,  dè  an  t-adhart  so," 
deir  esan,  "  an  uair  a  bheir  sinn  fa  near  gu'n  do  chaiU 
Albainn  a  h-inbhe,  a  neo-eisimeileachd,  agus,  eadhoin, 
a  h-ainm.''  Bha  gach  nì  agus  neach  a  b'  fhiach 
air  an  ainmeachadh  air  Sasunn,  agus  cha  robh  sin  a' 
còrdadh  ris  ach  dona.  Bha  cràdh  agus  tàmailt 
air  an  diulnach  eireachdail  gu'n  deachdaidh  a  dhùth- 
aich  a  chur  fo  stiuradh  nan  coimheach,  agus  sin 
air  tàiUeamh  meatachd  agus  aingealtais  a  cuid 
mhaithean  fèin.    Arsa  esan — 

Oh  !   would,  ere  I  had  seen  the  day 

That  treason  could  thus  fail  us, 
My  auld  grey  heid  had  lain  in  clay 

Wi'  Bruce  and  loyal  Wallace. 

But  pith  and  power,  till  my  last  hour, 

ril  make  this  declaration ; 
We're  bought  and  sold  for  EngHsh  gold, 

Such  a  parcel  of  rogues  in  a  nation. 

Cha  bu  bheachdan  so  a  bhiodh  air  an  altrum  no  air 
an  cur  an  cèiU  le  neach  aig  na  robh  daimh  no  ceangal 
ris  s!  chinneach  Shasunnach.  Bha  iad  gu  lèir 
Gàidhealach  a  thaobh  gnè  agus  cruth.  Tha  sinn  gu 
minic  a'  tachairt  ri  an  leithidean  eile  am  bàrdachd 
Mhic  Mhaighstir  Alasdair  agus  Dhonnachaidh  Bhàin, 
a  bha,  le  chèile,  'nan  seann  daoine  am  feadh  is  a 
bha  esan  fathasd  'na  dhuine  òg. 

Bha  na  Gàidheil  gu  nàdurra  ciuin,  foistinneach, 
soirbh,  soitheamh,  agus  bu  ghràineach  leo  cleasachd 
'nan  arm.  Bha  an  tlachd  an  càirdeas  agus  an  suaimh- 
neas,  agus  cha  b'ann  an  cònnsachadh  agus  am  buair- 
eas.  Gidheadh,  an  uair  a  chuirte  mar  fhiachaibh 
orra  an  claidheamh  a  tharruing,  cha  bhiodh  iad  tais 
no  ceacharra.  Bha  gach  nì  dhiubh  so  fior,  mar  an 
ceudna,  a  thaobh  Raibeirt  Bhurns.  Chan  fhaodar, 
le  fìrinn,  a  ràdh  gu'm  bu  bhàrd  cogaidh  e.  Ma  thug 
e  gnùis  do  chath  aig  àm  sam  bith,  cha  b'ann  a 
chionn  gu'n  robh  tlachd  aige  do'n  ghreadhnachas  agus 
do'n  lainnir  a  bha  'ga  chuartachadh,  ach  a  chionn  gu'm 
faodadh  e  a  bhi  'na  mheadhoin  air  saorsa  agus  neo- 
eisimealachd  a  chosnadh  do'n  chinneach  a  bha 
fulang  fòirneart.  Air  an  aobhar  sin,  bu  chaomh 
leis  a  bhi  beachdachadh  air  gaisge  agus  treubhantais 
Uallais,  Bhruis,  agus  gach  cuiridh  ainmeil  eile  a 
chathaich  cha  geur-chuiseach,  fiughantach  as  leth 
na  h-Albann.  Tha  mòran  dhaoine  de'n  bharail  gur 
òran  cogaidh  agus  claidheamh  a  th'ann  an  '*  Scots 
Wha  Hae."  Tha'm  pailteas  dearbhaidh  againn  nach 
eil  an  so  ach  mearachd.  Chuir  e  ri  chèile  na  rannan 
eireachdail  air  dha  a  chluinntinn  mar  a  dh'èirich 
do  Thomas  Muir  an  Ard  Chùirt  Dhuin-èideann. 
Chaidh  an  duine  so  a  chur  air  a  dheuchainn  a  chionn 
gu'n  robh  e  a'  tagradh  gu'm  bu  chòir  guth-taghaidh 
Pàrlamaid  a  bhi  air  a  thoirt  do'n  t-sluagh  chumanta. 
Bha  an  tagradh  so  air  a  mheas  le  luchd-ùghdarrais 
Shasuinn  ar-aon  docharach  agus  cunnartach,  agus 
chaidh  Muir  a  ghlacadh  agus  a  thilgeadh  am  prìosan. 
An  àm  iomchuidh,  chaidh  a  thoirt  air  beulaibh 
Thighearn    Braxfield,    fhaighinn   ciontach,    agus   a 

dhìteadh  gu  bhi  air  fhògradh  às  na  rioghachdan  so 
rè  cheithir-bUadhna-deug.  Nan  tiUeadh  e  roimh 
chrìch  na  h-ùine  sin,  bha  e  ri  bhi  air  a  chur  gu  bàs. 
Shuidh  a'  Chùirt  agus  thug  i  am  mach  a  binn  air  an 
30mh  de'n  Lunasdal,  1793,  agus  ràinig  an  naigheachd 
Burns,  a  rèir  coltais,  air  a'  cheud  latha  de'n  t-Sultuine. 
Trì  laithean  'na  dhèidh  sin  chuir  e  ''  Scots  Wha  Hae  ** 
gu  Mgr.  Thomson,  maiUe  ri  Utir  anns  an  d'thuirt  e 
gu'm  b'ann  an  oidhche  roimhe  sin  a  rinn  e  an  dàn. 
Feumar  a  chreidsinn  nach  b'e  bhi  meorachadh  mu 
euchdan  nan  Unntean  cèin  a  ghluais  e,  aig  an  àm  ud, 
gu  bàrdachd  agus  ranntachd.  Air  an  làimh  eile^ 
cha  b'e  ar-am-mach  na  Frainge  a  bh'aige  'na  aire,  mar 
a  tha'n  t-Oid-oilein  Sharp  a*  saoilsinn.  B'  iad 
naimhdean  a  thaighe  Albannach  fèin  a  bha  Burns 
an  geaU  air  a  a  chronachadh  agus  a  lannadh  às. 
Bha  e  air  a  dhùsgadh  gu  diomb  agus  corruich  leis 
mar  a  thachair  do  Mhuir — an  ceud  fhear  a  dh'fhuiUng 
air  an  taobh  so  de'n  chrìch  Shasunnaich  an  lorg  a 
bheachdan  sluagh-iuileach.  Mar  is  dlùithe  a  sheaUas 
sinn  a  staigh  do  obair  Bhurns  is  ann  is  soiUearra  chì 
sinn  nach  robh  e  na  bu  dèidheala  air  a  bhi  a'  seinn  mu 
euchdan  cogaidh  na  bha  Bàrd  Aird-nam-murchann 
no  Bàrd  Lathurna.  Bha'n  triuir  aca  buileach  Ceilt- 
each  'nam  beachdan  mu'n  chuis  so.  A  thaobh 
cruth-smaointean,  bha  iad  tur  eadar-dhealaichte  o 
Bhaltar  Scott,  a  bha  gu  nàdurra  Teutonach'  na  chàil 
agus  'na  rùintean. 

Bu  tlachdmhor  daonnan  le  Bums  a  bhi  beachd- 
achadh  air  maise  nàduir.  Tha  so,  mar  an  ceudna, 
leigeadh  ris  gur  e  bh'ann  Gàidheal  dUgheach.  Chan 
eil  sùil  an  Teutonaich  a  leth  cho  mòr  air  a  riarachadh 

le  seallaidhean  breagha  agus  eireachdail  is  a  tha 
sùil  a'  Cheiltich.     Is  cuimhne  leam  nì  a  thuirteadh 
rium  le  Miss  Goodrich  Freer,  a  sgrìobh  an  leabhar 
snasail  sin  The  Outer  Isles.     Aig  aon  àm  chaith  i 
mòran  d'  a  h-ùine  an  Uibhist,  agus  bha  i  mion  eolach 
air  dòighean  is  modhannan  an  t-sluaigh  chumanta 
anns  na  h-Eileanan.     "  Tha'n   croitear  is  ìsle   an 
inbhe  agus  an  eolas/'   thuirt  ise,   "  comasach  air 
gàirdeachas  agus  sòlas  a  dheanamh  ri  sealladh  àluinn. 
An  uair  a  tha    ghrian    a'  dol   fodha    an    glòir  an 
t-samhraidh,  le  speur  agus  muir  ceutach,  sgiamhach 
le  fichead  dath,  tionndaidh  e  ris  an  àird  an  iar  le 
ioghnadh  agus  aiteas,  agus  thig  fiamh  naomh  air 
a  anam.     Air  an  oibriche  Shasunnach  chan  eil  a* 
bhuaidh  is    lugha    aig    taisbeanan    òidhearc    de'n 
t-seorsa   so — chan    dean    iad    drùghadh   sam   bith 
air  a  chridhe  no  air  inntinn."     Bha  làn  fhios  aig  Miss 
Goodrich  Freer-  air  an  nì  mu'n  robh  i  a'  labhairt, 
oir  bha  deagh   aithne   aice  air  an   dà  mhuinntir. 
Is  ann  às  an  tobar  Ghàidhealach  so  a  tharruing  lain 
Ruskin  a  ghràdh  do  ealaidhean  agus  nithean  mais- 
each,  agus  a  theomachd  gu  sgrìobhadh  agus  labhairt 
mu'n  dèidhinn.     Bha  a  shìnnsre  nan  rùsgadairean 
daraich  an  coiUtean  Mhuc-càm  agus  Aird-chatain, 
agus  is  ann  o'n  ceird  a  ghabh  iad  an  sloinneadh  an 
uair  a  dh'  fhàg  iad  Earra-ghàidheal,  agus  a  thuinich 
iad  an  siorramachd  Pheirt. 

Tha  bàrdachd  nan  Gàidheal,  o  obair  Oisein  gu 
obair  NèiU  Mhic  Leoid,  dearr  làn  de  mholadh  air 
sgèimh  agus  àiUidheachd  nan  cuspairean  nàdurra 
air  an  robh  iad  eolach.  Ann  a  bhi  'g  ìnnseadh  dhuinn 
mu  cheutachd  AUt  an  t-Siucair,  tha  Alasdair  Mac 
Mhaighstir  Alasdair  ag  ràdh — 

Is  grinn  an  obair  ghràbhail 
'Rinn  Nàdur  air  do  bhruaich  ; 

agus,  an  cur  an  cèill  feartan  agus  gasdachd  Choire 
Cheathaich,  tha  Donnachadh  Bàn  a'  cur  a  sìos  mar 
so  : — 

Gu  molach,  dù-ghorm,  torrach,  lùisreagach, 
Corrach,  plùranach,  dlùth-ghlan,  grinn  ; 
Caoin,  ballach,  dìtheanach,  canach,  mìsleanach, 
Gleann  a'  mhìlltich,  'san  lìonmhor  mang. 

Bha  a'  cheart  smaoin  fa  chomhair  na  h-inntinn  aig 
a'  bhàrd  shnasail  ud  eile  na  uair  a  thuirt  e — 

Bidh  gach  doire  dlùth,  uaigneach 
'S  trusgan  uain'  uimpe  fàs. 

Nach  anabarrach  coltach  na  h-aignidhean  air  am 
bheil  na  bàird  so  a'  cur  cainnt  ri  cuid  Raibeirt 
Bhurns.     Deir  esan — 

Now  in  her  green  mantle  blythe  nature  arrays, 
And  listens  the  lambkins  that  bleat  o'er  the  braes  ; 
The  snawdrop  and  primrose  our  woodlands  adorn, 
And  violets  bathe  in  the  weet  o'  the  morn. 

Aig  àm  eile  thuirt  e — 

Now  rosy  May  comes  in  wi'  flowers, 
To  deck  her  gay,  green-spreading  bowers, 
The  crystal  waters  round  us  fa', 
The  merry  birds  are  lovers  a'. 

Agus  a  rithisd — 

Now  spring  has  clad  the  grove  in  green, 
And  strewed  the  lea  wi'  flowers. 

Mu  dhèighinn  nam  breac  agus  nam  bradan  thuirt 
Mac  Mhaighstir  Alasdair — 

Na  bric  a'  gearradh  shùrdag, 

Ri  plubraich  dhlùth  le  chèil*, 
Taobh-leumnaich  mear  le  lùth-chleas, 

A  bùrn  le  mùim  ri  grèin  ; 

agus  sheinn  Donnachadh  Bàn  mar  so  : — 

Tha  bradan  tarra-gheal  sa  choire  gharbhlaich, 

Tha  tigh'nn  o'n  fhairge  bu  ghailbheach  tonn, 

Le  luinneis  mheamnach  a'  ceapadh  mheanbh-chuileag, 

Gu  neo-chearbach  le  cham-ghob  crom. 

Is  beag  an  t-eadar-dhealachadh  a  th'eadar  na 
rannan  so  agus  na  sreathan  lurach  so  an  obair 
Bhurns — 

The  trout  within  yon  wimpUng  burn 

GUdes  swift — a  silver  dart ; 
And  safe  beneath  the  shady  thorn 

Defies  the  angler's  art. 

Cha  bhiodh  e  duiUch  coimeasan  de*n  t-seorsa 
cheudna  a  tharruing  a  thaobh  srannraich  na  seiU- 
eanan,  ceilearadh  nan  eun,  fàileadh  cùbhraidh  na 
coiUe,  agus  iomadh  subhailc  eile  mu'm  bheil  sinn  fo 
chomaine  do  Nàdur. 

Na  togadh  neach  sam  bith  mi  cearr.  Chan  eil 
mi  idir  a'  ciallachadh  gu'm  b'iad  na  Ceiltich  a  mhàin 
a  bha  gràdhach,  deothasach  mu  ghreadhnachas 
nàduir.  Tha  e  furasda  gu  leoir  rannan  a  thaghadh 
à  obair  Bhurns  mu  dhèidhinn  a  leithidean  so  de 
chuspairean  agus  an  leth-bhreacan  eile  fhaighinn 
am  bàrdachd  na  Gàidhealtachd.  B'fhurasda,  mar 
an  ceudna,  an  samhuil  a  chomharrachadh  am  mach 

gu  lìonmhor,  pailt  am  bàrdachd  Shasuinn.  Chan 
eil  spèis  do  obair  a'  chruthachaidh  air  a  chumhan- 
nachadh  ri  dream  no  dùthaich  sam  bith.  Is  ain- 
neamh  bàrd,  Ceilteach  no  Teutonach,  air  nach  tig 
aiteas  agus  tiomadh  ri  bhi  beachdachadh  air  glòir 
nan  speur  agus  bòidhchead  nan  slèibhtean  agus  nan 
sraithean,  no  ri  bhi  'g  èisdeachd  ri  ceilearadh 
fonnmhor  nan  eun,  crònan  foirmeil  nan  sruthan,  no 
bualadh  nan  stuadh  dhòmhail,  chrom-bhileach  air 
a'  chladach  ailbhinn.  Is  dual  do  inntinnean  mòra, 
feartail,  de  air  bith  sluagh  no  teanga  d'am  buin  iad, 
a  bhi  tighinn  thairis  air  na  ceart  smaointean.  Anns 
an  rathad  so,  is  beag  adhairt  a  th'aig  aon  phobuU 
air  pobull  eile,  cho  fad  is  tha  a*  mhuinntir  gheur- 
chuiseach,  àrd-bheachdail  air  an  gabhail  a  staigh. 

Is  e  a  tha  fodham  a  ràdh  mu  bhàrdach  Bhurns 
gu'm  bheil  i  buileach  Ceilteach  'na  spiorad  agus 
'na  cruth.  Ma  bha  i  air  a  cur  ri  chèile  am  Beurla 
nan  Gall,  b'ann  a  chionn  gu*n  d*  fhuair  am  bàrd 
a  bhreth  agus  àrach  an  taobh  am  mach  de'n  Ghàidh- 
ealtachd,  agus  nach  robh  aige  eolas  no  aithne  air 
seann  chànain  a  chinnich.  Nan  robh  còir  air  a 
cumail  bhiodh  a  chuid  smaointean  eireachdail  air 
an  sgeadachadh  ann  an  trusgan  GàidhHg — an  trusgan 
a  bha  da-rìreadh  freagarrach  agus  nàdurra  dhaibh. 
O  a  toiseach  gu  a  deireadh,  tha  anam  a  chuid  oibre 
buileach  Ceilteach.  Tha  i  a'  giulan  gach  comharradh 
a  bhuineas  do  bhàrdachd  nan  Gàidheal — spèis  do 
dhaithean  àiUidh  agus  do  obair  nàduir,  agus  comasan 
comharraichte  gu  dealbhan  soiUear,  fìrinneach,  mion- 
aideach  a  thoirt  seachad  am  beagan  fhacal  de  sheaU- 
aidhean  a  chunnaic  e  no  nithean  a  thachair  dha 

fèin  no  do  mhuinntir  eile.  Is  ceutach,  ro  mhath  a 
chuid  bàrdachd  am  Beurla  nan  Gall,  ach  f hreagarradh 
i  mòran  na  b'  fhearr  an  Gàidhhg — ceart  mar  a 
fhreagarras  e  do'n  daoimean  a  bhi  air  a  chàramh 
an  òr  no  do'n  ròs  a  bhi  a  bhi  air  a  shuidheachadh 
an  soireachan  bòidheach  airgid. 

Thèid  mi  air  m'aghaidh  aig  an  àm  gu  bhi  a* 
tarruing  aire  dh'  ionnsaigh  na  spèis  agus  an  dèidh  a 
bh'aig  Burns  do  fhuinn  agus  do  shèisdean  Gàidhhg. 
Feumar  aideach  gu'n  robh  na  bàird  Ghallda  uile  a* 
cur  àrd  mheas  air  na  fuinn  so,  agus  chaidh  iasad 
dhiubh  a  ghabhail  gu  minic  le  Ramsay,  MacFhear- 
ghais,  agus  mòran  eile.  Ach  b'e  Burns  bu  mhò  a  rinn 
de  othaiU  riu,  agus  bu  trice  chuir  iad  gu  feum.  Bha  e 
'gan  gleidheadh  an  àrd  mheas,  agus  cha  d'fhàs  e 
riamh  sgìth  dhiubh.  O  laithean  òige  bha  e  eolach  air 
'na  h-uiread  dhiubh,  agus,  rè  nan  cuairtean  a  ghabh 
e  a  rithisd  air  feadh  na  Gàidhealtachd,  fhuair  e  greim 
air  mòran  eile.  Is  gann  gu'n  d'rinn  e  òran  riamh 
ach  air  fonn  Gàidhhg.  Bha  tàladh  iongantach  aca 
air,  agus  cha  robh  gin  eile  a  ruigeadh  a  chridhe 
mar  a  dheanadh  iadsan.  Bha  teud  dìomhair  'na 
anam  a  cho-fhreagair  gu  h-ealamh  do  na  sèisdean 
binn,  mihs  ud  a  bha  prìseil  le  'athraichean.  Dearbh- 
adh  eile  tha  againn  an  so  gu'n  tèid  dùthchas  an 
aghaidh  nan  creagan  !  Mur  bu  Ghàidheal  e  cha  b' 
urrainn  dha  a  bhi  cho  toigheach,  mùirneach  sa  bha  e 
air  ceol  agus  fuinn  nan  Ceilteach.  Cha  ghluaiseadh 
iad  a  nàdur  agus  cha  dhùisgeadh  iad  a  mhac-meanmna 
gu  bhi  di'  gleusadh  a  chruit-chiuil  agus  a'  cur  ri  chèile 
na  bàrdachd  eugsamhuil  sin  a  tha  agus  a  bhitheas 
gu  bràth  luachmhor  le  Albannaich.     Mu  aon  fhonn 

sònruichte  thuirt  e  fèin — "  This  is  one  of  the  fine 
GaeUc  tunes  preserved  from  time  immemorial  in 
the  Hebrides  ;  they  seem  to  be  the  ground-work  of 
many  of  our  finest  pastoral  tunes/'  Mu  fhear  eile 
(Dumbarton  Drums)  sgrìobh  e — "  This  is  the  last 
of  the  West  Highland  airs,  and  from  it,  over  the  whole 
tract  of  country  to  the  Tweedside,  there  is  hardly 
any  tune  or  song  that  one  can  say  has  taken  its 
origin  from  any  place  or  transaction  in  that  part 
of  Scotland/'  A  rithisd — ''  It  is  somewhat  singular 
that  in  Lanark,  Renfrew,  Ayr,  Wigtown,  Kirkcud- 
bright,  and  Dumfries-shires,  there  is  scarcely  an  old 
song  or  tune  which,  from  the  title  and  so  on,  can  be 
guessed  to  belong  to,  or  be  the  production  of  these 
counties/'  Ann  an  roimh-ràdh  a  sgrìobh  e  do  obair 
àraidh,  tha  sinn  a'  leughadh — "  Ignorance  and  pre- 
judice  may,  perhaps,  affect  to  sneer  at  the  simplicity 
of  the  poetry  or  music  of  some  of  these  poems,  but 
their  having  been  for  ages  the  favourites  of  nature's 
judges — the  common  people — was  to  the  editor  a 
sufficient  test  of  their  merit/' 

A  rithisd  deiream  gur  gann  a  rinn  Burns  òran 
riamh  ach  air  fonn  GàidhHg.  Faodar  àireamh  bheag  de 
na  fuinn  so  ainmeachadh.  Gabhamaid,  an  toiseach, 
òrain  a  tha  a  rèir  coltais  air  sèisdean  GàidhUg, 
ged  nach  deachaidh  againn  fathasd  air  na  sèisdean  so 
'aithneachadh.  Ni  mi  luaidh  air  naoi  dhiubh,  is  e 
sin  r'a  ràdh,  "  The  Highland  Lassie,  O ;  "  "  The 
Highland  Laddie  ;  ''  ''A  Highland  lad  my  Love  was 
born  ;  "  "  Scots  Wha  Hae  ;  "  "  Thou  hast  left  me 
ever,  Jamie  ; ''  *'  As  I  cam'  o'er  the  cairney  mount ;  " 
"  The    Highland    Widow^s    Lament ;  "       ''  Bonnie 


90  An  Rdsarnach 

Lassie,  wiU  ye  go  ?  ''  agus  ''  An'  thou  wert  mine  ain 
thing/'  Tha'n  t-aon  ma  dheireadh  air  sèisd  a 
gheibhear  an  leabhar-ciuil  a  chaidh  ullachadh  sa 
bhhadhna  1627  le  Gordonach  Shrath-loch.  Anns  an 
dara  grunnan,  bheir  mi  seachad  òrain  a  tha  air  fuinn 
Ghàidhlig  a  rèir  cunntais  a  th'againn  o'n  Bhàrd 
fèin  no  o  neach  èiginn  aig  an  robh  ùghdarras  gu 
labhairt  mu*n  chùis.  Is  iad — ' '  CharUe  is  my  darUng ;  *  * 
"  Come  ye  o'er  to  CharHe  ;  '*  *'  How  long  and  dreary 
is  the  nicht ;  ''  ''  Fm  ower  young  to  marry  yet ;  *' 
"  The  tither  morn  ;  "  "  Fair  Eliza  ;  "  "  My  Nannie, 
O  ;  "  ''  Lord  Ronald  ;  "  "  O,  open  the  door  to  me, 
O;"  ''Flow  gently,  sweet  Af ton  ;  "  agus  '*  My 
Nannie's  awa'." 

Ann  am  mòran  de  òrain  Ghallda  gheibh  sinn  an 
lide  "  O  "  aig  deireadh  cuid  de  na  sreathan.  Mar 
is  trice,  tha  an  Ude  sin  'na  chomharradh  cinnteach 
gur  ann  Gàidhealach  a  tha'n  t-sèisd.  A  thaobh 
cainnt  ranntachd,  tha  GhaidhUg  mòran  na*s  saibhire 
agus  na's  so-lùbaiche  na  Bheurla,  eadhoin  Beurla 
na  GaUdachd.  Le  fuinn  Cheilteach,  bha  na  bàird 
GhaUda,  gu  minic,  a'  faotainn  am  mach  gu'n  robh 
iad  Ude  goirid  aig  deireadh  gach  dara  sreath.  A 
chum  am  bealach  a  Uonadh,  bha  iad  a'  cur  a  staigh 
"  O ''  air  neo  ''  man.'*  Mar  so,  gheibh  sinn  aig 
Burns — 

There's  nought  but  care  on  every  han*, 

In  every  hour  that  passes,  O  ; 


agus. 


Oh,  cam*  ye  here  the  fight  to  shun, 
Or  herd  the  sheep  wi*  me,  man  ? 
Or  were  ye  at  the  Sherra-muir 
An*  did  the  battle  see,  man  ? 

Tha  eisimpleir  cheutach  eile  againn  air  an  fheum  a 
th'air  a  dheanamh  de'n  lide  chorra  anns  an  òran 
lurach  ud,  "  O,  open  the  door  to  me,  O/'  Tha'n 
t-sèisd  sònruichte  a  thaobh  bòidhchead  agus  binneis. 
Thàinig  i  thugainn  an  toiseach  à  Eirinn ;  agus 
tha  na  briathran  a  cheangail  Burns  rithe  a  cheart 
cho  snasail,  miHs  rithe  fèin. 

Cha  deachaidh  òran  gaoil  riamh  a  chur  ri  cheile 
a  bheireadh  barr  an  grinneas  agus  an  co-mhothachadh 
air  an  fhear  ud — ''  Flow  gently,  sweet  Afton.*'  Tha 
e  air  an  fhonn  Stiubhartach,  "  The  Yellow-haired 
Laddie,'*  agus  b'ann  do  Mhàiri  Earra-ghàidheal  a 
chaidh  a  dheanamh.  Tha  an  t-òran  ud  eile,  *'  My 
Nannie's  awa',''  air  an  fhonn  Stiubhartach,  '*  Therell 
never  be  peace  till  Jamie  comes  hame,*'  a  bha 
coitcheann  o  shean  am  measg  Ghàidheal  na  h-Albann 
agus  na  h-Eireann.  Tha  eachdraidh  na  sèisd  so  a' 
dol  air  a  h-ais  chum  nan  làithean  sona  ud  sam  bu 
chleachdadh  le  bàird  agus  clàrsairean  a  bhi  siubhal 
an  null  agus  an  nall  eadar  an  dà  dhùthaich.  An 
aghaidh  toil  Bhurns,  chuir  Thomson  an  t-òran  so 
ris  an  fhonn  Eireannach,  "  CoUum  " — fonn  a  tha 
tiamhaidh  agus  tairis,  ach  buileach  mì-fhreagarrach. 
Is  e  a  thachair  gu'n  deachaidh  na  rannan  fìnealta 
a  chlaoidh  agus  a  bhruthadh  fo  chudthrom  a  chiuil. 

Tionndaidh  sinn  a  nis  ri  cuid  de  òrain  Bhurns  a 
th'air  an  suidheachadh  air  fuinn  Ghàidhealach  a 
tha  gu  riochdail  air  an  aithneachadh.  Tha  againn 
dhiubh  so  còrr  is  leth-cheud,  ach,  aig  an  àm,  chan 
urrainn  mi  ach  beagan  dhiubh  'ainmeachadh.  Is 
iad: — 

Wilt  thou  be  my  dearie,        -       Nighean  a'  Ghreusaich. 
A  man's  a  man  for  a'  that,    -       An  giUe  dubh  mo  laochan. 
Tibbie,  I  hae  seen  the  day,    -       Inbhir-challadh. 
My  love  is  like  a  red,  red  rose,     Port  dannsaidh  a'  Ghreum- 

aich. 
The  bonnie  lass  o'  Ballochmyle,  Miss  Forbes,  Farewell. 

(Gheibhear  am  f  onn  so  sa 

cho-chruinneachadh   a 

rinn  Gow  mu  chrìch  na 

h-ochdamh-linn-deug) . 

Of  a'  the  airts  the  win'  can  blaw,  H-uile  taobh  a  shèideas 

gaoth. 
(Ri  àm  Bhurns  bha  e  air  a 
chleachadh    mar     cheol 
dannsaidh). 
Farewell,  thou  fair  day,         -       Oran  an  aoig. 
Green  grows  the  rashes,  0,    -       Baile  nan  Granndach. 
Last  May  a  braw  wooer,        -       C'àit  an  caidil  an  rìbhinn 

an  nochd. 
Ae  fond  kiss,  -  -  -       An  Caimbeulach  dubh,  air 

neo  Port  Ruairidh  Dhoill. 

Fàgar  gach  dìleas  gu  deireadh,  agus  is  ann  mar 
sin  a  tha  mi  deanamh  air  an  òran  eireachdail  sin, 
"  Scots  Wha  Hae.''  Thuirt  mi  beagan  ma  dhèighinn 
cheana  an  seadh  eachdraidh,  ach  feumaidh  mi 
buntainn  ris  a  rithisd  a  thaobh  a  chiuil.  Tha  cuid 
a'  cumail  am  mach  gur  e  fonn  a  bh'air  a  chleachd- 
adh  air  dùdach  no  adharc-fhaghaid  ris  am  bheil 
na  rannan  foghainteach  so  fuaighte.  Tha  aobhar  no 
dhà  againn  gu  bhi  smaointeachadh  gu'm  bheil  a' 
bharail  so  fada  cèarr.  Ar  leam  gu'm  bheil  dealbh 
agus  cruth  na  sèisd  a'  cur  an  cèiU  gu  soiUear  gu'm 
bheil  i  buileach  Gàidhealach.  Tha  e  air  aithris  ma 
dèidhinn  gu'n  robh  i  air  a  cluich  mar  cheol  mòr  aig 
Blàr  AUt-a'-bhàn-chnuic.     Nis,  cha  chualas  riamh, 

am  beul-aithris  no  an  eachdraidh  chinntich,  gu'n 
robh  innealan  prais  air  an  cleachdadh  sa  chath  sin. 
B'ann  a  mhàin  do  sheirm  innealan  Gàidhealach  a 
bha  creagan  Shruibhle  agus  Ochaill  a'  co-fhreagairt. 
Bha  armailt  a'  Bhrusaich  air  a  deanamh  a  suas  ach 
beag  gu  buileach  de  ghillean  tuathach.  Bha  aon- 
thar-fhichead  de  na  fineachan  air  an  riochdachadh, 
is  e  sin  r'a  ràdh — Stiubhartaich,  DòmhnuUaich, 
Cloinn  Mhic  Aoidh,  Cloinn  an  Tòisich,  Cloinn  a' 
Phearsain,  Cloinn  na  Ceardadh,  Camaranaich,  Caim- 
beulaich,  Meinnearaich,  Cloinn  GhiU-eathain,  Drum- 
anaich,  Sutharlanaich,  Cloinn  Donnachaidh,  Grannd- 
aich,  Frisealaich,  Cloinn  Phàrlain,  Rosaich,  Griog- 
araich,  Cloinn  an  Rothaich,  Cloinn  Choinnich  agus 
Cloinn  Ghuaire.  Faodaidh  sinn  a  bhi  cinnteach 
nach  bu  cheol  Teutonach  a  bhiodh  aig  na  fearaibh 
gaisgeil  so,  ach  ceol  an  cinnich  Cheiltich  fèin.  Chan 
eil  dearbhadh  cinnteach  sam  bith  againn  gu'n  robh 
a'  phìob-mhòr  san  uair  ud  fo  mheas  aig  na  tuathaich, 
ach  dè  air  bith  na  h-inneil  a  bha  iad  a  roghnachadh, 
b'e  ceol  Gàidhealach  a  mhàin  a  bhiodh  iad  a'  cluich.* 
O  na  thuirt  mi  agus  na  h-uiread  eile  a  dh'  fhaotainn 
a  ràdh  cha  ghabh  e  àicheadh  nach  bu  Cheilteach 
Burns.  B'ann  o  a  shìnnsre  Ghàidhealaich  a  tharr- 
uing  e  an  ùr-labhairt  agus  na  h-àrd  bhuadhan  inntinn 
air  an  robh  e  cho  pailt  an  seilbh.  Thuit  air-san 
cleoca  na  bàrdachd — dìleab  Oisein  a  dh'  fhàg  i  o 
chian — a'  cheart  dìleab  a  chuithich  co  math  an 
eachdraidh   Lord   MacAulay   agus   iomadh   ùghdar 

*A  thaobh  an  f hiosrachaidh  a  thug  mi  seachad  mu  fhuinn  agus 
shèisdean,  tha  mi  fo  chomaine  ach  beag  gu  buileach  do  Mhgr. 
A.S.  Mac  Gille-Bhrìde,  Cathcart,  — ,A.M.E, 

ainmeil  eile  a  tha  na  Sasunnaich  a'  tagradh  dhaibh 

fèin.      Eadhoin   'na  fhàiUingean   agus   'na  mhear- 

achdan,  bha  Burns  a  nochdadh  nàdur  agus  gnè  a' 

Ghàidheil.     Gu  minic,  bha  e  a  faighinn  lagh  'na 

cholainn  a  bha  cogadh  an  aghaidh  lagh  a  inntinn  agus 

'ga  thoirt  fad  air  sheacharan.     An  uair  a  thigeadh 

cùisean  gu  geur  'na  aghaidh  bha  e  a'  fàs  ionann  is 

coma  air  a  shon  fèin,  agus  air  son  barail  an  t-saoghail, 

agus  bha  e  a'  ruith  an  dèidh  faoineis  agus  amaideachd. 

Gidheadh,  troimh  gach  neul  doillear  a  bha  gu  tric  'ga 

chuartachadh,  ghleidh  e  thàlandan  gun  mhiUeadh 

agus    a    chridhe    mòr,    duineil,    bàigheil    gun    fhàs 

cruaidh  no  neo-mhothachail.     Cha  do  sguir  e  riamh 

de  bhi  toirt  spèis  agus  ùmhlachd  a'  Ghàidheil  do 

nithean   cràbhach,  ged  a   bha   e  deanamh  dìmeas 

agus   tàir   air   aidmheilean   agus  eaglaisean.     Lean 

e  air  a  bhi  toirt  urram  do  Dhia,  agus  a  bhi  cur  meas 

air  Fìrinn  agus^Deagh  Bheus.     Bu  chaomh  leis  an 

duine  dìreach,  onorach,  agus  bha  gràin  is  fuath  aige 

de  ghniomharan  suarach,  leibideach.     'Na  bhàrdachd, 

'na  bheachdan,  'na  dhòighean,  'na  chleachdaidhean, 

'na  aighnidhean  agus  'na  chàil  tha  e  a  ghnàth  a' 

toirt   'n   ar   cuimhne   na   seann   Ghàidheil   chòire, 

choibhneil,    chearta,    fhialuidh,    fhearail,    bhàigheil. 

Cho  f ad  sa  bhuaileas  tonn  air  tràigh  bidh  a  bhàrdachd 

an  àrd  mheas  le  Sìol  nan  Sonn,  agus  bidh  e  fèin  air 

aideach  leo  mar  abstol  gràdhach  nan  nithean  subhailc- 

each — nan  nithean  sin  a  tha  àluinn,  ceutach,  suairce, 

cliuiteach,  uasal,  sàr-mhath. 

AONGHAS   MaC   EaNRUIG. 


An    Craoibhìn   Aobhinn    Cecinit. 

Bean  uasal  òg  thàinig  ar  cuairt  go  tigh  an  Chraoi- 
bhin  ar  feadh  lae  no  dò,  agus  do  chaiU  sì  no  d'  fhàg 
ri  'na  diubh  an  chuid  is  mò  d'à  bagaiste  ;  go  nhear- 
naidh  an  Craoibhin  na  rainn  so  di,  mar  leanas. 

An  ainnir  d'fhàg  a  sponc  'na  diuibh, 

An  ainnir  d'fhàg  a  bròg, 
'Is  brois  a  h-iongan,  brois  a  fiacal, 

'S  an  bosga  rinneadh  dòibh  ; 

An  ainnir  chaiU  a  màla  leathair, 

'S  a  màiUn-làimhe  buidhe, 
Cia  an  àitìn  ait  no  fànach  sin 

In  a  bhfàgfaidh  si  a  cridhe  ? 

[An  bhean-uasal  àg  ag  freagairt,  mar  *dh*  eadh.] 

An  cheist,  a  shaoi  do  chuir  tu  orm 

Freagròchad  1  anois, 
Do  bhain  mo  mhàilìn  le  mo  làimh 

'S  mo  bhròigin  le  mo  chois  ; 

Nior  chuid  diom  fèin  aon  cheann  diobh  so, 

Agus  chaill  mè  iad  araon, 
Acht  ni  chaillfidh  mè  mo  chridhe  go  deò 

No  go  geaiUfidh  mè  mè  fèin. 


Litreachas   Gall-Gaidhealach. 

Yesterday  morning,  's  a*  mhadainn  an  dè, 
Before  the  sun  rose,  mu'n  d'  èirich  a'  ghrèin  .  .  . 

Young  Munro,  Charlie  agam, 
Young  Munro,  's  tu  mo  rùn  .... 

I  then  took  a  fear  and  my  mear  ran  awa* 
Agus  mur  b'i  Màiri  mhòr,  mo  phiuthar, 
Cha  bheirinn  oirre  gu  là. 

s  dòcha  gu'm  bheil  na  cearban  ranndaireachd 
so  Gall-Gàidhealach,  ach  cha  htreacheas 
iad,  agus  cha'n  ann  mar  ainm  do'n  leithid 
sin  a  sgrìobhadh  an  sloinneadh  ud  shuas. 
Cha'n  'eil  am  facal  ''  Gall-Gàidhealach  '' 
fèin  glè  aithnichte  an  diugh,  ach  gheibhear 
e  ann  an  eachdraidh  ar  dùthcha. 

Bu  bheag  toirt  a  bheireadh  na  Gall-Gàidheil  do 
Htreachas,  nuair  a  thuinnich  iad  anns  na  h-Eileanan 
roimh  so.  Ach  freagraidh  an  seann  ainm  do  nì  ùr — 
an  oidhirp  a  tha  'g  a  dhèanamh  air  inntinn  a'  Ghàidh- 
eil  fhoiUseachadh  ann  an  cànain  nan  Gall. 

I. 

Cha'n'eil  an  ionnsuigh  so  gu  tur  mi-shoirbheach,. 
ged  nach  do  ghabh  an  soirbheas  a'  cheart  cruth  ris 
an  robh  dùil.  Oir  mu'm  b'  urrainn  daibh  an  aigne 
Ghàidhealach  a  nochdadh  do'n  t-saoghal  Shasun- 

nach  b'  fheudar  do  na  h-ùghdairean  air  tùs  bunabh- 
asan  na  h-aigne  sin  a  dhèanamh  soiUeir  dhaibh  fèin. 
A  chum  na  crìche  sin,  rinn  iad  dìchioll  air  an  roinn  o 
chèile,  agus  an  eadar-sgaradh  gu  min.  Mar  so 
fhuair  iad  eòlas  orra  a  bha  ro-fheumail  daibh  fèin 
agus  do  chàch.  A  thuilleadh  air  so,  tha  aon  nì  ro- 
ainneamh  a'  tighinn  am  follais  anns  an  sgrùdadh  so 
— nach  'eil  e  an  comas  smuain  a'  Ghàidheil  drùidh- 
eadh  idir  air  Utreachas  nan  Gall  mur  caiU  e  an 
toiseadh  cuideigin  de  a  bhiuthas  fèin. 

Nuair  a  thuiteas  solus  na  h-inntinn  Ghàidhealaich 
air  uinneagaibh  gloine  an  Utreachais  Shasunnaich 
tha  a  ghathan  air  am  briseadh,  agus  an  tionndadh  o 
an  gileid  fèin  gu  greadhnachas  iomadh  dath.  Mar 
is  motha  a  tha  a  shoiUse  air  a  lùbadh  o  aghaidhean 
'nan  sgathan  ud  is  Uonmhoire  gu  mòr  na  dathan  a 
dh'  fhiachas  iad.  Air  an  làimh  eile  ma  chumar  gu 
slàn,  glan,  gilead  an  drìlse  so,  cha  bhi  buaidh  aige 
air  an  inntinn  Shasunnach.  Tha  lainnir  an 
t-soluis  fhìor-ghlan  ud  do'n  Ghàidheal  a  mhàin, 
agus  dhàsan  aig  am  bheil  tuigse  do  chànain  a' 
Ghàidheil.  Air  fad  iarmailt  Utreachais  na  cànain 
sin  chithear  a  mhaise  a'  sruthadh  sìos  tre  gach  àl, 
maraon  ann  an  seann  dàin  nan  làithean  aig  Oisean, 
ann  an  eachdraidhean  chuimir  na  h-Eirinn,  ann  an 
sgeulachdan  taitneach  nan  gleann,  ann  an  àrd- 
bhàrdachd  Mhic  Mhaighstir  Alasdair,  Dhonncha 
Bhàin  agus  DhùghaiU  Bhochanain,  ann  an  ròsg 
àluinn  Thormaid  Mhic  Leòid  agus  ann  an  sgrìobh- 
aidhean  nuadha  ar  Unn  fèin.  Chaidh  mòran  de'n 
Utreachas  so  a  tharruing  gu  dìrich  Utreachail  gu 
Beurla  nan  Sasunnach.   Ach,  bu  bheag  a  bhuil.    Mur 

'eil  an  t-sùil  gleusda  ris  an  t-solus  cha'n'eil  fradharc 
ann  ;  ni  motha  a  shoillsicheas  an  solus  fèin  leis  an 
neart  a  bhuineas  da,  mur  bi  an  t-àileadh  mu'n  cuairt 
da  glan  mar  e  fèin. 

Shaoileadh  neach  na'm  bitheadh  smaointean  a* 
Ghàidheil  air  an  nochdadh  ceart  mar  a  tha  iad,  gun 
chaochla  sam  bith,  gur  ann  mar  sin  bu  mhotha  am 
buaidh.  Ach  cha'n  ann  mar  sin  a  tha  e  idir.  Fhad's 
a  tha  an  smuain  Ghàidhealach  cruinn,  iomlan,  gun 
atharrachadh,  cha'n  fhairich  Htreachas  eile  a 
chumhachd.  Ach  nuair  a  thig  briseadh  no  claonadh 
air  an  smuain  faodaidh  an  Utreachas  sin  greim  a 
dhèanamh  air,  g'  a  lùbadh  gu  a  rùn  fèin,  a'  gabhail 
seilbh  air,  agus  a'  faotainn  buannachd  uaithe. 

II. 

Ann  an  Ddin  Oisein  a  sgrìobhadh  sìos  le  Seumas 
Mac-a-Phearsain  chithear  boiUsgeadh  na  h-inntinn 
Ghàidhealaich,  ach  gu  mòr  air  a  tionndaidh  o  a 
gileid  fo  dhreach  na  cànain  agus  nan  dùl  Shasun- 
naich,  a  dearrsadh  air  fhìaradh  agus  beagan  air  a 
sgàileadh.  Ach  is  iad  na  ceart  caochlaidhean  sin  a 
rinn  e  comasach  do  na  dàin  a  bhi  air  an  gabhail  a 
steach  gu  htreachas  nan  Gall.  Is  e  an  ciorram 
'nan  cruth  a  thug  saorsa  do'n  cumhachd,  a  chum 
agus  gu'n  do  dhearg  iad  air  daoine  cho  eadar- 
dhealaichte  ri  Bums  agus  Byron,  Goethe  agus 
Bonaparte.  Oir  cha  b'e  eadar-theangair  a  bh'ann 
Mac-a-Phearsain  ;  is  e  bh'ann  ùghdair  comasach, 
cruthadair,  agus  ceannard  fiosrach  air  deagh  dhòigh- 
sgrìobhaidh.     Bha    aige    seòltachd    gu    smuain    a' 

Ghàidheil  a  chur  an  cèill  ann  an  cumadh  dreachmhoir 
a  bha  ro-thaitneach  do  luchd-leughaidh  Sasunnach. 
Cha  b'e  a  ghnothuch  a  mhàin  na  smuaintean  aodach- 
adh  ann  am  briathra  lom,  ach  an  sgeadachadh  ann 
an  uidheam  thrusail  no  sgìamhach,  a  rèir  am  feum 
agus  an  inbhe.  B'e  obair-sa  Utreachas  ùr  a  chruth- 
achadh,  nì  nach  b'fhìor  Bheurla,  mar  a  sgrìobhadh  i 
roimh  a  làtha-san,  agus  gu  dearbh  cha  b'  fhìor 
Utreachas  GhàidhUg  e,  ach  mar  gu'm  b'ann,  tertium 
quid,  nì  dealaichte  uatha  le  chèile.  Is  ann  dìreach 
an  so  a  gheibhear  feum  na  h-oibre  sin,  agus  a  h-àrd- 
luach  do'n  t-saoghal. 

Ann  an  leabhair  Mhic-a-Phearsain,  mata,  gheibh- 
ear  ceud  thòiseachadh  an  Utreachais  GhaU-Ghàidh- 
ealaich.  Bu  mhaith  a  b'aithne  dhàsan  a'  GhàidhUg 
agus  na  smuaintean  domhan,  farsuing  a  tha  air  an 
tasgadh  innte,  ach  cha  b'e  a  nòs  facail  as  a'  chànain 
sin  a  chur  sios  'n  a  sgrìobhaidhean.  Gidheadh  anns 
an  tionndaidh  a  thug  e  do'n  t-saoghal  de  na  dàna 
aosda  gheibhear  smuaintean  agus  faireachadh  a' 
Ghàidheil  'nan  uile  iomadaidh  agus  'nan  lànachd. 
Fo  chumhachd  an  t-soluis  ud  chì  sinn  a  rithis  mar  fo 
neul  na  làithean  a  thriaU  ;  cuantan  luasganach  agus 
beannta  ceòthach  Albainn  o  shean ;  Fionn  agus 
gaisgich  na  Fèinne  a'  gluasad  gu  seilg  no  gu  comhrag, 
eilthirich  Lochluinn  a'  fàgail  an  loingeas  agus  a 
dìreadh  an  leirg,  seachad  air  clachan  gun  chuimhne 
agus  cluarana  air  chrith  f o  osag  an  fheasgair  ;  agus 
breithnichear  mu'n  cuairt  air  gach  nì  làthaireachd 
smuaintean  shiùbhlaich  nan  Gàidheal.  Breithnichear 
gach  freagair  a  tha  anns  na  smuaintean  so  do  dhu- 
bhar  nam  beannta,  do  chaoidh  nan  gaoithean,  do 

osnaich  na  mara  agus  do  dhubh-bhròn  an  t-sruthain 
dìomhair  aig  iarraidh  fo  iochdair  na  bruaich.  Ceart 
mar  ann  an  inntinn  a'  Ghàidheil,  tha  na  dàin  a' 
giùlan  an  uile  chìanalas  so  thairis  gu  manadh  chruaidh 
chlann-daoine,  a  bhinn  nach  fheudar  a  sheachnadh, 
tròm  uallach  ar  sUochd.  Mar  so  gheibhear  anns  na 
dàin  dubhachas  an  t-saoghail  a'  togail  fianuis  an 
aghaidh  gach  droch  thuiteamais  a  tha  ann  ar  crann- 
chur — giorraid  na  beatha,  neo-mhaireannachd  cUù 
agus  faoineachd  àrd-mhiann  nan  laoch.  Oir  is  e  a 
tha  aig  cridhe  an  t-suidheachadh-inntinn  so  àr-a-mach 
an  aghaidh  laghan  a'  chruinne-chè — seann  ceann- 
airceas  dhualach  gineil  nan  Gàidheal. 

Ach  is  ann  anns  an  ais-bhualadh  so  an  aghaidh 
beartan  cruaidh  an  t-saoghail  a  fhuair  inntinn  nan 
Gàidheal,  rnar  a  nochdar  i,  tùs  a  h-èirigh  an  aghaidh 
gach  ain-tighearnais  eile,  comh-thathadh  àrd 
ghaisge  agus  chabmhalachd,  comh-fhaireachadh  agus 
còmhnadh  do  laigse  ann  an  teanndachd. 

Anns  an  rèite  soluis  so  b'e  an  gath  a  b'fhaic- 
sinnich  mothachadh,  no  (an  abair  sinn  ?)  mothach- 
aileachd,  is  e  sin  caomh-fhaireachadh  airson  gach 
gluasad  cridhe  a  tha  ionmholta  agus  uasal.  B'e 
so  gu  h-àraidh  a  chur  na  dàin  an  toiseach  an  comh- 
rùin  ri  inntinn  Shasuinn  aig  an  àm  's  an  cualas  iad 
's  an  tìr  sin,  agus  a  thug  do'n  obair  ud  a  grad- 
bhuaidh. 

Tha  e  fìor  gu'm  faighear  iomadh  dath  agus  tuar 
eile  de  inntinn  a'  Ghàidheil  a'  soiUseachadh  nan 
dàin.  Gheibhear  annta  an  luach  a  bhuineas  do 
dhàimhealachd — am  bun  aosda  sin  o'n  d'  fhàs  gach 
gnè  de  ghràdh  a  tha  anns  an  t-saoghail :    **  Lean  gu 

dlùth  ri  cliù  do  shinnsir,  's  na  dìbir  a  bhi  mar  iadsan"  ; 
gach  smuain  agus  iarrtanas  a  tha  paisgte  's  an  fhacal 
torach  sin,  *'  dual."  Gheibhear  comh-fhaireachadh 
ris  a'  chruinne  gu  lèir  ;  dìlse,  misneach  agus  treoir. 
Ach  air  thoiseach  air  na  h-uile  nì  tha  inntinn  a' 
Ghàidheil  mar  a  nochdar  i  anns  na  dàin  so  a'  boill- 
sgeadh  le  solus  blath,  beathail — dearg-riochd  ruidh- 
teach  na  mothachaileachd. 


III. 

Anns  an  ùghdair  a  ghabh  an  t-ainm  "  Fiona  Nic- 
Leòid  "  fhuair  an  htreachas  Gall-Gaidhealach  fàidh 
a  bha  glè  mhi-choltach  ri  Mac-a-Phearsain.  Cha 
robh  eòlas  sam  bith  aige-san  air  z!  GhàidhUg,  ach 
mòran  na's  motha  na  esan  chuir  e  meas  air  a  luach 
mar  iuchair  gu  anam  nan  Gàidheal.  Chunnaic  e 
gu'm  bheil  folaichte  anns  gach  facal  dhi  an  seann 
smuain  a  thug  dha  a  bhith  agus  a  chruth  ;  agus  'na 
dòighean  labhairt  eachdraidh  an  ceud  dhealbhaidh  ; 
agus  gur  iad  le  chèile  taisbeanadh  a  dearbh  aigne. 
Air  an  aobhair  sin  rinn  e  strì  (air  amaibh  le  beag 
shoirbhe),  gu  greimeachadh  air  sgòd  de  thrusgain  so 
na  h-inntinn.  Chuir  e  facail  GhàidhHg  ann  am 
feum  le  mòr  thlachd,  agus  mar  so  is  minig  a  thug  e 
saor  labhradh  do  smuaintean  ainneamh  nach  fhaigh- 
eadh  guth  anns  a'  Bheurla.  Airson  sin  tha  sinn 
buidheach  air.  Agus  airson  so  cuideachd — gu'm 
faicear  'na  leabhraichean  solus  iongantach  na  h- 
inntinn  Ghàidhealaich  'na  laidhe  air  muir  agus 
cobha,  air  beinn  àrd  agus  coiUe  ùrail,  air  buachailean 
agus  air  luchd-nam-bàta,  air  luchd-ceaird  agus  cinn- 


102  An  Ròsarnach 

cinnidh,  air  spàirn  dhaoine  agus  gaol  bhan,  air 
beatha  agus  bàs,  agus  gach  nì  a  tha  ann  an  dàn  do 
dhuine. 

Coltach  ri  Mac-a-Phearsain  rinn  "  Fiona  Nic 
Leoid  '*  iomradh  air  mulad  ar  sluaigh  (no  mar 
theireadh  e  fèin,  ar  gruaim),  air  ar  dàimhealachd 
agus  ar  comh-fhaireachadh,  ar  freanas  an  aghaidh 
gach  sàrachaidh,  agus  ar  caomh-ghaisge ;  ach  is 
e  an  aon  ni  sònruichte  a  dh'fhoiUsich  e  de  chridhe 
a'  Ghàidheil  a  mhiann  chìocrach  air  nithibh  domhain 
agus  dìomhaireach — is  e  sin  ar  macmeanmna. 

Cha  do  lughdaich  e  idir  gathan-soluis  eile  dhe  gach 
dath  a  fhuaras  ann  ar  lòchran,  ach  tha  iad  uile  a' 
leaghadh  air  falbh  as  an  t-sealladh  anns  an  draoidh- 
eachd,  an  aisHngeachd,  agus  a  mhacmeanmna  a 
fhuair  e  a  ghnàth  a'  taomadh  gorm-shoiUse 
speurach  na  dìomhaireachd,  mu  bheatha  agus  mu 
bhàs  a'  Ghàidheil. 

Is  e  so  a  tha  tabhairt  cudthrom  agus  luach  do 
obair  ''  Fhiona  Nic  Leòid,"  gu'm  bheil  e  a'  tais- 
beanadh  'nar  dream  buadhan  neo-shaoghalta  a 
bhitheas  an  còmhnuidh  a'  cogadh  an  aghaidh  gach 
aomaidh  talmhaidh. 

IV. 

Ann  an  Niall  Mac-an-Rothaich  tha  againn  fior- 
Ghàidheal  a  rinn  dha  fèin  àite  leathann  cinnteach 
ann  an  Utreachas  Shasuinn,  agus  a  dh'  fhoiUsich 
an  sin  leus  loinnreach  na  h-inntinn  Ghàidhealaich. 
Cha  ghann  idir  am  feum  a  rinn  e  de  facail  agus 
cruinneachadh-fhacal  GàidhUg  air  an  taghadh  le 
tùr  agus  eòlas,  agus  comhla  riutha  chithear  a  ghnàth 

solus  eagnaidh  nan  Gàidheal,  ceart  mar  a  chithear 
e  ann  an  sgriobhaidhean  Mhic-a-Phearsain  agus 
"  Fhiona  Nic  Leòid/* 

Tha  fìor-Ghàidheal  an  Rothaich  meòrachail,  a 
chridhe  a'  ruigsinn  a  mach  gu  nì-eigin  nach  aithne 
dha,  ro  iarrtanach  air  eòlas  nan  nithe  uaigneach 
nach  d'  fhoiUsicheadh  fhathasd  do  dhaoinibh.  Tha 
fhìor  Ghàidheal  cuideachd  misneachail,  mòr-chuis- 
each,  ach  cha  cheil  e  sgàth  an  dubhar  air  cùl  na 
gaisge,  an  saidealtas  a  mhaolaicheas  a  threubhantas, 
an  t-seòltachd  bhochd  a  ni  magadh  air  uaisle — 
faileasan  a  bheusan.  Ach  chithear  ann  an  leabh- 
raichibh  an  Rothaich  gach  subhailc  a  rinn  an  Gàidheal 
ainmeil  anns  na  làithibh  o  shean,  agus  maiUe  riutha 
lànachd  na  beatha  Ghàidhealaich,  agus  an  grad 
fhradharc  a  tha  'na  bhun-àite  do  ar  macmeanmna 
agus  a  tha  e  fèin  stèidhichte  ann  ar  mothachaileachd. 

Cha'n  ann  idir  le  frith-sholus  fann  ach  le  boiUs- 
geadh  greadhnach  àrd  a  dh'  fhìachas  e  dhuinn  solus 
na  h-inntinn  Ghàidhealaich  a'  soillseachadh  gUnn 
agus  monaidhean  an  fhìor  Earraghàidheil  no  càbh- 
sairean  aoibheil  Bhail-Ionaraora,  na  fineacha  an 
uidheam-catha,  òganaich  mhaotha  agus  gaolagan 
bheothail,  seann  laoich  is  pìobairean,  cogadh  is  sìth. 
Thar  an  iomairt  agus  an  othail  so  uile  doirtear  leis 
solus  mhòr-chridheach  nan  Gàidheal  mar  ghlòir 
òr-bhuidhe  na  greine,  làn  beatha  agus  sùnnd. 

V. 

Tionndamaid  a  nis  gu  oibre  nan  ùghdairean 
comasach  sin  ann  am  Baile-CUath  a  tha  a'  frithealadh 
ann  am  Beurla  dealbh-chluichean  làn   de  inntinn 

agus  beatha  nan  Gàidheal  Eirionnach.  Tha  oib- 
richean  na  Bain-tighearn  Griogaraidh,  Mhgr.  Yeats, 
Mhgr.  Synge  agus  an  càirdean  a'  nochdadh  a  rèir 
cor  na  h-Eirinn  na  ceart  bunabhasan  Gaidhealach  a 
chunnacas  mu  thrath  ann  an  sgrìobhaidhean  nan 
ùghdairean  Albannach,  a  cheart  luath-thuigsinn, 
mhisneach  agus  chaomhalachd  ;  a  cheart  chorruich 
an  aghaidh  ainneirt,  agus  a  cheart  iarrtanas  air 
nithe  uaisle,  àrda.  Gu  h-àraid  ann  an  leabhraiche 
na  Baintighearn  Griogaraidh  agus  Mhgr.  Synge 
gheibhear  mòran  na's  gnàthaichte  na  anns  na  h- 
oibre  Albannaich,  facal  air  an  fhacal,  ceart  dòigh- 
labhairt  na  GàidhUg,  na  car  smuaintean  socrach  agus 
brìgheil,  agus  comhla  riutha  gluasad  ro-bheothail 
na  h-inntinn  Ghàidhealaich.  Tha  smuain  an  Eir- 
ionnaich  ceart  cho  luath  ri  smuain  an  Albannaich, 
agus  mòran  ni's  luaimhniche.  Tha  i  ceart  cho 
mothachail,  achle  tuigse  na's  motha  na  le  toinisg. 
Tha  i  air  uairibh  ceart  cho  muladach,  ach  an  dèidh 
a'  mhulaid  gheibh  i  an  tràths  agus  a  rithis  saorsa 
ann  an  abhcaid  agus  fearaschuideachd  a  tha  'n  an 
uireasbhuidh  am  measg  Ghàidheal  stuama  na  h- 
Albainn.  Do  Utreachas  thomadach  Shasuinn  tha 
na  nithe  so  cho  di-beathta  agus  a  bha  cìanalas 
Mhic-a-Phearsain,  no  trom-thuireadh  Dhèirdire  mar 
a  sgrìobhadh  e  le  Mgr.  Synge.  Tha  Mgr  Yeats  cuid- 
eachd  'na  ùghdair  ro  theòma  ann  a  bhi  a'  cur  tog- 
raidh  agus  beachdan  nan  Gàidheal  ann  am  Beurla 
bhlasda,  agus  cosmhuil  ri  na  Gàidheil  so  eile  tha 
mòr  thoil-inntinn  aige  ann  a  bhi  a'  cleachdadh  dòigh- 
sgrìobhaidh  shnasmhoir. 

Anns  na  h-ùghdairean   Eirionnach  so  nochdar 

dhuinn  gu  soiUeir  Eirinn  o  shean  agus  a  gaisgich  ; 
agus  le  soilleireachd  nach  lugha  Eirinn  an  làtha  'n 
diugh,  a  bailtean  beaga  agus  an  sluagh  dìbUdh, 
cumanta,  na  maoir-shìthe  agus  an  lagh  choimheach, 
gach  mearachd  agus  sàrachadh,  agus  gach  aimh- 
reit  neònach  a  mhiUeas  sìth  nan  coimhearsnach. 

Mar  so  tha  na  h-ùghdairean  so  fior  eòlasach  ann 
a  bhi  a*  foillseachadh  beartan  na  h-inntinn  Ghaidh- 
ealaich  ann  an  obair  gach  làtha  cho  maith  ri  ann  an 
gnothuchan  mi-ghnàthaichte.  Anns  na  dàin-cluiche 
so  chithear  an  Gàidheal  Eirionnach  fo  riaghladh 
gleus  na  h-uaire,  caoimhneil,  mùiteach,  deidheil  air 
spàirn,  air  dìomhaireachd  agus  air  saorsa  eadhon  gu 
criochan  na  mi-riaghailt. 

Ged  a  tha  an  t-Eirionnach  air  uairibh  grad  far 
am  bheil  a  dhàimh  ann  an  Albainn  ciùin,  tha  inntinn 
gach  aon  aca  a  rèir  an  Utreachais  so  a'  gluasad  air 
an  aon  cheum,  a  chionn  gu'm  bheil  aca  le  chèUe  an 
aon  seaUadh  a  mach  air  an  t-saoghal.  Ann  an 
Eirionn  mar  ann  an  Albainn  tha  inntinn  a*  Ghàidheil 
a  soiUseachadh  leis  an  aon  solus.  Ach  fo  adhair 
ghlan  na  h-Eirinn  chithear  a  shoiUse  le  dealradh 
mhaiseach  uaine,  dreach  ùrar  an  fhàis,  dreach 
thaise  na  h-òige. 

VI. 

Ann  a  bhi  z!  seaUtuinn  air  ais  air  gach  nochdadh 
so  de'n  Utreachas  GaU-Ghaidhealach  chithear  mar 
bhuadhan  nan  Gàidheal  na  ceart  bhuadhan  a  chur 
Mata  Arnold  as  an  leth,  glè  fhada  o  ghnè  dhiong- 
mhalta  thalmhaidh,  mhaU  a  shluaigh  fèin.  An  dà 
chuid  'n  a  neart  agus  'n  a  laigse  tha  aig  a*  Ghàidheal 

anabarrachd  de  shubhailcean  an  duine  mar  dhuine. 
Anns  an  duine  tha  sìor  aitheas  an  aghaidh  aintigh- 
earnais  nan  nithe  a  tha.  Cha  do  ghabh  e  riamh  ri 
nithe  neo-thaitneach,  ged  a  tha  iad  cho  coitchionta 
agus  cho  faicsinneach  ris  a'  bhàs  agus  an  sìor- 
mhuthadh  a  tha  anns  gach  nì  fo'n  ghrèin.  Tha  an 
duine  mothachail,  treun,  sadailte,  mòr-chuiseach,grad- 
fhradharcach,  luaimhneach,  dìomharach,  agus  tha  an 
Gàidheal  gach  aon  diubh  so  anns  an  inbhe  is  àirde. 
Maraon  'n  a  uaisle  agus  'n  a  bhochdainn  tha  an  Gàidh- 
eal  mar  so  'n  a  cheud  ghiorradan  de'n  chinne-daoine. 

Nis,  tha  e  ro  fhurasda  do'n  duine  a  bhi  a'  call 
geur  fhaobhair  a  dhuineileis.  Air  an  aobhar  sin 
tha  e  feumail  gu'm  bitheadh  ann  an  htreachas  sìor 
bhrosnachadh  agus  chobhar  do  gach  subhailc  àrd 
a  tha  ann  an  cunnart.  Is  e  so  leithsgeul  agus  feum 
an  Utreachais  ùir  mu'm  bheil  aithris  agus  rannsachadh 
ghoirid  an  so. 

Ach  chunnaic  sinn  anns  a'  cheud  dol  a  mach 
gu*m  bheil  ann  an  solus  glan  inntinn  a'  Ghàidheil 
iomadh  gath  de  iomadh  dath  do'm  bheil  sùil 
leughadair  na  Beurla  dall,  agus  nach  urrainnear  idir 
fhoiUseachadh  tre  mheadhon  chànain  nan  Gall. 
Cha'n  fhaicear  iad  gu  h-iomlan  ach  ann  an  cuairt- 
eachadh  an  Utreachais  dhualaich  fèin,  anns  a' 
GhàidhUg,  agus  ma  thig  an  là  anns  nach  bi  an 
htreachas  agus  a  chànain  sin  beò  no  aithnichte  ni's 
mò  bithidh  sin  do'n  t-saoghal  'n  a  chall  do-leigheas. 

Do'n  chinne-daoine  bhitheadh  an  call  do-leigheas, 
ach  do  mhuinntir  na  Gàidhealtachd  agus  do'n 
chinneach  Albannach  maraon  do-leigheas  agus  do- 
thomhas.     Oir  b'e   an   call  ud   da-rìreadh   call   ar 

n-anam.  Nuair  a  chaiUear  ar  cànain  agus  ar 
litreachas  caiUear  maiUe  riutha  ar  fìor-bhith  son- 
ruichte  fèin,  ar  làn  bheatha,  agus  cha  bhuin  sinn  tuille 
duinn  fèin.  Fhad  's  a  ghleidheas  sinn  ar  cànain 
fèin  tha  sinn  a'  gleidheadh  ar  n-anam  agus  ar  n- 
inntinn.  Oir  tha  inntinn  an  fhìor  Ghàidheil,  a 
bheachdan,  a  rùintean  agus  aigne,  uile  gu  lèir 
eucosmhuil  riutha  so  ann  an  sluagh  Shasuinn.  Mar 
dhearbhadh  air  sin  cha'n  fhaighear  ann  am  Beurla 
nan  Gall  facail  a  tha  'nan  ciall  agus  'nan  cumhachd 
co-ionnan  ri  na  facail  GàidhUg.  Cha'n  e  gu'm  bheil 
gamhlas  againn  an  aghaidh  nan  Sasunnach.  Anns 
gach  cinneach  gheibhear  mòran  ri  mholadh,  agus 
mòran  ri  ionnsuchadh  o  gach  cànain.  Ach  cha 
mheas  sinn  iad  gu  ceart,  ni  mò  a  thuigeas  sinn  iad 
gu  tur,  mur  bi  meas  agus  tuigse  againn  do  ar  cànain 
fèin.  Air  an  aobhar  sin  ma  thilgeas  sinn  air  falbh 
ar  cànain  agus  gach  ni  a  tha  taisgte  innte,  caiUidh 
sinn  ar  cothrom  air  ionnsuchadh  o  chàch  aig  a* 
cheart  àm  anns  an  caill  sinn  am  fòghlum  sin  a  ta 
dualach  duinn  fèin. 

Ach,  nach  bu  mhòr  an  tàmailt  dhuinn  gu'n 
geiUeadh  sinn  ar  cànain  fèin  airson  beur-labhairt 
nan  coigreach  ?  Ar  n-inntinn  fèin  airson  inntinn 
nan  coimheach  ?  Nach  bu  mhasladh  e  gu'm  bith- 
eadh  na  Gàidheil  am  measg  nan  cinneach  mar  na 
h-òighean  amaideach  a  leig  do'n  lochranan  fèin  dol 
as,  agus  leis  am  bu  mhiann  dol  an  comain  mhuinntir 
eile  airson  choingheiU  de'n  solus-sa  ?  C'arson  a 
bhitheadh  sinne  mar  sgimilearan  baoghalta  gu  buil- 
each  an  eisimeal  shaothair-inntinn  sluaigh  eile,  agus 
a  deanamh  dìmeas  air  an  eòlas  agus  a  cheanaltas  a 

fhuair  sinn  mar  òighreachd  mhaiseach  o  ar  sinnsearan? 
Thug  an  inntinn  Ghàidhealach  soillseachadh  do 
iomadh  Unn  agus  iomadh  ceàrnaidh,  ach  a  nis 
thugamaid  aire  do'n  t-seann  rabhadh  so  :  ''  Ma 
bhitheas  an  solus  a  ta  annad  'n  a  dhorchadas,  cia 
mòr  an  dorchadas  sin  !  '* 

Lachlann  Mac  Bheathain. 

Dan  do  Dhomhnull  Macleoid,  Fear-Iuìl 
a'  Phrionnsa. 

O  thusa,  Thìr  nam  beann  !    Cho  lionmhor  spàrn  'us 

cath 
'S  na  ghabh  thu  pàirt  is  roinn  gun  mhòran  taing  no 

math 
Dhuit  fèin  no  dha  do  chloinn  a  dh'  fhàg  an  gleann 

san  srath 
Chum  dùthaich  chèin  chur  suas,  oir  chaill  iad  uaiU 

nam  flath, 
'N  Cuilfhodair  bha  iad  buailt*  le  nàmh  ro-chruaidh 

gun  seirc, 
'Bha  garg  'na  nimh  gun  truas,  a  choinn  aon  bhuaidh 

'bhi  leis, 
Do  Phrionns'  ma  sgòr  nam  beann  an  geall  air  ionad 

dion  ; 
'Na  fhògarrach  's  e  fann,  'us  gann  de  sgàil  's  de'n 

bhiadh, 
Chuir  Fortan  fear  'na  lùib  à  Eilean  Sgìth-a-Cheò, 
Bho  Dhiùranais  a-siar,  bho  Ghaltraigeil  nam  bò ; 
A  Mùideart  gharbh  nan  Stuadh,  am  Borradal  nan  càrn, 
Bha  Tearlach  òg  fo'n  ruaig  far  'n  d'  fhuair  e  'n 

uraidh  blàs ; 
Co  dhionadh  e  'san  uair  bho  mhìltean  borb  de  nàmh 
'Ga'  shireadh  air  a'  chuan  'g  a'  shireadh  air  an  tràigh  ? 
Na  mìltean  pùnnd  de'n  òr  le  òrdugh  air  mar  gheall. 
'Cur  guin  's  na  bh'air  a  thòir  is  treòir  an  sannt  nan 

Gall, 

Gach  bair  is  bealach  fiar  'gan  sèisdeadh  le  am  feachd 
'S  gach  bàgh  'us  Eilean  Siar  'ga  iarraidh  mach  'sa' 

steach. 
Co  de  na  suinn  tha  beò  a  mhiUeas  deilbh  an  tòir, 
Ach  thusa  'chìnn  na  suairc,  seadh  thus'  a'  Dhomh'l- 

'ic-Leoid  ? 
Gach  uasal  agus  trèun  bha  dion  a'  Phrionns'  bho 

bhèud. 
An  earbsa'  chuir  'nad  thùr,  'n  t-aon  earbsa  'chuir  e 

fèin, 
Bho  sgeirean  Loch-nan-uamha  'n  ochdràmhaich  gun 

dion, 
Le  Tearlach  òg  air  bòrd,  gu  'n  sheòl  thu  leatha  'n  iar  ; 
Do  sgioba  bha  iad  glèusd,  triuir  DhòmhnuUaich  gun 

sgàth  ; 
Macmhuirich  anns  an  sgòid,  MacascaiU  air  a  bràigh, 
Donnchadh  Ruadh  'san  toiseach  toirt  sùil  's  gach 

àird  mu'n-  cuairt ; 
Bha  thu  fèin  a'  stiùradh  's  ise  a'  fùidreadh  bhuaith, 
Do  ghineal  Murchadh  òg  a  bha  an  toirm  nam  feachd, 
A  nis  air  ceann  nan  ròp  a'  deanamh  còmhnadh  leat. 
'B'ann  a  siar  mu  Luingeadh  a  dhorchnaich  snuadh 

nan  spèur. 
Shèid  i  bho'n  an  Earra-dheas  gu  frasach  searbh  ma 

Shlèit ; 
Marcach  sion  a'  riasladh  a  h-uile  neach  air  bòrd. 
Is  ise  'cur  nan  stuadh  dhi  a'  siubhal  fo'n  a'  chòrs. 
Dhorchnaich  oidhch'  an  earraich,  an  Dùnan  air  do 

dheis ; 
ChaiU  thu  taic  an  fhearainn,  is  sgal  i  na  bu  treis. 
Mar  uile-bheist  o'n  iosal,  mach  à  rian  's  e  dall, 
Deamhnan  borb  'g  a'  riasladh  's  e  ri  iarraidh  call. 

'S  ann  bha'n  fhairge  'n  iar  dhuit  ag  èirigh  fiadht'  ri 

d'  chrann, 
Ged  rinn  do  sgil-sa  diomhain  iomart  Uath  gach  steall 
Bha  na  dùilean  feargach,  ach  cha  b'  ann  ruit  bha'n 

diomb, 
B'  aithne  dhoibh  thu  earbsach  's  nach  bu  chearbach 

thu; 
S'  ann  bha'n  teine  rèubadh,  a'  lèusadh  tre'n  a'  stoirm  ; 
S'  ann  bha'n  torrunn  bèuchdail  air  son  nan  trèun  bha 

marbh  ; 
S  ann  bha'm  muir  cho  feargach,  cho  càireach  garg 

'san  t-srìth 
'Chum  gealtairean  nan  Gall  a  chumail  mall  ri  tìr. 
Bha  do  Phrionns'  à  dèuchain  'na  shuidhe  sèimh  riut 

dlùth 
'S  iarmailt  dhorch  nan  spèuran  gan  rèubadh  air 

gach  taobh. 
Bha  an  fhairge  'g  èirigh  gu  corrach  searbh  mu'n 

cuairt, 
An  impis  bhur  cur  sios,  ur  slugadh  garg  'sa  chuan. 
An  neulachadh  nan  tràth,  bha'm  fearann  'teannadh 

dlùth ; 
Thug  fasgadh  siar  na  h-Aird  dhuit  anail  bho'n  a' 

stiùir. 
Chiìiinich  stoirm  nan  Spèuran,  thuit  air  an  fhairge 

clos  ; 
Tha  thus  am  faire  suas,  tha  càch  a'  gabhail  fois. 
Ach  c'uig  a  dh'  airmheinn  dlùth  nach  gabhadh  àir- 

eamh  dhomh, 
Na  dèuchainnean  gun  truas  'san  ruaig  a  thachair  ort  ? 
Tre  gharbhlach  chreag,  's  air  sàl,  an  cuideachd  àrd 

do  thriath 

'S  e  bh'  ann  duit  fala-dhà  bhi  iomadh  là  gun  bhiadh, 
Cha  b'e  do  dhìlseachd  dha,  ged  thug  thu  dearbhadh 

oirr' ; 
Cha  b'e  righ  ùr  bhi'n  àird  a  chàiricheadh  do  chor, 
Ach  spiorad  uasal  bàigh  a  thàrmaich  'na  do  chrè, 
Do  ghhocas  mòr  's  do  ghràdh  do  chàch  a  bhi  gu  fèum. 
Gach  lìnn  a  thig  gu  bràth  bidh  d'ainm  ac'  blàth  'ga 

luaidh, 
Mar  Leòdach  measal  sàr  nach  gabhadh  fàth  air  duais. 
Bu  mhor  do  mheas  aig  càch  far  'n  d'fhuair  thu  t' 

àrach  suas, 
Bha  urram  leat  's  gach  àit'  's  na  sheòl  do  bhàt'  an  cuan. 
Beannachd  leat,  a  Dhòmhail,  ged  ghlachd  iad  thu 

nan  cUath 
'S  e  bh'  ac'  air  son  an  gòraich'  'n  gad  air  an  robh  'n 

t-iasg ; 
Tha'n  diugh  gach  neach  bha'n  tòir  oirt  fògraicht' 

às  ar  cùimhn', 
Cha  chluinnear  cUù  mo  bheòil  orr',  moladh  beòil  cha 

chluinn  : 
Ach  fhad  bhios  bèus  air  òran,  tèudan  beo  'toirt  fonn, 
Bidh  tus'  a  Dòhmh'l-'ic-Leoid  air  rola  glòir  nan  sonn. 

DOMHULL   MaC   IoMHAIR. 

s  caomh  leinn-ne,  mar  Ghàidheil,  a  bhi  dèanamh 

0    1) 

hiaidh  air  gach  cuspair  treun  na  h-inntinn 
thabhachdaich  a  rugadh  agus  a  thogadh 
anns  an  aon  chlachan  no  anns  an  aon 
eilean  ruinn  fèin,  agus  is  maith  leinn  'n 
uair  a  bhitheas  an  oidhirp  air  a  thoirt  dhuinn 
a  bhi  ag  àrdachadh  buadhan  an  neach  sin  air  chor  agus 
gu'm  faic  ar  co-Ghàidheil  gu'm  bheil  còir-bhreth 
againn-ne  ann  an  ionad  ''  a  chuir  bàrr  maith  dheth," 
anns  na  làithean  a  dh'  fhalbh,  mar  a  thuirt  am 
bodach  còir  eile.  Ann  an  raon  htreachais  agus 
bàrdachd  ar  cànain  dhùthchasaich  tha  'n  smuain 
cheudna  fior — is  caomh  leinn  uile  bhi  togail  suas  ri 
aghaidh  an  t-saoghail  cuimhne  agus  buadhan  nam 
fiurain  sin  a  chuir  maise  nach  searg  air  bàrdachd 
na  GàidhUg,  agus  a  dh'  fhàg  dìleab  mhaireannach 
'n  an  dèidh  na's  luachmhoire  gu  mòr  na  òr  a  thèid 
am  mugha.  Cò  e  'n  Catach  air  nach  eil  uaill  airson 
Rob  Dhuinn  ?  Am  bheil  Abrach  sam  bith  nach 
fhairich  dàimh  blàth  'n  a  chuislean  do  bhàrdachd 
Eoghain  MhicLachluinn  ?  Nach  eiltich  gach  Earra- 
ghàidhealach  ri  òrain  Dhonnachaidh  Bhàin,  agus, 
gu  dearbh  fhèine,  nach  dòbhaidh  truagh  an  Sgiath- 
anach  nach  seinn,  nach  leugh,  's  nach  aithris,  bàr- 
dachd  Uilleim  Rois  ?  A  rèir  an  reusonachaidh  sin 
ma  tha,  air  an  d'  rinn  mi  aithris  an  ceartuair,  b'e 
mo  mhiann  mar  aon  de  mhic  Eilein  a'  Cheò  beagan 

2l  sgriobhadh  air  beatha  agus  bàrdachd  fiurain  cho 
ainmeil  's  a  dh'  àraich  an  t-eilean  riamh — Uilleam 
Ros. 

Rugadh  Uilleam  ann  an  Sithean  's  an  Ath- 
leathann  ann  an  Strath  Mhic-fhionghuin  anns  a' 
bhliadhna  1762.  Bha  athair  lain  Rois  'n  a  dhuine 
dichiollach  acfhuinneach  dòigheil  a  bha  cosnadh  a 
lòin  le  fallus  a  ghruadhach,  mar  a  ghealladh  dhuinn 
uile,  ach  bha  firinn  agus  onair  an  còmhnuidh  air 
am  faicinn  'n  a  chaithe-beatha,  agus  dè  an  teiste 
air  an  talamh  a  b'  fheàrr  air  duine  na  sin, — 'se  an 
cliù  sin  a  dh'  fhàg  cubhraidheachd  ann  an  cois  a 
chuimhne  ?  Chan  eil  cunntas  againn  air  dè  am  bith- 
beò  a  bha  aige.  Dè  an  deifir  ?  Cha'n  e  idir  dè  tha 
sinn  3.'  dèanamh  ann  an  turus  an  fhàsaich  is  motha 
feart  dhuinn  aig  a'  cheann,  ach  dè  an  dòigh  anns 
am  bheil  sinn  a'  dèanamh  an  nì  ris  am  bheil  sinn 
a'  cur  ar  làimh  airson  solar  dhuinn  fèin,  agus  do  ar 
teaghlach,  ar  n-aran  laitheil ;  agus  mar  sin  cò  dhiù 
's  e  croitear  no  iasgar  a  bha  ann  an  lain  Ros,  cha  robh 
triuthaireachd  air  an  talamh  fuaighte  ri  'iomairt 
làitheil  ann  an  cois  a  ghairme.  'S  ann  à  Gearrloch 
a  bha  màthair  Uilleim,  nighean  a  dh'  lain  MacAoidh, 
am  piobaire  siubhlach  agus  am  bàrd  ainmeil — am 
"  Piobaire  Dall  "  mar  is  fheàrr  a  thuigeas  na  Gàidheil 
air  fad.  Chan  eil  teagamh  sam  bith  nach  eil  bàr- 
dachd  a'  dol  ri  dualachas,  ge  a  dh'  fhaodas  air 
uairibh  bearnan  mòra  bhi  anns  an  t-slabhruidh 
dhàimheil  sin.  'S  aithne  dhuinn  mic  agus  nigheanan 
cuid  de  na  bàird  a  bha  beò  'n  ar  làtha  fèin,  agus  tha 
iad  cho  falamh  de  spiorad  an  athar  's  a  tha  mi- 
fèin ;      ach  's  dòcha  nach  d'  thàinig  fhathast  a' 

■  mhionaid  sin  a  tha  gu  bhi  'n  a  meadhon  air  an 
clàrsach  a  ghleusadh.  Tha  fhios  againn  a  thaobh 
Mairi  Nighean  lain  Bhàin — Mairi  Mhòr  nan  Oran — 
gur  e  fiosraichean  cruaidhe  an  fhreasdail  leis  an  robh 
i  air  a  fàgail  'n  a  bàntraich  bhochd  gun  tacas  a  chuir 
ise  gu  ''  meòrachadh  ann  an  rainn/'  agus  nach  gasda 
an  tiomnadh  a  dh'  fhàg  i  as  a  dèidh.  Mar  sin  ge 
b'e  air  bith  na  cumhachdan  bho  'n  taobh  am  muigh 
air  am  feum  sinn  beachdachadh  an  dèidh  so  a 
dhùisg  suas  clàrsach  Uilleim  Ros,  bha  frèumh  an 
dualachais  a.'  toirt  binneis  agus  loinn  do  theudan  a 
chlàrsaich. 

'S  e  boiUsgidhean  beaga  tha  againn  air  Uilleam 
còir,  fhad  's  a  bha  e  'n  a  bhalach  beag  a'  ruith  's  a' 
ruagail  timchioll  air  an  t-Sithean.  'S  iomadh 
eachdraidh  agus  sgeula  chluinneadh  e  aig  clach  an 
teinntein  air  na  sìthichean  grinne  guanach  aig  an 
robh  an  còmhnuidh  talmhaidh  's  an  t-sìth-bhrùth 
air  cìil  a  thighe.  Bhiodh  e  mu  dheireadh  cho 
eòlach  orra  's  gu'm  biodh  e  iomadh  uair  a'  toirt  a 
chreidsinn  air  fèin  gu'n  robh  e  'g  am  faicinn  agus  gu 
tric  'g  an  cluinntinn  a'  ceòl  's  a'  dannsa  na  bu  lùgh- 
mhoire  na  creutair  sam  bith  de  shliochd  Adhamh, 
oir  cha  b'  ann  de'n  ghineal  sin  iad.  Bha  gach 
sgeula  's  gach  eachdraidh  a  bha  so  a'  dèanamh  an 
làraich  fèin  air  inntinn  mhaoth  UiUeim,  agus  ann  an 
lànachd  na  h-aimsir  thug  iad  am  mach  an  tòradh 
iomchuidh  fèin.  Tha'n  deagh  theiste  thug  mi  air 
a  athair  'g  a  dearbhadh  fèin  gu  soilleir  'n  uair  a  tha 
sinn  a'  faicinn  gu'n  do  chuireadh  UiUeam  gu  h-òg 
do'n  sgoil.  Faodaidh  nach  robh  mòran  sgoile  aig 
lain  Ros,     Chan  eil  fhios  againn  an  sgriobhadh  e 

'ainm  fèin  ann  an  Gàidhlig  no'm  Beurla  Shasunnaich, 
ach  a  dh'  aindeoin  sin  uile  thuig  e  nach  biodh  mòran 
rath  air  oidhirpean  UiUeim  òig  mur  bitheadh  a'  bheag 
no  mhòr  de  sgoil  air  a  h-ionnsachadh  dha  fhad  's 
2L  bha  e  òg.  Cha  bhitheadh  sgoil  an  Ath-leathann 
ach  sgòdach  bochd  's  an  làtha  ud,  agus  is  cinnteach 
leam  gur  e  beagan  adhartais  a  bha  tighinn  air 
ionnsachadh  Uilleim  innte,  ge  a  tha  e  ann  an  each- 
draidh  againn  gu'm  b'e  bu  toisiche  anns  gach  leasan. 
Bha  a  phàrantan  a'  faicinn  nach  robh  maith  sam 
bith  a  dh'  Uilleam  a  bhi  fuireach  's  an  sgoil  ud  na 
b'  fhaide,  agus  mar  sin  le  meud  an  dèidh  air  ionn- 
sachadh  cubhaidh  a  thoirt  do'm  balach  òg  tùrail, 
thog  iad  an  imrich  à  Eilean  a'  Cheò,  agus  fhuair  iad 
tigh  is  teine  ann  am  Farrais  far  an  robh  Ard-Sgoil 
ainmeil  aig  an  àm  sin  anns  am  biodh  brod  an  fhògh- 
luim  air  a  thoirt  a  dh'  UiUeam  beag.  Ma  bha 
Uilleam  air  thoiseach  ann  an  sgoil  bheag  na  h-Ath- 
leathann,  chum  e  shuidheachan  gu  daingean  teann 
ann  an  Ard-Sgoil  Farrais.  'S  iomadh  balach  agus 
nighean  a  bha  anns  an  sgoil  sin  aig  an  robh  gach 
ùis  agus  greadhnachas  a  cheannaicheadh  airgiod 
agus  òr  ;  ach  cha  robh  mac  màthar  aca  chumadh 
a'  choinneal  ris  an  Sgiathanach  bheag  thapaidh 
acfhuinneach  a  bha  air  ùr  thighinn  'n  am  measg  ;  is 
cha  robh  maighstir-sgoile  fada  gus  an  do  mhothaich 
e  gu'n  robh  aige  anns  a'  choigreach  òg  so  balach 
aig  an  robh  eanchuinn  iongantach  agus  tùr  sòn- 
ruichte — sgoilear  a  b'  fhiach  dha  gach  cùram  agus 
spèis  a  ghabhail  dheth.  'S  e  fìor  ni  càilmhor  a  tha 
ann  do  mhaighstir-sgoile,  ionnsachadh  a  thoirt  do 
bhalach  a  tha  inntinneach  air  a  shon,  agus  creididh 

sinn  nach  robh  mòran  cruaidh-chàis  aig  maighstir- 
sgoile  Ard-Sgoil  Farrais  oilean  maith  a  thoirt  a  dh' 
UiUeam  Ros,  agus  fad  a  chuairt  ghoirid  's  an  sgoil 
sin  bha'n  ceum-toisich  aige  ann  am  Beurla  Shas- 
unnaich  agus  ann  an  Laideann  ;  agus  bha'n  deagh 
GhàidhHg  Sgiathanach  aige  mar  tha — agus  b'  fheairrd 
a'  chùis  sin.  'S  iomadh  balach  anns  an  Ard-Sgoil  a 
bhitheadh  a*  sealltuinn  sios  air  fèin  's  air  èideadh, 
agus  's  dòcha  air  an  àite  as  an  d'  thàinig  e,  ach  ge 
b'  oil  leotha  uile,  chuir  e  'bhacag  orra.  Nach  eil 
sin  a'  toirt  'n  ar  cuimhne  'n  Abraich  chòir  air  an  d* 
rinn  mi  iomradh  ma  tha — Eoghain  Maclachluinn. 
Choisich  esan  ceum  air  cheum  bho  Lochabar  gu 
Oil-thigh  Abaireadhain,  le  ghràinean  mine  'n  a  phòca, 
airson  fuaraig  a  dhèanamh  'n  uair  a  dh'  fhàsadh 
e  fann  le  sgìths  na  sUghe.  Rinn  na  fòghlumaichean 
grinn  spaideil  airgiodach  a  bha  's  an  Oil-thigh  bùrd- 
mhagadh  air,  's  chomhairUch  iad  dha  tiUeadh  air 
ais  air  ball  gu  Lochabar — gur  ann  a  b'  fheàrr  a  dh' 
fhreagradh  am  fèileadh  clò-mòr  aige  na'n  Oil-thigh 
Abaireadhain  ;  ach  aig  ceann  na  cùise,  'n  uair  a 
leughadh  am  mach  gu  follaiseach  ainmean  nam 
fòghlumaichean  a  fhuair  a  bhuaidh-làrach  's  na 
deuchainnean  a  bh'  ann,  b'e  Eoghain  Maclachluinn 
a'  chiad  ainm  a  chaidh  èigheach — bhuadhaich  e 
air  a  luchd-tarcuis  gu  lèir,  agus  chreideamaid  nach 
bitheadh  iad  buileach  cho  ladarna  rithist.  Tha'n 
aon  ni  fior  mu  Uilleam  Ros.  'N  uair  a  dh'  fhàg 
esan  Ard-Sgoi]  Fharrais,  thuirt  a  mhaighstir-sgoile 
nach  deachaidh  a  leithid  riamh  air  a  bheulaibh  'n 
a  latha,  agus  gu'm  faiceadh  an  duine  bhitheadh  beò 
gu'm  biodh  aithne  agus  iomradh  air  a  thàlanntan 
mòra. 

Blia  UiUeam  an  nis  ullaichte  airson  a  dhol  a  mach 
a  chogadh  ris  an  t-saoghal  bhuaireasach  so — faodaidh 
mi  a  ràdh  mòran  na  bu  dheiseile  le  sgoil  agus 
fòghlum  na  bha  mòran  de  bhalaich  an  eilein  a  dh' 
fhàg  e,  'n  a  làtha  ;  ach  ge  a  b'  fhìor  so  bha  camadh 
's  a'  chrannachur  aig  Uilleam  bochd  nach  do  dheal- 
aich  ris  rè  a  chuairt  anns  an  fhàsach.  Bhris  air  a 
shlàinte  'n  uair  nach  robh  e  ach  glè  òg,  agus  mar  a 
dh'  fhàs  esan  suas,  thug  aicead  sios  e,  agus  gabhaidh 
e  creidsinn  nach  robh  mòran  dòchais  ri  leigheas  o'n 
bhàs  an  uair  sin  aig  neach  air  an  robh  a'  chuing  agus 
tinneas-caitheamh  cearta  còmhla.  Dh'  fhàg  a  phàr- 
antan  Farrais,  agus  chaidh  iad  a  dh'  fhuireach  do 
Ghearrloch,  agus  bha  a  mhàthair  mar  sin  a  rìs  air  a 
sean  eòlas.  Theann  lain  Ros  ri  falbh  troimh  'n 
Ghàidhealtachd  'n  a  cheannaiche-siubhail — beairt  a 
bha  pàigheadh  glè  mhaith  anns  na  làithean  a  bha  sud. 
Cha  robh  bùth  ann  an  oisean  gach  tighe  anns  na 
amaibh  a  bha  sud,  agus  mar  sin  's  e  latha  mòr  a 
bhitheadh  ann  'n  uair  a  thigeadh  an  ceannaiche- 
siubhail  le  a  mhàileid  do'n  chlachan.  Bha  gach  òg 
agus  sean  a*  toirt  làmh  air  iallan  an  sporain,  agus 
bhitheadh  fèiU  nach  bu  ghann  air  cìrean  mìne  's 
cìrean  garbha  's  ràsaran  is  sgàthanan,  is  bhitheadh 
iomadh  guanag  ann  an  eaglais  a'  chlachain  an  ath 
Shàbaid  le  guaiUeachan  ùr  agus  neapaicinn  breagha 
de  phàtaran  chraobhan  nan  ubhall.  'S  e  daoine 
grinn  guanach  gasda  bha  ann  am  mòran  de  na  ceann- 
aichean-coise  so.  Bha  gach  tigh  's  an  rachadh  iad 
uile  dheònach  air  cuid  na  h-oidhche  thoirt  dhaibh. 
Cha  robh  eachdraidh  nuadh  no  shean  air  nach  robh 
iad  eòlach,  agus  cha  robh  duine  no  bean  eadar  Tigh 

lain  Ghròt  an  Gallaobh  agus  Maoil  Chinntìre  air 
nach  biodh  sgeula  maith  no  dona  aca,  agus  nach  bu 
mhòr  sin  anns  an  làtha  ud  'n  uair  nach  robh  Htir 
no  paipear-naidheachd  ach  is  dòcha  uair  's  an  ràidhe 
's  a'  chlachan  Ghàidhealach.  Bha  Uilleam  mar  bu 
thrice  ann  an  cois  athar  air  na  cuairtean  sin,  a  chionn 
gu'n  robh  e  ro-dhèidheil  air  eòlas  mionaideach 
fhaighinn  air  gach  cùil  agus  cial  ann  an  dùthaich  a 
shinnsir,  agus  bha  fhios  aige  gu'm  b'e  sud  an  dòigh 
a  b'  fheàrr  air  an  talamh  air  fios  eagnuidh  fhaighinn 
air  gach  seorsa  GàidhHg  a  bha  air  a  labhairt  anns  na 
sgìrean  troimh  an  robh  e  dol.  'S  ann  mar  so  a  dh' 
ionnsaich  Uilleam  Ros  an  fhileantachd  agus  am 
beartas  cainnte  a  bha  aige,  agus  a  thiomnadh  dhuinn- 
ne  'n  a  chuid  òran,  agus  tha  fhios  againn  ann  ar  fèin- 
fhaireachadh  nach  robh  cearnaidh  de'n  Ghàidheal- 
tachd  anns  an  robh  sinn  "  a.'  tionndadh  ar  leth- 
taobh  a  dh'  fhuireach  car  oidhche,''  nach  do  dh' 
fhòghlum  sinn  faclan  ùra  ann  an  GàidhUg  an  àite 
sin,  agus  bu  bheairtiche  ar  foclair  gu  mòr  an  dèidh 
an  sgriob  sin  a  thoirt.  'S  iomadh  giUe  òg  a  bha 
seachd  uairean  na  bu  làidire  na  UiUeam  bochd  nach 
d'  thoireadh  a  leithid  sin  de  pheanas  as  a  chorp  airson 
fiosrachaidh  cubhaidh  fhaighinn  air  cànain  a  thìre ; 
ach  tha  so  a'  nochdadh  dhuinn  a  eud  agus  a  dhìl- 
seachd  a  thaobh  a  chànain  mhàithreil,  agus  cho 
treibhireach  dùrachdach  agus  a  bha  e  anns  an 
rùn  shuidhichte  a  bha  aige  gach  latha — a  bhi  meu- 
dachadh  eòlais  air  a  thìr  agus  a  theanga.  Shiubhail 
e  fèin  agus  a  athair  siorramachd  Pheairt,  Braid- 
Albainn,  Earra-ghàidheal,  agus  a'  chuid  bu  mhotha 
de  sgirean  Rois,  ach  chan  eil  mi  a'  faicinn  gu'n  d' 

rinn  a  chèilidh  eachdraidh  mhòr  anns  na  h-àiteachan 
sin.  Tha  fhios  nach  robh  e  'n  a  thàmh.  Cha 
bhiodh  e  coltach  gu'm  bitheadh  clàrsach  bhinn  mar 
a  bha  aige-san  'n  a  tàmh,  ach  ro-ainneamh,  agus 
's  deimhin  leinn  gur  e  sin  an  tul-fhìrinn  ;  ach  chaidh 
a'  chuid  mhòr  de  na  h-òrain  a  rinn  e  aig  an  àm  sin 
air  di-chuimhne.  Bhiodh  iad  iomadh  làtha  air  bèul 
an  dream  a  dh'  ionnsaich  iad,  ach  'n  uair  a  dhùin 
an  ùir  air  an  cnàmhan  ghlasadh  suas  na  h-òrain  aig 
Uilleam  Ros  gu  bith-bhuan  còmhla  ri  'n  duslach. 
'S  duilich  's  is  truagh  gu'm  bheil  so  fior  a  thaobh 
mòran  de  fhìor  smior  bàrdachd  ar  cànaine. 

Thug  UiUeam  agus  a  athair  sgriob  an  nuU  air  a' 
Chuan-Sgith.  Gheibheadh  iad  aiseag  ann  an  sgoth- 
iasgaich  o  UUabul  gu  Steornabhagh  mhòr  a'  Chaisteil, 
agus  bhitheadh  fiughar  math  aca  ri  ceannachd  gu 
leòr  a  reic  ann  an  Steornabhagh,  agus  troimh  'n 
dùthaich.  'S  ànn  iomallach  a  bhiodh  badan  de 
Leodhas  anns  an  làtha  sin,  ge  a  bha  Steomabhagh 
'n  a  bhaile  cuireadach  gu  leor:  ach  cha  bu  mhisd' 
iad  beagan  de  na  grinneasan  a  bha  aig  lain  Ros  's  a' 
mhàileid.  A'  cheart  oidhche  ràinig  iad  Steornabhagh 
bha  cuirm-chiuil  mhòr  ann  an  àit'  air  chor-eigin 
's  a*  bhaile,  agus  cho  luath  's  a  chaidh  farum  troimh 
chluais  no  dhà  gu'n  d'  thàinig  am  bàrd  òg  Sgiath- 
anach,  Uilleam  Ros,  air  tìr,  chuireadh  fios  chabhagach 
air  gu  tighinn  a  dh'  ionnsaigh  na  cuirme  :  cha  robh 
cuirm  sam  bith  iomlan  gun  bhàrd  aig  an  uair  sin. 
Thàinig  UiUeam  gu  sunndach,  is  ma  bha'n  tinneas- 
mara  air  a.'  cur  a'  Chuan-Sgith,  cha  robh  lorg  a  nis 
air.  Thug  UiUeam  sùil  gu  geur  air  gach  caileag 
agus  òganach  anns  an  talla  chridheil  ud.      Bha  iad 

grinn  uile,  làn  de  shlàinte  ruitich  an  fhraoich  agus 
na  mara,  ach  air  dha  dearcadh  air  maighdeann 
àraidh  thall  ann  an  oisean,  sheall  e  agus  sheall  e  agus 
sheall  e  a  rìs,  agus  thuirt  e  ris  fèin,  "  Ge  b'e  cò  thusa 
cha  do  chruthaich  Dia  riamh  do  leithid,  's  mur  a 
faigh  mise  dhomh  fèin  thu  le  òrdugh  daingean  bho'n 
chlèir,  cha  bhi  ann  ach  marbh-phaisg  dhomh-sa/* 
Mar  a  tha  e  fèin  ag  ràdh, 

"  Ghlacadh  mo  chridhe  's  mo  shùil  comhla, 
'S  rinn  an  gaol  mo  leon  air  ball." 

B'e  so  Mòr  Ros,  caileag  ghlan  eireachdail  le 
sùilean  miogach  gorma  agus  falt  buidhe  bòidheach — 
ainnir  cho  lurach  innsginneach  's  a  bhuail  sàil  bròige 
riamh  air  cabhsair  baile  Steornabhaigh.  Chuir  am 
bàrd  eòlas  oirre,  agus  chuir  ise  eòlas  air  a'  bhàrd, 
agus  fhuair  tàladh  diomhair  a'  ghaoil  buaidh  air 
an  cridhe  le  chèile.  Rinn  Uilleam  Ros  bòid  dhith 
ann  an  làrach  nam  bonn  gu'm  pòsadh  e  i.  Thug 
ise  h-aidmheil  fèin  gu'm  biodh  i  dìleas  dha-san,  agus 
airson  a  taobh  fèin  de'n  chumhnant  a  sheulachadh 
gu  buan,  mhionnaich  agus  bhòidich  i  gu'n  dùraigeadh 
i  bhi  air  a  losgadh  gu  bàs  mur  bitheadh  i  dìleas  d'a 
gealladh.  ''An  oidhche  roimh  do  bhàs  thoir  do 
shàr-fohacal,"  ars'  an  seann  ràdh,  agus  chi  sinn  cho 
fior  's  a  tha  e  aig  deireadh  eachdraidh  na  caileig  so, 
— mar  a  their  cailleachan  Strath  Mhicfhionghuin 
fhathast,  ''  Chuala  Dia  a  bòid  agus  'n  a  àm  maith 
fèin  thug  e  fa  near  e." 

Dh'  fhàg  am  bàrd  agus  'athair  baile  Steornabhaigh 
as  an  dèidh  ann  an  làtha  no  dhà  ;  ach  ge  do  chuir 
UiUeam  cùl  gu  corporra  ri  Eilean  Leodhais,  cha  do 

chairich  a  chridhe  ach  ro-ainneamh  as  an  talla  chiuil 
sin  anns  an  do  chòmhlaich  e  àiUeagan  nan  ainnir  an 
toiseach.  Chaidh  esan  air  ais  do  Ghearrloch,  agus 
fhuair  e  'n  a  mhaighstir-sgoile  an  sin,  agus  tha 
eachdraidh  ag  aithris  gu*m  bu  mhaith  a  ghnothuch 
ris  an  obair  chudthromach  sin  a  ghabhail  os  làimh. 
Bha  deadh  fhòghlum  aige,  mòran  os  cionn  fiosrach- 
aidh  a'  mhaighstir-sgoile  chumanta  's  an  latha  ud. 
Bha  carthannas  agus  bàigh  agus  truas  'n  a  chridhe 
maoth.  Bha  e'n  còmhnuidh  òg  'n  a  inntinn,  mar 
a  thuirt  bodach  araidh  uime,  agus  bha  na  buadhan 
so  'n  am  meadhon  èifeachdach  air  aire  agus  aigne 
na  clòinne  tharruing  gu  a  ionnsaigh.  Dh'  fhosgail 
iad  an  cridhe  dha,  agus  fhòghlum  iad  uaithe  le 
tlachd,  air  chor  's  nach  robh  sgoil  air  an  astar  aig 
an  làtha  sin  aig  an  robh  cliu  agus  rian  sgoil  UiIIeim 
Rois.  Thug  a'  Chlèir  dha  dreuchd  fir  togail  nan 
salm  iprecentor)  ann  an  eaglais  Ghearrloich,  agus 
na'm  bitheadh  sinn  comasach  air  sùil  a  thoirt  a 
stigh  air  Didomhnaich  do'n  eaglais  sin  anns  a' 
bhliadhna  1788,  chitheadh  sinn  UiIIeam  Ros  air 
ceann  na  seinn,  "  duine  òg  glas-neulach  le  cruthachd 
thoirteil,  falt  donn  cuaileanach.  Bha  e  annsannta 
dìreach  'n  a  phearsa,  agus  chan  fhacas  riamh  ach 
sgiobalta  guanach  e.'' 

Chì  sinn  mar  sin  nach  b*  ann  'n  a  thàmh  a  bha 
am  bàrd  a'  cur  seachad  ùine.  Bha  e  'n  sàs  a  Shàbaid 
agus  a  sheachduin,  agus  air  do  na  feasgar  ciaradh 
bu  tric  e  gleusadh  a  chlàrsaich  agus  a'  cur  an  cainnt 
nan  òrain  sin  a  dh'  fhàg  e  mar  chuimhneachan  buan 
'n  a  dhèidh,  oir  's  ann  aig  an  àm  ud  a  rinn  e  chuid 
mhòr  de  na  h-òrain  a  tha  fhathast  againn,  agus 

àireamh  mhaith   a  tha  nis  air  dol  do  thìr  na  di- 
chuimhne. 

Ach,  cha'n  feum  sinn  sealladh  a  chall  do  bhean- 
chinnidh  annsannta,  Mòr,  an  cuspair  sin  a  chuir 
saighead  gaoil  nach  do  dhealaich  ris  'n  a  chridhe, 
riamh  o'n  oidhche  iongantach  ud  a  fhuair  e  chiad 
shealladh  dhith  ann  an  talla  na  fèile  ann  am  baile 
Steomabhaigh.  A'  làtha  's  a  dh'  oidhche  b*i  cuspair 
a  smaointeanan  faoine  gach  uair :  bha  cuimhne  air 
a  h-àillteachd  a'  cur  sùrd  agus  innsginn  'n  a  uile 
oibribh,  agus  bha  a  shùil  an  còmhnuidh  a.'  sealltuinn 
an  null  le  togradh  anma  a  dh'  ionnsaigh  an  làtha 
's  am  bitheadh  iad  còmhla  gach  mionaid  agus  uair 
gus  an  cuireadh  am  bàs  dealachadh  eadar  esan  agus 
ise.  B'e  so  an  cleachdadh  inntinn  a  bhitheadh  aig 
UiUeam  Ros  aig  an  àm  ud,  agus  is  maith  a  dh' 
fhreagradh  air  a  chàs-san  briathran  Mhic-an-Fhleis- 
deir  an  Dunomhain,  ann  an  "  Clachan  GhHnn-da- 
ruadhail : — 

*'  Cha  suaimhneas  oidhch'  air  leabaidh  dhomh, 

'G  ad  fhaicinn  ann  am  bhruadar ; 
*S  am  BiobuU  fèin  cha  laimhsich  mi, 

Gun  t'iomhaigh  ghràidh  'g  am  bhuaireadh." 

Ach  is  mòr  m'  eagal  nach  b'  e  'n  sud  an  rùn- 
inntinn  a  bha  aig  Mòr  Ros  dha-san.  Faodaidh  e 
bhi  gu'n  do  ghabh  i  gaol  air  aig  a'  chuirm  ud,  ach 
ma  ghabh,  cha  do  lean  e  fada  rithe.  ''  Rud  a  thèid 
fada  o'n  t-sùilthèid  e  fada  o'n  chridhe,''  ars  an  sean- 
fhacal  còir,  agus  èudail  fèin,  nach  b'  fhìor  e  d'a  taobh- 
se.  Cho  luath  's  a  fhuair  i  Uilleam  an  nuU  air 
tonnan  corrach  a'  Chuain-Sgith,  rinn  i  suiridhe  ri 

mòran  leannan,  agus  *n  am  measg  bha  fear  do*m  b' 
ainm  Clough,  caiptein  soithich  ris  an  d'a  cheangail 
i  i  fèin  ann  am  bannan  pòsaidh,  agus  chaidh  iad 
air  thigheadas  gu  Liverpool.  Cha  d'  rinn  i  fiu 
agus  leth  an  lide  dheth  so  innse  d'a  seann  leanann, 
agus  fios  agus  cinnt  aice  gu'n  robh  gaol  a  chridhe  's 
a  chlèibh  aige  oirre.  Chuala  'm  bàrd  an  naidheachd 
dhuilich  so  greis  mhaith  an  dèidh  do  Mhòir  a  bhi 
pòsda.  Cha  ghabhadh  meud  a  mhulaid  innse,  ach 
"  chaidh  an  gnothuch  o  sholus,'' — ^bha'n  snaoim  nach 
fhuasgail  sgian  no  fiaclan  no  na  meoirean  a  nis  gu 
cruaidh  daingean  air  Mòr,  agus  cha  robh  air  an  talamh 
a'  bhos  na  dh'  fhuasgladh  e,  ach  an  t-aog.  Cha  robh 
Ros  ro  shlàn  roimhe  so  mar  is  maith  tha  fhios  againn 
mar  tha,  ach  chuir  an  deuchainn  do-labhairt  a  bha 
sud  guin  agus  gath  a'  bhàis  'n  a  chom,  agus  ged  a 
chuir  aimsir  sgàile  caomh  air  beagan  de  mhulad  b'e 
ciste  chaol  nam  bòrd  a  thug  a'  chiad  shuaimhneas 
do  ghalair. 

Ge  a  bha  gach  goireas  agus  àgh  a  cheannaicheadh 
òr  aig  Mòr  an  Sasuinn  cha  robh  i  sona.  Ciamar 
a  bhitheadh  agus  a  droch  chhcean  air  a  bhi  'n  a 
mheadhon  air  corp  agus  anam  Uilleim  Rois  ann  an 
Gearrloch  a  bhi  dubhach,  trom,  deurach.  'S  ann 
ainneamh  a  bhiodh  a  fear-pòsda  air  tìr,  agus  tha 
mi  a'  creidsinn  gu'n  robh  sin  a'  toirt  oirre  bhi 
meòrachadh  na  bu  trice  air  peacaidhean  mòra  h-òige. 
Nach  ann  a  sgriobh  i  gu  UiUeam  an  Gearrloch  ag 
innse  dha  gu'n  robh  i  aonaranach  cràidhte  'n  a 
h-inntinn,  agus  dh'iarr  i  air  tighinn  agus  a  toirt  leis 
do'n  Ghàidhealtachd.  Cha  d'  fhuair  e  leithid  sud 
de  litir  riamh  'n  a  bheatha  :    dh'  ùraich  e  dha  gach 

sòlas  agus  sonas  a  thug  an  cuspair  ud  a  stigh  do  anam 
's  na  làithibh  a  dh'  fhalbh.  Leig  e  mu  sgaoil  an 
sgoil,  dhùin  e  a  dhorus,  agus  thog  e  air  ball  gach  a 
dìreach  gu  Liverpool  airson  aon  sealladh  eile  fhaigh- 
inn  air  an  ribhinn  a  leon  e.  'N  uair  a  ràinig  e 
Struighle  bhuail  an  t-aithreachas  e,  agus  thill  e 
dhachaidh  gu  Gearrloch  le  cridhe  trom  tùrsach  gun 
uiread  agus  aon  ghathan  solais  ris  am  b'urrainn  e 
aigneadh  a  thogail.  Chaidh  e  gu  laighe  na  leapadh, 
agus  cha  d'  èirich  e  tuiUeadh.  Bha  dùil  aig  Mòr 
ris  gach  làtha,  agus  cha  tug  i  riamh  suas  a  dòchas 
nach  cluinneadh  i  e  'gnogadh  's  an  dorus  an  uair  bu 
lugha  shaoileadh  i.  Oidhche  de  na  h-oidhcheanan 
bha  dannsa  mòr  gu  bhi  anns  a'  bhaile,  agus  rinn  Mòr 
deiseil  airson  a  dhol  ann  fiach  am  bàthadh  i  dòlas 
le  sòlas.  'N  uair  a  bha'n  t-searbhant'  aice  'toirt 
laimh-chuideachaidh  dhith  leis  an  deise  dhannsa 
shaoil  leatha  gu'n  cuar  i  gnogadh  aig  an  dorus. 
''  So  Uilleam  a'  tighinn  'g  am  iarraidh,''  ars'  ise, 
agus  ruith  i  'n  a  deann  sios  an  staidhre  le  coinneal 
'n  a  làimh  airson  fàilte  chur  air  a  seann  leannan. 
Dh'  fhosgail  i  'n  dorus,  ach  cha  robh  duine  ann,  agus 
an  àm  dhith  tionndadh  a  thaobh  leis  b.'  choinnil,  rinn 
an  solus  greim  air  a  h-aodach  tana,  agus  loisgeadh 
gu  bàs  i.  Beagan  mhionaidean  de  phèin  uamhasaich 
agus  dhùin  a  sùil  's  a'  bhàs  is  ghabh  Uon  eudach 
nam  marbh-phaisg  àite  riomhadh  an  dannsa,  's 
chaidh  a'  chìr  mu  dheireadh  troimh  ciabhagan 
òr-bhuidhe.  Air  a'  cheart  oidhche  's  aig  a' 
cheart  uair  's  an  do  thachair  an  ni  brònach  so,  bha 
càirdean  gràdhach  timchioll  air  leabaidh  bàis  Uilleim 
Rois  ann  an  Gearrloch,  agus  mar  sin  chaidh  e  fèin 

agus  an  ainnir  a  chuir  an  aicead  ann  a  stigh  do'n 
t-siorruidheachd  mhòr  còmhla  :  fhuair  ise  guidhe 
ach  tha  mi  an  dòchas  gu'n  d'  fhuair  a  h-anam  tròcair. 

So  ma  ta,  deireadh  beatha  Uilleim  Rois.  Cha 
robh  e  ach  ochd  bhadhna  fichead  'n  uair  a  chaochail 
e,  dìreach  'n  uair  a  bha  'ghrian  ann  an  àirde  nan 
speur,  agus  a  fheumalachd  agus  a  bhuadhan  'n  an  làn 
neart,  ach  cha  robh  gach  ni  air  a  dhèanamh  am 
folach  air  freasdal  caomh  an  ti  tha  riaghladh,  's 
nach  'eil  an  sean  fhacal  Grèugach  bho  shean  ag  ràdh, 
"  Esan  is  ionmhuinn  leis  na  deathan  bàsaichidh 
e  òg."  Tha  Mac  Choinnich  a  chuir  ri  chèile  Sàr 
Obair  nam  Bard  a'  toirt  dhuinn  cunntas  eagnuidh 
air  pearsa  bhàird.  Tha  e  'g  ràdh  gu'n  robh  e'n  a 
dhuine  cuimir  annsannta  anns  an  robh  còrr  agus  sè 
troidhean  a  dh'  àirde.  Bha  falt  donn  air,  agus  bha 
'aodann  fosgarra  agus  a  chruthachd  dealbhach  anns 
gach  ball,  mar  is  'gnàth  le  clann  nam  beann  ;  agus 
cha  robh  meang  anns  a'  ghrinneas  leis  an  rachadh 
e  'n  a  aodach.  Bha  e  *n  a  sgoilear  cho  maith  's  a 
rinn  a'  Ghàidhealtachd  'n  a  làtha  :  bha  e  fileanta 
ann  an  Laideann  agus  an  Grèugais,  agus  ro-bhuadh- 
mhor  ann  an  laimhseachadh  na  GàidhUg. 

Cha'  n'  eil  mòran,  ma  tha  aon  idir  eile  ann,  a 
rinn  a  leithid  de  ghreim  daingean  teann  air  inntinnean 
nan  Gàidheal  agus  a  rinn  bàrdachd  UiUeim  Rois. 
Tha  'aignidhean  agus  a  bhàigh  's  a  charrannachd 
a'  dearrsadh  troimh  gach  ceathramh  a  rinn  e,  agus 
saoilidh  sinn  gu'm  bheil  sinn  a,'  faicinn  a  chruth  grinn 
fèin  a  stàrachd  mu'r  coinneamh  air  uachdar  gach 
òrain.  Tha  ar  co-fhaireachadh  a'  sior  dhol 
am  mach   d'a    ionnsaigh    'n    uair  a   tha  esan  a' 

dòrtadh  am  mach  'n  ar  làthair  gach  cneadh  agus 
leòn  a  tha  chridhe  bochd  a'  faireachadh  ;  agus  tha 
sinn  mar  sin  a'  gabhail  ceum  no  dhà  ann  an  turus 
an  fhàsaich  so  còmhla  ris,  agus  tha  'n  comhluadar 
sin  a'  dèanamh  misnich  dhuinn,  'n  uair  a  chuimh- 
nicheas  sinn  gu'n  robh  aige-san  mòran  de  na  cnapan- 
starra  dh'  fhaodas  a  bhi  againn-ne  troimh  chuairt  an 
fhàsaich.  B'e  Burns  na  Gàidhealtachd  gun  teagamh. 
Dh'  fhàg  e,  coltach  ri  treabhaiche  mòr  Aoir,  cuimhne 
chtibhraidh  as  a  dhèidh  do  bhrìgh  's  gu'n  do  ghleus  e 
a  chlàrsach  dìreach  a  rèir  's  mar  a  bha  fhairichidhean 
aig  an  àm.  Ma  bha  'ghràdh  mòr  do  chaileag  àraidh, 
dh'  innis  e  's  an  òran  sin  gun  Hdeadh  a  chleith  : 
ma  bha  e  faighinn  sòlais  ann  an  gloine  de  mhic-na- 
braiche,  cha  do  chum  e  sin  fo  lùirich  uainn,  agus  'n  uair 
a  tha  glòir  obair  nàduir  mu'n  cuairt  da  a'  tarruing 
suas  inntinn  a  dh'  ionnsaigh  Dhè,  ùghdar  na  cruinne. 
nach  do  chuir  e  na  fairichidhean  sin  ann  an  dubh  's 
an  geal  dhuinn-ne  chum  agus  gu'm  biodh  sinn,  gach 
uair  a'  leughas  sinn  na  h-òrain  so,  le  tlachd  a'  lean- 
tuinn  gu  dlùth  'n  a  chois-cheuman-san  agus  gathain 
sòlais  a'  ruigheachd  air  ar  n-anam  mar  a  tharmaich 
timchioll  air  fèin.  Bha  e  fèin  agus  Burns  a'  faicinn 
sgèimh  ann  an  uile  chruthachadh  Dhè,  agus  theagaisg 
an  luaidh  ghrinn  a  rinn  iad  air  na  nithean  sin  dhuinn- 
ne  gu'm  bheil  e  iomchuidh  dhuinn  a  bhi  sealltuinn  le 
spèis  agus  buidheachas  air  uile  chruthachadh  Dhè, 
beag  agus  mòr,  a  chionn  nach  deachaidh  aon  ni  a 
dhealbh  an  diomhanas. 

Tha  bàrdachd  Uilleim  Rois  an  còmhnuidh  ann 
an  rogha  na  cainnte.  Tha  gach  facal  'n  a  àite 
fèin  ;   tha  gach  smuain  anns  a'  chòmhdach  is  riomh- 

aiche,  air  chor  's  gu'm  faic  sinn  dealbh  ghrinn 
bhòidheach  air  uachdar  gach  ceathraimh.  Chuidich 
a  chuairtean  troimh  'n  Ghàidhealtachd  e  ann  a  bhi 
dèanamh  so.  Fhuair  e  mion-eòlas  air  GàidhHg  gach 
srath  agus  gleann,  agus  thagh  e  as  gach  clachan 
smior  nam  briathran  leis  an  robh  e  tarruing  a  dheilbh 
thaitnich.  Cha  robh  deifir  gu  dè  'n  seòrsa  òrain 
a  bha  Ros  a'  cur  an  eagaibh  a  chèile.  Chuir  e  'n 
aon  loinn  orra  uile,  ach  an  dèidh  sin  's  'na  dhèidh, 
tha  mi  a'  smaoineachadh  gu'n  toir  a  orain  ghaoil 
bàrr-urraim  air  seorsa  bàrdachd  sam  bith  eile  ris 
an  do  chuir  e  a  làmh.  Ann  a  bhi  tighinn  a  dh' 
ionnsaigh  a'  cho-dhùnaidh  so  tha  mi  a'  steidheachadh 
mo  bharail  air  a'  chuibhrionn  sin  de  bhàrdachd  a 
tha  againn  an  diugh  ann  an  clò.  'S  ceart  cho  dòcha 
gu'n  deachaidh  na  h-òrain  a  b'  fheàrr  a  rinn  e  riamh 
air  chall  ann  an  tìr  na  di-chuimhne.  Tha  cuimhne 
mhaith  agam  fèiil  air  a  bhi  cluinntinn  cuid  de  òrain 
air  an  seinn  'n  uair  a  bha  mi  òg,  agus  cha'n  fhaca 
mi  riamh  ann  an  leabhar  iad,  agus  is  bochd  a'  chùis 
sin.  Tha  "  Feasgar  Luain  ''  a'  seasamh  suas  mar 
an  neamhnaid  as  luachmhoire  am  measg  òrain  gaoil. 
B'e  so  feasgar  Luan  a  dhunaich  gun  teagamh  'n  uair 
a  chòmhlaich  e  fèin  agus  Mòr  a  chreiche  ann  an  talla- 
chiuil  Steornabhaigh.  Tha  gach  sreath  anns  an 
òran  iongantach  so  làn  de  bhàigh  agus  àgh,  agus  bu 
bhreagha  buannachdach  an  òraid  a  dh'  fhaoidteadh 
chur  ri  chèile  eadhon  air  an  òran  so  'n  a  aonar,  ach 
ge  is  fìor  sin  tha  rànn  no  dhà  ann  air  nach  fheum 
sinn  gabhail  seachad  a  chionn  's  gu'm  bheil  cainnt 
a  tha  iongantach  tlàth-ghuthach  maiseach  annta. 
'N  uair  a  chaidh  e  steach  do'n  talla  's  a  chunnaic  e 

an  còmhlan  àigh,  agus  'n  am  measg  an  tè  bhuidhe 
bhàn  a  bhuair  e,  tha  e  'g  ràdh  : — 

Chaidh  mi  steach  an  ceann  na  còisir, 

An  robh  òl  is  ceol  is  danns' ; 

Ribhinnean  is  fleasgaich  òga, 

'S  iad  an  òrdugh  grinn  gun  mheang  ; 

Dhearcas  fa  leth  air  na  h-òighean, 

Le  rosg  foil  a  null  's  a  nall, 

'S  ghlacadh  mo  chridhe  *s  mo  shùil  comhla, 

'S  rinn  an  gaol  mo  leon  air  ball. 

Dhiuchd  mar  aingeal  mu  mo  choinneamh, 
'N  ainnir  òg  bu  ghrinne  snuadh ; 
Seang  shUos  fallain  air  bhlàth  canaich, 
No  mar  an  eal'  air  a'  chuan  : 
Sùil  ghorm  mheallach,  fo  chaoil  mhala, 
'S  caoin'  a  sheallas  'g  amharc  uath', 
Beul  tlàth  tairis  gun  ghnè  smalain, 
Dha'n  gnàth  carrannachd  gun  uailL 

Anns  an  rann  a  leanas  tha  e  suimeadh  suas  ann 
an  cainnt  iongantach  dhealbhach  maise  agus  buadhan 
iia  h-ainnir  do'n  tug  e  a  chridhe  : — 

*S  bachlach,  dualach,  cas-bhuidh'  cuachach, 

Càradh  suaineas  gruaig  do  chinn, 

Gu  h-àluinn,  bòidheach,  fàinneach,  òr-bhuidh', 

An  caraibh  seòighn'  's  an  òrdugh  grinn, 

Gun  chron  a'  fas  riut  a  dh'  fheudt'  àireamh, 

O  do  bhàrr  gu  sàil  do  bhuinn  ; 

Dhiuchd  na  buaidhean,  òigh,  mu'n  cuairt  duit, 

Gu  meudachdain  t'uaill  's  gach  puing. 

An  dèidh  an  samhlachadh  ri  Bhenus,  agus  air 
dhà  eòlas  a  thoirt  dhuinn  air  an  cinneadh  as  an 
deachaidh  a  buain,  tha  e  'g  innse  dhuinn  anns  an 
rann  a  leanas  an  staid  bhrònach  gus  an  tug  an  trom 

ghaol  so  e,  agus  gun  choltas  faireachaidh  a  rèir 
a  bha  air  altrum  dha-san  leis  a'  mhaighdinn  a 
bhuair  e  : — 

'S  trom  leam  m'  osna  's  cruaidh  leam  m'  fhortan, 
Gun  ghleus  socair  's  mi  gun  sùnnt, 
'S  mi  ri  smaointinn  air  an  aon  rùn, 
A  bhuin  mo  ghaol  gun  ghaol  d'  a  chionn. 
Throm  na  Duìlean  peanas  dùbailt', 
Gu  mis'  umhlachadh  air  ball, 
Thàladh  Cupid  mi  's  an  dùsal, 
As  na  dhùisg  mi  brùite  fann. 

Ann  am  "  Moladh  na  h-òighe  Gàidhealaich," 
tha'm  bàrd  a'  cur  fo'r  comhair  deilbh  iongantaich 
air  mòrachd  buadhan  agus  subhailcean  ainnir  na 
Gàidhlig,  agus  cha'n  e  mhàin  gu'm  bheil  àiUeachd 
spèiseil  fuaighte  rithe  fèin,  ach  tha  i  cur  snas  agus 
grinneis  air  gach  cuspair  de  chruthachadh  Dhè  a 
tha  mu'n  cuairt  ^ith,  air  chor  agus  'n  uair  a  dhearcas 
am  bàrd  le  tlachd  air  an  òigh  mhaiseach  so,  chi  e 
crodh  agus  caoraich  agus  na  gobhair  bailg-fhionn 
ann  an  sealladh  na's  maisiche  na  chunnaic  e  riamh. 
Tha  "  Cuachag  nan  Craobh  "  air  ainmeachadh  air 
UiUeam  Ros  anns  an  dàrna  clò-bhualadh  de  Sàr 
Obair  nam  Bard,  agus  's  e  beachd  mòran  gur  e  Ros  a 
chuir  an  cumhna  brònach  sin  ri  chèile,  ach  thug  ar 
seana  charaid  còir  nach  maireann,  Eanruig  Mac- 
iUebhàin  {''  Fionn  ")  dhuinn  solus  ùr  air  ùghdar  an 
òrain  so.  'Nuair  a  bha  e  rannsachadh  Leahhar- 
sgrìobhte  Mhic  Lathagain.  (Maclaggan  Gaehc  MS.)  a 
chuireadh  an  eagaibh  a  chèile  bho  chionn  còrr  agus 
ciad  bHadhna,  fhuair  e  ''  Cuachag  nan  Craobh  " 
sgrìobhte  an  sin,  agus  aig  deireadh  an  òrain,  bh^ 

1764  air  a  sgrìobhadh  gu  grinn  dòigheil.  Rugadh 
Ros  anns  a'  bhhadhna  1762,  agus  cha  robh  e  mar  sin 
ach  dà  bhUadhna  dh'  aois  'n  uair  a  sgrìobhadh 
''  Cuachag  nan  Craobh  "  ann  an  co-chruinneachadh 
Mhic  Lathagain.  An  dèidh  sin  's  gu  lèir,  faodaidh  gu'n 
do  rinn  Ros  òran  eile  air  stèidh  an  fhir  so,  agus  le 
dian  ruith  nan  linntean  còmhla  ri  iomraill  aithris, 
's  dòcha  gu'n  deachaidh  an  dara  h-aon  a  cholomadh 
am  measg  an  fhir  eile.  Bha  e  'n  a  chleachdadh  glè 
chumanta  aig  bàird  Ghàidhealach  a  bhi  stèidheachadh 
an  òrain  air  sèisd  agus  fonn  feadhainn  air  an  robh 
iad  eòlach,  agus  mar  sin  'n  uair  a  bhitheadh  an 
t-òran  ùr  sin  air  aithris  's  an  tigh-chèiHdh,  bu  thric 
a  bhitheadh  ceathranan  de'  n  òran  air  an  robh  e  air 
a  stèidheadh  am  measg  rainn  an  òrain  ìiir,  agus 
mar  a  b'  fhaide  shiubhladh  e,  's  ann  bu  truaillte 
bhitheadh  e,  gus  mu  dheireadh  nach  biodh  e  comasach 
eadar-dhealachadh  a  dhèanamh  eatorra. 

Bha  Uilleam  Ros  ann  an  dlùth  cho-chomunn  ri 
Obair  nàduir.  Tha  sin  faicsinneach  ann  am  ''  Moladh 
na  h-òigh  Gàidhealaich "  air  an  do  bheachdaich 
sinn  cheana,  ach  's  ann  an  ''  Oran  an  t-samhraidh  " 
a  tha  e  toirt  dhuinn  boillsgeadh  air  an  t-sùil  mhion- 
aideach,  mheasail  agus  ghlòirmhor  leis  am  bheil  e 
dearcadh  air  uile  obair  nàduir.  Canaidh  iad  gu'n 
cuir  bàrd  dreach  breagha  no  grànda  air  cuspair  sam 
bith  a  rèir  's  mar  a  dh'  èireas  e  shuas  air.  Faodaidh 
sin  a  bhi  fior  ann  an  tomhas,  ach  cha  b'  urrainn  do 
bhàrd  sam  bith  na  smuaintean  àluinn  a  tha  ann  an 
"  Oran  an  t-samhraidh  "  a  chur  air  blàr  mur  a  biodh 
e  ann  an  sealbh  air  inntinn  ghràsmhor  chaomh, 
thruacanta  a  bha'n  còmhnuidh  beò  ann  an  spiorad  a' 

chomh-fhulangais  agus  na  bàigh  ri  uile-obair  Dhè 
air  thalamh  agus  os  a  chionn.  Bu  choltach  e  ri 
Burns  anns  an  dòigh  so  cuideachd.  Cha  robh  an 
luchag  bheag  le  h-àl  a  dhùisg  esan  suas  le  soc  a' 
chroinn  gun  chuibhrionn  de  bhàigh  fhaotainn,  agus 
's  ann  le  dubhachas  inntinn  a  dhearc  e  air  an  neoinean 
mhaoth  a  ghearradh  sios  ann  am  meadhon  a  latha. 
Tha  na  h-aon  fheartan  air  am  faicinn  gu  soilleir 
anns  na  ceathranan  so  de  *'  Oran  an  t-samhraidh  "  : — 

Tha  Phoebus  fèin,  le  lòchran  àigh, 
Ag  òradh  àrd  nam  beanntaichean, 
'S  a'  taomadh  suas  a  ghathain  tlàth, 
Cuir  dreach  air  blàth  nan  gleanntanan  ; 
Gach  innseag  's  gach  coirean  fraoich, 
A'  tarruing  faoilt  na  Bealltainn  air  ; 
Gach  fireach,  gach  tulach,  's  gach  tom, 
Le  foirm  cur  fuinn  an  t-samhraidh  orr'. 

Tha  caoin  is  ciuin  air  muir  is  tìr, 

Air  machair  mhìn  's  air  garbh-shleibhtean, 

Tha  cùirnean  driuchd  'n  a  thùir  air  làr, 

Ri  àird  's  ri  àin  na  geala-ghrèine, 

Bi'  coiU  is  pòr  is  fraoch  is  feur, 

Gach  iasg,  gach  eun  's  na  h-ainmhidhean 

Ri  teachd  gu'n  gnàsalachd  's  gu  nòs, 

'N  an  gnè  's  'n  an  dòigh  's  an  aimsir  so. 

Bha  UiUeam  Ros  làn  èibhinneachd  agus  spòrs, 
agus  bu  mhòr  a  dhèidh  air  ràbhartachd  agus  aighear, 
mar  a  chì  sinn  ann  am  "  Moladh  an  uisge-bheatha." 
Anns  an  luinneag  àbhachdach  so  tha  e  dèanamh 
iomraidh  thaitnich  air  buaidhean  an  uisge-bheatha, 
mar  a  bha  stuth  glan  na  Tòisidheachd  'n  a  iocshlaint' 
airson  gach  galair,  agus  'n  a  mheadhon  air  aighear 
a  thoirt   à  dubhachas,   ceol  as  a  bhalbhan,   agus 

seanachas  as  an  t-socharach.  Tha'n  dà  rann  so 
leanas  a'  toirt  a  mach  ann  an  smuaintean  firinneach 
gach  caochladh  buaidh  a  bhiodh  aig  drama  air 
cuspairean  na  cuideachd  fa  Jeth  : — 

'S  tu'n  giir  eibhinn,  meanmnach,  bòidheach, 
Chuireadh  na  caiUeachan  gu  bòiUch, 
Bheireadh  seanachas  as  na  h-òighean, 
Air  ro-mhòid  am  bainndeachd. 

Chuireadh  tu  uaiUs'  anns  a'  bhà-laoch, 
Sparradh  tu  uaiU  anns  an  arachd, 
Dh*  fhàgadh  tu  cho  suairc'  fear  dreamach, 
'S  nach  biodh  air'  air  dreanndan. 

Tha  aon  bhuaidh  air  an  òran  eibhinn  so  agus  is 
mòr  e.  Tha  chainnt  àbhachdach  agus  firinneach 
ach  aig  a*  cheart  àm  bainnte  modhail.  'S  e  dealbh 
ghrinn  ghasda  tha  e  toirt  fo'r  comhair,  anns  nach 
eil  mi-bheus  no  anacainnt  no  drabasdachd.  Tha'n 
còmhlan  aighearach  sunndach.  Chuir  an  drama  sùrd 
agus  sùnnt  'n  an  aignidhean,  agus  tha  neach  a'  seinn, 
neach  eile  'g  òraid,  cailleach  a'  luaidh  air  euchdan  a 
h-òige,  le  guth  leth  'n  a  ghal  agus  leth  eile  'n  a  ghàire, 
tha  bodach  a'  sealltuinn  mar  a  dhèanadh  esan 
dannsa-chlaidheamh  'n  uair  a  bha  e  òg  sùbailte  ; 
ann  an  aon  fhacal  tha  gach  aon  air  a  òige  ath-nuadh- 
achadh,  agus  tha  rèite  iomlan  a'  lionadh  na  fàrdaich. 

Chan  eil  bàrd  Gàidhealach  a  chuir  rann  riamh 
ri  chèile  a  ghlac  aire  an  t-sluaigh  thall  agus  a  bhos, 
cho  mòr  ri  UiIIeam  Ros.  Cha'n  ionghnadh  leinn  sin 
idir,  agus  mar  is  motha  mheoraicheas  sinn  air  a 
bhàrdachd  's  ann  as  treasa  tha  na  ceanglaichean  sin 
annain  a'  fàs  leis  am  bheil  ar  n-anam  air  shuaineadh 
gu  dìomhair  anns  na  smuaintean  catharrannach  a  dh' 

fhàg  e  againn  mar  dhìleab.  Labhair  e  bho  a  chridhe, 
sgrìobh  e  sios  ann  am  briathran  blàth  na  h-aignidhean 
iongantach  sin  a  bha  a  chom  a'  tarmachadh,  agus 
'n  uair  a  leughas  sinn-ne  iad,  chì  sinn  cuid  diubh  gu 
soiUeir  ann  an  sgàthan  ar  n-inntinnean  fèin,  agus  is 
cinnteach  leinn  na'm  biodh  sinn  ann  an  sealbh  air 
fheartan  agus  a  bhuadhan  ann  an  tomhas  na  bu 
mhotha  gu'm  bitheamaid  comasach  air  àird  a  chur 
air  ar  luach  air  an  tiomnadh  a  dh'  fhàg  e  againn. 
Bitheamaid  gu  tric  a'  dioghlum  's  an  achadh  so, 
agus  ma  ni  sinn  sin,  's  iomadh  sguab  throm  a  chruin- 
nicheas  sinn  a  ni  fàilt  agus  furan  a  chur  oirnn  ann 
an  turus  an  fhàsaich. 

Iain  N.  MacLeoid. 


An  Reult. 

I. 

Is  bràithrean  Tìm  is  Astar,  fòs, 

Neo-fharmadach  'an  roinn  na  glòir 

A  bhuineas  dhaibh  mar  dhùilean  mòr 

A  chuir  'an  crò  nach  urrainn  dhuinn, 
'S  gur  mòr  an  sòlas  th'agam  fèin 
Gu  h-innleachdach  bhi  cur  an  cèill, 
'Am  sheòmar  àrd,  air  mireadh  theud 

Am  boiUsge  leus  a  bhuineas  dhaibh. 

II. 

Ged  's  bòidheach  dreach  nan  cròilean  ta 

Aig  Astar  Sìor  air  leth  bho  chàch, 

'S  na  soluis  mhòr  'nan  uaigneachd  stàid, 

Cha'n  eil  an  tràth  so  m'  ùidh  annta, 
'S  ann  dh'  iarrainn  anns  an  fhonn  'bhi  luaidh 
Air  àiUeachd  reult  tromh  Thìm  a  nuas 
Tha  sealltuinn  orm  le  aghaidh  shuairc, 

Na  bith  a  fhuaras  dùbailte. 

III. 

Air  Dionisius,  an  triath 

A  dhìt  gu  bàs  e,  Dàmon  dh'iarr 

Cead  thar  nan  cuant'  gu  thìr  'bhi  triall 

A  chuir  air  rian  a  thigheadas, 
'S  i*n  fhreagairt  theòm'  a  chuirt  'na  làimh  ; 
"  Sin  faodaidh  tu,  gun  mhionaid  dàil, 
Ma  gheibh  thu  tì  a  sheasas  t-àilt', 

Is  nach  bi  sgàth  roimh  'n  ealaig  air.'* 

IV. 


Air  aithris  cian  thar  mon'  is  cuan 

Siod  Pintias,  a  charaid,  chual, 

'S  'thoirt  'mach  an  tùir  a  cheum  bu  luath 

An  cumhadh  cruaidh  gu  ghleidheil  dha 
'S  an  diobrach  thar  an  t-sàile  shèol 
A*  mealtuinn  aoibhneas  caoin  an  lò, 
Gun  chaochladh  mais',  a  dh'  aindeoin  fòirn, 

'S  a  chrì  gun  ghò  bu  leis-san  bha. 


Aig  Tighearn'  reasgail  Shyracuse, 
Ochòin  irì !    gur  beag  'bha  dùil 
Gu'm  pilleadh  Dàmon  thar  a  chùrs' 

Gu*m  biodh  an  ùine  thairis  air, 
'S  mar  lupeter  'na  thrusgan  sròl 
Do*n  daingneach  thàinig  esan  lò 
'S  gu'm  faiceadh  e  an  tì  d*a  dheòin 

A  ghabh  air  dòruinn  caraid  dha. 


VI. 


Ach,  feuch,  'an  soiUse  grinn  na  glòir 
'Tha  'g  iadhadh  uim'  a  shiab  na  deòir 
Bho  aghaidh  tì  a  chridhe  leòint', 

'S  ri  thaobh  's  an  ròd  thug  sonas  dha, 
Trom-dhùbhradh  chì  thu  tabhairt  buaidh 
Air  aogas  rìomhach  fear  na  h-uaill, 
*An  cùrsa  'shaoghail  eòl  nach  d'  fhuair 

Air  aoibhneas  suaicheant'  coimhearsnachd. 

VII. 


"A  Phintias,"  b'e  so  a  ràdh, 
Fo  ionghnadh  mòr  a'  faicinn  àdh 
'Na  ghruaidhean-san  a  shaoil  e  cràdh 

Le  ionga  bàis  'bhi  craobhachadh, 
*'  A  dhuine  bhochd,  nach  d'fhuair  de  chèiil 
O'n  rib  fod'  shùil  na  stiùir  do  cheum, 
Ach  'choisich  innt',  ri  m'  bhriathraibh  èisd 

'S  gu'm  faic  thu  meud  do  bhaothaltachd ; 

VIII. 

"  Fear  sheasas  fhacal  dhuit,  na's  mò, 
Cha'n  fhaigh  thu  anns  an  t-saoghal  mhòr 
Mur  bi  e  'chum  a  leas  's  an  lò 

'S  an  iarrt'  fa-dheòidh  an  dearbhadh  air, 
Is  tairbhe  cas  na  h-ealtuinn  thèid 
A  thogail  ann  an  deas-Iaimh  'n  trèin, 
Mo  bhreitheanas  gu  cur  an  cèiU, 

'S  i  t'amhach  fèin  a  shealbhaicheas." 


IX. 


"  Mo  Thighearna,''  b'i  'fhreagairt  'bha 
Gu  corporra  's  an  t-slabhraidh  'n  sàs, 
Ach  ann  an  lasadh  fiamh  a  ghàir', 

A  sheall  gun  làmh  air  anam  'bhi, 
"  Na  creidibh  fèin,  a  dh'aindeoin  ìod 
An  leòmhan  fhuair  air  fuil  ar  crì 
'Na  shealladh  rùist  gu'm  feum  a  bhi 

Na  rùintean  diomhair  dh'  fhalaicht'  ann/* 

X. 


'S  gun  chuimhn'  bhi'n  làthair  iodhal  thrèibh^ 
Le  guth  ro  àrd  an  sonn  do  dh'  èibh  : 
"A  charaid  chaoimh,  gur  eòl  dhomh  fèin 

An  diugh  fo  bhrèid  do  bhìriinn  'bhi, 
Ach  'se  mo  dhùrachd  leat  nach  tèid 
An  toiseach  ort  gu'm  bi  an  sgeul : 
'*  'S  e  Pintias,  an  t-urras,  dh'eug 

An  àite  Dàmon  'dhìteadh  chaidh." 


XI. 


Nuair  thàinig  là  na  casgairt,  feuch, 

Ghabh  Pintias  gu  sgàlan  ceum 

Mar  phrionsa  mòr  o'n  nach  robh  sgeul 

Aig  neach  air  Dàmon  fagus  'bhi, 
'S  na  briathran  so  bho  bhiUibh  chual, 
Mar  ghuth  o  neamh,  le  ionghnadh  sluagh 
'Bha  còmhdachadh  gach  cnoc  mu'n  cuairt, 

*S  an  cur  's  an  duan  gur  h-aighear  leam 

XII. 

"  Ho  !  'ghaothan  ta  aig  clos  'n  'ur  n-uaimh, 
Gun  mhoille  leigibh  dhiobh  'ur  suain 
Gu  togail  suas  'na  shlèibht'  an  cuan 

Theid  thar  nan  stuadh  'nan  ataireachd, 
A  chum's  nach  tèid  le  fear  mo  chrì, 
Mar  dh'  iarradh  leis  spàirn  gun  chrìch, 
Gu  gabhail  àit'  'bhi  'teachd  o  thìr 

Ach  gus  an  ìoc  mi  'n  anail  dha.** 

XIII. 

'S  a'  tionndadh  ris  a  churaidh  dlùth 
Ris  sheas  's  an  uair  le  claidheamh  rùist'  : 
"Am  buille  thoir  gun  dàil,  a  rùin, 

Bheir  mise  'null  gu  m'  athraichean." 
Mu'n  gann  bha'm  facal  as  a  bheul 
Do  dh'  èirich  glaodh  nach  b'ait  leis  fèin : 
*'  Mòr-theachdaireachd  ga  cur  an  cèiU 

A  teachd  'na  rèis  tha  marcaiche/' 

XIV. 

'Ruith  eadar  talamh  cruaidh  is  neamh 
Mar  dhealanach  bha  boillsg  na  steud, 
Mar  thàirneanach  bha  toirm  na  h-èibh 

A  thogt'  gu  neamh  g'a  fàilteachadh. 
'S  am  priobadh  sùl  mar  o  na  neòil 
Sheas  gaisgeach  air  an  ùrlar-bhòrd, 
A'  dearcadh  air  mu'n  d'  thuirt  na  slòigh  : 

*'  'S  e'n  treun  a  sheòl  thar  sàile  'th'ann." 

XV. 

'Na  bhroiUeach  Pintias,  an  sàr, 
Gu  dlùth  d'a  chrì  air  pasgadh  dha, 
'S  ga  phògadh  air  na  bilHbh  blàth 

'S  e  so  a'  mànran  chual  iad  aig' : 
"  Mòr-bhuidheachas  gu'n  robh  do'n  Tì 
Na  tonnan  garg  a  leag  a  sìos, 
'S  thug  dhomh-sa  neart  gu  cosnadh  tìr 

Mu'n  d'  fhalbh  an  tìm  'thoirt  fuasgladh 
dhuit." 

XVI. 

"A  chompanaich  do'n  tug  mi  gràdh, 
Neo-chaochlaideach  mar  stèidh  nan  àrd, 
'S  e  bheireadh  dhomh-sa  lànachd  àidh 

'Bhi  'fulang  bàs  mar  t-urradh-sa,*' 
Deir  Pintias,  "  s  mur  gabh  iad  mi 
Mar  t-iobairt-rèite,  luaidh  mo  chrì, 
O  mhealtuinn  còmhla  beannta  sith 

Aon  uair  cha  bhi  g'ar  cumail-ne/' 

XVII. 

Làn-aoibhneach  anns  a'  ghràdh  d'a  chèir, 
A  thug  gu  bàs  na  gaisgich  threun, 
Bho  charbad  òir  am  breitheamh  leum 

Gun  sròl  am  feum  fo  bhonnan  'bhi, 
Is  air  na  rongan  'dhìreadh  dha, 
Le  caidreamh  caoin  a  chur  orr'  fàilt', 
Do  ghabh  e  iad  gach  fear  air  làimh 

'S  a  chòmhradh  bha  mar  so  riutha : 

XVIII. 

''  A  dhaoine  grinn,  air  son  a*  ghràidh 
Thug  sibh  d'a  chèir,  *toirt  buaidh  air  bàs, 
'S  le  clann  a  chiùil  'an  iomadh  dàn, 

Gu  latha  bràth  air  innseadh  'bhios, 
Tha  mi  'toirt  saorsa  dhuibh  o'n  eug 
'Bha  'g  itealaich  mu'r  cinn  mar  eun, 
'S  Hoirt  àite  dhuibh  a  measg  nan  treun 

Mu  m'  chathair  fèin  'bhios  rìomhach  leam.'* 

XIX. 

Aig  cluinntinn  briathra  caoin  an  trèith, 
A  b'aoibhneach  leo,  na  slòigh  thog  èibh 
An  àirde  bhuannaich  crò  nan  neamh, 

Is  thar  di  chè  mar  choron  chaidh  : 
"  Biodh  beo  gu  sìor  na  gaisgich  threun, 
'S  'nan  cuibhrionn  sòlas  biodh  gach  rè 
'An  daingeannachd  an  gràidh  d'a  chèir 

A  measg  nan  dèathan  choisinn  'bhi/' 

XX. 

Tha'n  deò  so,  fòs,  gun  chaochladh  snuadh 

A'  dealradh  geal  is  buidhe  's  uain', 

Mar  thullaich  anns  an  fhàsaich  chruaidh 

A  sgaoileas  buan  a  lannaireachd, 
Is  uim'  an  can  luchd-turuis  sgith 
Ri  chèil :   Nach  àiUidh  dreach  an  ì 
A  chì  sinn  'g  èirigh  suas  air  driom 

Nan  cuanta  sìor-gheal  gaineamh  so." 


XXI. 

'Am  shHghean  air  a  chruinne-cè 

Thar  h-uile  tè  is  àilUdh  leus 

Gu  ceangal  rith'  gu  diongalt'  m'fheum 

'S  e  so  an  reult  a  roighnich  mi, 
'S  gu  tabhairt  buaidh  dhomh  anns  gach  strì, 
Am  falach  ann  an  grunnd  mo  chrì, 
Tha  agam  neart  nach  innis  mi 

Nuair  sheallas  i  gu  caoimhneil  orm. 

DOMHNULL  MacCaLUIM. 


lonad  Eolais-Nadurra  am  Beartachadh 
an  Anma. 

lOD  e  an  ni  an  fheallsanachd  ?  Is  iomadh 
freagairt  bhrìoghmhor  sholusach  a  fhuair 
a'  cheist  chudthromach  so  roimh  so. 
Anns  a'  chainnt  Ghrèugaich,  tha  am 
focal  a  chleachd  iad  a'  ciallachadh  *'  gaoil 
air  gliocas/'  agus  bha  "  Am  Feallsair  " 
(Aristotle),  de'n  bheachd  gur  e  an  fheallsanachd 
*'  ealain  nan  ceud-aobhar  agus  nam  prìomh- 
phrionsapal/'  A  rèir  Platoin,  tha  dà  chuspair 
sònraichte  gu  bhi  daonnan  aig  an  fheallsanachd 
san  amharc,  a'  cheud  fhear,  gu  bhi  a'  treorachadh 
dhaoine  gu  blìi  a'  gabhail  beachd  air  Dia,  agus 
an  dara  fear,  gu  bhi  a'  fuasgladh  an  anma  o 
chuibhrichean  nan  ceudfhathan.  Anns  na  Unntean 
meadhonach,  b'e  Sapientia  am  focal  fo  'm  bu  trice 
bhiodh  an  ealain  so  a'  dol ;  agus  is  ann  mar  so  a 
bha  Alcuin  (a  bhuineadh  do'n  noitheamh  linn),  ga 
riochdachadh  ann  am  briathran  beòil :  Naturam  in- 
quisitio,  rerum  humanarum  divinarumque  cognitio 
quantum  homini  possibile  est  aestimare.  "  Is  ionann 
am  fìor  chràbhadh  agus  an  fheallsanachd,''  ars  lain 
Sgottach  as  an  Dùn  an  Eirinn,  *'  agus  air  an  aobhar 
sin  is  amhuil  an  fhìor  fheallsanachd  agus  an  cràbh- 
adh  *\  Barail  eile  car  coltach  ris  an  tè  so  a  leig 
lain  Sgottach  seachad  b'e  sin  am  beachd  a  bha  aig 
Plotinus,  a  thuirt  gur  ionnan  an  dà  ni  a  dh'ainmich 

mi,  agus  gur  e  an  cuspair  is  àirde  a  th'aca  le  chèile 
san  amharc  an  t-anam  a  tharruing  an  co-aonadh  ri 
Dia.  Anns  a'  cho-chruinneadh  ainmeil  a  chuir  Nh. 
Augustin  ri  chèile,  faicear  gur  e  Dia  is  teas-meadhon 
agus  is  lùdan  d'a  theagasg  air  fad,  agus  gur  e  am 
beachd  a  bha  leis  gu'm  bu  chòir  an  fheallsanachd  uile 
a  shuidheachadh  's  a  stèidheachadh  air  an  fhìrinn  sin. 
Dè  cho  tràth  sa  chaidh  roinn  a  dhèanamh  air  an 
fheallsanachd,  mar  ghnè  no  meoir  ealaine,  chan  eil  fios 
cinnteach  againn  ;  ach,  co  dhiu,  sud  mar  a  thachair 
di.  Chaidh  a  h-eadar-dhealachadh  'na  tri  earrannan 
air  leth.  Tha  a'  cheud  roinn  a  rinneadh  oirre  a' 
co-sheasamh  air  tomhas  tìme  tha  sìneadh  eadar 
teachd  an  t-sèathamh  Hnn  R.C.  agus  an  t-sèathamh 
Hnn  B.  T.  Theirear  gu  coitchionn  ''  Linn  nan  Grèu- 
gach  agus  nan  Ròmanach  "  ris  an  t-seal  so.  Is 
iad  Pherecydes  agus  Thales  a  thug  toiseachadh  di ; 
ach  feumar  amharc  air  Platon  mar  an  inntinn 
bu  mhò  a  ghin  ise  riamh.  Tha  ar  dara  roinn 
a'  co-sheasamh  air  na  bUadhnachan  eadar  àm 
sgriosaidh  ìmpireachd  nan  Ròmanach  (no  goirid 
'na  dhèidh  sin),  agus  tighinn  a  steach  an  Ath- 
bheothachaidh  Eadailtich  anns  a'  chòigeamh-Unn- 
deug.  Mar  is  ion  fiughair  a  bhi,  's  e  so  an  linn  a  bu 
bhochda  agus  a  bu  neo-thoraiche  a  dh'  fhiosraich  an 
fheallsanachd  riamh.  Tha  an  roinn  mu  dheireadh  air 
an  iomchuidh  duinn  iomradh  a  dhèanamh  a'  sìneadh 
eadar  tighinn  a  steach  an  Ath-bheothachaidh  agus  ar 
làithean  fèin.  Bidh  rud-èiginn  feumail  agam  a  ràdh  mu 
gach  aon  fa  leth  de  na  mòr  roinnean  so  a  rinneadh 
air  eachdraidh  na  feallsanachd ;  ach,  mu  timchioU 
air  an   dara   tè  a   dh'    ainmich  mi,  chan  eil  e  am 

fiachaibh  orm  mòran  a  chur  an  cèiU,  a  cheann,  mar 
is  maith  a  thuigeas  a  h-uile  neach,  chan  eil  ach  fior 
bheagan  is  fiach  a  dh'innseadh  mu'n  chùis  sin. 

Is  i  an  Eiphit,  agus  an  t-àird-an-ear  gu  coit- 
chionn,  air  an  còir  duinn  amharc  mar  mhàth- 
air-aobhar  agus  mar  fhuran  na  feallsanachd  air  fad. 
Mar  is  ion  fiughair  a  bhi,  chì  sinn,  ma  thèid 
againn  air  ais-shealladh  a  ghabhail  air  each- 
draidh  nan  dùthchannan  ud,  gu'n  robh  druidheachd, 
agus  saobh-chreidheamh  de  gach  seorsa  air  am 
fiUte-staigh  gu  ro  phailt  anns  a'  chuid  bu  mhò 
de'n  fheallsanachd  a  ghabh  sgriob  a  dh'ionnsaigh  na 
Roinn-Eòrpa  as  an  àird-an-ear.  Bha  na  droch 
chomharraidhean  so  a  bha  an  ealain  a'  giùlan  ga 
truailleadh  's  ga  baotharachadh  air  fad.  Bu 
chleachdadh  leis  na  seana  Ghrèugaich  turus  a 
ghabhail  o  àm  gu  àm  gus  na  sgoiltean  Eiphiteach, 
gus  gu'm  biodh  iad  ag  ionnsachadh  o  na  maigh- 
stirean  a  bha  air  ceann  nan  ionadan-oilein  sin  na  bha  na 
h-ollamhan  choimheach  a'  smuaineachadh  agus  a' 
reusonachadh  mu  rudan  àrda  spioradail.  Comharr- 
aichte  is  mar  a  bha  na  seana  Ghrèugaich*  air  son 
iomadh  sàr-bhuaidhe  eadar  inntinn  agus  colann,  cha 
robh  fear  am  measg  na  cuideachd  ainmeil  ud  a  thug 
bàrr  air  Platon  as  leth  cumhachd  a  inntinne  agus 
doimhne  agus  farsaingeachd  a  eolais.  Dh'  èisd  Platon 
gu  beachdail  faicilleach  ri  teagasg  Chratyluis  (aon  de 
na  sgoilearan  a  b'iomraitiche  aig  HeracUtus),  agus 
chuir  e  air  bonn  ri  Archytas  co-sgrìobhadh  tlàth 
caidreach,    a  mhair   fad     mhòran    bhhadhnachan. 

*  "  The  old  Greeks  stood  some  grades  higher  in  intellect 
than  any  race  that  has  ever  existed." — Darwin  :  Desccnt  o/Man. 

Chan  eil  teagamh  nach  d'thug  an  turus  so  a  rinn 
Platon  do'n  Eiphit  buaidh  làidir  air  an  teagasg  aige, 
agus,  troimh  sin,  air  eachdraidh  na  feallsanachd  gu 
h-iomlan ;  is  gur  e  sud  tachartas  a  rinn  drùdhadh 
mòr  domhain  air  an  inntinn  aige. 

An  uair  a  thuit  an  ìmpireachd  thuit  a  dh'aon  àm 
san  Roinn-Eòrpa  gach  gnè  fhòghluim  agus  uas-oilein 
leis  an  robh  i  air  a  chomharrachadh  am  mach  cho 
ro  ghrinn  pailt  roimh  sud.  Is  fior  an  ni  nach 
b'urrainn  do  na  borbaich  a  bhruchd  a  steach  'nam 
miltean  do'n  ìmpireachd  à  taobh  tuath  na  h-Eòrpa 
Baile-Chonstantin  a  thoirt  am  mach,  agus,  do 
bhrìgh  sin,  dh'  fhairtUch  gu  buileach  orra  lòchran 
lìomhaidh  an  fhòghluim  agus  a'  chàllachaidh  a 
chur  as  da  anns  na  ceàrnan  sin  de'n  Chriosdachd 
nach  b'urrainn  daibh  a  thoirt  fo  cheannsal  aca  san 
tomhas  sin  air  an  robh  iad  an  geall.  Ach,  a  thaobh  na 
còrr  de  thìr-mhòir  na  h-Eòrpa  aig  an  àm  ud,  se  a 
thachair  gu'n  do  theirinn  oirre,  air  tàille  ionnsaighean 
garbha  agus  chreachan  gun  chiall  nam  borbach  neo- 
chearmanta,  dallabhrat  tiugh  an  fhìor  aineolais  agus 
na  dearbh  allabharrachd.* 

*  An  dèidh  do  na  h-Iaraich  sealbh  fhaighinn  air  Baile- 
Chonstantin  anns  a'  bhUadhna  1010,  cha  robh  ni  a  b'iongantaiche 
leo  fhaicinn  na  mùirn  agus  boluntas  anabarrach  a'  bhaile 
rìomhaich  sin.  "  There  are  extant  several  contemporary  authors, 
both  among  the  Greeks  and  Latins,  who  were  witnesses  of  this 
singular  congress  of  people,  formerly  strangers,  in  a  great  measure, 
to  each  other.  .  .  .  When  the  Greeks  speak  of  the  Franks 
(na  h-Iaraich)  they  describe  them  as  barbarians — fierce,  illiterate, 
impetuous,  and  savage.  They  assume  a  tone  of  superiority,  as 
a  more  polished  people,  acquainted  with  the  arts  both  of  govem- 
ment  and  of  elegance,  of  which  the  other  was  ignorant."  Air 
an  làimh  eile,  bu  mhòr  an  drùdhadh  a  rinn  beartas  agus  sòghal- 

B'  ann  mu  dheireadh  a'  chòigeamh-linn-deug  a 
theann  na  cnàmhan  tiorma  ri  dol  fo  ghluasad,  agu-s 
ri  tighinn  ri  chèile,  aon  uair  eile  san  Roinn-Eòrpa. 
Coma  co  dhiu,  sud  mar  a  thachair  anns  na  ceàman 
sin  de'n  Chriosdachd  a  thug  cho  iomadh  bhadhna 
chruaidh  fhada  fo  riaghladh  mi-chneasta  an-aoibhinn 
nam  borbach  Teutonach.  B'ann  le  ceum  mall,  lan 
sòraidh  agus  ag,  a  thòisich  an  gluasad  cubhaidh  so  ri 
tighinn  an  làthair,  agus  ri  a  bhuaidh  ghreadhnach 
bhàidheil  a  sgaoileadh  am  fad  's  am  fagus  air  feadh 
na  h-Eòrpa;  ach,  a  lion  beag  is  beag,  fhuair  an 
gluasad  foghainteach  so  dha  fèin  gach  comas  agus 
cumhachd  a  bha  riatanach  dha  chum  buadhachadh, 
ionnus  gu'n  do  ruig  e  fa  dheoidh  air  cor  agus  inbhe 
nach  robh  a  choimeas  riamh  ann  roimhe,  ma  leigear 
am  mach  à  cunntadh  Unn  òrach  brìoghmhor  an  t-sean 

achd  na  h-àird-an-ear  air  cridhe  is  inntinn  nan  coimheach 
borba.  "  '  O  what  a  vast  city  is  Constantinople  !  '  exclaims 
Fulcherius  Carnotensis,  when  he  first  beheld  it,  *  and  how  beau- 
tiful !  How  many  monasteries  are  there  in  it,  and  how  many 
palaces  built  with  wonderful  art !  How  many  manufactures  are 
there  in  the  city  amazing  to  behold  !  It  would  be  astonishing  to 
relate  how  it  abounds  with  all  good  things,  with  gold,  silver,  and 
stuffs  of  various  kinds,  for  every  hour  ships  arrive  in  its  port 
laden  with  all  thingsnecessary  for  theuseof  man.'  .  .  .  From 
these  undisguised  representations  .  .  .  it  is  evident  that  to 
the  Greeks,  the  Crusaders  appeared  to  be  a  race  of  rude,  unpohshed 
barbarians  ;  whereas  the  latter  how  much  soever  they  might  co- 
temn  the  unwarhke  character  of  the  former,  could  not  help  re- 
garding  them  as  far  superior  to  themselves  in  elegance  and  arts." 
— History  of  the  Emperor  Charles  V.,  le  UiUeam  MacDhonnach- 
aidh,  1.1,  t-d  293  et  seq.  Is  gann  a  ruigear  a  leas  a  ràdh  gu'n 
deachaidh  gach  ni  dheth  so  as  an  robh  na  Grèugaich  a'  cur 
uiread  uaill  agus  spèis  a  bhuntainn  bhuapa  an  uair  a  thug  na 
Turcaich    Baile-Chonstantin  am  mach  anns  a'  bhliadhna  1413, 

oilein  Ghrèugaich  agus  Ròmanaich.  Mar  cheann- 
sguir  do'n  mheòir  so  de  mo  chuspair,  faodaidh  mi  a 
ràdh  nach  robh  an  fheallsanachd  gun  a  cuid  dhHtheil 
fèin  de  mhodh  agus  de  mheas  anns  an  ais-èirigh 
Htreachais  a  thachair  air  tàille  an  Ath-bheothach- 
aidh  Eadailtich,  agus  gur  ann  mu'n  àm  cheudna  a 
fliuair  i  an  tùs  an  coltas  agus  an  dealbh  sin  a  tha  i 
caitheamh  an  ceartuair. 

An  nis  m.a  thèid  againn  air  aoradh  agus  co-shuidh- 
eachadh  na  feallsanachd  gu  h-iomlan  a  sgrùdadh  rud 
beag,  chì  sinn  gu'm  bheil  an  t-ealain  sin  buaiUteach 
gu  bhi  air  a  roinn  'na  dà  earrann  air  leth.*  Ris  a' 
cheud  roinn,  theirear  am  bitheantas  "  Nàdur-eolas," 
agus  's  e  an  t-ainm  a  thatar  a'  cleachdadh  fa  chomh- 
air  na  roinn  eile  de'n  ealain  cheudna  "  Anam-eolas" 
no,  an  roghainn  air  an  sin,  ''A'  Phrìomh-fheall- 
sanachd.''  Agus  o'n  is  e  so  cùis  a  tha  air  leth  cudth- 
romach  agus  airidh  air  ar  dluth  n-aire  fhaighinn,  gu 
h-àraid  an  ceanna-coinneamh  ris  na  tha  mi  a'  bràth 
a  sgrìobhadh  m'a  deidhinn  'na  dhèidh  so,  tha  mi  a'  cur 
romham  beagan  bhriathran  a  ràdh  mu  thimchioll 
gach  fir  air  leth  de'n  dà  earrann  a  dh'ainmich  mi. 

Is  beag  aire  agus  feart  (làimh  ris  an  t-saothair  's 
an  dìcheall  a  chaidh  a  chuir  anns  na  linntean 
deireannach  so),  a  thug  na  seann  sgoiltean  do'n 
phrìomh-fheallsanachd.  B'e  am  beachd  a  bha 
aig  Thales  gur  e  uisge  ceann-aobhar  a'  chruinne- 
chè.  Leis-san  a'  bharail,  cuideachd,  gu'n  robh 
stuth  gun  ghluasad,  agus  corporrachd  do-bhàsmhor ; 
agus,  os  bàrr  sin,  shaoil  leis  gu'n  robh  tuigse 
aice.       Bha   e   air   a  leannail    anns    na   beachdan 

*  'S  e  Platon  a'  cheud  fhear  a  rinn  an  roinn  so. 

so  le  iomadh  Grèugach  ainmeil  eile ;  ach  is  ann 
a  bha  cuid  nach  beag  dhiubh  nach  robh  idir 
de'n  aona  bharail  ri  Thales,  mar  a  bha  Anaximenes, 
a  choimhid  air  an  aileadh  mar  fhìor  mhàthair- 
aobhar  a  h-uile  seorsa  ni  nàdurra  leis  am 
bheil  sinn  air  ar  cuartachadh  anns  an  t-saoghal 
lèirsinneach  ;  Archelaus,  a  thug  an  t-urram  agus  am 
prìomh-àite  sin  do'n  aileadh,  is  e  air  fhaotainn  gu 
bhi  'na  uisge  ;  na  Stoicich,  a  bhiodh  ag  amharc 
air  an  uisge,  is  e  air  a  thanachadh  gu  aileadh,  mar 
cheud-aobhar  tuigseach  gach  ni  talmhaidh ;  agus 
mòran  eile  nach  ruig  mi  a  leas  ainmeachadh  an  so. 
Ach,  an  dèidh  so  is  gu  lèir,  is  coltach  an  rud  gur  e 
Democritus  am  f  eallsanach  is  mò  meas  agus  muinghinn 
air  an  tig  luaidh  no  smuaineachadh  anns  a'  char  so. 
Rinn  esan  euchd  nach  do  rinn  f  ear  sam  bith  eile  de  na 
feallsanaich  Grèugaich  a  thàinig  thun  an  t-saoghail 
air  thoiseach  air ;  agus,  air  an  aobhar  sin,  feumar 
coimhead  air  mar  dhuine  air  leth  ann  an  seadh 
gu  ro  àraid.  Thug  Democritus  a  bheatha  uile 
seachad  ann  a  bhi  a'  cur  dèachainnean  air  ghleus,  ni 
a  rinneadh  leis  a  chum  is  gu'n  rachadh  aige  air  an 
eolas  a  bha  aige  air  nàdur  a  chur  am  f  arsaingeachd  agus 
am  meud,  agus  aithne  na  b'fheàrr  na  bha  aige  an  tùs  a 
chur  air  aorabh  agus  nàdur  nan  iomadh  stuth.  Chan 
e,  gu  dearbh,  gu'n  robh  Democritus  e  fèin  aon  chuid 
tàireil  no  dearmadach  air  gluasadan  an  anma. 
ach,  a  dh'aindeoin  sin,  bu  docha  leis  gu  mòr  rùn- 
dìomhair  nàduir  a  cheisteachadh  sa  rannsachadh  na 
bhi  a'  tilgeil  an  cèiU  bharalaichean  agus  bheachdan 
mu  ghluasadan  is  mu  shuidheachadh  an  anma.  Bha, 
gun    teagamh,    am    beachd    fèin   aig  Thales   agus 

Anaximenes  (amhuil  mar  a  bha  chùis  a  thaobh  na  còrr 
de'n  chuideachd  ud),  mu  nàdur  an  anma,  agus 
ceann-aobhar  agus  ceann-ùidhe  spioradail  a  chuid 
ghluasadan  uile.  Bh'  annta-san,  creidmhich  an 
iomadh  dia  (coma  co  dhiu  sin  mar  a  bhiodh  a' 
chuid  bu  phailte  dhiubh  gan  riochdachdadh  fèin 
mar  is  trice),  agus  faodar  a  ràdh  gur  ann  dìreach  a 
rèir  aigneadh  agus  nàdur  na  h-aidhmeil  sin  a  bha 
cruth  agus  càil  nan  smuaintean  a  bhiodh  iad  a' 
cur  an  cèiU  mu  dhleasnais  an  duine,  agus  meud  agus 
nàdur  nan  ceangaltas  moralta  leis  am  bheil  sinn  air 
ar  fasdadh  r'ar  pàrantan,  r'ar  cloinn,  r'ar  nàbaidhean, 
r'ar  dùthaich,  cho  maith  ris  a'  chuideachd-daonna  air 
fad.  Mar  so,  b'ann  domhlaichte  le  cruthan  neonach, 
agus  le  samhlaichean  faoin  mùsuinneach,  nach  robh 
an  leithidean  r'am  faicinn  an  taobh  am  mach  de  na 
sgoiltean  Eiphiteach,  a  bha  an  saoghal  mi-dhealbhach 
neo-lèirsinneach  anns  an  robh  Pythagoras,  Anaxagoras, 
agus  iomadh  fear  eile  de  na  feallsanaich  Ghrèugach 
a'  làn-chreidsinn.  Ach  faoin  agus  saobh-chreideasach 
thar  tomhas  ge  a  bha  na  feallsanaich  so  ann  an 
iomadh  dòigh,  gidheadh  bha  aon  de'n  triùir  a  dh* 
ainmich  mi  'na  mheadhon  foghainteach  air  urram 
agus  ionad  gu  sònraichte  àrd  a  leigeadh  do'n  Nous  (se 
sin  a'  Phrìomh-inntinn,  no  an  Tì-is-Airde),  anns  an 
rian-creidimh  ris  an  do  lean  iad.  Agus  sin  againn 
gnìomh  no  tìirn  smuaineachaidh  nach  robh  aon 
chuid  beag  no  suarach. 

Dh'fhan  cùisean  anns  an  t-suidheachadh  so — an 
t-anam-eolas,  no  a'  phrìomh-f  heallsanachd,  daonnan  fo 
bhuaidh  aig  a'  mheòir  eile  de'n  aona  ealain — gus  an 
d'thàinig  Socrates  thun  an  t-saoghail,  agus  a  theann 

e  ri  a  theachdaireachd  fèin  a  Uubhairt  seachad. 
Chan  fhaodar  a  ràdh  mu'n  duine  mhòr  sin  na  tha 
cead  againn  a  chur  as  leth  cho  iomadh  fear  eile  a  bha, 
sa  tha,  gabhail  orra  fèin  a  bhi  'nan  luchd-iùil  agus  'nan 
luchd-sgaoiUdh  soUuis  duinn.  Cha  robh  Socrates 
co  dhiu  de'n  chuideachd  fhachanta  ud  mu  am 
faodamaid  a  ràdh  gu'm  bheil  gach  fear  de  an  seorsa 

"  Mar  chuilein  coin  air  fead  do  fhear  na  sprèidh  " 

Is  esan  nach  robh.     An   àite   a  bhi  gabhail  gu 

taingeil  toileach  ris  gach  focla  agus  dearbhan  ach 

beag  a  chaidh  a  mholadh  dha  mar  ni  bu  chòir  dha 

a    chreidsinn    ann    gun    cheist   a    chur    orra,    b'e 

an  dòigh  agus  an  seol  abhiodh  esan  a'  cleachdadh  na 

nithean  sin  a  cheisteachadh  agus  a  dh'  fhidreachadh  gu 

ro  mhean    cùramach  anns  an  t-soUus  a  chaidh  a 

thilgeil  orra  le  a  thuigse  mhòir  chumhachdaich  fèin. 

Thatar  ag  ràdh  gu'n  do  rinn  e  suas  uair  le  cuid  de 

na  deisciobuill  aig  Anaxagoras.    Dh'  èisd  e  gu  modhail 

faiceallach    ris    na   bhiodh    aca-san    ri    ràdh    mu'n 

fheallsanachd  ;    ach,  air  dha  cluinntinn  na  bha  aig 

na  daoine  so  ri  chur  an  cèiU,  agus  am  fios  sin  a  chur 

fo  sgrudadh  agus  dhèachainn  a  thuigse  làidir  fèin, 

's    e    a    thachair    gu'n   do    mhothaich    e   gu   grad 

nach  robh  gabhail  ris  gu  bhi  ann,  cho  fad  co  dhiu 

sa  bha  esan  air  a  ghabhail  a  staigh.     B'e  an  cion  co- 

chordaidh  comharraichte  so  a  dh'fhairich  Socrates  a 

bhi  cur  sgaraidh  bunailtich  eadar  teagasg  Anaxagorais 

agus  a  dhòigh  fèin  air  a  bhi  ag  amharc  air  an  ealain  air 

an  robh  iad  le  chèile  an  tòir  a  bu  mhathair-aobhair  do'n 

rud  gu'n  do  chuir  e  fa  dheoidh  cùl  buileach  ri  teagasg 

Anaxagorais,  is  gu'n  do  shin  se  e  fèin  air  anam-eolas, 

no  a'  phrìomh-fheallsanachd,  an  roghainn  air  an  sin. 

Mar  an  ceudna,  thachair  gu'n  robh  anns  an  dealach- 
adh  so  a  rinneadh  eadar  an  dithis  ainmeil  tuiUeadh  is 
mò  na  b*  fhios,  theagamh,  aon  chuid  do  Shocrates  no 
Anaxagoras  iad  fèin.  A  dh'  aon  ni  dheth,  bha  an 
dealachadh  a  thuirt  mi  'na  aobhar  làidir  air  mùthadh 
mòr  a  bhi  tighinn  an  làthair,  leis  an  d'  fhuair  nàdur- 
eolas  a  bhi  cuidhichte  's  a'  phrìomh-fheallsanachd ; 
agus  riamh  o'n  àm  sin  am  mach  tha  a  rathad  is  a 
sheol  freagarrach  fèin  gu  bhi  air  an  leigeil  do'n  dà 
mheòir  so  air  leth  de'n  aona  ealain. 

B'e  aon  de  na  baraileachan  a  bha  aig  Cicero,  an 
Ròmanach  òirbheartach  aig  an  robh  gaol  cho  mòr 
air  fòghlum  agus  uas-oilean  nan  sean  Ghrèugaich, 
gur  ann  mar  is  àirde  a  thogar  an  inntinn,  agus 
a  dh'èireas  cuspair  ar  sumaintean,  is  ann  is  fheàrr ; 
agus  f aodar  a  ràdh  gur  ann  dìreach  a  rèir  spiorad  agus 
aigneadh  na  comhairle  thug  e  a  bha  nàdur  agus 
càil  na  gnè  fheallsanachd  air  an  robh  Platon  'na 
ùghdar.  Chuir  e  cùl  gu  buileach  ri  nàdur-eolas,  ag 
ràdh  nach  robh  ann  air  fad  ach  meur  ealaine  gu  ro 
ghann  cuimte  'na  gnè,  agus,  fòs,  tè  a  bha  tur  air 
^  atharrach  dreach  ris  an  t-seorsa  a  bha  cho  mòr 
ionmhuinn  leis  fèin.  Chum  e  mach,  cuideachd,  nach 
b'iomchuidh  an  ni  dùil  a  bhi  ri  co-thriall  a  bhi  ann  ach 
a  dòigh  agus  a  rathad  freagarrach  fèin  a  bhi  air  an 
leigeadh  do  gach  aon  fa  leth  de'n  dà  mhòir  so  de'n  aona 
ealain.  Tha  an  roinn  so  a  rinn  Platon  air  an  fheall- 
sanachd,  no,  air  a'  chuid  is  lugha  dheth,  a  chuidich  e  gu 
mòr  gu  a  tharruing  an  làthair  agus  gu  a  suideachadh ; 
tha  mi  ag  ràdh  gu'm  bheil  an  roinn  so  air  an  fheall- 
sanachd  a  rinneadh  ri  linn  Phlatoin  cho  feumail 
stàmhor  anns  gach  dòigh  agus  nach  fhuilear  dhomh 

beagan  bhriathran  a  chur  an  cèiU  air  na  bha  Platon  a' 
creidsinn  agus  a'teagasg  an  rathad  na  feallsanachd. 
Air  tùs,  mata,  ar  le  Platon  gur  ann  o  cheàrn  no 
aobhar  neamhaidh  air  seors-èiginn  a  bhios  an  inntinn  no 
an  t-anam  a'  sruthadh  am  mach  thun  an  duine,*  agus, 
air  do'n  duine  bàs  fhaighinn,  gur  èiginn  do'n  anam 
tiUeadh  san  uair  do'n  cheart  cheàrn  sin  as  an  do  shruth 
e  mach  an  ttis,  's  e  sin,  a  rèir  teagasg  Phlatoin,  anam  a' 
chruinne-chè,  oir  b'e  creidmheach-an-iomadh-dia  a 
bh'ann.  A  rèir  Platoin,  cuideachd,  tha  tri  seorsa 
anaman  ann  (1)  am  fior  anam,  (2)  an  t-anam  a  ghabhas 
leigheas  no  teasraiginn,  agus  (3)  an  t-anam  nach  toir 
aon  chuid  dhiubh  sin,  ach  a  tha  builteach  o'n 
t-sìorruidheachd  do  bhàs  bith-bhuan.  Shaoil  le 
Platon,  fòs,  gu'm  feum  an  t-anam  rud-èiginn  de  smal 
fhaighinn  dha  fèin  an  àm  dha  bhi  siubhal  troimh  'n 
fhailmhe  o'n  cheàrn  neamhaidh  as  an  do  dheachdadh 
e  an  tùs  a  dh'  ibnnsaigh  a  dhachaidh  daonna  ann  an 
colann  an  duine ;  ach  gu'n  robh  an  smal  no  a'  mheang 
so  a  bhiodh  a'  truaiUeadh  agus  a'  lagachadh  an  anama 
buailteach  gu  bhi  air  a  shiapadh  air  falbh  is  air  a 
dubhadh  as  leis  an  t-anam  e  fèin.  A  chum  na  crìche 
sin,  feumaidh  an  t-anam  chomhnuidh  a  ghabhail  an 
caochladh  cholannan  air  leth,  e  a  bhi  gam  beo- 
fhiosrachadh  is  gan  gluasad  le  a  làthair-san  aon  an 
dèidh  aoin. 

An  nis,  b'e  aon  de  na  buil  a  bha  an  cois  creidimh- 
nan-iomadh-dia  gu'm  b'  fheudar  do'n  aidmheilear  an 
fhailmhe  neamhaidh  a  dh'  àiteachadh  's  a  dhomh- 
lachadh  le  àireamh  gun  chunntas  de  fho-dhiathan, 
spioradan,  eadar-mheadhonaidhean  neo-fhaicsin- 
*  'Na  bheachd-san  b'ionann  an  dà  ni. 

neach,  agus  an  leithidean  sin  de  chruthan  agus  de 
dhealbhan  neo-thalamhaidh  do-bheantuinn.  Se  an 
dleasnas  bu  mhò  a  chaidh  a  chur  an  earbsa  ris  a' 
chuideachd  neo-chorporrach  so  iad  a  bhi  'nam 
meadhon  spioradail  air  co-comunn  is  co-sheanachas  a 
chur  air  bonn  eadar  a'  cheud-aobhar  tuigseach  (se  sin 
spiorad  mòr  a'  chruinne-chè),  agus  an  duine  no  an 
t-anam,  a  thàinig  a  nuas  as  an  fhlaitheas  gus  e  a  dh' 
fhiosrachadh  rè  a  thuruis  ghoirid  troimh  an  t-saoghal 
so.  Agus  an  dlùth  cho-chordadh  ris  a'  chreideamh  so  a 
bha  Platon  a'  cur  ùidh  ann,  bhatar  a'  creidsinn  gu 
làidir  gu'n  robh  saoghal  mòr  nan  tograidhean  agus  nan 
àrdsmuaintean  a'  cheart  cho  riochdail  dealbhach  a 
thaobh  nàdur  agus  co-shuidheachadh  nan  nithean  a  tha 
ga  àiteachadh  sa  tha  gach  cuspair  agus  culaidh  talmh- 
aidh  a  bhios  ar  ceudfathan  corporra  fèin  'nam 
meadhon  air  a  bhi  gan  cur  air  shìiilean  duinn. 

Uime  sin,  b'e  am  beachd  a  sheas  Platon  agus  an 
sgoil  òirbheirteach  a  chuir  e  air  bonn,  gu'm  bheil 
na  h-as-tharruingean  a  bhios  ar  n-inntinnean  a'  cruth- 
achadh  agus  a'dealbhadh  daibh  fèin,  an  àm  duinn  dol 
f  o  ghleus  a  chum  meorachadh  a  dhèanamh  air  buadhan 
inntinn  is  anam  an  duine ;  bha  Platon  agus  a 
dheisciobuill  de'n  bharail  gu'm  bheil  na  rudan  so, 
còmhla  ris  gach  culaidh  nàdurra  a  tha  r'am  faicinn 
mu'n  cuairt  duinn,  a'  cheart  cho  riochdail  dealbhach 
ris  a'  chruinne  fèin.  Anns  dJ  Phaedo  ainmeil  aige,  's  e 
an  t-earail  agus  a'  chomhairle  a  tha  Platon  daonnan 
a'  toirt  seachad,  gu'm  feum  an  duine  ('s  e  sin  an 
t-anam),  a  bhi  do  ghnàth  a'  stri  ri  fhaiginn  air  a  bhi 
cuidhichte  's  a'  cholann,  agus  gu'm  feum  e  èirigh  suas, 
ceum  air  cheum,  o  ghrunnd  iosal  nan  ceudfhathan 

agus  nam  buadhan  corporra  a  dh*  ionnsaigh  na 
h-àrd-cheàrna  ion-mhiannaichte  sin  anns  am  bheil 
an  Tuigse  gun  smal  gun  cheann  a'  sior-ghabhail  tàmh. 
Aon  uair  is  gu'n  rachadh  aig  an  duine  air  an  àrd-as- 
tharruing  so  a  chur  seachad  mar  is  còir,  an  sin  dh' 
fheumar  bunait  a  dhèanamh  do'n  reuson  as  gach  sàr- 
bheachd  agus  àrd-smuain  air  an  tig  dealbhadh  is  rioch- 
dachadh  fhad  sa  bhios  an  t-anam  anns  an  tuineadh  gun 
choimeas  sin ;  agus  a'  bhunait  a  fhuair  an  t-anam  dha 
fèin  mar  so  feumar  a  chur  gu  deagh  fheum  air  sheol  is 
gu'm  biodh  co-chomunn  agus  co-sheanachas  tlàth  gun 
stad  gan  cur  air  bonn  eadar  an  àrd-spiorad  (ceud- 
aobhar  tuigseach  a'  chruinne-chè)  agus  prìomh-toradh 
uasal  a  mhòralachd  agus  a  chumhachd-san,  's  e  sin  an 
t-anam.  Is  ann  le  fèin-àicheadh ;  ceannsachadh  nan 
ana-miannan  anns  na  gluasadan  is  lugha ;  gabhail  traisg 
gu  tric  ;  beò-smuaineachadh  agus  sior-mheorachadh 
nan  cuspairean  inntinn  is  àirde  dreach  agus  brìgh  ; 
leanail  gu  dlùth  ris  na  comhairlean  a  bu  ghhce  a  chaidh 
riamh  a  dhealbhadh  chum  cobhair  a  thoirt  do'n  urra 
sin  leis  am  maith  a  anam  a  shnàmh  gu  teann  ri  Dia, 
agus  gnàthaichean  eile  spioradail  mar  iad  sin;  so 
againn,  a  rèir  Platoin,  cuid  de  na  meadhonan  air  an 
èiginn  duinn  f  eum  a  dhèanamh,  ma's  àill  leinn  ar  n-ana- 
miannan  a  chlaoidh  mar  is  còir,  agus,  tre  sin,  dol  air 
ar  n-aghaidh  gus  ruigsinn  air  an  ionaid  ait  sin 
far  am  bheii  an  tasgadh  air  ar  son  tàmh  gun  chrìch 
maiUe  ri  seanachas  bith-bhuan  eadar  ar  n-anam  fèin 
agus  ceann-aobhar  neo-bhàsmhor  a  h-uile  seorsa  sonais 
agus  gUocais.  Mar  sin,  faicear  gu'n  robh  Platon  de'n 
bheachd  gur  ionnan  an  duine  (no  co  dhiu  anam  an 
duine),  agus  cruitheir  uile-chumhachdach  a   h-uile 

ni ;  is  gur  e  brìgh  uile  an  teagaisg  a  thug  e 
gu'm  faodadh  an  t-anam  e  fèin  a  thogail  an  àrd 
cho  fada  os  ceann  ghnothaichean  corporrach 
ar  saoghail-ne  is  gu'm  faodadh  e  fa  dheoidh  e 
fèin  a  dh'  ath-cheangail  ri  Dia,  agus,  tre  sin,  a 
bhi  'na  cho-chompairtiche  maille  ris  air  foirbh- 
eachd  gun  tùs  gun  cheann  Ughdar  ioll-mhiannaichte  a 
h-uile  neach  agus  ni.  Is  lèir  an  gnothach,  mata,  gu'm 
bheil  a  bhi  tagradh  as  leth  a  leithid  sin  de  cho- 
ionnanachd  ionnan  agus  a  bhi  a'  cantuinn  nach 
urrainn  rud  sam  bith  èis  no  grabadh  air  bith  a  chur  air 
anam  sam  bith  leis  am  maith  snàmh  gu  teann  ri  Dia, 
ach  a  mhàin  na  ceangailean  is  na  cuibhrichean  cor- 
porrach  leis  am  bheil  e  air  fhasdadh  gu  teann  ris  a* 
cholainn. 

Thachair  gu'n  robh  an  tìm  anns  an  do  theann 
Platon  ri  teagasg  anabarrach  freagarrach  d'a  leithid 
sin  de  shearmonachadh.  Bha  an  saoghal  càiUichte 
aig  an  àm  ud  seachd  sgith  de  'n  bhaothaireachd 
àna-bheusach  is  de'n  phràcais  baoiseach  leis  an  robh 
an  sean  chreidheamh  pàganach  ludaichte,  is  air  a 
thruaiUeadh  air  fad.  Air  an  aobhar  sin,  chan 
ionghnaidh  ged  a  chaidh  gabhail  gu  fuathasach  ris  an 
teagasg  ùr,  a  dh'èirich  mar  so  o  neart  gu  neart,  gus  mu 
dheireadh  gu'n  robh  a  chuid  dheisciobuil  cho  Uonmhor 
ach  beag  ri  gainmhich  na  tràgha.  Aon  de  na  bhuil  bu 
mhò  a  bha  sruthadh  am  mach  o'n  tionndaidh  mhòr  so  a 
rinneadh  air  cridhe  is  inntinn  dhaoine,  b'e  sin  gu'n 
deachaidh  an  dealachadh  a  rinneadh  eadar  a'  phrìomh- 
fheaUsanachd  air  an  dara  taobh  agus  eolas-nàduir  air 
an  taobh  eile  a  dhaingneachadh  's  a  mheudachadh  mar 
nach  b'olc,  leis  cho  cinnteach  sa  bha  ''  am  Maighstir  '' 

e  fèin  gu'n  robh  an  t-eadar-sgàradh  sin  ceart  agus  goir- 
easach  anns  gach  dòigh.  Os  bàrr  so  uile,  bu  leoir 
an  eisimpleir  a  thug  Platon  seachad  gus  seol  tur  ùr 
a  thoirt  do  sgoil  is  fhòghlum,  agus  an  tòir  air  uas- 
oilean  (tòir  e  sin,  faodaidh  mi  a  ràdh,  a  chaidh  a  chur 
air  bonn  linntean  mu'n  do  rugadh  esan),  a  stiùradh 
a  dh'  ionnsaigh  chrìochan  agus  chuspairean  nach 
robh  aige  san  amharc  riamh  roimhe,  agus  nach 
deachaidh  riamh  a  rèiteachadh  mar  bu  chòir,  gus  an 
d'thàinig  Platon  thun  an  t-saoghail,  agus  a  thug  e 
treun  oidhirp  air  na  cùisean  so  uile  a  chur  fo  rian 
stèidheil  seasrach  agus  air  deadh  riaghailt.  An  cruth 
agus  an  dealbh  sònruichte  sin  a  leig  Platon  air  a  h-uile 
seorsa  iarraidh  agus  rannsachaidh  a  tha  an  crochadh 
ris  an  anam  agus  a  chuid  bhuadhan,  bhuainich  iad  sin 
cha  mhòr  gun  mhùthadh  gun  atharrachadh  sam  bith 
o'n  àm  ud  eadhon  gus  an  là  'n  diugh. 

Se  foileadh  gu  sònruichte  maith  a  bh*  ann  do'n 
fheallsanachd  air  an  robh  Platon  'na  ùghdar,  agus  aon 
uair  is  gu'n  robh  i  air  tighinn  gu  inbhe  agus  modh  àrd 
urramach  cha  robh  ann  ach  ise  rè  iomadh  hnn  'na 
dhèidh  sud.  Co  dhiu,  tha  so  fìor  cho  fad  sa  bha  na 
sgoiltean  agus  daoine  fòghluimte  gu  coitchionn  air 
an  gabhail  a  staigh.  Mar  a  thuirt  mi  cheana, 
chaidh  fàilt  is  furan  a  chur  air  an  fheallsanachd  aig 
Platon  air  gach  taobh,  agus,  air  do'n  mhaighstir 
bàs  fhaighinn,  se  a  bhi  ga  leanail  'na  lorg  cho 
dluth  dileas  sa  ghabhadh  cur  an  gnìomh  an  dleas 
a  b'àirde  a  bhiodh  an  fheadhainn  a  thàinig  'na 
dhèidh  a'  smuaineachadh  gu'm  b'urrainn  iad  a  chur 
seachad.  Ach,  cho  luath  sa  theann  an  creidheam 
Criosdail  ri  greim  daingean  a  chosnadh  air  cridhe 

is  inntinn  mhic-an-duine,  an  sin  chunnacas  gu  soiUeir 
nach  robh  an  t-seorsa  f eallsanachd  air  an  robh  Platon 
'na  ùghdar  (fiùmhor  agus  cuideachail  mar  a  bha  i  sin 
an  iomadh  dòigh),  freagarrach  na's  mò  tuiUeadh  do'n 
t-saoghal  ùr  a  bha  a'cinntinn  suas.  A  rèir  coltais,  is 
iad  pàganaich  air  an  do  rinn  a'  Chriosdachd  rud-èiginn 
de  dhrùdhadh  mar  bha  a  bh'  anns  an  fheadhainn  a 
chuir  air  bonn  an  tùs  gluasad  a  bha  ri  iomadh  atharra- 
chadh  mòr  domhain  ris  nach  robh  sùil  no  dùil  aig  neach 
a  thoirt  mu'n  cuairt ;  ach  cha  b'fhada  'na  dhèidh 
sin  mu'n  robh  na  pàganaich  fiùmhora  so  air  an 
leanail  le  àireamh  bheag  de  fhìor  Chriosdaidhean,  is 
iad  uile  fada  an  geall  air  na  prìomh-bheachdan  a  leig 
Platon  seachad  a  tharruing  an  co-chòrdadh  ri  spiorad 
agus  bun-stèidhean  a'  chreidhimh  Chriosdail.  De'n 
bhuidhinn  leth-phàganach  leth-Chriosdaidh  so,  feumar 
sealltuinn  air  Plotinus,  agus  a  dheisciobul  ainmeil, 
Porphyry,  mar  dhaoine  nach  robh  an  coimeas  furasda 
ri  fhaotainn  aon  chuid  'nan  Hnn  fèin  no  fada  'na 
dhèidh  sin.  Chuir  an  dithis  òirbheartach  so  saothair 
mhòr  gus  teagasg  Phlatoin  a  dh'  ath-dhealbhadh  's  a 
rèiteachadh,  a  chum  is  gu'm  f  aodadh  co-fhreagarrachd 
is  co-chòrdadh  coimhhonta  a  bhi  ann  eadar  na  bhiodh 
na  sgoiltean  pàganach  a'  teagasg  agus  firinnean 
buanmhaireannach  a'  chreidimh  Chriosdail.  Ris  a' 
ghluasad  mhòr  so  a  chuir  Plotinus  agus  Porphyry  air 
bonn  theirear  am  bitheantas  an  ''  Ur-Phlatonachd '' ; 
agus  ge  a  dh'  fhairtUch  gu  buileach  air  na  daoine  a  dh' 
ainmich  mi,  cho  maith  is  air  na  deisciobuil  a  thàinig  nan 
dèidh,  an  cuspair  sònruichte  sin  a  bha  aca  san  amharc 
a  thoirt  am  mach  ('s  e  sin  a'  phàganachd  a  dhèanamh 
neo-eisimealach  air  a'  Chriosdachd,  agus  sean  chreidh- 

eamh  an  t-saoghail  a  dhealbhadh  's  a  shuidheachadh 
as  ùr  mar  rian-creidhimh  comasach  air  gach  togradh 
agus  iarraidh  spioradail  a  shàsachadh) ,  gidheadh  rinn 
na  h-òraidean  is  na  sgrìobhaidhean  cònnsachaidh  air 
an  robh  iad  'nan  ìighdairean  drùdhadh  mòr  agus 
maireannach  air  cridhe  is  inntinn  nan  Criosdaidhean 
a  b'  ainmeile  bhiodh  a'  cur  'nan  aghaidh,  chan  e 
mhàin  ri  àm  an  hnn  fèin,  ach  fada  an  dèidh  do 
Phlotinus  agus  Porphry  bàs  fhaighinn. 

Cha  deic  an  ni  dearmad  a  dhèanamh  an  so  air 
dithis  Chriosdaidh  (tha  mi  a'  ciallachadh  Origen  agus 
Nh.  Augustin),  a  thug  oidhirp  gu  maith  làidir  fogh- 
ainteach  air  sgrìobhaidhean  Phlatoin  a  Chriosdachadh, 
no,  co  dhiu  pàirt  dhiubh  a  dh'  fhàgail  fo  chruth  rud 
beag  na's  lugha  pàganach  na  bha  aca  an  uair  a  dh'fhàg 
iad  làmh  chomasach  a'  mhaighstir  ainmeil  sin.  Mar 
an  ceudna,  anns  na  sgrìobhaidhean  a  dh'  fhàg  Nh. 
Augustin  'na  dheidh,  faicear  gu'n  robh  e  fo  chomain 
nach  bu  bheag  do'n  fheallsanach  phàganach  air  son 
cuid  nach  suarach  de  na  beachdan  aige  fèin.  Tha, 
cuideachd,  a'  cheart  sgeul  so  ri  innseadh  mu  Origen, 
Clement  à  Alexandria,  agus  iomadh  ollamh  Criosdaidh 
ainmeil  eile  a  thug  sàr-ionnsaigh  air  an  fheallsanachd 
aig  Platon  (no  co  dhiu  a  mheud  sin  dhith  agus  a 
bhiodh  iad  a'  measadh  buailteach  d'a  leithid  sin 
de  ghioUachd),  a  cho-rèiteachadh  ri  am  beachdan 
fèin  mu  nàdur  Dhè  agus  buadhan  an  anma.  Ma 
dh'  fhaoidteadh,  nach  do  shoirbhich  na  h-oidhirpean  so 
leis  an  fheadhainn  a  thug  iad  cho  maith  sa  bha  cuid 
dhiubh  a  chuir  làmh  anns  a'  ghnothach  sin  a' 
saoilsinn ;  ach,  a  dh'aindeoin  sin,  bu  lèir  an  gnothach 
gu'n  robh  rath  agus  soirbheas  nach  beag  'nan  cois— cliù 

agus  biùthas  an  fheallsanaich  phàganaich  a'  dol  an 
àird  agus  am  meud  mar  is  mò  a  bhiodh  na  h-oUaimh 
Chriosdail  a'  reusonachadh  a  chèile  agus  a'  dèanamh 
deasbud  m'a  dheidhinn,  agus  an  creidheamh  Criosdail, 
air  an  làimh  eile,  a'  sior-dhol  fo  ghluasad  agus 
a'faighinn  dha  fèin,  troimh  'n  mheadhon  ceudna, 
iomadh  beachd  soillseach  agus  barail  stàmhor  nach  d' 
fhuair  e  riamh,  ma  dh'  fhaoidteadh,  air  chaochadhl 
dòigh  ri  sud.  Mar  cho  brìoghmhor  làidir  sa  bha 
bhuaidh  a  bha  aig  an  co-bhualadh  stàmhor  so  a 
thachair  eadar  an  creideamh  Criosdail  air  an  dara 
taobh  agus  an  Ur-Phlatonachd  air  an  taobh  eile, 
measaidh  sinn  sin  mar  is  ceart  ma  ghabhas  sinn  beachd 
air  barail  àraid  a  leig  Plotinus  seachad  uair,  is  e 
a  gabhail  beachd  air  fìor  chrìch  agus  ceann-ùidhe  na 
feallsanachd  uile.  Is  ionnan  a'  chràbhachd  agus  an 
fheallsanachd  (ars  esan),  o'n  is  e  so  an  t-aon  chuspair 
air  am  bheil  iad  le  chèile  an  tòir — an  t-anam  a 
tharruing  an  co-aonadh  ri  Dia.  Ach,  a  dh'  aindeoin 
gach  deasbud  a  rinneadh,  agus  cathbheoil  a  chaidh 
a  chur,  cha  robh  e  an  dàn  do'n  Ur-Phlatonachd 
fad  sheasamh  a  dhèanamh  an  aghaidh  ionnsaighean 
gun  sguir  a'  chreidhimh  Chriosdail.  A  lion  beag 
is  beag,  theann  an  Ur-Phlatonachd  ri  gach  lùths 
agus  comas  a  bha  aice  a  chall.  Stàth  no  buann- 
achd  di  fèin  cha  robh  e  na's  fhaide  'na  comas  a  thoirt 
as  gach  aobhar  agus  reuson  a  chaidh  a  thairgse  mar 
lethsgeul  air  son  i  a  bhi  ann.  Mar  bu  mhò  a  bhiodh 
an  creideamh  nèamhuidh  ùr  a'  cosnadh  air  an  t-seann 
fhear,  agus  a'  bagradh  cur  as  do'n  phàganachd  air  fad, 
is  ann  is  doimhne  a  chaidh  an  Ur-Phlatonachd  fo 
neul,  gus  mu  dheireadh  gu'n  d'thàinig  crìoch  air  an 

deasbud  chniaidh  gu  h-iomlan,  agus  gu'm  b'èiginn 
do'n  Ur-Phlatonachd  tàradh  air  falbh  o'n  rèis. 

B'  ann  car  mar  so  mata  a  bha  suidheachadh 
chùisean  an  uair  a  bhrùchd  na  treubhan  Teutonach  a 
steach  do'n  impireachd,  agus  a  theann  iad  ri  rian  agus 
riaghladh  luchd-nan-legion  a  lannadh  as.  Rol  agus 
ghluais  iad  na  miltean  borba  aca  thairis  air  a'  chuid  bu 
mhò  agus  a  bu  ghrinne  de'n  Roinn-Eòrpa  ;  agus  's  e  a 
thachair  an  cois  nam  modhanan  gun  seadh  gun 
iochd  a  chleachd  iad  anns  gach  ceàrn  ach  beag  a 
bha  cho  mi-shealbhach  agus  truimead  an  dioghaltais 
a  dh'  fhiosrachadh,  gu'n  deachaidh  gach  seorsa 
fòghluim  agus  uas-oilein  leis  an  robh  na  dùthchannan 
,a  smachdaich  iad  air  an  comharrachadh  am  mach 
roimh  sud  a  sgriosadh  is  a  mhùchadh  as  gu  tur 
car  tamuiU. 

Is  iad  Ceiltich  a  dhùisg  an  Roinn-Eòrpa  as  an 
t-suain  cadail  anns  an  do  thuit  a'  phàirt  bu  mhò 
dith  air  tàiUe  nan  àrd-ghaoisean  a  bhi  air  an 
smaladh  fodha  leis  na  borbaich  neo-mhùimeach  aineol- 
ach  cruith-chridheach  a  dhòrt  am  mach  'nam  miltean 
à  taobh  tuath  na  tìr-mòire.  An  "  Doctor  Subtilis  " 
(lain  Sgottach  as  an  Dùn  an  Eirinn),  Siadal  (Sedulius), 
Mìcheil  Sgottach,  Marianus  Sgottach,  Adhamh 
Sgottach  ;*  ainmean  mar  an  fheadhainn  so,  nach  eil 
iad  f athast  f o  mhòr  chUù  agus  mheas  againn  uile  ?  Tha 
na  h-ainmean  so  a'  toirt  an  cuimhne  duinn  cho  tric  sa 
bheirear  iomradh  orra  àrd  fheartan  agus  buadhan 

*  Chan  eil  fios  cinnteach  co  i  an  dùthaich  d'am  buineadh 
na  "  Sgottaich  "  so.  Coma  co  dhiu,  tha  so  fìor  a  thaobh  na  cuid 
is  pailte  dhiubh.  Ach  gu'n  robh  Johannes  Scotus  Eirugena 
de  mhuinntir  Eirinn,  sin  gnothach  a  tha  an  Laideann  a'  fàgail 
rèidh  duinn. 

inntinn  gu  ro  iongantach  nan  daoine  d'am  buineadh 
iad.  Se  gaol  air  Criosda  agus  spèis  do  na  h-ealainean  a 
thug  air  a'  mhuinntir  ghreadhnas  dùthaich  am  breith 
's  an  araich  fhàgail,  agus  dol  thar  sàile,  eadar  an 
t-sèathamh  agus  an  naoidheamh  linn  B.T.,  gu  tìr-mòr 
na  h-Eòrpa.  Ach  cliùmhor  agus  feumail  an  iomadh 
car  ge  an  robh  an  obair  ionmholta  a  thug  iad  os 
làimh,  gidheadh  cha  robh  e  an  dàn  daibh  buaineach- 
adh  innte  gus  am  biodh  gach  dùil  agus  dòchas  a 
chaidh  a  dh'altrum  d'an  taobh  a  chiomhlionadh  mar 
bu  mhiann  is  mar  a  b'fhiughair.  Le  tighinn  gu  crìch 
na  h-ìmpireachd  a  chuir  Tearlach  Mòr  nam  Frangach 
air  bonn,  aon  uair  eile  bha  e  an  dàn  do  thìr-mòr  na 
Eorpa  tuiteam  'na  creich  aig  dubh-aineolas  maille  ri 
gach  gnè  mhi-mhodhalachd  air  an  urrainn  sinn  luaidh 
a  dhèanamh  no  smuain  a  leigeadh.  Car  mu'n  àm 
cheudna,  cuideachd,  theann  na  h-allabharraich  neo- 
shuairc  ris  an  canar  na  Lochlannaich  ri  eileanan  agus 
còrsaichean  Alba  is  Eirinn  a  chreachdadh  's  a 
spùilleadh  gu  goirt,  ionnus  nach  robh  fada  gus  an 
robh  na's  leor  aig  na  Ceiltich  ri  dhèanamh  dìonadh 
an  dachaidhean  fèin,  agus  seasamh  an  uas-oUein 
fèin,  gun  tighinn  air  dol  thar  sàile  gus  cinnich  eile 
a  dh'  oilneachadh  agus  a  lìomhadh. 

Ach,  mar  bu  dìiil  aig  mòran  is  mar  bu  nàdurra, 
cha  robh  an  fheallsanachd  gun  a  cuid  dhlitheil  fèin 
anns  an  Ath-bheothachadh  Htreachais  a  thachair  anns 
an  t-sèathamh-linn-deug.  Mar  a  chunnaic  sinn  a 
cheana,  b'e  barail  mhòr  a  bha  aig  na  seann  sgrìobh- 
adairean  air  a'  phrìomh-fheallsanachd,  agus  chan  eil 
cinnt  nach  robh  an  ealain  cheutach  sin  gu  mòr  na  bu 
chomha  leo  na  bha  a'  mheur  eile  de'n  fhòghlum  ceudna. 

Is  fior  an  ni  gu'n  robh  Empedocles,  Anaxagoras  (mu'n 
deachaidh  a  ràdh  aetatem  inter  experimenta  con- 
sumpsit),  Anaximenes,  Heraclitus,  agus  Democritus, 
fada  an  geall  air  saoghal  na  h-inntinn  a  dhèanamh 
ùmhal  strìochda  do  shaoghal  nan  nithean  corparrach 
agus  lèirsinneach ;  ach,  air  do  Phlaton  èirigh  suas,  agus 
a  theachdarachd  fèin  a  Hubhairt  seachad,  chaidh  seol 
tur  ùr  a  thoirt  do  chùisean  air  fad  ;  oir,  mar  a  thug 
Bacon  fa  near,  b'e  Platon  a'  cheud  fheallsanach 
Grèugach  a  chum  am  mach  riamh  gu'm  b'iomchuidh 
an  ni  car  mu  chrios  a  chur  anns  an  t-seann  dòigh 
air  a  bhi  a'  feallsanachadh,  agus  saoghal  nan 
nithean  faicsinneach  a  dhèanamh  ùmhal  strìochda 
do  shaoghal  an  spioraid  agus  na  h-inntinne.  Os 
bàrr  so  uile,  lean  na  f eallsanaich  a  bha  ann  an  dèidh  do 
Phlaton  bàs  fhaighinn  gu  teann  dlùth  ris  an  dòigh  sin 
air  a  bhi  a'  feallsanachadh  a  shònraich  agus  a 
stèidhich  am  maighstir  allail  sin,  agus  's  e  a  thachair  an 
cois  na  comhairle  thug  Platon  seachad  gur  e  beag  aire 
agus  a  meas  a  bhiodh  nàdur-eolas  a'  f aighinn,  (an  tràth 
a  chaidh  cùis  an  fhòghluim  air  a  smàladh  fodha),  làmh 
ris  na  bhiodh  a'  mheur  eile  de  'n  aona  ealain  ql' 
faotainn,  a  dh'aon  àm,  de  fheart  is  de  aire  di  fèin. 
Agus,  mar  nach  biodh  dùil  aig  neach  a  bhiodh  a' 
sealladh  air  duine,  is  an  duine  sin  an  cunnart  gearr 
bàthaidh,  ach  a'  cheart  neach  a  chaidh  à  sealladh 
fo'n  uisge  fhaicinn  aon  uair  eile,  nan  èireadh  dha 
èirigh  gus  an  uachdar  a  rithist,  mar  sin  a  thaobh  na 
feallsanachd :  an  dòigh  sin  air  a  bhi  a'  feallsanachadh 
bu  mhò  a  bha  fo  mheas  an  uair  a  thachair  di  dol 
fodha  b'e  sin  an  dreach  agus  a'chuma  a  bha  oirre  an 
dèidh  do'n  Ais-èirigh  htreachais  dol  na  pàirt — e  a' 

toirt  greim  air  làimh  aice,  ga  togail  an  àird  a 
rithist,  agus  ga  suidheachadh  as  uair  anns  a'  chathair- 
rìoghall  a  bha  leatha-se  o  shean. 

Mar  sin,  b'iad  Platon  agus  a'  phriomh-f  heallsanachd 
bu  cheann  is  bu  chrìch  do'n  Ath-bheothachaidh,  cho 
fad  sa  bha  an  ealain  sin  air  a  gabhail  a  staigh,  agus 
faodar  a  ràdh  gur  ann  an  uachdar  a  dh'fhan  Aristotle 
agus  am  maighstir  mòr  ud  eile  gus  an  do  dh'èirich 
Bacon  agus  Des  Cartes,  càraid  ainmeil  iad  so  a  chuir 
car  ùr  an  ruidhle  na  feallsanachd.  A  rèir  Bacoin,  chan 
fhaodar  cuid  no  gnothach  a  bhi  aig  an  fhìrinn  ri  aon 
seorsa  eolais  seach  a  chèile,  mur  bi  an  t-eolas  sin 
buailteach  gu  bhi  air  a  f  hìrinneachadh  le  dèachainnean 
a  bhios  ar  ceudfhathan  corporra  fèin  a'  solar  duinn.* 
Cha  mhò  a  bha  Des  Cartes  dad  air  dheireadh  air  an 
fhear  eile  ann  a  bhi  a'  cur  an  cèill  na  h-aona  tairgse ; 
ach  a  mhàin  gu'n  robh  esan  deonach  air  prionsapal 
àraid  a  leigeil  a  staigh  do'n  rian-smuaineachaidh  aige 
nach  robh  Bacon  a'  creidsinn  ann  idir,  no,  maith 
dh'  fhaoidteadh,  toileach  air  a  bhi  ag  aideachadh — 
se  sin,  gu'm  bheil  a  h-ionad  dUtheil  freagarrach  fèin, 
aig  an  inntinn  anns  an  t-saoghal  neo-lèirsinneach 
agus  gu'm  bheil  an  t-ionad  sin  ga  shuidheachadh  an 
taobh-a-staigh  dhinn  fèin.  Thilg  Des  Cartes  an 
cèiU,  cuideachd,  gur  e  eolas-nàdurra  prìomh  inneal 
agus  àrd-acuinn  inntinn  an  duine,  agus  gur  e  sin  an 
fheart  is  mò  blagh  agus  èifeachd  chum  àrd  ghluasadan 

*  "  Homo,  naturae  minister  et  interpres,  tantum  fecit  et 
intelligit,  quantum  de  naturae  ordine,  re,  vel  mente,  observaverit : 
nec  amplius  scit,  aut  potest."  Novum  Organum.  Shaoil 
le  Bacon  gur  e  faireachdainn  an  duine  ceann-aobhar  a  h-uile 
seorsa  eolais  a  th'  ann,  agus  mar  sin  nach  eil  ach  an  t-aon 
fhuaran-eolais  ann. 

uile  ar  buadhan  spiordail  a  stiùradh  's  a  chur  air 
deadh  riaghailt,  is  fo  rian  ceart  cuimseach. 

Ach,  ge  nach  ionnan  dòigh  a  bh'aig  an  dithis 
ainmeil  so  air  a  bhi  a'  feallsanachadh,  gidheadhb'ann 
daonnan  a  dh'  ionnsaigh  an  aona  chuspair  a  bhiodh 
teagasg  Bhacoin  agus  Des  Cartes  a'  triall.  B'e  chrìoch 
shònruichte  sin  an  fheallsanachd  dhèachainneach  a 
chur  an  leasachadh,  agus  an  ealain  sin  a  thogail  an 
àird  os  ceann  na  gnè  eile.  A  lion  beag  is  beag,  fhuair 
an  gluasad  ùr  so  a  chaidh  a  chur  air  bonn  a  leithid 
de  shiùbhal  de  dheachdadh  dha  fèin  is  gu'n  do  ghabh  e 
gu  luath  seachad  air  an  t-seann  fhear,  agus  a  rèir 
coltais  sin  tùrn  a  rinn  e  gun  uiread  agus  aon  oidhirp 
mhòr  a  bhi  riatanach.  An  ùine  gun  a  bhi  fada,  is  ann 
gu  tur  am  mach  à  fasan  a  chaidh  a'  phrìomh-fheall- 
sanachd.  Aon  an  dèidh  aoin,  dh'  èirich  feallsanaich 
suas  a  thuirt  nach  robh  stàth  no  feum  anns  an 
t-seann  dòigh  àir  a  bhi  a'  feallsanachadh,  agus  gur 
e  am  meadhon  dèachainneach  a  b'  fheàrr — gur  iuchair 
chinnteach  nach  gabh  fàiUneachadh  i  a  thaobh  gach 
gnè  fhìrinnteachd  na's  stàmhoire  brìgheile  na  chèile. 
Leis  a'  ghluasad  làidir  so  a  chuir  Bacon  agus  Des 
Cartes  air  bonn,  chan  ionghnadh  ge  a  chaidh  teagasg 
Phlatoin,  a  lion  beag  is  beag,  gu  tur  am  mach  à  fasan  : 
chaiU  e  ach  beag  gu  buileach  gach  cliù  agus  toirt  a  bha 
uairèiginn  aige,  air  chor  is  gu'n  do  sguir  i  ach  beag  gu 
buileach  air  a'cheann  thall  de  bhi  comasach  air  inntinn 
dhaoine  a  thàladh  d'a  ionnsaigh  fèin.  Cha  chuala  an 
nis  air  gach  taobh  ach  luaidh  agus  moladh  nan  dèach- 
ainnean  mar  mheadhon  gus  rìm-dìomhair  Dhè  agus 
nithean-falaichte  nàduir  a  dhèanamh  soiUeir  duinn, 
agus  rèidh  furasda  ri  thuigsinn.      Is  ann  mar  so,  a 

chaidh  cùisean  a  rianachadh  aig  an  àm  ud,  agus  f  aodar  a 
ràdh  nach  eil  mòran  muthaidh  ann  eadar  bharalaichean 
an  àma  ud  agus  bheachdan  an  là  'n  diugh ;  ach  a 
mhàin  gu'm  bheil  gluasad  beag  a'  tighinn  am  fianuis 
an  nis  leis  am  miann  briseadh  a  thoirt  à  ceannas 
cruaidh  nan  dèachainnean,  agus  Platon  is  Platonachd 
a  dh'aisigeadh  do'n  fheallsanachd. 

An  nis,  mar  thèid  againn  air  sùilean  ar  n-inntinn  a 
chur  gu  feum  agus  ais-shealladh  domhain  farsa- 
ing  a  ghabhail  air  eachdraidh  na  prìomh-fheall- 
sanachd,  ciod  e  chì  sinn :  dè  an  ni  is  mò  a  dhrùidheas 
oirnn  an  àm  duinn  sin  a  dhèanamh  ?  Nach  e  an  rud 
sònruichte  gu'm  bheil  an  dreach  agus  an  coltas  a  tha 
air  saoghal  an  anma,  còmhla  ris  gach  caochladh 
chomharradh  spioradail  air  am  bheil  an  saoghal  sin 
air  a  dhèanamh  suas,  ga  fhàgail  cho  tur  dealbhach 
riochdail  ann  an  sùilean  na  feadhnach  d'am  bheil  na 
nithean  neo-lèirsinneach  sin  'nan  culaidh-iarraidh  agus 
ceisteachaidh  daibh  sa  tha  rudan  corporra  a*  sealltuinn 
mar  sin  daibh-san  aig  am  bheil  an  gnothach  gu  bhi  a' 
feuchainn  ri  ceud-aobhar  nan  nithean  sin  a  thoirt 
fa  near,  agus  an  càil  's  an  nàdur  fhaighinn  am 
mach  agus  a  shoiUeireachadh  duinn  ?  Ach,  mur  eil 
mi  gu  mòr  air  mo  mhealladh  sa  chùis,  tha  gnothach 
gu  maith  cudthromach  eile  a'tighinn  am  mach  o'n 
sgrudadh  sin,  agus  se  sin,  eisimeileachd  an  anma  air 
glusadan  eolais-nàdurra,  inneal  mòr  an  spioraid,  a  rèir 
coltais,  mar  res  cogitans*  Chunnaic  sinn  mar  tha 
uach  robh  Des  Cartes  uile  gu  lèir  aindeonach  air  eolas- 
nàdurra  a  leigeil  a  steach  do'n  rian-smuaineachaidh 
aige,  ge  is  fior  an  ni  nach  eil  na  briathran  a  sgrìobh  e 

*  Des  Cartes. 

mu*n  ghnothach  cho  soiUeir  so-thuigseach  sa  dh* 
fhaodadh  iad  a  bhi,  agus,  gun  teagamh,  a  bhiodh  iad 
ann  an  ceart  da  rìreadh,  nan  do  chuir  e  uiread  de 
shaothair  is  de  dhragh  air  fèin  agus  a  bha  riatanach 
chum  a  bheachdan  a  dh'  fhàgail  soiUeir,  agus  saor 
is  a  h-uile  coltas  neo-chinnteachd. 

Ach,  se  an  ni  sònruichte  air  an  àiU  leam 
trom  leudachadh  a  dhèanamh  gu'm  b'fheudar  do'n 
Fhrangach  ainmeil  eolas-nàdurra  a  leigeil  a  steach 
do'n  rian  aige  mar  phàirt  nach  suarach  de'n  bheartach- 
adh  is  de'n  uigheamachadh  leis  an  robh  e  miannach 
air  an  t-saoghal  neo-fhaicsinneach  a  sgeadachadh; 
agus  an  ni  sin  a  b'  fheudar  dha-san  a  shocrach- 
adh  mar  sud  sàmhlaich  agad  fèin,  a  leughadair,  cho 
ceart  agus  cho  feumail  sa  bhiodh  a'  cheart  rud 
a'  sealltuinn  an  sùilean  dhaoine  a  bha  a*  cur  an 
uile  mhuinghinn  agus  mheas  anns  a'  phrìomh-fheall- 
sanachd,  aig  nach  eil  cuid  no  gnothach  ri  a  leithid 
sin  de  ni  ri  nàdur-eolas.  "  Accessit  mens,"  arsa 
Anaxagoras ;  ach  nan  tigeadh  e  riamh  fodha,  an  uair 
a  labhair  e  mar  sud,  nach  d'  thàinig  mens  thun  an 
t-saoghail  gus  an  robh  gach  ni  eile  ach  beag  air  a  chur 
cruinn,  an  sin  is  mòr  is  eagal  leam  nach  ion  agus  nach 
airidh  esan  gu  bhi  air  a  mheasadh  mar  bhall  de'n  aona 
chuideachd  ainmeil  ri  Platon.  Coma  co  dhiu,  chan 
fhaodar  leudachadh  tuilleadh  is  trom  a  dhèanamh 
air  an  fhìrinn  bhrìoghmhor  so:  gur  e  Des  Cartes 
an  ceangal  is  stàmhoire  agus  is  treasa  anns  an 
t-slabhraidh  fhada  sin  a  tha  sìneadh  eadar  na 
Platonaich  air  an  dara  taobh  agus  luchd  an  nàduir- 
eolais  air  an  taobh  eile. 

Gun  teagamh,  is  mòr  am  beud  gu'm  biodh  aig  mac- 

an-duine  claonadh  nàdurra  leis  an  tric  leis  e  a  bhi 
a'  mi-bhuileachadh  agus  a'  cur  gu  droch  chriòchan 
na  thèid  'na  chor  an  rathad  eolais  agus  fèin-fhiosra- 
chaidh.  A  rèir  coltais,  tha  taobh  blàth  aig  an 
duine  do  gach  seorsa  aibhsichidh  is  f aoine  na  chèile ; 
agus  na  measarrachd  agus  stuamachd  (gu  h-àraid  a 
thaobh  cainnt),  chan  eil  beus  no  subhailc  is  dorra 
dha  ionnsachadh  agus  a  chur  an  cleachdadh.  Tha 
an  fhàiUain  so  a  th'  annainn-ne  gar  fàgail  car  dìblidh 
suarach  air  uairean  ;  ach  chan  e  so  idir  lànachd  de'n 
chron  a  th'ann,  oir  saoiUdh  mi  gu'm  bheil  e  tachairt 
gu  tric  gu'm  bheil  an  ciorram  a  thuirt  mi  a'  cheart 
cho  nimheil  docharrach  do  chùis  an  eolais  sa  tha  e  neo- 
eireachdail  mi-chiatach  ann  fèin,  agus  neo-urramach 
do'n  fheadhainn  a  bhios  cionntach  air.  Gun  teagamh, 
b'ann  air  tàiUe  fàilUnn  no  ana-bheus  de'n  t-seorsa  so  a 
thuit  do*n  phrìomh-fheaUsanachd  dol  à  fasan,  agus  is 
ann  air  a'cheart  aobhar  cuideachd  a  chaidh  spèis  agus 
muinghinn  an  t-saoghail  fhòghluimte  a  bhuileachadh 
an  tomhas  tuiUeadh  is  trom  paiUt  air  a'  mheòir  eile 
de'n  ealain  cheudna.  Cuid  de  na  buil  mi-shealbhach  a 
bha  an  cois  an  atharrachaidh  mhi-chunbhalaich  so, 
gabhaidh  iad  sin  mineachadh  gu  ceart  mar  bheirear  an 
aire  cuid  de  na  h-aobhair  air  bòiUch  agus  aibhseachadh 
agus  air  dol  air  faondra  leis  an  robh  an  fheadhainn  a 
ghabh  pàirt  ann  nochdta  tre  amadanachd  agus 
ròpaireachd  nam  Platonach  iad  fèin.  Is  maith  a 
dh'  fhaodadh  neach,  is  e  dèidheU  air  na  daoine 
so  a  dhìonadh  o  gharbh  ionnsaighean  an  nàimhdean 
rud-èiginn  de'n  t-seorsa  a  thuirt  mi  a  thairgse  mar 
lethsgeul  air  son  a'  ghiulain  a  bha  air  na  Platonaich  ; 
ach   ge   a   rinneadh   so,  tha   mi  meas  nach  leor  an 

t-aon  rud  sin  a  mhàin  gus  an  gnothach  uile  a  rèiteachadh 
mar  is  còir.  Gun  teagamh,  feumar  beachdachadh  air 
claonadh  nàdurra  an  duine  gu  bhi  do  ghnàth  a* 
meudachadh  chùisean  tuiUeadh  is  còir  mar  cheann- 
aobhar  air  pàirt  nach  beag  de'n  tubaist  a  bha  ann. 
Agus  o'n  a  dh'  èirich  dhomh  buntainn  ris  an  rud  mu 
dheireadh  so,  bidh  cho  maith  duinn  agus  beagan 
bhriathran  a  chur  an  cèiU  mu  ghnothach  àraid  eile  air 
am  bheil  mi  a'  coimhead  mar  aobhar  làidir  air  cur  an 
lughad  is  dol  à  fasan  nam  Platonach. 

Chan  eil  cinnt  nach  robh  a*  phrìomh-fheallsan- 
achd  a'  cheart  cho  ciontach  air  peacachadh  an 
aghaidh  stuamachd  agus  measarachd  sa  bha  a' 
mheur  eile  de'n  aona  ealain,  an  dà  sheorsa,  ag  aonta- 
chadh  a  chèile  car  mu  seach,  a  rèir  coltais,  gus  cainnt 
mheudaichte  a  chleachdadh  mu  ghnothaichean  as 
nach  b'urrainn  daibh  a  bhi  idir  cinnteach,  agus  na 
gnothaichean  cudthromach  sin  fada  os  ceann  an  uile 
chomais  air  fuasgladh  a  thoirt  daibh.  Bha  cuid  nach 
beag  de  na  cruaidh-chàsan  a  bhiodh  na  feallsanaich 
a'gabhail  orra  fèin  a  bhi  fàghail  rèidh  soilleir  so- 
thuigsinneach  cho  cruaidh  deacair  ri  fuasgladh  is  gur 
laghail  duinn  a  ràdh  gur  e  saothair  gun  seadh  gun 
f  heum  a  bha  ann  oidhirpeachadh  ri  aobhar  eolais  gun 
mhearachd  a  dhèanamh  dhiubh.  Cha  ghabh  na 
nithean  sin  mìneachadh  ceart  gu  là  bràth :  do  Dhia  a 
mhàin  tha  iad  rèidh  soiUeir. 

An  nis,  ciod  iad  na  prionsapalan  no  na  puincean- 
aidmheil  bu  bhò  a  bha  comharrachadh  am  mach 
na  feallsanachd,  a  rèir  is  mar  a  thuigeadh  i  sin 
le  Platon  agus  a  luchd-leanmhuinn  ?  Nach  iad  so 
iad,  gu'm  bheil  comas  aig  an  anam  air  eolas  iomlan 

fhaighinn  air  Dia,  is  air  a  bhi  a'  snàmh  gu  teann 
ris  ann  an  ionad  an  àigh,  ni  a  dh'fhaodadh  neach 
a  thoirt  am  mach  le  e  a  bhi  ag  èirigh  o  eolas  air 
rudan  talmhaidh  gus  aithne  gun  mhearachd  gun 
cheann  a  chur  air  nithean  neo-thalmhaidh — 
's  e  sin,  Blagh  agus  Brìgh  air  nach  tig  crìoch  no 
caochladh,  agus  an  leithidean  sin  de  as-tharruingean 
fìor-ghlan.  Fòs,  thubhairt  Platon  gu'm  faodadh  an 
t-anam  siubhal  air  adhart  agus  faighinn  air  ais  dha 
fèin  an  t-eolas  iomlan  sin  air  fior  rudan  {vere  entium), 
a  bha  leis  mu'n  do  thachair  dha  colann-daonna  a 
ghabhail,  agus,  sgeadaichte  mar  so  le  foirbheachd 
gun  choimeas,  gur  comasach  dha  èirigh  suas  troimh 
'n  fhailmhe  a  dh*  ionnsaigh  an  ionaid-chomhnuidh 
bhith-bhuan  sin  a  tha  coisgrichte  do  spiorad  glòrmhor 
na  Fìrinne  gun  tùs  gun  chrìch,  agus  beathachadh  is 
àrach  nèamhaidh  fhaighinn  dha  fèin  an  sin,  le  bhi 
meorachadh  gun  tàmh  gun  sguir  bhuadhan  iongantach 
na  foirbheachd  is  mò  stàth  agus  brìgh.  Mar  a 
thug  mi  fa  near  a  cheana,  b'ann  le  cur  caithris  ri 
traisg,  le  bhi  toirt  air  a'  cholann  i  fèin  a  chlaoidh  's 
a  chìosachadh,  agus  le  gnìomhan  agus  gnàthaichean 
eile  spioradal  mar  iad  sin  a  shaoil  le  Platon  gu'n 
rachadh  aig  an  anam  air  a  bhi  cuidhichte  's  a' 
cholann,  agus,  fa  dheoidh,  snàmh  gu  teann  ri  Ceann- 
aobhar  tuisgeach  uile-chumhachdach  a  h-uile  ni. 
Mar  so,  is  lèir  an  gnothach,  a  rèir  is  mar  a  bha 
Platon  a'  beachdachadh  air  cùisean,  nach  robh 
mòran  mùthaidh  ann  eadar  Dia  (prìomh-fhuaran 
agus  ceann-aobhar  gach  anma),  agus  toradh  spioradail 
a  fhearta  agus  a  mhòralachd  gun  cheann,  se  sin  mac- 
an-duine,  o  nach  eil  comas  an  anma  air  a  bhi  snàmh  ri 

Dia  cho  dlùth  teann  is  gur  ionann  spiorad  dha-san  is 
duinn-ne  an  eiseimeil  ri  ni  sam  bith  ach  a  mhàin 
gluasad  dìomhair  ar  toil  's  ar  miann  fèin. 

Gu'n  robh  a'  bhuaidh  a  bh'aig  Platon  air  an  fheall- 
sanachd  làidir  foghainteach  agus  maireannach  thar 
innseadh,  sin  againn  f ìrinn  a  bhios  eachdraidh  uile  na 
h-ealaine  a'  làn  dhearbhadh  duinn.  Chan  e  mhàin 
gu'n  robh  a'  bhuaidh  a  thuirt  mi  mòr  agus  èifeachdach 
ri  a  là  agus  a  Unn  fèin,  ach,  fada  'na  dhèidh  sin, 
bha  Platon  air  a  mheas  mar  rogha  is  tagha  nan 
sean  fheallsanach  uile.  Is  iomadh  buidheann 
agus  "  sgoil "  ainmeil  a  dh'  èirich  suas  an  dèidh 
do  Phlaton  bàs  fhaighinn,  agus  a  bha  fo 
chomain  nach  beag  dha  air  son  cuid  nach  suarach 
de  na  beachdan  anns  am  biodh  na  buiU  aca  a'  làn 
chreidsinn,  agus,  fòs,  a  ghabh  gu  toileach  ris  mar  am 
fear-suidheachaidh  agus  am  prìomh-mhaighstir  fèin. 
Am  measg  na  feadhnach  a  ghèill  mar  so  do  eisimpleir 
agus  sheoladh  Phlatoin,  tha  r'an  cunntadh  luchd- 
leanmhuinn  duine  àraid  d'an  ainm  Mani,  feallsanach, 
a  chaidh  a  cheusadh  mu'n  bhUadhna  276  B.T., 
agus  a  theagasg  f ad  mhòran  bhhadhnachan  gur  e  eolas 
agus  fòghlum  an  t-aon  ni  a  tha  riatanach  chum  na 
sìorruidheachd  a  ruigsinn.  Dlùth  an  lorg  an  ceum- 
san  mhèars  na  Gnostaich,  buidheann-cràbhaidh 
a  tha  am  floreat  ri  shuidheachadh  eadar  an  dara 
agus  a'  chòigeamh  Unn  B.T.  Bha  an  dream 
so  a'  creidsinn  agus  a'  teagasg  gur  e  eolas  a 
mhàin  is  murrach  air  an  rathad  gu  flathanas  a 
dhèanamh  rèidh  soiUeir  do'n  anam,  a  dh'fhaodas  e 
fèin  a  chur  an  co-ionnanachd  ri  Dia  àm  air  bith  a 
thogras   e,    air    chumhnant    is   nach    bi   feuchainn 

ri  ath-chruthachadh  a  thoirt  am  mach  ach  a 
mhàin  air  àilleas  ghluasaid  eolais-nàdurra  air  chor- 
èiginn.  Bhiodh  na  Gnostaich  a'  gabhail  orra  fèin 
gur  iad-san  an  dream  aig  an  robh  am  fior  eolas, 
agus  air  an  aobhar  sin  shaoil  leo  nach  robh  aon 
chuid  fìor  eolas  no  fior  chràbhadh  r'am  faotainn 
an  taobh  am  mach  d'an  òrdagh  is  d'an  sreathan  fèin. 
Cho  luatha  sa  chaidh  co-chruinneachadh  de 
bheachdan  mar  iad  so  a  chur  cruinn,  agus  a  chraobh- 
sgaoil  a'  bharail  nach  robh  a  dhìth  air  an  anam 
ach  a  mhàin  dùrachd  a  dhèanamh  gus  co-sheanachas 
spioradail  a  chur  air  bonn  eadar  e  f èin  agus  Dia,  cha 
ruigear  a  leas  ionghnadh  a  ghabhail  ge  a  dh'  èirich 
iomadh  sgoil  agus  buidheann-cràbhaidh  suas,  deas  gu 
lèir  gu  ùidh  gun  cheann  a  chur  anns  a  leithid  sin  de 
bheachd,  agus  tuilleadh  is  bras  gu  uail  a  thoirt  as. 
Ghabh  na  buidheannan  so  uile  gu  h-èibhinn  toileach  ris 
a'  bheachd  a  thuirt  mi,  agus,  mar  is  cleachdadh  le 
daoine,  leis  cho  mòr  sa  tha  ar  barail  fèin  oirnn 
fèin,  chuir  iad  gu  mòr  ris  ri  tiine  mar  an  ceudna. 
Coma  co  dhiu,  tha  so  fior  anns  gach  dòigh  a  thaobh 
nan  sgoiltean  is  nam  buidheannan  lìonmhor  ud  a 
bhiodh  a'  nochdadh  anns  an  rian-aoraidh  aca  lorg 
mòr  no  beag  air  buaidh  na  Bith-eolais  air  an  teagasg 
aca.  Bhiodh  am  muinntir  so  a'  cùmail  am  mach 
gu'm  bheil  comas  aig  an  anam  air  èirigh  suas, 
agus  le  neirt  a  chuid  bhuadhan  fèin  aithne  choimh- 
lionta  a  chur  air  Dia  troimh  mheadhon  eolais- 
nàdurra.  B'ann  de'n  sgoil  no  de'n  bhuidhinn- 
chràbhaidh  so  a  bha  na  Beagardaich — ^muinntir 
neonach  leis  an  robh  a'  bharail  gur  comasach  do'n 
duine    Dia    fhaicinn    aghaidh    ri    aghaidh,    beachd 

mearadach  e  so  air  an  deachaidh  trom  dhìteadh  na 
h-Eagiais  a  leigeadh  anns  a'  bhliadhna  1311.  Mar 
an  ceudna,  chan  eil  cinnt  nach  robh  an  ''  Sgoil 
Albannach'*  (Hutcheson,  Reid,  Dùghall  Stiùbhart, 
Adhamh  Mac  Fhearghuis,  etc.)  fo  bhuaidh  làidir  aig 
na  beachdan  ceudna ;  oir,  ceart  mar  a  bha  chùis  a 
thaobh  Daidhidh  Hume  agus  nan  "  Co-chompanach  " 
gu  h-iomlan,  bu  ghràineil  leis  an  sgoil  eireachdail  ud 
gach  smuain  agus  beachd  corporrach  neo-spioradail 
d'an  d'thug  Bacon  agus  na  feallsanaich  Sasunnach 
uiread  spèis  agus  muighinn .  A  dh'innseadh  na  f  ìrinne, 
bhaan  ''Sgoil  Albannach"  daonnan  tograch  dèidheil 
air  àite  agus  inbhe  gu  sònruichte  àrd  a  leigeil  do 
eolas-nàdurra  anns  an  rian-smuaineachaidh  aca,  ni 
anns  an  robh  iad  a'  dlùth-leanail  ri  eiseimpleir  agus 
seoladh  nan  sean  Cheilteach,  a  bhiodh  a'  coimhead  air 
an  t-seorsa  eolais  so  mar  an  inneal  is  motha  blagh  agus 
èifeachd  gus  ruigsfnn  air  an  fhìor  fhòghluim.  Bhatar 
a'  tighinn  air  an  *'  fhìor  fhòghlum  "  mar  thoradh 
eagnaidh  air  an  tuigse  air  an  f hìrinn,  rud  leis  am  bheil 
sinn  uile  air  ar  beartachadh,  agus  barrachd  air  an  so 
bhàtar  a'  creidsinn  gu  'm  bheil  am  faireachdainn 
ceudna  'na  toradh  eagnuidh  air  co-bhualadh  agus 
tighinn  gu  toradh  na  fior  inntinn  agus  tuigse  an  duine 
air  fìrinnteachd  agus  rianalachd  f  halaichte  gach  comh- 
arradh  nàduir  leis  am  bheil  sinn  air  ar  cuartachadh 
anns  an  t-saoghal  so :  am  briathran  eile,  bhatar  a' 
reusonachadh  mar  nach  biodh  ann  ach  an  aon  dòigh 
air  a  bhi  a'  ruigsinn  air  a'  cheum  is  àirde  de'n 
fhòghlum,  agus  b'e  sin  leigeil  leis  an  inntinn  làn 
ghèiUeadh  a  thoirt  do  gach  gluasad  eolais-nàdurra 
a  dh*  fhaodas  sinn  fhaireachdainn  an  taobh  a  staigh 
dhinn  fèin. 

Ach,  is  lèir  an  gnothach  gu'm  bheil  diubhras  nach 
beag  ann  eadar  a  bhi  mothachail  mar  is  còir  air  mòr 
luach  eolais-nàdurra,  mar  phàirt  de'n  chulaidh  a 
th'aig  an  anam,  agus  a  bhi  tighinn  air  an  rud 
cheudna  mar  nach  biodh  meadhon  eile  againn  ach 
esan  gus  dorus  dùinte  an  fhìor  fhòghluim  a  dh' 
fhosgladh  duinn.  Se  so  a'mhearachd  anns  an  do  thuit 
Bergson,  Fichte,  agus  na  Modernists  air  fad :  tha  na 
feallsanaich  so  uile  tuilleadh  is  buailteach  gu  bhi  a 
reusonachadh  mar  nach  biodh  againn  ach  an  aon 
dòigh  (eolas-nàdurra)  air  fior  fhòghlum  a  ruigsinn. 
Tha  iad  a'  breithneachadh  's  a'  reusonachadh  do 
ghnàth  mar  a  bhiodh  iad  a'  creidsinn  nach  eil  ach 
an  aon  dòigh  (eolas-nàdurra)  air  a  bhi  a'  ruigsinn 
air  fìor  thuigse  air  an  fhìrinn.  Ach,  air  cho  ceart 
cubhaidh  sa  dh'  fhaodas  an  glaodh  mòr  ud  a  bhi  *'  Air 
ar  n-ais  do'n  Phlatonachd  1 "  chan  fhaodar  gabhail  ri 
beachdan  nan  daoine  so  gun  sòradh  is  gun  cheisteach- 
adh  a  chur  orra,  ge  be  air  bith  cho  ceart  iomchuidh  sa 
dh'fhaodas  e  a  bhi  gu'm  biodh  ais-èirigh  ann  a  thaobh 
cuid  de  na  bheachdan  a  leig  Platon  seachad,  air  los 
spionaidh  agus  slàinte  a  dh'aisigeadh  do'n  fheall- 
sanachd. 

An  nis,  tuigidh  sinn  air  ball  cho  gann  cuimte 
fàiUinneach  sa  tha  comasan  an  fhearta  so  ris  an  abrar 
eolas-nàdurra  an  uair  a  chuimhneachas  sinn  nach  eil 
ann  ach  gluasad  anma  a  shiubhlas  air  falbh  cho  luatha 
ach  beag  sa  dh'fhairicheas  sinn  e.  Air  an  aobhar  sin, 
chan  fhaodar  a  ràdh  gu'm  bheil  am  faireachduinn  so 
idir  freagarrach  air  son  modh  no  meadhoin  eolais  gun 
mhearachd  a  dhèanamh  dheth  :  cha  bheirt  choimh- 
lionta  e  gus  aithne  gun  cheann  gun  bheud  air  Dia  a 

thoirt  duinn.  Is  fior  an  ni  gu'm  bheil  gluasadan 
dìomhair  de'n  t-seorsa  comasach  air  uairean  air  ar  n- 
inntinn  a  Honadh  sa  dh'  fhiosrachadh,  air  sheol  is  gu'm 
bi  tomhas  mòr  no  beag  de  cho-fhreagarrachd  ga 
stèidheachadh,  car  tamuill  bhig,  eadar  i  fèin  agus  an 
taisbeanadh  nèamhaidh,  ma's  maith  le  Dia  a  leithid 
sin  de  shocair  a  leigeil  duinn.  Ach,  mar  a  thuirt  mi 
cheana,  siubhlaidh  am  faireachduinn  seachad  oimn 
cho  luatha  ach  beag  sa  dh'  fhairicheas  sinn  e,  agus,  os 
bàrr  so,  o'n  a  tha  gach  gluasad  de'n  t-seorsa  uile  gu  lèir 
an  crochadh  ri  toil  agus  maitheas  mòr  Dhè,  is  chan 
ann  idir  an  earbsa  ri  miann  agus  dùrachd  an  duine, 
is  lèir  an  gnothach  gu'm  bheil  a  bhi  a'  cur  earbsa  asda, 
mar  nach  biodh  annta  ach  meadhon  cinnteach  gus  a 
cheum  is  àirde  de'n  fhòghlum  a  ruigsinn,  rud  cho  faoin 
socharach  sa  ghabhas  dèanamh  leinn.  An  dòigh  air 
an  còir  duinn  coimhead  air  an  fheart  shònruichte 
so,  chaidh  sin  a  stèidheachadh  air  ar  son  iomadh  Hnn 
air  ais,  agus  do  bhrìgh  gu'm  bheil  am  modh  a  tha  am 
bheachd  feumail  agus  reusonta  anns  gach  rathad  tha 
mi  a'  cur  romham  e  a  chur  am  mach  an  so,  eagal  gu'm 
bheil  cuid  ann  nach  eil  cho  eolach  air  sa  dh* 
iarraidhinn  iad  a  bhi. 

Anns  na  sgrìobhaidhean  a  dh'  fhàg  lain  Sgottach 
'na  dhèidh,  cho  maith  is  anns  an  fheadhainn  a  chuir 
Nh.  Tòmas  Aquinas  ri  chèile,  gheibh  sinn  iomadh 
iomradh  gu  maith  brìoghmhor  puinceal  air  eolas- 
nàdurra ;  agus,  o'n  a  chaidh  aig  na  daoine  fòghluimte 
sin  air  cuid  de  na  beachdan  leis  an  robh  iad  an 
gluasad  a  legeil  ris  duinn  bidh  cho  maith  duinn  agus 
sùil  a  thoirt  air  a'  mheaU-eolais  a  dh'  fhàg  iad  'nan 
dèidh,  a  dh'  fheuchainn  coid  e  bha  na  *'  Sgoiltean  "  a' 
smuaineachadh  mu'n  rud, 

Bhatar  a'  teagasg,  mata,  san  dol  am  mach  gur  e 
saighdeadh  cridhe  no  inntinn  a  tha  ann  an  eolas- 
nàdurra,  agus,  gu  bhi  tighinn  air  an  rud  mar 
ghluasad  no  faireachdainn  anma,  nach  eil  fear  eile  ann 
a  bheir  bàrr  air  a'  cheart  inneal  mar  mheadhon  gus 
cobhair  a  thoirt  duinn  gus  fìor  fhòghlum  a  ruigsinn. 
Chan  eil  cinnt  nach  eil  eolas-nàdurra  'na  mheadhon 
èifeachdach  gus  an  t-anam  a  tharruing  an  co- 
phàirt  na  cinnteachd,  se  sin  ri  ràdh  an  co-phàirt  na 
cinnteachd  mar  a  bhios  i  sin  ga  riochdachadh  fèin 
duinn  anns  na  cruthan  is  coimhUonta  bhios  e  a' 
caitheamh.  Bhathar  a*  teagasg,  cuideachd,  gur  e 
an  duais  is  àirde  tha  feitheamh  air  an  anam  anns 
an  t-saoghal  a  tha  ri  teachd  taisbeanadh  coimhUonta 
air  Dia  a  mhealtuinn — sochair  phrìseil  i  sin  a  tha  am 
mèinn  agus  an  toil  gach  neach  againn  a  chuireas  a 
dhòchas  à  eolas-nàdurra.  Bheir  an  t-eolas  sin  oirnn 
pàirt  a  ghabhail  anns  an  "  Taisbeanadh  Neamhaidh/' 
agus  mar  sin  bidh  sinn  air  ar  cur  aghaidh  ri  aghaidh 
ri  Dia,  chan  ann  idir  fad  car  ùine,  ach,  ann  an 
ceart  da  rìreadh,  per  omnia  saecula  saeculorum. 

Ach,  cho  fad  sa  bhios  sinn  anns  an  t-saoghal  so, 
agus  ar  n-anam  ceangailte  gu  teann  ris  a'  cholainn 
a  tha  e  ga  bheo-fhiosrachadh,  bhatar  a'  teagasg  gu'm 
feum  sinn  gach  gèill  agus  umhail  a  thoirt  do  iarrtasan 
reusonta  an  nàduir-daonna,  agus,  fòs,  gu'm  feum  sinn 
deagh  fheum  a  thoirt  as  ar  beachdan  agus  as  ar 
comas  reusonachaidh  fèin,  gus  suim  ar  n-eolais,  eadar 
talamhaidh  agus  neamhaidh,  a  chur  am  farsaingeachd 
agus  am  meud.*     Os    bàrr    so    uile,    cha  rachadh 

*  "  Is  ann  o'n  reuson  a  tha  gach  uachdaras  a  th'ann  a* 
sruthadh  am  mach,  is  chan  ann  reuson  o  uachdaras :  chan  eil 


176  An  Ròsarnach 

againn  am  feasd  air  aithne  choimhlionta  a  chur  air 
Dia,  no  air  a  bhi  a'  faighinn  gu  bhi  an  dlùth  dhàimh  ri 
rudan  neo-chorporra  air  fad,  mur  bi  sinn  deas  ealamh  gu 
deagh  fheum  a  thoirt  as  ar  comas  reusonachaidh  (Nh. 
Tòmas  Aquinas).  Agus  ge  tha  e  fìor  gur  comasach 
do'n  inntinn  againn,  is  i  air  a  cur  fo  ghluasad  is  air  a 
stiùradh  ceart  le  eolas-nàdurra,  fios  agus  tuigse  f oirf e 
gun  cheann  fhaighinn  air  prìomh-phrionsapal  a' 
chruinne-chè,  gidheadh  tha  a  bhi  toirt  deagh  fheum  as 
an  inneal  spioradail  sin  rud  a  tha  uile  gu  lèir  an  earbsa 
ri  laghannan  aig  am  bheil  am  barantas  gu  tur  an 
earbsa  ri  obair  lughdachaidh  agus  reusonachaidh. 

Mar  an  ceudna,  bhatar  a'  teagasg  nach  eil  am 
beachd  a  th'againn  air  Dia  idir  dìreach  'na  nàdur,  ach 
a  mhàin  samhlach  neo-dhìreach,  agus,  a  dh'  aindeoin 
gach  beo-smuaineachadh  agus  dian-mheorachadh  a  dh' 
fhaodas  sinn  a  dhèanamh,  nach  urrainn  do'n  inntinn 
againn  uiread  de  spàirn  a  dhèanamh  agus  a  bhiodh 
riatannach  gus  fios  cinnteach  air  fianuis  Dhè  a  thoirt 
di.  Thuirt  iad,  cuideachd,  nan  rachadh  againn  air  a 
leithid  sin  de  àrd-shochair  a  dh'  fhiosrachadh,  an  cois 
spàirn  anabarrach  eolais-nàdurra,  gur  ann  innte  sin  a 
gheibheadh  sinn  làn  shàsachadh  f  a  chomhair  gach  sàr- 
mhiann  agus  àrd-thogradh  spioradail  a  dh'fhaodas 
neach  a  leigeil  air  adhart.  An  sin,  bhiodh  sinn  a'cur 
aithne  air  Dia  aghaidh  ri  aghaidh,  agus  cha  bhiodh  e 
comasach  duinn  ag  no  mearachd  sam  bith  a  bhi  againn 

fìor  reusonachadh  idir  am  feum  uachdarais  sam  bith  (taobh  am 
mach  bho  a  bhuadhan  fèin),  gus  a  dhaingneachadh." — lain 
Sgottach.  Tha  so  fìor,  ach  is  ann  a  tha  coltas  car  mi-cheutach 
air  an  ràdh  so.  Tha  e  leigeil  gu  tur  am  mach  à  cunntas  an 
diubhras  mòr  a  tha  eadar  Taisbeanadh  agus  Reuson. 

na's  mò  tuilleadh  mu  thimchioU  Dhè,  agus  a  nàdur 
diadhaidh  fèin.  SaoiHdh  mi  gu'm  bheil  a  bhi  toirt 
ruithchunntais  air  na  caochladh  ghnothaichean  so 
ionnan  agus  a  bhi  a'  trom  dhiteadh  nam  beachdan 
brèagach  o'm  bheil  iad  a'  sruthadh  am  mach  ?  Coma 
co  dhiu,  is  ann  mar  so  a  bha  a'  chuideachd  ainmeil 
ud  (nà  "  Sgoiltean '')  dJ  reusonachadh. 

Thuirt  Malebranche  gur  e  Dia  àite-comhnuidh 
agus  ionad-riarachaidh  ar  n-uile  smuain  agus  beachd ; 
agus  chuir  e  ri  so  le  cantuinn  nach  eil  anns  an  doìgh 
so  air  a  bhi  a'  rianachadh  chùisean  ach  samhladh 
eagnaidh  air  a  h-uile  ni  a  th'ann.  "  Is  e  Dia  àite 
comhnuidh  ar  n-uile  smuain,  ceart  mar  a  tha  an 
fhailmhe  àite-comhnuidh  gach  rud  corporrach," 
ars  esan.  Gun  teagamh,  is  e  Dia  mathair-aobhar  ar 
n-uile  bheachdan  agus  smuain,  ach  mar  nach  fhaod 
bùm  a  ruith  air  ais  (gun  chomhnadh  Dhè),  gus  an 
fhuaran  as  an  do  shruth  e  mach  an  tùs,  mar  sin  chan 
fhaod  sinn-ne  tiUeadh  air  falbh  gu  Dia  (a  chruthaich 
sinn,  cho  maith  ris  a'  bhùrn),  gun  a  chomhnadh  agus  a 
chead-san.  Is  faoin  an  ni  a  bhi  a'  tagradh,  mar  a  bhios 
luchd  na  Bith-eolais  tuiUeadh  is  deas  gu  dèanamh,  gur 
e  prionsapal-ealaine  uile  gu  lèir  spioradail  diadhaidh  na 
ghnè  a  tha  againn  ann  an  eolas-nàdurra,  agus,  air  an 
aobhar  sin,  nach  eil  againn  ach  an  t-eolas  sin  a  leigeil 
air  adhart,  agus  seolaidh  e  sinn  gu  luatha  gun  mhear- 
achd  a  dh'  ionnsaigh  àte-comhnuidh  bith-bhuan  nan 
iomadh  àigh,  far  am  bi  a'  feitheamh  oirnn  co- 
sheanachas  neamhaidh  gun  stad  gun  tàmh  ri  Dia  agus 
na  h-ainglean.  Tha  gach  eolas  agus  fiosrachadh  is 
urrainn  duinn  a  thional  o  eachdraidh-beatha  nan 
f^aomh,     o    bhreitheanais    na   h-Eaglaise,    agus   o 

shaoraichean  nan  inntinnean  a  b'  fhinealta  agus  a  bu 
treasa  thug  riamh  aire  do'n  chùis ;  tha  mi  ag  ràdh  gu'm 
bheil  gach  fios  agus  dearbhadh  de'n  t-seorsa  so  a'  toirt 
oimn  creidsinn  gu'm  bheil  an  fhìrinn  mu'n  chùis  a' 
dol  calg-dhìreach  an  aghaidh  a'  bheachd  nach  eil 
againn  ri  dhèanamh  ach  gluasad  eolas-nàdurra  a  chur 
air  gleus  gus  an  anam  a  tharruing  an  dlùth  cho- 
aonadh  ri  Dia.  Mar  sin,  is  coltach  an  rud  nach  bi 
toileach  no  miannach  air  beachdan  mearachdach 
de'n  t-seorsa  so  a  chur  fo  mheas  ach  a  mhàin  an 
fheadhainn  leis  an  ionmhuinn,  is  leis  an  àbhaist 
ruith  air  f aondra  a  thoirt  d'an  inntinn,  a  bhi  cur  giulain 
neonaich  oirnn  fèin,  no  a  bhi  a'  glacadh  ri  faoine  no 
aibhsicheadh  air  chor-èiginn  as  leth  na  h-aire  's  na 
h-umhail  a  bhios  mi-riaghailteachd  de'n  t-seorsa  'na 
meadhon  air  a  bhi  a'  tarruing  daibh  fèin. 

Thug  mi  oidhirp  a  shuas  air  cuid  de  na  beachdan 
aig  na  seann  sgoiìearan  a  riochdachadh  do'n  leughad- 
air  :  mar  cheann-sguir,  theagamh  gu'n  leigear  leam  am 
f eadh  a  bhios  mi  a'  cur  an  cèiU  cuid  de  mo  smuaintean 
fèin  mu  na  ceart  ghnothaichean. 

Ar  leam  fèin  gu'm  bheil  dà  sheorsa  eolais-nàdurra 
ann.  Tha  a'  cheud  sheorsa  a'  co-sheasamh  air  fios 
a  bhios  an  t-anam  a'  tarruing  dha  fèin  o  fhuaran  a 
fheartan  agus  a  chomasan  fèin ;  agus,  ann  an  seàdh 
àraid,  tha  am  fios  so  a  tha  aige  neo-eisimeileach  air 
toil  Dhè.  Ach,  a'  ghnè  eile  dhith  sin,  oibrichidh  ise  air 
chochladh  dòigh  ri  sud :  is  tiodhlac  Dhè  ise  ;  agus,  do 
bhrìgh  gu'm  bheil,  chan  fhaodar  dol  am  mach  gu 
a-h-iarraidh  no  a  sireadh,  ach  feumar  feitheamh  am 
faighidinn  agus  an  sìth  gus  an  tig  an  t-àm  anns  an 
tèid  ar  gairm  gu  dol  a  steach  do  fhianuis  Dhè 
anns  an  dòigh  sin. 

'Nam  bheachd  f  èin,  mata,  tha  eolas-nàdurra  coltach 
ri  fuaran,  o  am  bi  na  h-uisgeachan  aige  ag  èirigh  suas, 
chan  ann  idir  do  ghnàth  agus  gun  sguir,  ach  car  uair, 
agus  o  àm  gu  àm — se  sin  cho  tric  sa  bhios  aobhar 
dìomhair  nàduir  ann  a  bhios  fàbharach  do  a  leithid 
sin  de  ghluasad  agus  de  thaomadh  mach.  Is  e  eolas- 
nàdurra  fuaran  an  anma,  ach  feumaidh  an  t-anam 
a  bhi  air  a  chur  fo  fhonn  ceart  roimh  làimh  mu'm 
bi  comas  aig  an  fhuaran  air  uisgeachan  sìolmhorach 
an  fhios  gun  mhearachd  a  chraobh-sgaoileadh  feadh 
fhàsaichean  tiorma  ar  n-inntinne. 

Ge  a  tha  e  fìor  nach  comasach  duinn  aithne 
choimhUonta  a  chur  gu  dìreach  air  Dia,  cha  mhò  is 
urrainn  duinn  Dia  fhaicinn  aghaidh  ri  aghaidh, 
na's  lugha  na  bhios  e  toileach  air  a  leithid  de 
shochair  a  leigeil  duinn,  gidheadh  chan  eil  an  t-aobhar 
is  lugha  mu'm  biodh  sgàth  no  fiamh  sam  bith  aig  an 
anam  roimh  an  èis  a  thuirt  mi ;  oir  ge  nach  fhaod  sinn 
earbsa  a  bhi  againn  gu'm  faigh  sinn  aithne  choimh- 
lionta  air  Dhia,  gun  a  thoil  agus  a  chead-san,  a  dh' 
aindeoin  sin  chan  eil  cinnt  nach  fosglar  duinn  le  iuchair 
òraich  eolais-nàdurra  gach  bealach  agus  dorus  duinte 
a  tha  treorachadh  gus  na  rùintean-dìomhair  is  doimhne 
agus  is  àirde  brìgh  ann  an  nàdur.  A  mheud  sin,  co 
dhiu,  faodaidh  sinn  earbsa  a  bhi  againn  air  cosnadh 
anns  an  dòigh  is  troimh  'n  mheadhon  a  thuirt  mi ;  ach 
gu  bràth  chan  fhaodar  dùil  a  bhi  againn  ri  snàmh  gu 
teann  ri  Dia,  na's  lugha  na  bhios  an  Tì-is-àirde 
toileach  air  uiread  de  spèis  agus  de  urram  a  leigeadh 
duinn.  Faodaidh  sinn  (is  sinn-ne  bhos  air  thalamh) 
oibreachan  maiseach  uile  an  Dè  mhòir  a  chnuas- 
achadh,  agus  toil-inntinn  còmhla  ri  mòr  ionghnadh 

a  ghabhail  asda,  ge  nach  fhaod  sinn  earbsa  a  bhi 
againn  gu'm  faic  sinn  Dia  aghaidh  ri  aghaidh^ 
Anns  a'  cheart  dòigh,  fòs,  faodaidh  sinn  (is  sinn-ne 
air  ar  cur  an  dlùth  dhàimh  ri  saoghal  nan  rudan  neo- 
chorporra),  gach  ionghnadh  is  toil-inntinn  a  ghabhail 
an  sin  à  maitheas  mòr  Dhè,  ge  nach  fhaod  sinn  earbsa 
a  bhi  againn  gu'm  faic  sinn  Dia  le  ar  sùilean  spioradail 
fèin. 

Tha  an  fheadhainn  sin  a  tha  de'n  bheachd  gur  e  a 
th'  anns  an  anam  ''  suim  agus  brìgh  nan  àrd-bheach- 
dan  uile  ''  a.'  dol  fada  am  mearachd :  cha  mhò  a  bhios 
toil  againn  (ma's  daoine  gUc  tuigseach  sinne-ne),  air 
ràdh  àraid  eile  a  sheuladh  sa  dhaingneachadh,  se  sin 
gu'm  bheil  an  t-anam  ceangailte  ris  a'  cholainn  anns 
an  dòigh  chorparra  a  shamhlaich  Des  Cartes.  Se 
rud  no  bith  air  leth  a  th'anns  an  anam,  agus  is  ann 
daonnan  troimh  eolas-nàdurra  a  bhios  e  a'  strì 
ri  a  fheartan  iongantach  a  thoirt  gu  buil  èifeach- 
dach :  tha  e  a'  cur  na  h-acuinn  sin  gu  feum 
amhuil  mar  a  ni  fear-ciùil,  is  e  dèidheil  air  a'  cheol  is 
binne  tharruing  as  an  inneal  aige. 

Chunnaic  sinn  mar  tha  nach  e  prionsapal-eolais 
fior  cinnteach  a  tha  againn  ann  an  eolas-nàdurra :  air 
an  aobhar  sin,  chan  fhaodar  sireadh  no  feuchainn  ri 
fuaran-fios  gun  mhearachd  a  dhèanamh  dheth :  cha 
mhò  is  urrainn  duinn  a  ràdh  gur  ionann  comas  a  tha 
aig  gach  fear  againn  air  stàth  agus  buannachd 
spioradail  duinn  f ein  a  tharruing  san  aon  tomhas  as  an 
aon  tomhas  eolais-nàdurra.  Tha  sinn  a  thaobh  na 
cùise  so  ceart  mar  a  tha  sinn  a  thaobh  a  h-uile  rud  eile 
— 'nar  n-iochdaran  agus'nar  seirbhisichìosaldoDhia. 
Mar  sin,  tha  sinn  a'  cur  eadar-dhealachaidh  gu  mòr  o 
chèile  thaobh  nam  feartan,  mar  aon  spioradail  agus 

corporrach,  a  chaidh  a  bhuileachadh  oirnn  le  Dia, 
is  leis  am  bheil  sinn  air  ar  gluasad  anns  an  t-saoghal 
so. 

Ach,  ge  nach  fhaodar  dùil  a  bhi  againn  ri  prion- 
sapal-eolais  stèidheil  cinnteach  a  thogail  duinn  fèin 
an  eolas-nàdurra,  gidheadh  faodaidh  gach  anam  a 
fhonn,  a  dhèidh,  agus  a  chlaonadh  nàdurra  fèin 
d*a  ionnsaigh-san  a  leasachadh,  agus  a  chur  am  meud 
le  deagh  fheum  a  thoirt  as  a  h-uile  aobhar  agus 
meadhon  spioradail  a  chuideacheas  sinn  gu  sin  a 
chosnadh.  A  dh'aon  fhocal,  gus  an  t-anam  a  chur  an 
co-phàirt  spioradail  eolais-nàdurra,  air  chor  is  gu'm  bi 
co-fhreagarrachd  iomlan  ga  stèidheachadh  eadar  e  f  èin 
agus  am  fuaran  no  am  prionsapal-eolais  sin,  tha  e  mar 
fhiachaibh  oirnn  caithe-beatha  diadhaidh  a  leanail,  gu 
bhi  a*  cleachdadh  ùrnaigh  agus  meorachadh  diadhaidh 
tric,  a  bhi  cìosachadh  nan  ana-miannan  agus  nan 
leannan-peacaidh  is  mò  a  th'againn,  agus  is  cruaidhe 
tha  gar  lèireadh,  agus  a  bhi  a'  fosgladh  gu  farsaing 
fialaidh  dorus  duinte  ar  cridhe  's  ar  n-inntinne  do  gach 
mòr-thogradh  agus  àrd-smuain  a  bhuileas  gnog  air 
an  sin  ann  an  ainm  Fòghluim  agus  Maise.  B'ann  air 
an  dòigh  fhoghaintich  so  a  bhiodh  na  sean  Cheiltich 
gan  deasachadh  is  gan  uigheamachadh  fèin  air  son 
dol  an  ceann  feallsanachaidh,  agus,  ma's  maith 
leinn  leantinn  gu  dlùth  'nan  ceum-san,  chan  urrainn 
duinn  seol  no  rathad  is  fheàrr  a  ghabhail.  B'e  crùn 
an  glòir-san,  meorachadh  diadhaidh  ;  agus  an  iuchair 
a  dh'  fhosgail  dorus  nàduir  daibh-san,  agus  a  dh' 
fhosglas  duinn  fèin  e  mar  an  ceudna,  b'e  sin  eòlas- 
nàdurra — an  acfhuinn  is  mò  blagh  ann  am  beart- 
achadh  an  anma. 

RUARAIDH   ArASCAIN   IS   MhAIRR. 


An    Dealan-De. 

(Air  fonn —  An  t-Eilean  Muileach) . 

Tha'n  dealan-dè  's  e  'na  èideadh  àiUidh 

Ri  mùim  ri  grèin  's  e  leis  fèin  sa'  ghàradh 

Gun  smaoin  air  uallach  's  gun  luaidh  air  àmhghair, 

A'  dùsgadh  smaointean  mu  thùs  ar  nàduir. 

Cia  as  a  dh'  èirich  bith  cho  àghmhor, 
Tha  seòladh  luaineach  air  sgèith  an  àile  ? 
Co  shniomh  an  còmhdach  is  mìne  fàitheam, 
*S  a  dheilbh  am  brata  le  dhathan  àluinn  ? 

Co  dhùisg  sa'  bhith  ud  dealas  buadhmhor, 
'S  a  dh'  fhàg  gu  saor  e  bho  dhaors'  is  uallach  : 
Le  tùr  is  eòlas  co  sheòl  sa'  ghluais  e 
'S  a  rinn  an  gàradh  'na  àite  buan  da  ? 

Co  dh'  ullaich  lòn  do  gach  seòrs'  sa'  ghàradh 
'S  a  Uon  le  bòidhchead  gach  pòr  a  dh'  fhàs  ann  ? 
Co  dhìon  am  maoth-bhith  measg  ùr-phreas  àluinn, 
'S  a  phaisg  fa-dheòidh  ann  a'  seòmar  bàis  e  ? 

Tha'n  saoghal  dhòmhsa  'nam  smaoin  mar  ghàradh  ; 
Gach  neach  'na  aonar  's  a'  gabhail  tàmh  ann. 
'S  e  gràdh  is  dòchas,  is  còrdadh  càirdeil 
Is  cridh'  neo-thùrsach  na  flùir  tha  fàs  ann. 

Air  cùl  gach  aoin  diubh  tha  bith  neo-bhàsmhor, 
A  ghluais  le  mheoir  iad  'am  chridhe  'n  tràth  so, 
'S  e  's  dìon  's  is  tèarmunn  domh  fèin  's  gach  àite, 
'S  e  sheol  air  sgèith  dealan  dè  a'  ghàraidh. 

Seumas  Mac  Thomais. 


fXmmmmm^ iiiiiiiwPIMIii?i  i|i.i  g  m  |ii«iiii 


iiw"# '||.^-  -^;^'!;:;.^    - '  ^ wjJWPPf  «  ■■ev"  '^> *: ^ik^ 


nn  sean  Mhciighstir-sgoil. 


An    Sgoil   a   bha   ann. 

**  Is  taitneach  sgeul  air  àm  a  dh*fhalbh 
Caoin  mar  bhalbh-dhrùchd  maduinn  sheimh.** 

s  tearc  iad  nach  cuir  an  aonta  ri  athchuinge 
na  Bana-Bhàird  a  dhòirt  a  mach  cìocras 
a  cridhe  mu  àm  a  h-òige  anns  no  focail 
seo  : — 

"  Backward,  turn  backward,  O  Time,  in  your  flight ; 
Make  me  a  child  again,  just  for  to-night  "  ! 

Ath-phiUeadh,  ged  nach  biodh  ann  ach  rè  aon 
oidhche,  gu  staid  na  h-òige !  Na'n  gabhadh  e 
dèanamh,  nach  tugamaid  air  a  shon  ''  an  t-òr,  no 
a  mhil  a  shileas  as  na  ciribh  meala/'  Ach,  cha'n 
urrainn  òr  a  cheannach  air  margadh.  Na'm  b' 
iirrainn,  bhiodh  mòran  'nar  measg  as  èis.  Ach,  ni 
macmeanmna  rud  nach  tèid  aig  òr  air  a  dhèanamh. 
Mar  sin,  faodaidh  sinn  a  bhi  ag  ath-chruthachadh 
an  àma  a  thrèig,  agus  an  dorus  a  dhùnadh  air  spiorad 
tiamhaidh  na  h-aoise  rè  tamuil.  Maduinn  ait  saoghal 
na  h-òige  ! — an  cothrom  nach  tachair  ach  aig  aon 
àm  'sa  bheatha  seo.  Grian  na  h-òige  !  C'ait'  an 
do  theich  a  blàths  ?  Mire  agus  neo-chùram  na 
h-òige  !  Nach  bu  neo-chiontach  a  gnè.  Bha  i  'na 
làn  neirt  anns  an  sgoil  a  bha  ann — mire  agus  fòghlum 
an  làimh  a  chèile  !  B'iongantach  a'  chàraid,  ars' 
thusa.  Ni  h-eadh,  arsa  mise,  oir  mar  a  thuirt  am 
Bàrd  Ròmanach,  cha  tèid  agad  air  Nàdur  a  sgiùrsadh 

a  mach  le  bir  gun  dochann  a  dhèanamh.  Tha  a 
cumhachd  'gad  choinneachadh  air  gach  taobh,  agus 
'se  tùs  a  ghUocais  a  bhi  còrdadh  rithe.  An  neach 
a  chaiU  ath-chuimhne  na  h-òige,  ma's  e  gu'n  gabh 
sin  dèanamh,  gu  deimhinn  chaill  e  faireachadh  fior 
luachmhor,  agus  faodar  a  ràdh  gu  bheil  falluinn  na 
h-aiose  'ga  suaineadh  fèin  uime  cheana.  Cha  b' 
ionghnadh  ged  bha  na  sean  Ghaidheil  an  dèidh  air 
Tìr-nan-Og.  Cò  nach  bitheadh  ?  Bu  chiatach  an 
smuain  e,  agus  bu  chiatach  a  ghnè  inntinn  anns  an 
do  chinn  a  leithid  de  mhiann.  Teagaisg  domh  an 
dòigh  air  a  bhi  a'  di-chuimhneachadh  :  sin  ràdh 
a  sgriobh  sean  ùghdar  Grèugach.  Math  dh'  fhaoidte' 
gu'n  robh  e  fo  shiaradh  inntinn  mu  nithean  a  bha 
a'  cur  dragh  air.  Gun  teagamh,  dh'  fhaodamaid 
mòran  de  na  rinn  sinn  o  thùs  ar  n-òige  a  thilgeadh 
an  slochd  na  di-chuimhne,  na'm  b'urramaid.  Ach, 
laithean  grianach  na  h-òige — na  sean  chompanaich 
— na  seann  sgoile  !  Cò  dh'  iarradh  iadsan  a  dhi- 
chuimhneachadh  ?  'Se  bha  sud  ach  saoghal  eile, 
làn  de'n  t-sòlas  a  chaidh  air  chall,  agus  ris  nach  bi 
dùil  ri  ath-nuadhachadh. 

An  do  mhothuich  thu  riamh  gu'm  biodh  na 
cnuic,  's  na  slèibhtean  mu  do  choinneamh  ag  amharc 
na  b'fhaisge  ort  air  feasgar  ciùin  àraidh  ?  Bha  fios 
is  cinnt  agad  gu'n  robh  iad  cho  fada  bhuat  'sa  bha  iad 
riamh,  ach  air  an  fheasgar  seo  thàinig  iad  na  bu 
dluithe,  mar  gu'n  robh  thu  ag  amharc  orra  troimh 
ghloine-mheudachaidh.  Bha  sin  ann,  ach  tè  de 
sheòrs'  eile — sgàilean  neo-fhaicsinneach  air  an  àileadh 
mu'n  cuairt  dut,  ach  làn  de  bhoinnean  beaga  cruinn, 
cuairsgte  eadar  thu  's  aghadh  nam  beantan  gorma. 

'Se  sud  an  rud  a  bha  'meadachadh  an  t-seallaidh — 
an  deathach  thana  sgàileanach  a  bha  'feitheamh  gus 
an  tuiteadh  i  'na  fras  uisge.  Nach  faod  mi  a  ràdh 
gur  seo  nàdur  de  shamhladh  air  faireachduinn  dhaoine 
a  ruigeas  ìre  na  h-aoise,  no  co-dhiùbh  ceum  no  dhà 
seachad  air  a'  mheadhon  latha.  Aig  sàmhchair 
na  h-uarach  dùisgidh  an  cìocras  a  bhios  an  lùib  na 
h-ionndrain  anns  an  inntinn  a  tha  gleusta  air  a  shon, 
agus  cruthaichidh  macmeanmna  tuar  grinn  timcheall 
air  seann  rudan.  An  uair  a  dhùnas  mi  mo  shùilean 
aig  taobh  a'  ghealbhain  's  mi  'meòrachadh  air  na  thach- 
air,  *s  na  chaidh  seachad,  maìUe  ri  na  dh'  fhaodadh  a 
bhith,  nach  ruith  an  inntinn  air  ais  mar  an  dealanach 
thairis  air  na  bUadhnachan  a  thrèig,  agus  nach 
riochdaich  i  nithean  a  thachair,  a  chionn  gu  bheil 
iad  sgrìobhte  cho  daingean  air  a'  chlàr,  agus  nach 
gabh  an  cruth  dubhadh  às  le  tìm.  Mar  sin  tha'n 
t-àm  a  thrèig  a'  fàs  na's  àdhmhoire  a  rèir  's  mar 
tha  tìm  a'  dol  seachad.  Ni  a'  ghloine-amhairc  a 
h-obair  fèin.  Tha  bheag  no  mhòr  de'n  fheart  seo 
suainte  umainn  uile  ;  cha'n  ann  an  droch  inntinn  a 
tha  e  a'  cinntinn  ;  'se  th'ann  beagan  de  ath-shoiUse 
an  àma  nach  tiU — nàdur  de  bhruadar  grinn,  ma 
thogras  tu.  Ged  dh'  fhaodadh  faoineas  a  bhi  'na 
luib,  cha  mhùch  sin  spiorad  na  h-ionndrain  nach 
gabh  tilgeadh  a  thaobh. 

An  uair  a  thèid  againn  làmh-an-uachdar  fhao- 
tainn  air  a'  chuid  as  motha  de'n  t-sàrachadh  nach 
gabh  seachnadh  'nar  crannchur,  thig  faochadh  le 
bhi  ag  amharc  air  ais  air  làithean  sona  na  h-òige, 
an  uair  a  bha'n  t-adhar  (thar  leinn)  na  bu  ghuirme, 
na  Uanagan  na  b'uaine  an  dreach,  am  fraoch  na  bu 

deirge  am  blàth,  na  h-uillt  na  bu  cheòlmhoire  'nan 
crònan,  torman  nan  sruthanan  na  bu  chiùine,  agus  na 
h-eòin  na  bu  bhinne  'nan  ceileireadh.  Cò  againn 
nach  do  thionndaidh  duiUeag  no  dhà  de'n  rola  fo 
bhuaidh  an  fhaireachaidh  seo  ?  Cha'n  abair  mi  nach 
bi  a  leithid  de  shuidheachadh  buailteach  air  an  dorus 
fhosgladh  do'n  chianalas,  agus  leigeadh  leis  snàgadh 
a  steach.  Thèid  iomadh  rud  a  sgaradh  as  a*  chuimhne 
le  iorghuil  an  t-saoghail,  agus  gach  uspairn  a  tha'n 
crochadh  ri  ar  caithe-beatha,  ach  mairidh  cuimhne 
air  aoibhneas  is  feala-dhà  na  h-òige,  mar  gu'm 
biodhmaid  fo  gheasaibh  leo.  Am  mair  seo  gu 
deireadh  na  rèise  ?     Cò  aig  tha  fios. 

Cha'n  ionnan  sgoilean  ar  là-ne  agus  na  sgoilean 
a  bha  ann  o  cheann  trì  fichead  bhadhna  ;  mo  chiad 
chuimhne.  Tha'n  t'eadar-dhealachadh  tur.  Tha 
tuar  eile  ann,  oir  tha  spiorad  an  àma  a'  riaghladh  gach 
linn,  agus  cha  fhreagair  an  t-sean  fhalluinn  do  nòsan 
nuadh,  no  do'n  inntinn  a  tha  'g  aomadh  do  nithean 
annasach.  A  bheil  sinn  an  diugh  'nar  sgoilearan 
na's  feàrr — se  sin  anns  an  t-seadh  as  àirde  ?  Le 
teachd  barrachd  eòlais,  a  bheil  gliocas  ag  imeachd 
ach  mall  ?  Cha  ghabh  mi  orm  a'  cheist  a  fhreagradh. 
Gidheadh  cluinnear  grunnan  an  sud  's  an  seo  a' 
feachainn  ri  dhearbhadh  gu'm  b'e  na  seann  sgoilean 
a  b'fheàrr,  a  chionn  gu'n  deach  àrach  annta  clann 
anns  an  do  chinn  feartan  a  rinn  ainmeil  iad  an  uair 
a  dh'  fhàs  iad  suas  gu  ìre  duine.  Cha  ruigear  a  leas 
an  argumaid  a'  leantuinn,  oir  a  thaobh  a'  chuspair 
seo,  gheibh  sinn  cuid  de  dhaoine  a*  tuiteam  an  claon- 
bhreith.  Cò  ghabhadh  air  fèin  modh  aon  Hnn  a 
chàradh  ri  linn  eile  gun  atharrachadh  air  choireigin  ? 

Bu  mhòr  am  masladh  e  do'n  rioghachd  cho  beag  'sa 
rinneadh  a  thaobh  comhfhurtachd  nan  sean  mhaighis- 
tirean  sgoile  a  chaith  an  lùs  ag  uidheamachadh 
chloinne  airson  na  slighe  a  tha  'treòrachadh  gu 
soirbheachadh  saoghalta  gun  duil  ri  soirbheachadh 
dhaibh  fèin.  Dh'  fhalbh  iad  gun  an  duais  air 
an  robh  iad  airidh  fhaotainn.  'Se  facal  math  is 
cubhaidhe  a  labhairt  mu  na  mairbh.  Mar  a  thuirt 
an  t-OUa  Mac  Fhionghain  nach  maireann,  "  's  ann 
le  urram  agus  le  seirc  a  b'airidh  sean  mhaighistirean- 
sgoile  na  h-Alba  a  bhi  air  an  cuimhneachadh.'* 
Shaothraich  iad  fo  chruaidh-chas  is  fo  theanntachd. 
Ach  ma  bheirear  fainear  nach  robh  an  àireamh  a 
bha  fior  uidheamaichte  'nan  dreuchd  ach  tearc,  agus 
nach  robh  an  duais  ach  spiocach,  na  tighean-sgoile 
air  dhroch  càradh,  gann  de  àimeis,  uachdairean  gu 
tric  a'  teachd  geàrr  air  an  dleasanas,  c'iamar  a  bhiodh 
dùil  ri  fòghlum  a  bhiodh  gu  tairbhe  na  cloinne  ? 
Rinn  iad  na  b'urrainn  iad  'nan  dòigh  fèin,  agus  a 
rèir  an  t-soluis  a  bh'aca.  Mar  sin,  is  ann  le  meas  a 
bu  chòr  a  bhi  cuimhneachadh  orra.  Sinne  a  tha 
saothrachadh  anns  a'  cheart  dhreuchd,  thugamaid 
an  aire  nach  bi  sinn  a'  luchdachadh  inntinn  chloinne 
le  eòlas  gun  fheum  an  àite  a  bhi  cosnadh  nan  nithean 
bu  chòr  dhuinn  a  bhi  sireadh  air  an  son. 

Seann  sgoil  a  chlachain.  Le  cuideachadh  boisge 
o  ghreine  na  h-òige  thoiream  oidhirp  air  a  dealbh  a 
tharruing.  B'e  aitreamh  neònach  a  bh'ann.  Bha  a 
ballachan  air  an  togail  le  sgrathan  gun  chloich  ri 
fhaicinn,  ach  am  beagan  a  bha  'cumail  ursannan  an 
doruis  'nan  àite ;  an  tubhadh  ceangailte  gu  greimeil 
le  sioman  fraoich  ;     toll  na  mhuUach,  agus  baraiUe 

air  a  dhinneadh  ann  a  chum  gu'm  faigheadh  an  toit 
a  mach  ;  teine  mòr  mòna  an  teis-meadhoin  ùrlar 
creadha,  agus  na  suidheachain  ceithir  thimcheall 
ris  na  ballachan.  Bha  gu  leòr  aig  a'  bharaiUe  ri 
dhèanamh  leis  an  toit  a  bha  'brùchdadh  troimhe — 
toit  a  bu  ghuirme  dath  a'  dol  suas  'na  camagan,  'na 
cuaileanan,  na  roUagan,  's  a'  cuir  car-a-mhuiltein 
dhi  mu'n  ruigeadh  i  am  baraiUe.  Cha  b'ionghnadh 
ged  bhiodh  i  'ga  toinneamh  fèin  mu  na  spàrran,  's 
mu  na  cabair,  agus  a'  fàgail  as  a  dèidh  snàthnainean 
dubha  cho  mìn  ri  Uan  an  damhain-alluidh.  Fhad 
'sa  a  bhiodh  an  sìde  tioram,  bha'n  fhàrdach  blàth, 
eadhoin  ged  bhiodh  e  fuar  a  muigh,  ach  an  uair  a 
thigeadh  fras  throm  uisge  chluinneadh  tu  brag  an 
sud  'san  seo  air  sgleat,  no  air  leabhar,  leis  an  t-snithe- 
dhubh  a'  siUeadh.  Ach  cha  chuireadh  sin  mòran 
dragh  air  na  brogaich.  Nach  b'  èibhinn  a  bhi 
'bogadh  meòir  'anns  a'  bhoinne,  agus  'ga  suathadh 
air  bàrr  sròine  a'  bhalaich  a  b*  fhaisge  ort ! 

Dè  a  b'aobhar  a  leithid  de  aitreamh  a  thogail  ? 
Dealachadh  na  h-Eaglais  (1843).  An  còrr  cha 
ruigear  a  leas  a  ràdh.  Ach,  cha  do  mhair  an  "  sgoil- 
cheap,"  mar  a  theirteadh  rithe,  fada,  oir  thog  an 
Eaglais  Shaor  an  uine  ghoirid  tigh-sgoile  cho  grinn 
'sa  chiteadh  'san  Eilean,  agus  cha'n  èil  làrach  na 
sean  aitreamh  ri  fhaicinn  an  diugh,  ged  tha  dealbh 
'sa  cumadh  riochdaichte  an  inntinn  nan  sgoilearan 
a  tha  fhathast  'san  fheòil.  Ma  bha  i  neònach  'na 
broinn,  bha'n  sealladh  an  taobh  a  muigh  fior  mhais- 
each,  làn  de  dhiomhaireachd  nan  nithean  a  bha 
folaichte  oirnne  aig  an  àm.  Air  gach  taobh  bha 
'mhòinteach  sgeadaichte  le  còinneach  mhaoth,  canach 

agus  bàrr-guc  an  fhraoich — srann  aig  na  seiUeanan 
'ga  dhiogladh.  A  thuilleadh  air  seo,  boladh  cùbh- 
raidh  na  roide  air  sgiathan  gach  osaig.  Fad  ar 
seallaidh,  bideanan,  is  glaic,  is  coireachan  a'  Chuil- 
fhinn  mar  gu'n  robh  iad  air  an  dath  le  purpuir  ;  an 
t-adhar  mar  mhuir,  agus  neòil  bheaga  mhìne  a' 
snàmh  air.  An  lar-Thuath  an  cuan  agus  na  h- 
eileanan  siar  far  am  biodh  a'  ghrian  a'  dol  a  laighe, 
agus  le  'gathan  a*  cur  dath  an  òir  air  an  speur,  mar 
gu'm  biodh  i  a'  boillsgeadh  air  ais  Flathinnis  nan 
sean  Ghaidheal — Tir-nan-Og.  Ach,  cò  am  measg 
nam  balach  'san  àm  ud  aig  an  robh  mothuchadh  air 
àiUeachd  an  t-seallaidh?  Bha  sruth  beothail  na 
h-òige  a'  ruith  ro  bhras,  agus  cha  d'thàinig  e  a  stigh 
air  a'  mhaighistear  chòir  inntinn  a  thrèid  a  dhùsgadh 
a  chum  an  grinneas  a  thoirt  fainear.  Ach  nach  ann 
aige  a  bha'n  cothrom  ?  Nach  iomadh  sreath  o 
sgrìobhaidhean  nan  sean  bhàrd  a  fhreagradh  do'n 
aobhar  ?  Bha  a'  Ghàidhig  deiseil  air  a  shon,  ach 
bha  i  air  a'  toirmeasg ;  cha'n  fhaigheadh  i  na  b' 
fhaisge  na  taobh  a  muigh  na  còmhla  far  an  robh  i  a' 
feitheamh  air  a'  chloinn  'nuair  a  gheibheadh  iad  an 
cead  mu  mheadhoin  là.  Cha  robh  i  'na  ban-choi- 
greach  air  an  raon-chluiche,  bha  i  siùbhlach  gu  leòr 
an  sud,  ged  bha  dorus  an  tighe  sgoile  'ga  dhìmadh 
oirre.  'Sann  a  nise  a  tha  mi  'tuigsinn  rudeigin  mu'n 
oighreachd  air  nach  d'  fhuair  mi  seilbh.  Ach,  math 
dh'  fhaoidte'  gu'n  do  dhrùigh  beagan  orm  gun 
fhiosda,  agus  ma  dh'  fhairicheas  mi  nàdur  de  bhuiUe 
'nam  chuisle  an  diugh  troimh  a  bhi  a'  cnuasachadh 
air  àm  nach  tig,  agus  ag  aomadh  do  bhuaidh,  cò 
their  gur  dìomhanas  a  th'ann.  'S  fheàirrde  daoine 
air  amannan  an  tosd  a  thig  leis  an  ionndrain, 

A  nise,  facal  no  dhà  mu  obair-làtha  na  sgoile. 
An  riochdaich  thu  'nad  inntinn  cnapaich  ghioUain, 
casruisgte,  an  luirgnean  air  am  breacadh  leis  a' 
ghrìosaich,  cuid  diubh  air  an  eideadh  le  feileadh  beag 
is  peitein,  cuid  eile  le  briogais  ghoirid  nach  deach 
riamh  a  chumadh  air  an  son.  Cha  robh  iomagain 
no  cùram  air  fàire.  SaoiUdh  mi  gu  bheil  mi  'gam 
faicinn  fhathast  a  nuair  a  dhùnas  mi  mo  shùilean 
's  mi  ri  taobh  a'  ghealbhain.  Mar  bu  ghnàth, 
thoisicheadh  am  maighistear  obair  an  làtha  le 
ùrnuigh,  agus  dh'  fheumadh  a  h-uile  sùil  a  bhi 
dùinte.  Chiteadh  brogach  a  b'aite  na  chèile  le 
seòrsa  de  dhrèin  air  aodann,  's  e  feachainn  a  leth- 
shùil  fhosgladh,  ged  bha  e  air  chrith  eagal  's  gu'm 
faighteadh  a  mach  e.  As  dèidh  seo,  thigeadh  leasan 
a'  BhìobuiU,  agus  ''  Leabhar  Aithghearr  nan  Ceist. 
B'  fhortanach  am  fear  a  dh'  aithriseadh  na  ceistean 
gun  a  dhol  iomrall  anns  na  bha  na  h-àithntean  ag 
iarruidh  's  a  toirmeasg.  Agus  bha'n  deuchainn  na 
bu  chruaidhe  a  chionn  gur  h'ann  'sa'  Bheurla  Shas- 
unnaich  a  bhatar  'gan  ionnsachadh.  Ged  bhiteadh 
'gan  aithris  an  Laidinn  cha  bhiodh  ann  ach  an  aon 
rud,  oir  'se  glè  bheag  a  bha  tuigsinn  hdidh.  Bithear 
gu  tric  a'  cluinntinn  gu  robh  òigridh  na  Gaidhealtachd 
air  an  teagasg  gu  coimhhonta  an  eòlas  air  na  Sgriob- 
tuirean,  ach  cha'n'eil  aon  neach  a  leugh  an  t-iomradh 
a  chuir  an  Siorram  Mac  Neacail,  nach  maireann,  a 
mach  mu  staid  sgoilean  nan  eileanan  siar,  fo  ordugh 
Bord  an  Fhòghluim  an  Lunnainn  anns  a'  bhhadhna 
1866,  nach  atharraich  a  bheachd. 

Cha  ruig  mi  a  leas  mòran  a  chur  sios  mu  na  leas- 
anan   eile— leughadh,   cunntas   is   sgrìobhadh   agus 

na  tha  fillte  annta.  Bha  triùir  ag  ionnsachadh 
Laidinn  ;  a  leughadh  na  h-eachdraidh  a'  sgrìobh 
Caesar  !  An  robh  eachdraidh  an  Ròmanaich  ain- 
meil  a  riamh  'ga  leughadh  an  sgoil-cheap  ?  Bha 
'maighistear  a'  dèanamh  a  dhìchill  leis  fèin  am  measg 
treud  nach  robh  soirbh  a  chumail  fo  cheannsal  air 
uairibh,  agus  dh'  fheumteadh  an  t-slat  a  tharruing 
an  dràsda  'sa  rithist.  Cò  chuireadh  coire  air,  agus 
na  bha  aige  ri  dhèanamh  ?  Bha  fios  againn  uile 
nach  robh  an  duine  còir  an  duil  ri  a  bheatha  a 
chaitheamh  anns  an  dreuchd  ud.  Bha  dreuchd  a 
b'àirde  'na  amharc,  agus  b'i  seo  a  cheud  cheum  chun 
na  cùpaid.  Mheal  e  a  mhiann,  agus  b'  airidh  e  air 
an  eaglais  anns  an  deach  a  shuidheachadh. 

Mar  an  robh  an  dòigh-ionnsachaidh  na  aobhar 
toileachaidh  do  na  sgoilearan,  bha'n  deuchainn  nach 
gabhadh  seachnadh  a'  faotainn  faochaidh,  an  tomhas, 
aig  dà  cheann  an  làtha — an  rathad  gus  an  sgoil,  agus 
àm  tilleadh  dhachaidh.  An  uair  a  bhiodh  sìde 
niath  ann,  is  beag  dragh  a  chuireadh  an  dà  mhìle 
eadar  dachaidh  agus  sgoil  oirnn.  Air  an  rathad,  a' 
snàgail  air  an  socair,  chiteadh  grunnan  de  bhrogaich 
'le  caman  'san  làimh  dheis,  dà  fhàd  mhòna  fo'n  achlais 
chlì,  aon  phòca  tomadach  le  leabhraichean  an  tè 
eile  le  breacaig  arain  coirce  a  rachadh  gu  tric  as  an 
t-sealladh  mu'n  tigeadh  àm  dinnearach.  Ged  tha 
lit  is  bainne  'na  thràth-maidne  fìor  fhallain,  cha 
bhi  stamag  giollain  òig  fada  'ga  chnàmh,  agus  an 
uair  a  dh'  fhairicheas  e  an  taobh  a  stigh  a  sìoladh 
sios,  agus  bunait  na  stamaig,  mar  gu'm  b'eadh,  'ga 
fhàgail,  bheir  e  làmh  air  a'  bhonnach  a  tha  'na  phòca. 
'Se  beul  an  anmoich  a  bheireadh  dhachaidh  e,  's  e 
air  a  thoUadh  leis  an  acras, 

Bhiodh  cridhealas  is  feala-dhà  a'  dol  air  adhart  aìr 
an  t-slighe  gus  an  sgoil.  Bha'n  caman  's  a'  bhall  'na 
bhuaireadh  nach  robh  soirbh  a  sheachnadh.  Bha'n 
dà  fhàd  mhòna  'na  dhradh,  agus  feumar  aideachadh 
gu'n  do  dhi-chuimhnicheadh,  air  uairean,  an  ochdamh 
àithne  a  dh'  aindeoin  teagasg  nan  ceistean.  B'e  na 
foidean  mòna  a  bu  choireach  ;  co-dhiùbh  na  cruachan 
ab'  fhaisge  air  an  sgoil,  eadhoin  cruachan  a'  mhinistear 
fèin  !  B'e  sud  cruachan  a  bhuairidh,  'na  seasamh 
ri  taobh  an  rathaid  mar  gu'm  biodh  iad  a  ràdh  : 
"  Amadain,  c'arson  a  bhios  tu  'gad  phianadh  ag 
giùlan  fòidean  agus  sinne  an  so  cho  goireasadh?" 
Cha'n  abair  mi  an  còrr.  Am  fear  nach  tuig  seo, 
cha  robh  e  riamh  òg  ! 

An  uair  a  leigteadh  an  sgoil  a  mach  gu  cluich 
mu  mheadhoin  là,  sin  far  am  biodh  an  othail.  An 
àm  an  t-Shamhraidh  chiteadh  cròilean  de'n  chloinn 
a  b'òige  a'  ruith  a  chèile  air  Uanaig,  no  am  measg 
an  fhraoich,  no  a'  buain  nan  dìthean,  no  a'  ruagadh 
nan  seiUeanan  ;  grunnan  eile  a'  snàmh  's  an  abhainn, 
no  a  glacadh  chaifeanach,  a  chuid  'bu  shine  a'  cur 
dhiùbh  leis  a  chaman,  no  'feuchainn  cò  b'fhaide  a 
leumadh.  Ann  an  sgoilean  mòra  ar  là-ne  tha  sinn 
air  ar  bòdhradh  a  cluinntinn  mu  Physical  Exercises 
leis  na  daoine  ealanta  ud  a  bhios  a'  teagasg  an  dòigh 
a  bu  chòr  dhut  seasamh  no  crùbadh,  is  mar  sin  air 
adhart.  'San  àm  mu  bheil  mi  a'  sgrìobhadh,  cha 
robh  feum  air  a  leithid  fhad  's  a  bha  caman  is  ball 
ri  fhaotainn  is  Uanag  faisg,  no  Unne  air  am  faigh- 
teadh  cothrom  gu  snàmh.  An  uair  a  thigeadh 
dùbhlachd  a  gheamhraidh,  's  a  reothadh  an  loch, 
sin  far  am  biodh  an  toil-inntinn  a'  ruagadh  a  chèile 

air  an  deighe.  Ciod  e  a  nise  am  feum  a  bhiodh  air 
fear  a  dh'  ionnsaicheadh  Physical  Exercises  dhuinn  ? 
Nach  robh  Nàdur  fein  'gar  n-ionnsachadh  ?  Agus 
dh'  fhàs  sinn  suas  làidir,  calma  fo'n  teagasg.  Cha 
chuir  an  t-seana  mhathair,  Nàdur,  air  iomrall  sinn 
a  thaobh  nithean  corporra,  ma  ghluaiseas  sinn  a 
rèir  a  riaghailtean.  Tha'n  t-aomadh  nàdurra  gu 
cluich  an  gnè  a'  bhrogaich  fhallain,  agus  is  math  is 
aithne  dha  an  dòigh  a  fhreagras,  ma  gheibh  e  coth- 
rom. 

Cha  robh  an  t-slighe  dhachaidh  'san  fheasgar 
cho  fiòr  thaitneach,  air  amannan,  'sa  shaoileadh  tu. 
An  dràsda  'sa  rithist,  bhiodh  an  sgoil  fada  gun 
tighinn  a  mach,  agus  bhiodh  an  t-anmoch  a'  ciaradh 
mu'n  ruigeamaid  an  clachan.  B'e  seo  tràth  nach 
bu  toigh  leam  fhìn  riamh,  an  uair  a  bha  mi  'nam 
ghiollan — eadar-dha-sholus,  no  beul  na  h-oidhche. 
Bha  brogaich  'san  àm  ud  a'  làn  chreidsinn  gu'n  robh 
a'  Ghruagach  's  a  bhean-shìthe  am  folach  an  glaic 
air  choireigin,  no  fo  bhruaich  na  h-aibhne.  Bithear 
a'  fàgail  air  gillean  's  air  caileagan  gur  e  beul  na 
h-oidhche  an  t-àm  as  taitniche  air  son  a  bhi  a' 
snàgaireachd  'san  dubhar  a'  suiridh.  Faodaidh  an 
tràth  seo  a  bhi  cubhaidh  do  mhac-meanmna  nam 
bàrd,  no  freagarrach  do  na  suirichean,  ach  bidh  an 
giollan  òg  'ga  mheas  air  mhodh  eile,  'se  'na  throtan 
a'  gabhail  aithghearra  na  moìnteich ;  e  air  chrith 
gu'n  tachair  e  ris  a'  Ghruagaich,  no  gu  faic  e  taibhse. 
Bheir  an  t-eagal  a  chreidsinn  air  nach  eil  an  srann 
nam  meanbh-bhiastagan  mu'n  cuairt  da  ach  na 
sìthichean  a'  dèanamh  deiseil  airson  ruidhle  dannsa 
am  measg  na  rainich ! 

Dh'  fhàsadh  cnith  eile  air  gaisde  mòr  fraoich 
'san  dubhar  air  muUach  fàire  ;  dh'  fhàsadh  clach 
bhàn  air  cUathach  cnuic  'na  samhla.  Bhiodh  a 
h-uile  dad  fo  sgleò.  Nach  h-iomadh  cUsgeadh  a 
chuir  an  teine-biorach  fèin  oirnn,  agus  ged  nach 
faca  sinn  a'  Ghruagach,  no  na  sithichean,  riamh, 
chunnaic  càch  iad, — co  dhiùbh  'sa  sin  a  bha  iad 
ag  ràdh.  Ach  cò  am  brogach  a  ghabhadh  air  teis- 
teanas  nan  inbheach  a  chuir  an  teagamh?  Abraidh 
daoine  gUc  ar  latha  :  ''  ùrsgeulan  faoin  gun  fheum." 
Gun  teagamh,  an  aon  seadh,  ach  cha'n  ann  an  seadh 
eile.  Ma  bha  iad  faoin,  bha  iad  taitneach  ri'n 
cluinntinn,  agus  cha'n  aithne  dhomhsa  gu  bheil 
àbhacas  ar  là-ne  na's  feàrr.  Dh'  fhalbh  iad  mar  a 
dh'  fhalbh  an  sgoil  a  bha  ann,  agus  thàinig  nòs  ùr 
— saoghal  eile.  An  àite  na  sean  mhaighistearan 
sgoile,  tha  luchd-teagaisg  againn  an  diugh  uidh- 
eamaichte  air  gach  dòigh,  agus  tha  na  tighean- 
sgoile  mar  lùchartean  an  coimeas  ris  an  t-sean 
fheadhainn.  Tha  sochairean  aig  cloinn  an  diugh 
nach  d'  thàinig  a  stigh  air  muinntir  nan  làithean  a 
dh'  fhalbh.  Ach,  bha  rud  againne  an  uair  ud  nach 
eil  acasan,  agus  an  rud  a  neadaich  ann  ar  cridhe 
san  àm  ud,  cha  deach  e  as  fhathast.  Cha  leigeamaid 
leis  a  dhol  as  air  son  mòran.  Tha  cumhachd 
dhìomhair  fiUte  ann  an  nithean  beaga.  Mar  sin,  tha 
cruth  agus  subhachas  na  sgoile  a  bha  ri  taobh  na 
mòinteich  cho  soiUeir  air  clàr  na  h-inntinn  ri 
nithean  a  thachair  an  uiridh. 

DOMHNULL   MaC-A-PhI. 

Cecicl  deifeanncich  ncim  beann. 


Tir  Nam  Beann. 

FoNN  : — 

Hi  ri  hi  lu  hi  lò, 
Bheir  mi  sgriob  do  thìr  a*  cheò, 
Far  am  hheil  na  diùlaich  chdir, 
Bu  deoin  leam  bhi  'nan  taice. 

Ged  a  tha  mi  anns  an  àm, 
Sràidearachd  am  measg  nan  Gall, 
B'  fheàrr  leam  bhi  an  tìr  nam  beann, 
A'  falbh  feadh  ghleann  is  ghlacan. 

B'  fheàrr  leam  bhi  an  tìr  an  fhraoich, 
Far  na  dh'  àraicheadh  na  laoich 
Sud  na  suinn  's  an  dèanainn  uaiU, 
Bha  riamh  toirt  buaidh  's  na  batail. 

Anns  a'  mhaduinn  Cheitein  chiuin, 
'Ghrian  's  i  'g  èirigh  suas  le  mùirn, 
Dealradh  air  gach  lus  is  flùr, 
Tha  fàs  fo  dhriuchd  na  maidne. 

Anns  a'  choiU'  is  bòidhche  fiamh, 
Chluinninn  ceilearadh  nan  eun, 
Spreidh  ri'g  ionaltradh  air  sliabh, 
'S  an  àl  le  miann  'gan  leantuinn. 

Bho'n  tha'n  Cèitein  ri  tighinn  oimn, 
'S  fiamh  an  t-samhraidh  air  gach  pòr, 
Bheir  mi  sgriob  far  'n  robh  mi  òg, 
Ri  buain  nan  ròs  's  nan  dearcag. 

DOMHNULL  MaC   RaTH, 


Eachann  Cleireach. 

^HA  mi  creidsinn  gur  gann  a  tha  neach 
beo  an  diugh  aig  am  bheil  cuimhne 
air    Eachann   Moireastan,   Clèireach 
sgìreachd      Bhràcadail      anns       an 
csiSito  Eilean    Sgiathanach,    oir    tha     mu 

chuairt  air  ceithir  fichead  bUadhna 
o'n  dh'  eug  e.  Ach,  an  dèidh  sin  uile,  tha  a  chuimhne 
gu  maith  gorm  fathast  sa'  cheàm  ud  de'n  eilean,  oir 
bu  tearc  iad  a  bha  cho  gleusda,  èibhinn,  agus  inn- 
leachdach  ris  'na  nàdur  agus  'na  dhòighean.  Bu 
bhochd  an  ni  mata  mur  biodh  iomradh  uime  air  a 
chur  an  cruth  na  bu  mhaireannaiche  na  beul-aithris 
a  mhàin.  Tha  an  eachdraidh  ghoirid  so  leanas  air 
a  tional  bho  urra  d'am  b'aithne  e  gu  maith. 

Rugadh  Eachann  Moireastan,  Clèireach,  san  aon 
bhUadhna  ris  an  treas  rìgh  Deorsa,  ni  a  bu  mhoit 
leis  fèin  a  bhi  ag  innseadh.  Bha  e  de  stoc  a  bha 
sònruichte  airson  gleustachd  agus  ceanaltais,  agus  a 
thuinich  fad  iomadh  ginealach  san  aon  ghabhaltas 
fagus  do  Bhaile-ghobhainn,  far  an  robh  eaglais  agus 
cladh  na  sgìreachd. 

Cha  d'fhuair  Eachann  còir  smid  fòghluim  riamh, 
is  cha  robh  facal  de  bheurla  nan  Sasunnach  'na 
cheann.  Ach,  ciod  e  dheth  sin  ?  Bu  bheag  feum 
oirre  ann  am  Bràcadal  an  là  ud.  Air  fàs  gu  ìre 
duine  dha  rinn  an  seisein  clèireach  dheth.  Ach,  na 
saoilteadh  so  iongantach — duine  gun  fhocal  sgoile 
'na  chlèireach.  Bha  sin  'na  ni  coitcheann  gu  leor 
feadh  ar  Gàidhealtachd  agus  eileanan  an  iar.     Ge 


r 

be  ni  a  bha  ri  sgrìobhadh  co-cheangailte  ri  dleasnas  an 
t-seisein,  agus  gnothaichean  na  h-eaglaise,  bha  iad 
air  an  dèanamh  leis  a'  mhinisteir,  agus  se  bha  an 
earbsa  ris  a'  chlèireach  e  a  bhi  cumail  cùisean  an 
òrdagh  an  taobh-a-steach  agus  an  taobh-a-mach 
de  bhallachan  na  h-eaglaise,  gu  h-àraidh  an  t-àite- 
adhlaic  (a  bha  am  bitheantas  co-làmh  ris  an  eaglais), 
agus  aon  dhleasnas  cudthromach  eile — èigheach 
pòsaidh  na  sgìreachd.  Agus,  gu  dearbh,  a  rèir  gach 
iomraidh  is  iomadh  seasamh  ceolmhor  san  do  chuir 
sin  Eachann. 

Nuair  a  bha  e  'na  leth-sheann  dhuine,  chaidh 
èigheach  a  chur  a  steach  chuige  airson  pòsaidh  eadar 
duine  òg  eireachdail  a  bha  air  ùr  chur  suas  ann  an 
ceann  gnothaich  ann  am  baile  Phortrigh  agus  ma- 
ighdeann  mhaiseach  d'am  b'ainm  Mòr  Nic-Neacail, 
nighean  tuathanaich  chothromaich  san  sgìreachd — 
rud  a  dh'aobharaich  iad  a  bhi  air  an  èigheach  le 
Eachann.  B'e  ainm  an  duine  òig  "  Làraidh  Mac- 
Coinnich.'*  Bha  a'  cheud  chuid  dheth — Làraidh — ro 
chaimdealach  draghail  do'n  chlèireach.  Bha  a 
mheobhar  air  dol  gu  mòr  air  ais  :  bha'n  t-ainm 
neonach  dheth  fèin,  agus,  a  dh'aindeoin  gach 
oidhirp,  bha  fairtleachadh  air  a  chumail  'na  chuimhne. 
Thuit  e  mu  dheireadh  air  innleachd  a  dh'fheuch 
iomadh  aon  roimhe  is  as  a  dhèidh — iorram  a 
dhèanamh  dheth  comhla  ri  cuspair  le  fuaim  coltach 
ris,  agus  air  an  robh  e  mion-eolach  eadhon''  Blàrag/' 
mar  so  : — 

Làraidh,  Làrag, 

Blàrag,   Blàrag, 

Làrag,  Làraidh, 

Air  dha  bhi  san  iomairt  so  air  an  là  roimh  'n  èigheach, 
cò  e  a  thàinig  air  gun  fhàth  gun  fhaireachadh  ach 
nàbaidh  d'am  b'ainm  lain  Mac  Rath,  aon  de  fhoir- 
bheach  a'  cho-thionail,  agus  duine  ro  àbhachdach 
cuireadach. 

"  Eachainn,  a  chaomhainn,  ciod  e  ta  cur  ruit  ? 
Ciod  e  bhoil  so  ta  ort  leat  fèin  ?  *'  ars  lain. 

"  Mata,  nàbaidh,  's  mòr  sin  a  ta  cur  ruim,  agus 
is  beag  e  cuideachd,*'  ars  Eachann.  "  Tha  e  ag 
èirigh  uile  o'n  èigheach  am  màireach.*' 

"  Ach,  carson  a  chuireadh  sin  smuairein  ort,  is 
tu  cho  eolach  air  a  dhèanamh  ?  " 

"O,  gun  teagamh  tha,  ach  cha  d'èigh  mi  riamh 
duine  le  ainàm  cho  neonach  ri  Blàrag.'' 

'*  Blarag  !  An  d'  fhàg  do  thoinisg  thu,  a  laochainn. 
Co  riamh  a  chuala  sin  'na  ainm  air  duine  ?  Gu 
dearbh  fèin  nani  b'e  bò  a  bh'ann.'' 

'*  Stad  !  Stad  !  Tha  thu  dìreach  aig  a'  chùis, 
lain.  Bhuail  thu  'n  tarag  air  a  ceann  !  Chan  e 
Blàrag  ainm  an  duine  ach — 0  !  fhuair  mi  thu,  sheoid, 
mu  dheireadh,  neo-ar-thaing  duit  (is  e  bualadh  a 
bhasan  le  moit)  Làrag  !  Ud  !  Mo  mhearachd  a  rithist. 
Làraidh,  sin  agad  ainm  an  duine,  lain." 

'*  Ach,  Eachainn,  fhir-mo-chridhe,  cha  dèan  e 
an  gnothach  dol  tre'n  bhrionglaid  cheudna  mu'n 
ainm  am  màireach.  Creid  mise,  nuair  a  sheasas  tu 
fa  chomhair  a'  cho-thionail  's  e  's  coltaiche  gu'm  bi 
thu'm  breisUch  na's  mò.'' 

"  Saoil  thu  fèin  sin,  lain.  O  !  gu  dè  idir  a  ni 
mi  ?  Saoil,  a  charaid,  nan  suidhinn  làmh  riut  fèin 
agus  gu'm  putainn  do  chas,  mur  tig  an  t-ainm  chugam 
nach  cagradh  tu  e,  *s  mi  leth-chromte  riut  ?  " 

*'  'N  da,  ni  mise  sin  gu  deonach,  Eachainn,  oir  bu 
doiUch  leam  gu'n  tigeadh  tubaist  sam  bith  ort/' 

"  Tapadh  leat,  'iUe  chòir  !  Thug  thu  faothachadh 
nach  beag  dhomh.     Là  maith  leat !  " 

Gus  mo  naidheachd  a  chur  an  giorrad,  thàinig 
an  Dòmhnach.  Shuidh  Eachann  làmh  ri  charaid. 
Thàinig  an  t-àm  airson  èigheach  a'  phòsaidh.  Sheas 
an  clèireach  suas,  agus  an  guth  mall  stolda  labhair  e 
mar  so : — 

"  Cumhnantan-pòsaidh    eadar  !  *'     Le   sin, 

phut  e  sail  an  fhoirfeaich,  ach  am  foirfeach  cha  do 
leig  e  air  gu'n  cuala  se  e.  An  dara  uair,  thoisich 
Eachann  an  duan  cheudna.  ''  Cumhnantan-pòsaidh 
eadar !" 

Agus  an  sin,  chan  e  mhàin  gu'n  tug  e  brùthadh 
maith  do  chas  Mhic-Rath  ach  le  uilneig  'na  chUathaich 
dh'fheoraich  e  le  leth-chagar  borb  a  chuala  mòran 
de  'n  fheadhainn  a  bha  timchioU  air, 

''Adh  !     lain  !  " 

Ach,  bu  diomhain  gach  oidhirp,  oir  shuidh  a 
nàbaidh  cho  balbh  neo-mhothachail  ri  iomhaigh 
chloiche.  Agus  air  do  Eachann  sin  a  thoirt  fa  near, 
gun  tuiUeadh  dàlach  thòisich  e  an  treas  uair  : — 

''Cumhantan-pòsaidh,  a  dhaoine  coire,  eadar 
duin'  òg  à  Portrigh  sin  thaU  a  tha  de  ainm  nach  urra 
mi  chuimhneachadh  aig  an  àm,  agus  's  mòr  na  chosd 
e  d'am  chadal  is  d'am  dhùsgadh  fad  na  seachdainn 
a  chaidh.  Ach,  se  rud  is  coltaiche  chuala  sibh  riamh 
ri  ainm  na  bà  aig  a'  mhaighstir-sgoile — Blàrag, 
Blàrag  Mac  Coinnich  agus  Mòr  :  ah  !  Mòrag  laghach  ! 
Cha  dhi-chuimhnich  mi  a  h-ainm-se,  agus  cha  bu 
chòir  gu'n  di-chuimhneachadh  nighean  ar  caraid 
chòir,  Mòr  Nic-NeacaU." 

Faodaidh  mo  luchd-leughaidh  a  bhi  cinnteach 
gu'n  robh  cuimhne  na  b'fhaide  aig  na  bha  an  làthair 
air  èigheach  cho  neonach  na  air  searmon  a'  mhinisteir. 

Cha  robh  ach  aon  uair  a  chaidh  Eachann  riamh 
air  turus  na  b'fhaide  na  fèill  Phortrigh,  ge  do  chaidh 
e  an  uair  sin  fada  gu  leor,  am  beachd  dhaoine  san 
là  ud,  nuair  nach  robh  rathaidean-iaruinn  no  bà- 
taichean-smuide  a'  ruith  nar  ceàman  tuathach. 
Oir  ciod  e  agaibh  air  chaidh  e  cho  fada  ri  baile 
lonbhar-nis  ?  agus  air  aithris  'na  bhriathran  fèin 
cho  dlùth  agus  is  urrainn  dhomh  a  chur  sios,  so  mar 
abha. 

"  Struidhleas  an  là'n  diugh,  a  Thormaid  !  Mata, 
's  tu  dh*  fhaodadh  a  ràdh  !  Neo-'r-thaing  mur  eil 
airgead  gu  leor  a'  dol  mu'n  cuairt  nar  measg,  ach 
leth  na  bochdainn  !  'S  ann  gus  na  làmhan  ceàrr 
a  ta  e  teachd,  eadhon  ar  n-oigridh  bhaoth  leis 
nach  foghainn  dòigh-beo-shlàinte  agus  èideadh  am 
pàrantan  ach  grinneas  agus  àiUeas  leis  am  bheil  an 
t-airgead  a  ta  iad  gu  goirt  a'  cosnadh  air  a  luath 
shlugadh  suas  air  dhòigh  's  nach  beir  làmh  an  aon 
phàigheadh  air  earbul  an  ath  aoin.  Co  ach  iad- 
san  I  Na  giUean  le'n  leintean  geala  air  an  iar- 
nachadh  cho  cruaidh  ri  leathair  agus  cho  dearrsach 
ri  màs  trinnseir — le'n  deiseachan  poileat,  's  le'm 
brògan  Gallda.  'S  chan  fheàrr  na  caileagan  dad. 
Na  h-oinsichean  bochda !  lad  fèin  's  an  cuid 
chrionaloin,  's  '  glug  nam  broinn  leis  an  acras '  mar 
a  thuirt  lain  TaiUear.  Ma's  iad  sud  na  fasanan  cùl  mo 
làimhe  riu!  Chan  eil  iad  aon  chuid  nàdurra  no 
cneasda.  Air  an  t-Sabaid  so  chaidh,  bha  prasgan 
diubh  air  thoiseach  orm,  a'    dol  do'n  eaglais,  agus 

se  thug  iad  am  chuimhne  na  toitean  arbhair  a  thog 
an  tuil  mhòr  a  bh'ann  o  chionn  dà  bhliadhna  a' 
seoladh  sios  gus  an  loch.  Cha  b'iongantach  idir 
mar  a  dh'èirich  do'n  bhan-tighearn  òg  a  bha  air  a 
glunaibh  san  eaglais  Shasunnaich  aig  àm  na 
h-ùrnaigh.  Ag  èirigh  thar  a  glunaibh  dhith,  ghlac 
cearcal  a'  chrionaloin  a  sàil,  agus  thuit  i  'n  comhair 
a  cùil  coltach  ri  othaisg  a  ghlacadh  tu  air  a  cas 
dheiridh  le  cromag  a'  bhata.  Ach,  a  thuiUeadh 
air  sin  faic  aimeadas  ar  n-òigridh  nuair  dh' 
fhàgas  iad  an  dùthaich,  an  struidh  air  an  t-slìghe. 
Chan  fhoghainn  ach  dol  air  bàta-smuide  no  traine 
dh'  aindeoin  cho  geàrr  sa  tha'n  turus.  Gabh  Calum, 
mo  mhac,  a  nise.  An  uiridh,  bha  e  leth-bhUadhna 
'na  sgalaig  aig  a*  mhinisteir  airson  ceithir  punnd 
Shasunnaich  agus  bolla  mìne,  agus  b'e  mhìn  an  aon 
ni  a  b'fheumaile  de'n  iomlan  de  thuarsdal,  oir  chaidh 
an  t-airgead  uile  chur  ann  an  deise-chlo  cho  sgàireach 
's  gu'm  faiceadh  tu'n  là  troimhe  ;  ach  dè  dh'  earbadh 
tu  o  cheannaiche  siubhail,  agus  paidhir  de  bhotainn 
aig  an  robh  uachdair  cho  tana  agus  gu'n  do  shrac 
iad  cho  dona  a'  cheud  uair  a  chuir  e  uim'  iad  agus  nach 
gabhadh  iad  càradh — an  t-urram  aig  mo  bhrògan 
iallach  !  Phaisgeadh  an  deise  ghrinn,  agus  chaidh 
a  cur  seachad  an  cìste,  ach  a'  cheud  uair  a  thug  e 
mach  i  gu  dol  do'n  eaglais  Di-dòmhnuich  bha  i 
air  a  toUadh  leis  na  lèomannan  cho  dona  's  nach 
duraicheadh  e  a  cur  uime  !  O,  Chaluim,  cha  bu 
dual  duit  a  bhi  cho  amadanach  !  Tha  e  nis  ann  an 
gàradh-iaruinn  air  Cluaidh,  agus  a*  faotainn  duais 
tri  fiUte  air  na  bha  aige  mar  sgalaig.  'Bheil  e  na's 
fheàrr  le  sin  ?     Mata,  *s  e  nach  eil.     Nuair  bha  e 

aig  an  tigh  aig  an  fhèill  thàinig  orm  fèin  coingheall 
dà  phunnd  Shasunnach  a  thoirt  dha  gus  a  thoirt  air 
ais,  's  chan  e  sin  a  mhàin,  ach  bha  de  làdamas  aige 
innseadh  dhomh  na  cheud  lìtir  gu'm  b'èiginn  da 
deich  tasdain  iarraidh  an  iasaid  air  DòmhnuU  Tois- 
each,  a  thuilleadh  air  na  thug  mise  dha.  Se  mo 
bheachd  nach  eil  's  na  bàtaichean-smuide  ach 
tighean-ceapaidh  air  airgead  nan  gloichdean  a  ghin 
sin  a  thàladh  uatha  !  Ni-Maith  a  chumail  faighidinn 
rium  !  Leth-cheud  tasdan  a  chur  a  mach  air  faradh 
gu  Glaschu !  Agus  gu'n  deachaidh  mi-fèin  gu 
lonbhar-nis  agus  air  ais  dhachaidh  air  tri !  An 
d'innis  mi  riamh  duit  mu'n  turus  ud,  a  nàbaidh  ? 
Chuala  tu  uime,  ach  chan  ann  bhuam  fèin.  Mata, 
cha  mhisde  sgeula  maith  a  chluintinn  dà  ùair  ;  agus 
so  mar  a  chaidh  dhomh. 

"  Thàinig  maor-siorram  à  Portrigh  le  sanas 
chugam  anns  ari  robh  mi  air  mo  ghairm  gu  cùirt 
na'  morairean  dearga  an  lonbhar-nis,  gu  bhi  air  mo 
cheasnachadh  mar  shùil-fhianuis  air  corp  naoidh- 
eachain  a  fhuaireadh  ann  an  càrn  aig  a'  Chadha- 
ruadh — turus  a  bha  mi  glè  aindeonach  gu  a  dhol 
air,  ach  cha  robh  diùltadh  no  doichioll  ri  bhi  ann. 
Ciod  tha  agad  air  mata  ach  gu'n  d'fhàg  mi'n  tigh 
aig  dara  gairm  nan  coileach.  Rinn  Màiri  gu  leor  de 
bhiadh-siubhail  a  ghiùlain  mi  ann  am  poca  beag  air 
mo  chUathaich.  Gun  stad  aig  SUgeachan  ràinig  mi 
aisig  mu  dhà  ùair  san  fheasgar,  agus  bha  mi  air 
taobh  thall  Caol-Reithe  aig  a  cuig.  Chaidil  mi  air 
an  oidhche  sin  an  tigh  caraid  dhomh  ann  an  Clachan 
GhUnn-Eilgin.  Roimh  ghlasadh  nan  neul  an  ath  là 
shìn  mi  mach  tre  'n  ghleann  Mhòr,  agus  cha  do  lasaich 

mi  ach  airson  leth-ùair  an  uaireadair  gu  greim  bidhe 
a  ghabhail  gus  an  do  ràinig  mi'm  baile-mòr  mu 
chuairt  air  meadhon-oidhche  gun  sgiUinn  a  chur  a 
mach  ach  sia  airson  aiseig  Caol-Reithe  ;  oir  tha  fhios 
agad  nach  eil  port  an  nasgaidh  ann  ach  Port-na- 
Banrigh,  agus  tha  e  sia  sgiUinn.  Air  an  ath  là 
shuidh  a'  chùirt.  Aig  aon-ùair-deug  thoisich  cluig 
a'  bhaile  air  bualadh,  agus  thog  mi  orm  a  mach 
gus  na  sràide.  Agus  0  !  's  ann  an  sin  a  bha'n  sealladh 
's  an  iomairt  !  Na  morairean  'nan  cleocan  sgàrlaid 
's  iad  'nan  suidhe  ann  an  carbadaibh  fosgailte, 
tarruingte  le  ceithir  eich  gach  aon  diubh  le  buidh- 
inn  shaighdearan  rompa  agus  'nan  dèidh ;  prothaist 
agus  bailidhean  a'  bhaile  agus  na  maoir  ann  an  car- 
badan  eile ;  Fear-tagraidh  a'  chrùin  agus  a  bhràithrean 
san  lagh  a'  marcachd  air  dheireadh;  fa  dheoidh 
truimleach  de  luchd-àiteachaidh  a'  bhaile  a*  lionadh 
gach  taobh  de  na  sràidean  tre  'n  deachaidh  an 
comhlan  mòr-chùiseach  ud !  Lean  mise  gu  h- 
aitheasach  'nan  dèidh  gus  an  d'  thàinig  sinn  gu 
Tigh-na-Cuirte  aig  Clach-na-Cudain.  Le  mòr  shaoth- 
air  dh'  fhaisg  mi  mo  rathad  gus  an  dorus.  Dh' 
oidhirp  mi  dol  a  steach,  ach  shìn  gach  aon  de'n  dà 
mhaor  air  an  taobh  so  's  air  an  taobh  ud  de'n  dorus 
an  cuaiUbh  tarsuinn  romhann,  agus  dh'  fheòraich  an 
dorsair  am  Beurla  an  robh  gnothach  agam  a  steach. 

"  '  Mata,  sheoid,  tha  sin  agam,'  fhreagair  mi  an 
Gàidhhg,  '  air  neo  cha  bhithinn  an  so.' 

"  '  Foillsich  e  !  *  ars  esan  sa'  chainnt  cheudna. 

'*  '  Ni  mi  sin  cuideachd,'  thubhairt  mise,  is  mi  a* 
toirt  as  mo  phoc'-achlais  an  t-sanais — ni  a  leugh  e 
agus  an  sin,  '  Ceart  gu  leor '  ars  esan.  '  Lean  am  fear 
so  agus  treorachaidh  e  gu  t'àite  thu.' 

"  Agus  ciod  tha  agad  air,  a  nàbaidh,  aeh,  gus  mo 
sgeula  chur  an  giorrad,  an  dèidh  ùine  mhaith  chuala 
mi  m'ainm  air  a  ghlaodh  le  Maor-na-Cùirte,  agus 
thàinig  maor  eile,  agus  theoraich  e  mi  gu  stòl  nam 
fianuisean.  B'  èiginn  daibh  eadar-theangar  a  mhion- 
nachadh  a  steach  air  mo  shon.  Thugadh  a'  cheud 
ionnsaigh  orm  le  Fear-tagradh  an  Rìgh. 

''  'An  robh  thusa,  Eachainn  Mhoireastain,  'nad 
shùil-fhianuis  air  an  ni  ud  ?  '  ('s  e  ga  ainmeachadh). 

'  Bha,'  arsa  mise. 

'  Am  bheil  cuimhne  agad  air  an  là  ?  ' 

'  Tha,  gu  ro  mhaith.' 
'  '  Dè  dh'  fhàg  do  chuimhne  air  cho  ro  mhaith  ? ' 

'  Mata,  innsidh  mi  sin  duibh.  'S  ann  air  là 
san  luchar-shamhraidh  a  bha  ann.  Là  blàth  le 
smugar  ceo,  nuair  thàinig  mi  dhachaidh  an  dèidh 
comhlaiche  cho  mi-shealbhach  aig  a*  Chadh-Ruadh. 
Co  bha  staigh  romhann  ach  Fionn  à  Roag,  agus  dè 
bh'againn  air  ar  suipear  ach  buntata  pronn,  agus 
sinn  a  dh'  fhaodadh :  bu  mhaith  mo  dhà  mhart-bainne.* 
"  Bha  barrachd  GàidhUg  am  baile  lonbhar-nis 
aig  an  àm  ud  na  tha  an  diugh,  agus  thuig  mòran  de 
na  bha  stigh  mo  bhriathran  fèin,  agus  mu'n  do  sguir 
mi  bha  iad  uile  a'  gàireachdaich,  ni  a  thug  air  an 
Ard-bhreitheamh  tionndadh  le  frionas,  agus  maoidh- 
eadh  an  tighe  fhalamhachadh  mur  cumadh  iad  orra 
fèin  rian  na  bu  nòsdaile.  Ach,  mu'n  robh  an  t-eadar- 
theangar  uUamh  do  eadar-theangachadh,  bha'n  dearbh 
bhreitheamh  ud  fèin  agus  a  bhràithrean  air  a'  bheinge- 
sgàrlaid  agus  an  luchd-lagha  agus  na  h-uile  bha'n 
taobh-a-stigh  de  na  ballachan  gan  sniomh  fèin 
le  lachdadaich.  Cha  do  chum  iad  air  an  stòl  ro 
fhada  mi'n  dèidh  sud.    Agus  an  uair  a  bha  mi  dol 

a  mach  chuala  mi  am  breitheamh  ag  ràdh  ris  an 
ionmhasair ;  '  Feuch  gu'm  pàigh  thu  an  duine  còir 
ud,  agus  gu'm  pàigh  thu  gu  maith  e/  Agus  gu 
dearbh  's  esan  a  rinn  sin.  Fhuair  mi  ceithir  ghinidh 
òir  bhuaithe,  agus  thug  mi  sin  uile  dhachaidh  ach  tri 
tasdain — suim  airson  an  do  chuir  Calum  mo  mhac 
iomadh  falus  dheth  fad  leth-bhUadhna  am  Baile- 
ghobhainn.  Agus  cha  dèanadh  e  riamh  an  tùrn  a 
dhèanainn  fèin.  Bheirinn  làn  cleibh-thabhaistich  de 
bhuntata  coig  mile  air  mo  dhruim  gun  anail  a  leigeil, 
agus  bheirinn  mart  à  poU  leam  f èin — ach,  0  !  struidh  is 
gòraiche  an  la'n  diugh  !  " 

Is  ann  air  leabaidh  a  bhàis  a  rinn  Eachann  còir 
an  èigheach-pòsaidh  mu  dheireadh.  Air  maduinn 
Di-dòmhnuich  dh'  aithneachadh  gu'n  robh  faileas 
an  teachdaire  dheireannaich  a'  tuiteam  air  a  ghnùis. 
Ach,  bha'n  èigheach  fathast  'na  chùram  air.  Ghairm 
e  a  steach  tiomchioU  a  leapach  muinntir  a  theagh- 
laich.  Thug  e  air  aon  de  na  mic  caibdeal  a  leughadh, 
agus  salm  a  sheinn.  An  guth  bristeach  chuir  e  fèin 
suas  focal  ùmaigh,  agus  an  sin  am  briathran  fann 
caol — oir  bha  an  còrd  airgid  dlùth  gu  bhi  brìste,  agus 
nigheanna  a  chiùil  a  bhi  dol  'nan  tosd — rinn  Eachann 
cumhnantan  a'  phòsaidh  èigheach.  Agus,  gus  a' 
chùis  a  dhèanamh  foUaiseach,  thug  e  air  aon  eile  de 
a  mhic  dol  gus  an  rathad  mòr,  agus,  nuair  bha  comhlan 
de'n  cho-thional  a'  dol  seachad,  an  èigheach  an  sin  a 
rithist.  Mo  laochan  ort  fèin,  Eachainn  !  Cha  robh 
thu-sa  gu  bhi  air  do  bheatadh  gus  an  diog  mu  dheire- 
adh  !  Chan  fhaic  sinn  do  shamhuil  tuiUeadh — Oisean 
an  dèidh  na  Fèinne  !  Ach,  a'  chlach  bheag  so  air  do 
chàrn,  agus  do  chuimhne  a  bhi  fada  gorm  ! 

AONGHAS   MaC   PhARLAIN, 


Aisling. 

Bhruadair  mise  bhò-raoir, 
Bhi  còmhnuidh  an  Snidheasort, 
Far  an  robh  mi  'm  òige, 
Gu  sòlasach  cuireadach ; 
Aotrom  cridheil,  spòrsail, 
Gun  bhròn  no  gun  uireasbhuidh, 
Mànran  feadh  nam  bruachan, 
Gu  h-uallach  's  a'  chuideachd  ud. 

Tha'n  samhradh  ri  tighinn  teann  oimn', 

B'e  m'  annsachd  bhi  fuireach  ann, 

B'  ait  leam  a  bhi  'g  èirigh, 

Air  maduinn  Cheitein  chùirteineach, 

Spreidh  is  iad  air  reidhlean. 

Air  bhàrr  an  t-slèibh  ag  ionaltradh, 

An  t-àl  ri  ruith  mu'n  cuairt  dhiubh, 

Gu  meanmnach  luathmhor  mireagach. 

'S  e  sealladh  e  cho  glòir-mhor, 
Ri  m'  bheò  air  na  dhearcadh  leam, 
Bhi  faicinn  obair  nàduir, 
Is  àiUeachd  nan  dachaidhean, 
Na  raointean  air  an  còmhdach, 
Le  neoinean  bhòidheach  bhileagach, 
Gach  ròs  a'  fàs  fo'n  driuchd  ann, 
'S  beath,  ùr  anns  na  lùsanan. 

Grian  na  speur  ri  dealradh, 
*S  gathan  blàth  'g  a  beathachadh, 
Gach  ni  cho  snuadhmhor  blàthmhor, 
Am  pòr  a'  fàs  's  a'  cinneachadh, 

An  t-sòbhrach  fhineal  ùrail, 

Gach  cùil  's  i  cho  duiUeagach, 

Seillean  air  gach  bàrr  dhiubh, 

Gun  fhios  gun  tàmh  ri  cruinneachadh. 

Chuthag  cur  na  smùid  dhith, 

Aig  bonn  nan  stùc  cho  caithreamach, 

Smeorach  's  i  cho  sùrdail, 

Le  òran  sunndach  aighearach, 

An  uiseag  air  a'  mhòintich, 

Ri  ceòl  is  ri  ceilearadh. 

Bu  mhùirneach  leam  's  an  àm  sin, 

Bhi  tàmh  's  a'  ghleann  's  an  d'  rugadh  mi. 

Gheibh  thu  caoimhneas  's  càirdeas, 

Ciuine  bàigh  is  faireachadh, 

Tha  còrdadh  ri  fhaotainn, 

Measg  siol  nam  daoine  ceanalta, 

Tha'  d  truacanta  le  fìrinn, 

Is  sitheil  modhail  onarach, 

Le  iomadh  cUù  a  bhàrr  air, 

Nach  bi  mi'n  dràsd'  ag  aithris  dhuibh. 

'S  e  so  an  t-àit'  tha  àluinn, 
Seach  ceàrnaidh  a  shiubhail  mi, 
'S  e  so  an  t-àit'  tha  priseil, 
Le  cinnte  tha  urramach. 
Thug  uaislean  agus  ìslean, 
Bho  Unn  gu  Unn  an  t-urram  dha, 
Bu  mhiann  leam  fèin  bhi  tàmh  ann 
An  tìr  mo  ghràidh  an  Snidheasort. 

Calum  Mac  Rath, 


Meirleach-nan-Slad. 

HA  robh  meirleach  na  b'ainmeil  an  Siorra- 
machd  Pheirt  na  bha  Alasdair  Bàn  'na 
là  fèin,  is  bha  iomradh  air  fada  an 
dèidh  dha  bhi  air  a  chrochadh. 

A  rèir  beul-aithris,  thàinig  Alasdair 
nuair  a  bha  e  'na  ghiullan  gu  Baile 
Chraoibh  maille  ri  cuideachd  de  dhaoine  a  bha  toirt 
giubhas  air  a  sgoltadh  o  choille  dhubh  Raineach 
chun  na  machrach,  is  ga  reiceadh  ri  luchd  dèanamh 
nan  criathar. 

Dh'  fhuirich  Alasdair  mu'n  mhachair,  is  dh'  fhàs 
e  'na  dhuine  mòr  làidir  aig  an  robh  spionnadh  neo- 
chummanta.  An  sin,  thoisich  e  air  a  bhi  ag  iomain 
cruidh  dh'  ionnsaigh  faidhir  Amul-ruidhe,  dh'  ionn- 
saigh  fèiU  na  h-Eaglais-brice,  is  a  dh'  ionnsaigh  faidh- 
richean  eile,  fad  is  am  fagus. 

A'  chuid  is  a'  chuid,  chinn  e  eolach  air  Gàidheil 
bhorba  a  bha  gnàthachadh  a  cheart  nì  ceudna ;  ach 
cha  robh  am  companas  gu  feabhas  Alasdair  mu 
dheireadh.  ''  TruaiUidh  droch  chonaltradh  deagh- 
bheusan  "  thuirt  an  sean-fhacal,  is  b'  fhìor  e  thaobh 
Alasdair. 

Rinn  na  ceatharnaich  comh-bhann  is  chaidh 
Alasdair  a  chur  os  ceann  na  buidhne.  Is  coltach 
gu'n  robh  leth  cheud  no  tri  fichead  fear  anns  a' 
chuideachd. 

Thuinich  na  h-eucoraich  sin  an  uaimh  no  uamhan 
an  creagan  Chaoil-ghUnn-amain ;      ach  gu  dearbh 

b'aobhar  eagail  is  fuath  iad  do  na  Gàidheil  is  do  na 
Goill  a  bha  anns  a'  choimhearsnachd.  Chan  e  nì 
beag  a  chumadh  àireamh  cho  mòr  de  chreach- 
adairean  am  beo-shlainte,  is  bha  caoraich,  uain,  is 
meinn,  laoigh  is  gamhna  gach  oidhche  air  chall,  is 
bha  amharus  aig  an  tuath  dè  a  thachair  dhaibh. 
Aig  àmanna  sònruichte,  is  san  oidhche,  rachadh  na 
meirhch  a  thogail  nam  bo  o  na  h-àitean  a  bha 
comharraichte  mach  roimh  làimh  leis  na  beachdairean 
aca.  A'  chuid  de'n  chrodh  nach  do  mharbh  iad 
airson  iad  fèin  a  bheathachadh,  bha  dòighean  aca 
troimh  an  robh  iad  comasach  air  a'  chrodh  a  reiceadh, 
is  airgiod  fhaotainn  air  an  son. 

Cha  robh  frith-rathad,  no  àite  uaigneach  feadh 
nam  beann  no  nan  gleann  nach  robh  aithne  aig  na 
gaduiche  orra,  is  bha  an  t-eolas  sin  fèumail  dhaibh 
nuair  a  b'e  an  rùn  crodh  a  ghoideadh  no  an  cumail 
folaichte  gus  am  biodh  cothrom  aca  an  cur  gu  mar- 
gadh.  Nuair  a  bhiodh  mine  no  goireasan  eile  a 
dhìth  air  na  spuinneadairean  rachadh  feadhainn 
dhiubh  do  Bhaile  Chraoibh,  no  do  Bhaile  Pheirt 
a  cheannachadh  nan  nì  sin,  ach  's  ann  san  fheasgar 
a  ruigeadh  iad  na  buthan.  Cha  robh  mòran  dhiubh 
aithnichte  do  na  marsantan,  ge  rachadh  iad  gu 
follaiseach  do  na  bailtean ;  ach  cha  b'e  am  miann 
gu'm  faiceadh  daoine  eile  iad  a'  tighinn  air  ais  do'n 
àitean  comhnuidh  anns  na  h-uamhan,  is  anns  na 
sluichd  am  measg  nan  creag. 

Cha  b'ann  chum  maith  na  dùthcha  a  bhiodh  e 
nam  maireadh  sin  uine  fhada.  Gu  fortanach,  thàinig 
crìoch  eallamh  air  a'  chomh-bhann  a  bha  eadar  na 

b-eucoraich, 

Thug  na  beachdairean  fios  gu'n  robh  àireamh 
mhòr  de  chrodh  air  baile  fearainn  tha  air  an  t-sUabh 
eadar  Buidhantidh  is  Faolais,  is  nach  biodh  a' 
chreach  doirbh  r'a  thogail. 

Chuir  na  creachadairean  an  gleus  gach  inn- 
leachd  a  b'  aithne  dhaibh  chum  crodh  an  tuathanaich 
a  sguabadh  air  falbh  gun  fhios  da,  no  an  toirt  air 
falbh  mu'n  b'urrainn  dha  comhnadh  fhaighinn  à 
Faolais,  is  o'n  tuath  mu'n  cuairt.  Thachair  gach 
nì  a  rèir  toil  nan  eucorach,  is  chaidh  spreidh  an  tuath- 
anaich  bhochd  a  ghreas  air  falbh  gun  upraid  sam 
bith,  is  cha  robh  fios  aige  air  a  chall  gus  an  ath- 
mhadainn,  is  cha  robh  dòigh  aige  air  a  chuid  fhaotainn 
air  ais.  Is  i  sin  a'  chreach  mhòr  mu  dheireadh  a 
thog  a'  bhuidheann  sin  de  mheirHch.  Gu  maith  na 
dùthcha,  dh'  eirich  easaontas  nam  measg  thairis  air 
roinneadh  na  creiche,  is  an  dèidh  cònnsachaidh  garg 
dh'  fhàg  iad  uile  an  Caol-ghleann  ach  Alasdair  'na 
aonar.  Bithidh  mi  an  dochas  gu'n  do  threig  mòran 
dhiubh  an  droch  shhghean,  is  gu'n  robh  an  caith- 
beatha  na  b'fheàrr,  is  na  bu  chHuitiche,  o  sin  suas. 
Co  dhiubh,  tha  e  na  nì  cinnteach  nach  robh  e  an  dàn 
dhaibh  uile  cead  a  ghabhail  de'n  t-saoghail  so  air 
croich  oiUteil  Pheirt. 

Bha  seann  daoine  anns  a'  bheachd  gu'n  robh 
ceithir  àitean  sònruichte  airson  falachaidh  aig  Alas- 
dair  Bàn  :  am  braigh  Chaol-bhealaich,  an  Gleann- 
cuaich,  an  Creig-uchdaig  a  tha  'na  crìch  eadar  Gleann- 
Hadnaig  is  Dail  Aird-eonaig,  am  Braid-albann,  agus 
anns  a'  Chaol-ghleann ;  ach  b'i  an  uamh  tha  an 
Creig-na-h-iolair  an  Coire-choiUtearan  an  Coineachan 
an  t-ionad  comhnuidh  bu  tearuinte  is  bu  dìomhaire 

a  bha  aige.  Bha  an  uamh  mu  theis-mheadhon  na 
creige,  is  bha  àirde  mhòr  de  chreig  os  ceann  is  foipe, 
is  cha  robh  e  an  comas  do  dhuine  beo  dol  stigh  d'a 
h-ionnsaigh  ach  air  frith-rathad  cumhann  o  thaobh 
an  iar  de'n  chreig.  Dh'  fhaodadh  an  uamh  seathnar 
dhaoine  a  chumail  nuair  a  bha  Alasdair  a'  gabhail 
comhnuidh  innte  ;  ach,  an  dèidh  àm  a'  mheirUch, 
chaidh  beul  na  h-uamha  fhosgladh  gu  farsuing,  is 
an  talamh  a  thilgeadh  stigh  do'n  uaimh,  oir  b'  àbhaist 
do  chaoraich  a  leum  stigh  innte,  is  cha  b'  urrainn 
dhaibh  tighinn  am  mach  aisde  rithist. 

Is  coltach  gu'n  do  rinn  Alasdair  an  t-òran — 
*'  Meirleach-nan-Slad  "  nuair  a  bha  e  anns  a'  Chaol- 
ghleann. 

Aig  an  àm  sin,  bha  mòran  de  thuath  ag  aiteachadh 
GhUnn-amain  o'n  Bhaile-nodha  gu  Leac-rèidh  am 
fìor  bhraigh  a'  ghHnne,  is  bha  crodh,  caoraich,  is 
gabhar  aca. 

Nuair  a  bha  fear  an  sud  is  an  so  a'  caU  laogh, 
mult  reamhar,  uan  maith,  no  deagh  mheann  is  ann  le 
seaUadh  amharusach  a  bha  gach  duine  ag  amharc 
air  a  choimhearsnaich  ;  is  laidh  an-earbsa  mar  neul 
dubh  dorcha  air  inntinnean  na  tuath  gu  leir.  Air 
madainn  an  drasda  is  a  rithist  theireadh  fear  r'a 
choimhearsnaich,  ''  Dh'  fhalbh  mo  laogh  an  raoir," 
no  "  dh'  fhalbh  mult,  uan,  no  meann  orm  'san 
oidhche." 

Is  ann  air  na  beathaichean  a  chaidh  a  ghoideadh 
orra  bha  comhradh  sluaigh  a'  ghUnne  car  iomadh 
seachduin,  is  cha  robh  neach  sona  no  toiUchte  'nam 
measg. 

Mu  dheireadh,   bha  faochadh  air  an  curam  is 

air  an  trioblaid  inntinn,  oir  fhuair  iad  comharan 
dearbhte  nach  b'e  meirleach  coitchionn  no  duine 
gun  eagnaidheachd  a  thachair  orra ;  ach  duine 
teoma,  is  cha  robh  e  doirbh  dhaibh  a  thuigsinn  nach 
biodh  e  *na  nì  furasd  am  meirleach  a  chur  an  làimh. 

Chaidh  an  samhradh  seachad,  is  bha  dà  mhios 
de'n  fhogharadh  air  dol  seachad  mar  an  ceudna  ; 
ach  cha  deachaidh  greim  a  dhèanamh  air  an  fhear- 
reubainn,  is  bha  corruich  air  an  t-sluagh,  oir  bha 
mheirle  dol  air  adhart  mar  a  b'  àbhaist. 

Thàinig  toiseach  an  treas  mhios,  is  'na  chois 
bha  an  Fhèill-Mhicheil. 

Air  là  mòr  na  fèiUe,  chruinnich  na  ceudan  de 
dhaoine  is  de  mhnathan  as  gach  àird,  is  bha  sraidean 
Chraoibh  air  an  Honadh  leo. 

Choinnich  Gàidheil  is  Goill  is  bhruidhinn  iad  r'a 
chèile  mar  a  b'  fheàrr  a  dh'  fhaodadh  iad.  Bha 
feath-ghàire  air  aghaidh  gach  marsanta,  is  air 
aghaidh  gach  osdair,  oir  bha  iarrtus  mòr  air  bathar, 
goireasan,  uisge-beatha,  is  lionn.  Ach,  chiaradh  am 
feasgar,  is  dh'  fhèum  an  sluagh  a  bhi  triall  dhachaidh. 
Chuir  a'  mhòr  chuid  de  na  Gàidheil  an  aghaidh  ris 
a.'  Chaol-ghleann,  is  chaidh  iad  gu  sunndach  seachad 
air  uaigh  mhòir  an  fhamhair  Mhiosachain,  is  seachad 
air  Cloich  Oisein.  Nuair  a  rainig  iad  am  Baile- 
nodha,  dhealaich  sluagh  GhHnne-cuaich  ri  sluagh 
GhUnn-amain,  is  dhirich  iad  am  bruthach,  is  chaidh 
sluagh  GhHnn-amain  suas  ri  taobh  Uisg-amain. 
Dh'  fhuirich  roinn  dhiubh  aig  tighean  Chreig-na- 
faire,  is  aig  an  Dail-mhòir. 

Bha  an  oidhche  ann  ;  ach  bha  a'  ghealach  gu 
buidhe  boidheach  a'  toirt  soluis  do'n  luchd-imeachd. 

Thachair  gu*n  robh  triur  no  ceathrar  de  ghiUean 
làidir  eireachdail  leo  fèin  nuair  a  rainig  iad  earrann 
de'n  rathad  mu  leth-mhile  o  thighean  Choineachain, 
far  am  faiceadh  iad  aghaidh  Creige-na-h-iolair  air 
taobh  dheas  na  h-aibhne.  Am  measg  nìthe  eile,  bha 
an  comhradh  mu  mheirleach-nan-slad,  is  iad  gu  dian 
ga  mhallachadh.  Thog  fear  dhiubh  a  shùilean  ri 
Coire-choilltearan  no  chouldrain,  is  thuirt  e  :  "  Tha 
solus  a'  dealrachadh  an  teis-mheadhon  Creige-na- 
h-iolair.'* 

"  Air  m'  anam  gu  bheil/*  thuirt  fear  eile. 

"  Faicibh  nach  e  dearsadh  na  gealaich  a  th'ann,*' 
fhreagair  an  treas  fear. 

"  Chan  eil  a'  ghealach  cho  iosal  ri  sin,  a  dhuine !  " 
thuirt  an  ceathramh  fear. 

"  Feuchaibh  nach  ann  an  sud  a  tha  am  meir- 
leach,"  ghlaodh  fear  dhiubh. 

"  Theagamh  gu  bheil  thu  ceart,"  fhreagair  an 
còrr  dhiubh  :     "  rachamaid  a  dh'  amharc  !  " 

Chaidh  iad  uile  gu  togarach  thar  Uisg-amain, 
is  lean  iad  seann  rathad  na  moine  gus  an  robh  iad 
aig  iochdar  Creige-na-h-iolair.  An  sin,  ghabh  iad 
gu  samhach  suas  ri  taobh  no  ceann  iar  na  creige, 
is  iad  a'  cagarsaich  gu  ciuin  r'a  chèile.  Bha  an 
solus  a'  dearsadh  à  aite  sònruichte  sa'  chreig,  is 
thuig  iad  dè  an  dòigh  air  am  b'  fhaigse  a  gheibheadh 
iad  air  gun  a  bhi  air  an  cluinntinn.  Nuair  a  ràinig 
iad  am  frith-rathad  a  bha  ruith  dh'  ionnsaigh  an  t- 
soluis,  shnag  iad  air  adhart  air  am  magan,  is  chual 
iad  ceol  binn  na  truimb  a'  tighinn  am  mach  o'n 
chreig.  An  sin  stad  ceol  na  truimb,  is  chual  'iad  guth 
làidir  a'  seinn — 

**  Tha  Meirleach-nan-Slad, 
Ann  an  Caol-ghlinn-amain  ; 
Is  eolach  tha  cheum 
Mu  bhruachaibh  na  h-abhann, 
'S  iomadh  bo  tha  gun  laogh, 
'S  iomadh  caor  tha  gun  uan  ; 
Is  bronach  an  gaoir 
Da  thaobh,  Ghlinn-amain." 

Nuair  a  chriochnaich  an  t-òran,  bha  iad  aig 
beul  uamha  nach  fhac  iad  riamh  roimh  sin,  is  chunn- 
aic  iad  ceatharnach  mòr  feusagach,  'na  shuidhe,  is 
e  a'  cluicheadh  gu  h-ealanta  air  an  tromb.  Bha 
aghaidh  ri  teine  ris  an  robh  e  rostadh  spag  muilt  a 
bha  crochadh  mu  choinneamh  na  lasair,  is  bha  bior 
iaruinn  troimh  'n  fheoil.  Bheireadh  e  put  le  chois 
chuaranaich  do'n  bhior  airson  na  spag  a  thionndadh 
mu'n  cuairt.  Chunnaic  mi  am  bior  an  tigh  Eoghainn 
Chaimbeul  an  Coineachan  fada  fada  an  dèidh  là 
Alasdair  Bhàin.  Bha  am  bior  mu  ochd-oirlich- 
dheug  air  fad,  is  cha  robh  e  ach  air  a  dhroch  thàthadh 
r'a  chèile.  Chan  e  òrd  gobhainn  a  dheasaich  an 
t-iaruinn  sin  ;  oir  cha  robh  e  cho  inealta  is  a  bhiodh 
obair  gobhainn. 

Gu  fortanach,  bha  druim  a'  mheirhch  riu,  is  leum 
dithis  dhiubh  air  mu'n  robh  cothrom  aige  biodag 
no  dag  a  tharruing  orra  ;  ach  bha  e  coltach  ri  droch 
laimhseachadh  a  thoirt  dhaibh,  is  dh'  fhèum  an  dà 
fhear  eile  an  comhnadh. 

Mu  dheireadh,  an  dèidh  spairn  chruaidh  chaidh 
dà  lamh  a*  cheatharnaich  a  cheangal  gu  teann  air 
a  chulaobh,  is  e  fèin  a  thoirt  am  mach  o'n  chreig. 
Nam  biodh  fios  aige  gu'n  robh  iad  a'  tighinn  rathad 

na  h-uamha  bhiodh  e  'na  nì  furasda  dha  fear  mu 
seach  dhiubh  a  thilg  thar  na  creige,  is  a  mharbhadh, 
ach  cha  chual  e  iad  a'  tighinn,  is  chan  fhac.  Dhi- 
chuimhnich  Alasdair  an  leac  mhòr  a  chur  air  beul 
na  h-uamha  an  oidhche  sin,  is  rinn  an  dearmad 
sin  dochann  dha  nach  do  ghabh  a  leasachadh  gu 
bràth  ;  oir  thug  solus  an  teine  na  giUean  air  a  thòir. 

An  aghaidh  a  thoil,  chaidh  a  thoirt  as  an  uaimh, 
is  sios  an  coire  gu  h-aon  de  thighean  Choineachain, 
far  an  do  ghlèidh  iad  e  gu  tearuinte  rè  na  h-oidhche. 
Gu  moch  an  ath  mhadainn,  dh'  fhalbh  buidheann  de 
dhaoine  leis  gu  ruig  Baile  Pheirt.  Gun  dail,  chaidh 
a  chur  anns  a'  phriosan  mhòr,  is  an  uine  glè  ghoirid 
bha  Alasdair  air  a  tharruing  roimh  'n  chuirt  is  bha 
a  chiont  air  làn  dhearbhadh  na  aghaidh.  Thug 
am  breitheamh  am  mach  a  bhinn  is  bha  Alasdair 
gu  bhi  air  a  chrochadh  an  là  no  dhà  air  croich  air 
sliabh  Pheirt. 

Thàinig  an  là  muladach,  is  chruinnich  sluagh 
lìonmhor  a  dh'  fhaicinn  a'  mheirUch  ainmeil, 
Alasdair  Bàn,  dol  gu  bàs.  Cha  bu  chladhaire  esan, 
is  bha  a  cheann  àrd,  is  a  cheum  uallach,  ag  imeachd 
a  dh'  ionnsaigh  na  croich.  An  àite  òraid  a  dhèan- 
amh,  mar  a  b'àbhaist  do  chiontaich  air  an  dìteadh  a 
dhèanamh  is  ann  a  rìnn  e  faisneachd  an  cuma 
bàrdachd,  mar  a  leanas — 

*'  Fhad's  a  ruitheas  Uisg-amain. 
Le  farum  'na  chuideachd, 
Bidh  neach  air  a  bhath  ann 
Gach  dà  bhliadhna  gun  sguireachd." 

An  dèidh  sin,  chaidh  crioch  obann  a  chur  air  a 

bheatha ;  ach  bha  iomradh  air  "  Meirleach-nan- 
Slad  ''  fad  iomadh  Hnn,  is  cha  robh  a  rainn  air  an 
di-chuimhneachadh. 

Chunnaic  an  Ni-Math  iomchuidh  nach  rachadh 
uiread  de  shluagh  a  bhathadh  is  a  thuirt  Alasdair 
Bàn,  ge  tha  cunntas  againn  air  seathnar  a  chaiU 
am  beatha  an  Uisg-amain  an  taobh  stigh  de  cheithir- 
fichead  bUadhna  air  ais. 

Seumas  Mac  Dhiarmaid. 

